
Champagnen liituhaudoissa 


Juna pysähtyi Champagnessa Bazancourtin pikkukaupunkiin. 
Nousimme vaunuista. Epäuskoisen kunnioituksen vallassa 
kuuntelimme rintaman valssauslaitoksen hidasta poljentoa, 
meille pitkien vuosien aikana tutuksi käyvää sävelmää. Srap- 
nellin räjähdyspilvi levisi kaukana harmaalle joulukuun tai- 
vaalle. Taistelun hengitys kantautui luoksemme ja sai meidät 
oudosti värisemään. Aavistimmeko, että meistä melkein 
kaikki tapaisivat kohtalonsa jonakin tuollaisena päivänä, 
jolloin matala kaukainen jyly kasvaisi taukoamatta jyliseväksi 
ukkoseksi — yksi ennemmin, toinen myöhemmin? 

Olimme jättäneet luentosalit, koulunpenkit ja työpöydät 
taaksemme ja sulautuneet lyhyiden koulutusviikkojen aikana 
suureksi, haltioituneeksi yksiköksi. Rauhan aikaan varttuneina 
me kaikki janosimme poikkeusoloja, suurta vaaraa. Sota oli 
saanut meidät valtaansa kuin huume. Lähdimme matkaan 
kukkien sadellessa, ruusujen ja veren päihdyttämässä mielen- 
tilassa. Sodassa saisi kokea suuruutta, vahvuutta ja juhla- 
vuutta. Sota vaikutti meistä sankarien työltä; soturit taiste- 
levat riemuisasti kukkeilla, hurmeen peittämillä kunnailla. 
”Kauniimpaa ei kuolemaa voi maailmassa olla..” Oi, kotiin en 
tahdo jäädä, kunpa pääsisin mukaan! 


”Ryhmärivistöön järjesty!” Kiihottunut mielikuvitus rau- 
hoittui marssittaessa Champagnen savisessa maastossa. Tor- 
nisteri, panokset ja kivääri painoivat kuin lyijy. ”Lyhyin 
askelin! Tahdissa takana!” 

Lopulta saavuimme Orainvillen kylään, yhteen seudun 
kyläpahasista, joka oli 73. jalkaväkirykmentin levähdyspaikka. 
Linnan ja puiston ympärillä oli viitisenkymmentä tiili- tai 
liiturakenteista pikkutaloa. 

Kyläkadun tohina tarjosi kaupunkijärjestykseen tottuneille 
silmille oudon kuvaelman. Näimme vain muutamia pelok- 
kaita ja ryysyisiä siviilejä; kaikkialla oli sotilaita kuluneissa, 
repeytyneissä asetakeissa, heidän kasvonsa olivat ahavoitu- 
neita, yleensä pitkän parran reunustamia. He kulkivat hitain 
askelin tai seisoskelivat pienissä ryhmissä talojen ovien 
edustalla ja ottivat meidät maitoparrat leikkisin huudahduksin 
vastaan. Eräässä porttiholvissa hohkasi kenttäkeittiö, josta 
levisi hernerokan tuoksu, ja ympärillä ruoanhakijat kalis- 
telivat kenttäpakkejaan. Tuntui siltä kuin elämä olisi täällä 
kulkenut hiukan vaimeammin ja hitaammin. Kylässä alkuun 
päässyt rappio vielä voimisti vaikutelmaa. 

Kun olimme viettäneet ensimmäisen yön valtavassa lados- 
sa, jakoi rykmentin adjutantti, yliluutnantti von Brixen meidät 
linnan pihassa. Minä jouduin 9. komppaniaan. 

Ensimmäinen sotapäivämme ei ehtinyt kulua tekemättä 
meihin ratkaisevaa vaikutusta. Istuimme syömässä aamiaista 
koulussa, joka oli osoitettu majapaikaksemme. Yhtäkkiä lähis- 
töllä jyrähti sarja kumeita järähdyksiä, joiden aikana sotilaat 
ryntäsivät kaikista taloista kylän portille. Seurasimme heidän 
esimerkkiään tietämättä oikein miksi. Yläpuoleltamme kaikui 
jälleen omalaatuinen, ennenkuulumaton suhina ja kohina, 

joka hukkui pauhaavaan jyrinään. Ihmettelin, kuinka ihmiset 
juostessaan ympärilläni kyyristyivät, kuin heitä olisi uhattu 
pelottavasti. Touhu vaikutti minusta jokseenkin naurettavalta, 
ikään kuin näkisi ihmisten tekevän asioita, joita ei oikein ym- 
märrä. 

Pian sen jälkeen autiolle kylätielle ilmaantui synkkiä 
ryhmiä, jotka kantoivat telttakankaissa tai sylissään mustia 
nyyttejä. Varsin pelokkaan ja epätodellisen tunteen vallassa 
tuijotin erästä veren tahrimaa hahmoa, jonka jalka oli melkein 
irronnut ruumiista ja roikkui omituisessa asennossa. Hän 


1? 


huusi lakkaamatta käheästi: ”Apua!”; ikään kuin äkkikuolema 
yhä istuisi hänen kurkkunsa päällä. Hänet kannettiin taloon, 
jonka sisäänkäynnin edessä riippui Punaisen Ristin lippu. 

Mitä tämä oli? Sota oli paljastanut kyntensä ja heittänyt 
sivuun leppoisan naamionsa. Tapahtuma oli niin arvoituk- 
sellinen, niin persoonaton. Vihollinen ei siinä juuri tullut 
mieleen, tuo salaperäinen, häijy olento, joka piilotteli jos- 
sain kauempana. Täysin ennenkokematon tapaus teki niin 
voimakkaan vaikutuksen, että oli vaikea käsittää asioiden 
yhteyksiä. Oli kuin kummitus olisi ilmestynyt keskelle kir- 
kasta päivänvaloa. 

Kranaatti oli repinyt ylhäältä linnan pääsisäänkäyntiä ja 
täyttänyt kulkuväylän kivi- ja sirpalekasalla juuri silloin kun 
ensimmäisten laukausten pelästyttämät asukkaat tungeksivat 
portista. Kranaatti vaati kolmetoista uhria, muiden muassa 
musiikkimestari Gebhardin, jonka tunsin hyvin Hannoverin 
ulkoilmakonserteista. Muuan hevonen oli vaistonnut vaaran 
nopeammin kuin ihmiset, repinyt itsensä irti kiinnityksestä 
muutamaa sekuntia ennen osumaa ja laukannut vahingoit- 
tumattomana linnan pihaan. 

Vaikka tulitus saattoi toistua milloin hyvänsä, pakottava 
uteliaisuus veti minua turmapaikalle. Kranaatin osuma- 
kohdan vieressä roikkui pikku kyltti, johon koiranleuka oli 
kirjoittanut sanan ”Kranaattikulmaan”. Linna tiedettiin siis jo 
vanhastaan vaaranpaikaksi. Tie oli suurista verilammikoista 
punainen; joka puolella lojui reikiintyneitä kypäriä ja vöitä. 
Pääsisäänkäynnin raskas rautaovi oli repeytynyt ja ammuttu 
seulaksi, reunakiville oli roiskunut verta. Tunsin, kuinka sil- 
mäni kiinnittyivät tähän näkyyn kuin magneetin vetäminä; 
samanaikaisesti minussa tapahtui syvällinen muutos. 

Keskustellessani aseveljien kanssa huomasin, että tämä 
välikohtaus oli laimentanut monien sotainnostusta tuntuvasti. 
Että tapaus oli vaikuttanut voimakkaasti minuunkin, sen 
osoittivat monet kuuloharhat, joissa ohi ajavien ajoneuvojen 
kolina muuttui turmakranaatin kohtalokkaaksi suhinaksi. 

Tuo taipumus saattoi meitä ylipäänsä läpi koko sodan: 
kaikki äkilliset ja odottamattomat äänet saivat hätkähtämään. 
Jos juna kiiti ohi, jos kirja putosi lattialle, jos yössä kuului 
huuto — aina sydän pysähtyi hetkeksi varautuen suureen ja 
tuntemattomaan vaaraan. Tämä johtui siitä, että vietimme 
neljä vuotta kuolemanvarjon maassa. Elämys vaikutti niin voi- 
makkaasti hämärään, tietoisuuden tuolla puolen sijaitsevaan 
alueeseen, että aina kun tapahtui jotain tavallisuudesta poik- 
keavaa, kuolema syöksyi ankarana portinvartijana ovelle — 
kuin kelloissa, joiden taulun yläpuolelle se ilmestyy joka tunti 
tiimalasin ja viikatteen kanssa. 

Saman päivän iltana koitti pitkään odotettu hetki, jolloin 
läksimme raskain kantamuksin taisteluasemiin. Betricourtin 
kylän rauniot kohosivat salaperäisinä härnärästä, kun mars- 
simme niiden halki kuusimetsän kätkemälle metsänvartija- 

tilalle *Fasaanitarhalle”. Siellä oli rykmentin reservi, joka oli 
tähän yöhön saakka ollut myös 9. komppanian reservi. Sitä 
johti luutnantti Brahms. 

Meidät otettiin vastaan, jaettiin ryhmiin, ja pian olimme 
parrakkaiden, saven peittämien toverien joukossa, jotka 
tervehtivät meitä ironisen hyväntahtoisesti. Meiltä kysyt- 
tiin, miltä Hannoverissa näytti ja eikö sota olisi jo lähellä 
loppuaan. Sitten puhe muuttui lyhytsanaiseksi ja kääntyi val- 
lituksiin, kenttäkeittiöön, taisteluhautojen osiin, kranaattituli- 
tukseen ja muihin asemasodan ilmiöihin, ja me kuuntelimme 
innokkaasti. 

Jonkin ajan kuluttua vajamaisen majapaikkamme oven 
ulkopuolelta kajahti huuto: ”Komppania ulos!” Asetuimme 
ryhmiemme joukossa riviin ja totellen käskyä ”Lataa ja var- 
mista!” täytimme lippaan kovilla patruunoilla salaisen mieli- 
hyvän vallassa. 

Sitten lähdimme hiljaista hanhenmarssia eteenpäin halki 
öisen maiseman, jossa pilkotti siellä täällä synkkiä metsiköitä. 
Välillä kajahti yksinäinen laukaus tai kirkas raketti kohosi 
sihisten taivaalle ja jätti lyhyen aavemaisen valkeuden jäl- 
keen maiseman entistä synkemmäksi. Kiväärien ja työaseiden 
monotonista kilinää, jonka keskeytti varoitushuuto: ”Huo- 
mio, piikkilanka!” 

Sitten yhtäkkiä koliseva kompastuminen ja manaus: ”Per- 
hana, koeta saada suusi auki jos tulee pommikuoppa!” Korp- 
raali puuttuu keskusteluun: ”Hiljaa, perkule, luuletteko että 
fransmannilla on korvat täynnä sontaa?” Kuljemme nopeam- 
min. Öinen hämäryys, valoammusten lepatus ja kiväärinlau- 
kausten verkkainen välke herättävät kiihtymystä, joka pitää 
epätavallisen virkeänä. Välillä ohi vingahtaa kimeästi ja kau- 

kaisuuteen katoaa sokkolaukaus. Kuinka usein tämän ensi 
kerran jälkeen marssinkaan puolittain melankolisena, puo- 
littain kiihdyksissäni halki kuolleen maiseman kohti etulin- 
jaa! 

Lopulta katosimme yhteen juoksuhaudoista, jotka kiemur- 
telivat yössä kuin valkeat käärmeet kohti asemia. Siellä jou- 
duin yksin ja viluissani kahden olkavarustuksen väliin. Tui- 
jotin rasittuneena haudan edustalla seisovaa kuusirivistöä, 
johon mielikuvitukseni heijasti kaikenlaisia varjohahmoja. 
Toisinaan harhaluoteja napsahteli oksistoon, josta ne kim- 
posivat vingahtaen. Ainoaa vaihtelua tähän liki loputtomaan 
vartioaikaan toi vanhempi aseveli, jonka kanssa kuljin pitkää, 
kapeaa käytävää etuaseman vartiokuoppaan tarkkailemaan 
etumaastoa. Kaksi tuntia sain koettaa nukkua uupumustani 
pois paljaassa liitukuopassa. Aamun sarastaessa olin kalpea 
ja saven tahrima kuten muutkin, kuin olisin elänyt tätä maa- 
myyrän elämää jo kuukausikaupalla. 

Rykmentin asema levittäytyi Champagnen liitumaan hal- 
ki, vastapäätä Le Godat'n kylää. Oikealla asema rajoittui 
pirstoutuneeseen metsikköön, kranaattimetsään, kulki sik- 
sakkia halki valtavien sokerijuurikaspeltojen, joilla kaatunei- 
den rynnäkkörmiesten punaiset housut paistoivat, ja ulottui 
puronuomaan, jonka yli yöpartiot pitivät yhteyttä 74. ryk- 
menttiin. Puro kohisi tuhoutuneen myllyn padon yli synk- 
kien puiden keskellä. Puron vesi oli jo kuukausia huuhtonut 
ranskalaisen siirtomaarykmentin vainajia, joiden kasvot oli- 
vat kuin mustaa pergamenttia. Siellä oli kammottavaa oles- 
kella öisin, kun kuun valo loi liikkuvia varjoja ja veden soli- 
nan epätavallinen voimakkuus ja ruokojen kahina tuntuivat 


sulautuvan toisiinsa. 

Palvelus oli rasittavaa. Elämä alkoi aamun sarastaessa, jol- 
loin koko miehistön oli kiivettävä hautoihin. Iltakymmenestä 
aamukuuteen joka ryhmästä kaksi miestä sai nukkua niin että 
yöunta kesti kaksi tuntia, mutta varhaisen herätyksen, olkien- 
haun ja muiden toimien takia se kutistui usein muutamiin 
minuutteihin. 

Joko oltiin vartiossa taisteluhaudassa tai mentiin johon- 
kin monista vartiokaivannoista, jotka olivat asemiin yhtey- 
dessä pitkien yhdyskaivantojen kautta; tällaisesta vartioin- 
nista kuitenkin luovuttiin pian, koska vartiokaivannot olivat 
asemasodassa suojattomia. 

Loputtomat uuvuttavat yövartiot olivat kirkkaalla säällä ja 
pakkasellakin vielä siedettäviä, mutta ne muuttuivat piinal- 
lisiksi kun satoi, niin kuin enimmäkseen tammikuussa 
tapahtui. Kun kosteus tunkeutui ensin yläpuolelta telttakan- 
kaan läpi, sitten päällystakin ja asepuvun läpi ja valui tunti- 
kaupalla pitkin ihoa, siinä joutui mielentilaan, jota ei voinut 
kirkastaa edes hitaasti lähenevä vahdinvaihto. Aamunkajastus 
valaisi uupuneita, liitumaan tahrimia hahmoja, jotka kalpein 
kasvoin ja hampaat kalisten heittäytyivät likaisille oljille veti- 
siin korsuihinsa. 

Nuo korsut! Juoksuhaudan viereen oli kaivettu liitu- 
maahan avonaiset kuopat ja peitetty ne lankuilla ja lapi- 
oitu hiukan multaa päälle. Jos oli satanut, vettä tippui 
päiväkaupalla; hirtehishuumori oli kastanut ne ”tippukivi- 
luoliksi”, ”miestenkylpyläksi” ynnä muiksi. Jos useampi mies 
halusi levätä korsussa, he joutuivat oikaisemaan koipensa 
pettämättömiksi jalka-ansoiksi juoksuhaudassa kulkeville. 
Näissä oloissa nukkumisesta ei ollut puhetta päiväkausiin. 
Lisäksi meidän oli seisottava vielä kaksi tuntia päivävarti- 

ossa, siivottava taisteluhautoja, haettava muonaa, kahvia, 
vettä ja kaikkea muuta. 

On helppo ymmärtää, että tällainen uudenlainen elämä 
kävi raskaasti voimillemme, varsinkin kun meistä monet tus- 
kin olivat todellisesta työstä kuulleet puhuttavankaan. Lisäksi 
meitä ei millään muotoa otettu täällä vastaan sellaisella rie- 
mulla, jota olimme odottaneet. Vanhempi väki paremmin- 
kin käytti hyväkseen jokaista tilaisuutta, jolloin saattoi kun- 
nolla ”höykyttää” meitä, ja jokainen hankala tai odottamaton 
tehtävä annettiin tietenkin ”sotavillikoille* Tuo kasarmeilta 
sotaan siirtynyt käytäntö, joka ei lainkaan kohentanut mieli- 
alojamme, katosi sentään ensimmäisen yhdessä koetun tais- 
telun jälkeen; siitä lähtien me itse pidimme itseämme ”van- 
hoina konkareina”. i 

Komppanian reserviaika ei juuri ollut miellyttävämpää. 
Olimme tuolloin majoittuneet joko Fasaanitarhaan tai Hille- 
rin metsikköön kuusenoksien peittämiin maakuoppiin, joiden 
lantapohjainen kamara sentään hohkasi miellyttävää käymis- 
lämpöä. Usein tosin sai herätä tuumansyvyisessä vesilammi- 
kossa. Vaikka olin kuullut ”kolottavasta särystä” tuohon men- 
nessä vain puhuttavan, niin jo muutaman päivän kuluttua 
tunsin kaikissa jäsenissäni läpimärkyyden aiheuttamaa särkyä. 
Nukkuessa tuntui kuin nivelissä liikkuisi rautakuulia edesta- 
kaisin. Öisin ei täälläkään nukuttu vaan syvennettiin lukuisia 
yhdyshautoja. Täydellisessä pimeydessä, silloin kun ranska- 
laiset eivät sattuneet valaisemaan, oli unissakävelijän varmuu- 
della liimauduttava edellä kulkevan kannoille, jos ei halunnut 
joutua irralleen ja jäädä tuntikausiksi harhailemaan juoksu- 
hautojen sokkeloon. Maata oli kyllä helppo kaivaa; vain ohut 
savi- ja humuskerros peitti valtavaa liitukerrostumaa, johon 

hakku iskeytyi kevyesti. Joskus ilmaan sinkosi vihreitä kipi- 
nöitä, kun teräs osui nyrkinkokoiseen rautakiisukristalliin, 
joita oli maaperässä siellä täällä. Kristallit koostuivat lukui- 
sista palloksi kasaantuneista kuutioista, ja irralleen hakattuina 
ne hohtivat kultaista säteilyä. 

Valopilkkuna tässä eristyneessä yksitotisuudessa oli kenttä- 
keittiö, joka saapui joka ilta Hillerin metsikön kulmaan ja 
levitti kattiloita avattaessa lihaisan hernerokan tai muiden 
ihanien ainesten tuoksua. Mutta kenttäkeittiölläkin oli synkkä 
varjonsa: kuivatut vihannekset, joita turhautuneet herkkusuut 
nimittivät ”piikkilankaesteeksi” tai ”satovahingoiksi”. 

Tammikuun 6. päivän kohdalta löydän päiväkirjastani 
pahantuulisen merkinnän: ”Kenttäkeittiö saapui myöhässä ja 
toi sianrehua, joka oli todennäköisesti keitetty paleltuneista 
rehujuurikkaista” Sitä vastoin 14. päivän kohdalla on hal- 
tioitunut purkaus: ”Maukasta hernerokkaa, neljä maukasta 
annosta, ylensyönnistä kipeä. Järjestimme kilpasyömingit ja 
kilpailimme siitä, missä asennossa pystyy ahmimaan eniten. 
Minä olin seisojien puolella.” 

Vaaleanpunaisia ryyppyjä jaettiin isoina annoksina, jotka 
kaadettiin kenttäpakin kanteen ja jotka tuoksuivat vahvasti 
spriille, mutta kylmässä ja kosteassa säässä niitä ei käynyt 
halveksiminen. Myös tupakkaa saatiin vain vahvempia laatuja 
mutta runsaina annoksina. Tuon ajan sotilas piirtyi muistiin 
vartiopaikallaan: sotamies seisoo ampuma-aukon takana 
piikikäs, harmaa kypärä päässä, nyrkit pitkän manttelin tas- 
kuissa, ja puhaltaa piipunsavut kiväärinperän yli. 

Mieluisimpia olivat lepopäivät, jotka vietettiin Orainvillessä 
nukkuen univelkaa, puhdistaen varusteita ja äkseeraten. 
Komppania oli majoittunut valtavaan latoon, jossa sisään- 

ja uloskäyntinä oli vain kanalan kulkusiltaa muistuttavat 
rappuset. Vaikka rakennus oli yhä täynnä olkia, siellä oli 
uunit. Eräänä yönä kierähdin toista uunia vasten ja heräsin 
vasta, kun muutamat toverit ryhtyivät sammuttamaan minua 
tarmokkaasti. Huomasin pelästyneenä, että asepukuni oli 
selän puolelta tyystin hiiltynyt, niin että jouduin pitkän aikaa 
liikkumaan frakinkaltaisessa asussa. 

Kun olimme jonkin aikaa palvelleet rykmentissä, emme 
enää elätelleet harhakuvitelmia, joiden vallassa olimme lähte- 
neet matkaan. Kaipaamiemme vaarojen asemesta saimme 
sietää likaa, työtä ja unettomia öitä, joista selviytyminen olisi 
edellyttänyt kosolti enemmän sankaruutta. Vielä pahempaa 
oli pitkäveteisyys, joka rasittaa sotilaan hermoja pahemmin 
kuin kuoleman läheisyys. 

Toivoimme hyökkäystä; olimme kuitenkin saapuneet rin- 
tamalle epäsuotuisaan aikaan, jolloin kaikki eteneminen 
oli pysähdyksissä. Myös pienistä taktisista operaatioista oli 
luovuttu, koska taisteluhautoja laajennettiin ja puolusta- 
jien tulitus oli muuttunut tappavammaksi. Vielä muutamia 
viikkoja ennen saapumistamme oli yksi komppania uskaltau- 
tunut heikon tykistövalmistelun jälkeen osittaishyökkäykseen 
muutaman sadan metrin päähän. Vain jokunen hyökkääjä 
oli päässyt ranskalaisten piikkilangoille asti, ja nämä oli- 
vat ampuneet heidät kuin ampumaradalla; yksittäiset eloon- 
jääneet odottivat kuoppien suojissa yötä voidakseen ryömiä 
pimeyden suojissa takaisin lähtöasemiinsa. 

Miehistön jatkuva ylirasitus johtui myös siitä, että asema- 
sota oli uudenlainen ja odottamaton ilmiö ja se edellytti voimia 
käytettävän toisella tavoin. Vartiopaikkojen loputon määrä ja 
taukoamaton vallitustyö olivat enimmäkseen tarpeettomia ja 

jopa haitallisia. Valtavilla vallituksilla ei ole merkitystä vaan 
rohkeilla ja virkeillä miehillä, jotka seisovat niiden takana. 
Siirtyminen yhä syvemmälle hautoihin säästi kenties monet- 
kin päät osumalta, mutta samalla se sai takertumaan puo- 
lustusasemiin ja vaatimaan turvallisuutta, josta myöhemmin 
luovuttiin vain vastahakoisesti. Myös rakennelmien ylläpito 
vaati yhä raskaampia ponnisteluja. Pahin mahdollinen tilanne 
oli suojasää, joka sai puuromaisen massan valumaan hautoi- 
hin roudan lohkomien liituseinämien läpi. 

Kuulimme kyllä haudoissa laukausten vinkuvan ja saimme 
myös silloin tällöin yksittäisiä kranaatteja Rheimsin linnoi- 
tuksista, mutta näin vähäpätöiset sotatoimet eivät lainkaan 
vastanneet odotuksiamme. Silti meitä muistutettiin välillä 
kuolemanvakavuudesta, joka väijyi näiden näennäisen tar- 
koituksettomien tapausten taustalla. Niinpä 8. päivänä tam- 
mikuuta kranaatti osui Fasaanitarhaan ja surmasi pataljoo- 
namme adjutantin luutnantti Schmidtin. Lisäksi talon 
kerrottiin kuuluvan ranskalaiselle tykistökomentajalle, joka 
määräsi ammunnan. 

Tykistö sijaitsi vielä tiiviisti aivan asemien takana; etulin- 
jaankin oli asetettu kenttätykki, joka oli suojattu niukasti 
telttakankaalla. Kun vietin aikaa ”ruutiukkojen” kanssa, kuulin 
yllätyksekseni, että heissä kiväärinlaukausten ujellukset herät- 
tivät enemmän levottomuutta kuin kranaatinosumat. Näin on 
kaikkialla: oman ammatin vaarat tuntuvat mielekkäämmiltä 
eivätkä niin pelottavilta. 

Keskiyöllä tammikuun 27. päivän alkaessa kunnioitimme 
keisaria kolmella hurraa-huudolla ja viritimme koko rinta- 
man leveydeltä laulun ”Heil dir im Siegerkranz”. Ranskalaiset 
vastasivat kivääritulituksella. 

Noiden päivien aikana sattui epämiellyttävä tapaus, joka 
oli vähällä tehdä sotilasurastani ennenaikaisen ja häpeällisen 
lopun. Komppania oli vasemmassa siivessä, ja aamulla, valvo- 
tun yön jälkeen, minun oli lähdettävä toverin kanssa puron- 
uomaan kaksoisvartioon. Kylmyyden takia olin käärinyt pei- 
ton pääni ympärille ja nojasin puuhun pantuani kiväärin 
pensaaseen vierelleni. Yhtäkkiä kuulin takaani melua, hamu- 
sin asetta — se oli kadonnut! Päivystävä upseeri oli hiipinyt 
luokseni ja huomaamattani ottanut kiväärin itselleen. Ran- 
gaistukseksi hän lähetti minut vain hakku aseenani sata met- 
riä ranskalaisten asemia kohti — intiaanikeksintö, joka mel- 
kein maksoi henkeni. Omalaatuisen rangaistusvartioni aikana 
nimittäin kolmen vapaaehtoissotilaan partio eteni puron- 
uoman leveässä kaislikossa ja melusi niin huolettomasti kor- 
sien keskellä, että ranskalaiset huomasivat heidät oitis ja 
ampuivat. Eräs heistä, Lang nimeltään, sai osuman, eikä häntä 
nähty enää koskaan. Koska seisoin aivan lähellä, sain minä- 
kin osani tuolloin suosituista yhteislaukauksista, niin että 
yläpuolellani pajunoksat vingahtelivat. Purin hammasta ja 
pysyin uhmaten seisaallani. Illan hämärtyessä minut haettiin 
takaisin. 

Iloitsimme koko sydämestämme, kun saimme kuulla, että 
lähtisimme tästä paikasta lopullisesti ja juhlimme lähtöämme 
Orainvillessä nauttimalla runsaasti olutta suuressa ladossa. 
Helmikuun 4. päivänä 1915 marssimme takaisin Bazancourtiin 
saksilaisen rykmentin saavuttua tilallemme. 

Bazancourtista Hattonchäteliin 


Bazancourtissa, autiossa champagnelaiskaupungissa, komp- 
pania majoitettiin kouluun, joka väkemme hämmästyttävän 
järjestyksentajun ansiosta alkoi pian muistuttaa rauhanajan 
kasarmia. Päivystävä aliupseeri herätti aamuisin täsmällisesti, 
oli tupapalvelusta, ja joka ilta puoliryhmänjohtaja suoritti 
nimenhuudon. Joka aamu komppaniat marssivat ympä- 
ristön kesantopelloille äkseeraamaan tarmokkaasti. Tästä 
palveluksesta jouduin muutaman päivän kuluttua luopumaan: 
rykmenttini lähetti minut koulutukseen Recouvrenceen. 

Recouvrence oli syrjäinen pikkukylä piilossa ihastut- 
tavien liitukukkuloiden keskellä. Sinne kokoontui nuoria 
divisioonamme kaikista rykmenteistä saamaan perusteel- 
lista sotilaskoulutusta valioupseereilta ja -aliupseereilta. Me 
73. rykmentin miehet olimme tässä suhteessa ja muutoinkin 
suuressa kiitollisuudenvelassa luutnantti Hoppelle. 

Tässä syrjäisessä pesässä elämä oli merkillinen sekoitus 
kasarmikuria ja akateemista vapautta, joka selittyi sillä, että 
suurin osa miehistöstä oli vielä muutamia kuukausia sitten kan- 
soittanut Saksan yliopistojen luentosaleja ja laitoksia. Päiväs- 
aikaan kasvateista hiottiin kaikkien taiteen sääntöjen mukaan 
sotilaita, iltaisin he kokoontuivat ryypiskelemään yhtä perus- 
teellisesti Montcornet'n kenttäkaupasta hankittujen jättimäisten 
tynnyrien ääreen yhdessä opettajiensa kanssa. Kun osastot pik- 

kutunneilla tulvivat ulos kapakoistaan, pienet liitukivitalot saivat 
ihmetellen seurata opiskelijoiden vappujuhlintaa. Kurssimme 
johtaja, muuan kapteeni, oli lisäksi tottunut odottamaan seu- 
raavana aamupäivänä kaksinkertaista innostusta. 

Kerran touhusimme peräti neljäkymmentäkahdeksan tun- 
tia, tosin seuraavasta syystä. Olimme tottuneet juominkien 
jälkeen saattamaan kapteenimme kunnioittavasti perille maja- 
paikkaansa. Eräänä iltana tuo tärkeä tehtävä annettiin erään 
tavattoman päihtyneen miekkosen huoleksi, joka toi mie- 
leeni maisteri Laukhardin. Hän palasi pian takaisin ja ilmoitti 
riemuissaan, että hän oli saattanut *”vanhan ukon” navettaan 
eikä vuoteeseensa. 

Rangaistusta ei tarvinnut kauan odottaa. Kun olimme jo 
ehtineet majapaikkaan ja aioimme käydä makuulle, varus- 
kuntavartio rummutti hälytyksen. Sadatellen pukeuduimme 
uudelleen asepukuihin ja juoksimme hälytyspaikalle. Vanhus 
seisoi jo siellä varsin pahantuulisena ja komensi epätavallista 
toimintaa. Hän tervehti meitä huutaen: ”Palohälytys, vartio- 
tupa on tulessa!” 

Hämmästyneiden paikkakuntalaisten katsellessa paloruis- 
ku kuljetettiin ruiskuhuoneelta, letku vedettiin esiin ja vartio- 
tupaa kasteltiin kuvitteellisilla vesiryöpyillä. Vanhus seisoi 
kiviportailla virnistellen yhä leveämmin, johti harjoitusta 
ja yllytti huudoillaan taukoamattomaan toimintaan. Välillä 
hän ärjyi muutamille sotilaille tai siviileille, jotka saivat 
hänet kiihdyksiin, ja käski viedä nämä välittömästi pois 
paikalta. Onnettomat vietiin kiireesti talon taakse pois hänen 
silmistään. Kun aamu sarasti, seisoimme yhä polvet vapisten 
pumpunkahvoissa. Lopulta uskalsimme lähteä pois, jotta 
voisimme valmistautua äkseeraukseen. 

Kun ehdimme äkseerauspaikalle, vanhus oli jo paikalla 
parta ajettuna, hilpeänä ja reippaana, jotta voisi keskittyä 
kouluttamaan meitä erityisen tarmokkaasti. 

Keskinäinen seurustelumme oli varsin toverillista. Täällä 
solmin useita lujia ystävyyssuhteita, jotka vahvistuisivat mo- 
nilla taistelukentillä, ja tutustuin erinomaisiin nuoriin ihmi- 
siin, kuten Clementiin, joka kaatuisi Monchyssa, maalari Teb- 
been, joka kaatuisi Cambraissa, Steinforthin veljeksiin, jotka 
kaatuisivat Sommessa. Asuimme kolmen tai neljän ryhminä 
ja hoidimme yhteistä taloutta. Muistan yhä mainiosti sään- 
nölliset illallisateriamme, joilla nautittiin munakokkelia 
ja paistettuja perunoita. Sunnuntaita juhlistimme maan 
tavan mukaan kaniinilla tai kukolla. Koska minä huolehdin 
illallistarpeiden ostamisesta, emäntämme näytti minulle 
kerran kasan kuitteja, jotka oli saanut pakko-ottoa toimit- 
taneilta sotilailta. Ne olivat varsinainen kansanhuumorin 
kokoelma, joissa yleensä todettiin jotain sen tapaista, että 
jalkaväensotilas N. N. on suorittanut rakkaudenpalvelusta 
talon tyttärelle ja ottanut vahvistuksekseen kaksitoista 
munaa. 

Asukkaat olivat kummissaan siitä, että me yksinkertaiset 
sotilaat puhuimme enemmän tai vähemmän sujuvaa rans- 
kaa. Joskus siitä seurasi koomisia välikohtauksia. Niinpä 
istuin eräänä aamuna Clementin kanssa kylän parturissa, kun 
eräs odottavista asiakkaista huudahti Champagnen paksulla 
murteella parturille, joka juuri ajoi Clementia: ”Eh, coupe la 
gorge avec!”*, ja leikkasi kämmensyrjällä kurkkuaan. 


* Hei, leikkaapa kurkkukin samalla. 

Hänen kauhukseen Clement vastasi välinpitämättömästi: 
”Ouant ä moi, jaimerais mieux la garder”*, ja osoitti sellaista 
tyyneyttä kuin soturin kuuluu. | | 

Helmikuun puolessavälissä 73. rykmentin miehet yllätti 
tieto suurista tappioista Perthesissä, ja olimme murheissamme 
sen tähden, että olimme tuolloin joutuneet eroon tovereis- 
tamme. Rykmentinlohkon katkera puolustustaistelu ”noidan- 
kattilassa? toi meille ”Perthesin jalopeurain? kunnianimen, 
joka seurasi meitä kaikkialle länsirintaman taisteluasemiin. 
Lisäksi meidät tunnettiin ”gibraltarilaisina” koska kannoimme 
sinistä gibraltarilaisnauhaa muistona kantarykmentistämme 
Hannoverin kaartinrykmentistä, joka puolusti tuota linnoi- 
tusta ranskalaisilta ja espanjalaisilta vuosina 1779-1783. 

Turmauutinen tavoitti meidät keskellä yötä, kun luutnantti 
Hoppen johdolla vietimme tavanomaisia istujaisia. Eräs 
juomaveikoista, pitkä Behrens, sama mies joka oli kuljettanut 
vanhuksen navettaan, halusi ensi järkytyksensä jälkeen 
lausua jäähyväiset, ”koska olut ei enää maistu”. Hoppe kuiten- 
kin pidätti hänet takaisin huomauttaen, että moinen ei ole 
sotilastapojen mukaista. Hoppe oli oikeassa; hän itse kaatui 
muutamaa viikkoa myöhemmin Les Epargesissa komppa- 
niansa ampumaketjun edessä. 

21. päivänä maaliskuuta palasimme pienen tutkinnon jäl- 
keen rykmenttiimme, joka oli tullut takaisin Bazancourtiin. 
Muutaman päivän kuluttua rykmentti lähti suuren paraatin ja 
kenraali von Emmichin jäähyväispuheen jälkeen X armeija- 
kunnasta. 24. päivänä maaliskuuta meidät kuljetettiin Brys- 
selin seudulle, jossa meidät yhdistettiin 76. ja 164. rykmentin 


* Minä kyllä säästäisin sen mieluummin. 

miesten kanssa 111. jalkaväkidivisioonaksi, ja tässä yksikössä 
taistelimme sodan loppuun saakka. 

Pataljoonamme majoitettiin Herinnen pikkukaupunkiin, 
joka sijaitsi keskellä viihtyisää flaamilaista maisemaa. 29. päi- 
vänä maaliskuuta vietin siellä onnellisena kahdettakymmenettä 
syntymäpäivääni. 

Vaikka belgialaisilla oli taloissaan riittävästi tilaa, komppa- 
niamme sijoitettiin suureen vetoiseen latoon, jonka läpi 
maaliskuun kylminä öinä seudun raaka merituuli puhalsi. 
Muutoin Herinnen-aika tarjosi tervetulleen palautumis- 
hetken; äkseerausta oli kyllä paljon, mutta ruoka oli hyvää ja 
elintarvikkeet huokeita. 

Puoliksi flaameista, puoliksi valloneista koostuva väestö 
suhtautui meihin ystävällisesti. Viihdyin usein erään kup- 
pilanomistajan seurassa, joka oli innokas sosialisti ja vapaa- 
-ajattelija, tuota Belgialle ominaista laatua. Hän kutsui 
minut pääsiäissunnuntaiksi juhla-aterialle eikä suostunut 
kertaakaan ottamaan maksua juomistaan. Olimme pian 
kaikki solmineet tuttavuuksia ja vapaina iltapäivinä kuljek- 
simme maalaistaloihin, joita oli hajallaan laajalti pitkin maa- 
seutua. Saimme istua putipuhtaiksi kuurattuihin keittiöihin 
matalan lieden ääreen, jolla seisoi suuri kahvipannu. Rattoisa 
seurustelu tapahtui flaamiksi ja alasaksaksi. 

Oleskelumme lopulla sää muuttui kauniiksi ja kutsui käve- 
lyille ihastuttavaan vesistöjen halkomaan ympäristöön. Mai- 
sema, joka oli yön aikana peittynyt keltaisiin rentukoihin, 
koristui maalauksen lailla, kun lukuisat riisuutuneet sota- 
miehet istuivat alusvaatteet sylissään poppelien reunusta- 
man puron varrella ja jahtasivat innokkaasti täitä. Koska olin 
toistaiseksi koko lailla säästynyt tuolta kiusalta, autoin sen 

sijaan sotilastoveriani Priepkeä, hampurilaista vientikaup- 
piasta, jonka villaiset liivit kuhisivat elämää kuin muinoin 
seikkailleen Simplicissimuksen puku. Käärimme tuon vaate- 
kappaleen sisään suuren kiven ja upotimme sen puroon täys- 
tuhon aikaansaamiseksi. Koska pian lähdimme Herinnestä 
kiireesti, lienevät liivit lahonneet puroon kaikessa rauhassa. 

12. päivänä huhtikuuta 1915 meidät lastattiin kyytiin 
Halissa ja vietiin vakoojien harhauttamiseksi pitkää kierto- 
tietä rintaman pohjoissiiven yli Mars-la-Tourin taisteluken- 
tän seudulle. Komppania majoittui totutusti latoon Tronvillen 
kylään, tyypillisen pitkäveteiseen lothringenilaiseen takapaju- 
laan, jossa oli laakeakattoisia, ikkunattomia kiviarkkuja. Len- 
täjien vuoksi jouduimme pysyttelemään täpötäydellä paikka- 
kunnalla; kävimme kuitenkin muutamia kertoja lähiseudun 
kuuluisissa kaupungeissa Mars-la-Tourissa ja Gravelottessa. 
Muutaman sadan metrin päässä kylästä Gravelotten tie kulki 
rajan poikki, ja siellä Ranskan rajapaalu lojui murskattuna 
maassa. Iltaisin ilottelimme alakuloisesti käymällä kävelyllä 
Saksassa. 

Latomme oli niin surkeassa kunnossa, että oli tasapainoil- 
tava, jotta ei putoaisi lahojen lattialankkujen läpi puima- 
permannolle. Eräänä iltana, kun ryhmämme touhusi kelpo 
korpraalimme Kerkhoffin komennuksessa jakaen ruoka- 
annoksia seimestä, suunnaton tammipölkky irtosi kattohir- 
sistä ja putosi jysähtäen alas. Onneksi se juuttui tiukasti 
päidemme päälle kahden savimuurin väliin. Selvisimme 
säikähdyksellä; vain ihana liha-annoksemme oli tuprunneen 
pölyn peitossa. Tuskin olimme painuneet pehkuihin tuon 
huonon enteen jälkeen, kun oveen jyskytettiin ja ylikersantin 


käskevä ääni komensi meidät yösijoiltamme. Aluksi, niin kuin 

aina tuollaisten yllätysten tullen, vallitsi hetken hiljaisuus, sit- 
ten tolkutonta sekasotkua ja hälinää. ”Kypäräni!” ”Missä lei- 
pälaukkuni on?” ”En saa saappaita jalkaan!” ”Sinä kähvelsit 
patruunani!” ”Kita kiinni, senkin uuno!” 

Lopulta kaikki olivat valmiina. Marssimme Chamblayn 
rautatieasemalle, jolta lähdimme muutaman minuutin 
kuluttua Pagny-sur-Moselleen. Aamutuntien kuluessa kipu- 
simme Moselin ylänteelle ja pysähdyimme Prenyhin, linnan- 
raunion hallitsemaan lumoavaan vuoristokylään. Tällä kertaa 
latomme oli tuoksuvalla vuoriheinällä täytetty kiviraken- 
nus; oviaukosta saatoimme katsella viiniköynnösten peittä- 
miä Moselinvuoria ja laaksossa sijaitsevaa Pagnyn kaupunkia, 
joka usein peitettiin kranaatein ja lentopommein. Muutamia 
kertoja Moselista nousi torninkorkuisia vesipylväitä, kun 
ammukset lensivät korkealta jokeen. 

Lämmin kevätsää elähdytti meitä ja houkutteli vapaa-aikoi- 
na pitkille kävelyretkille upeaan kukkulamaastoon. Olimme 
niin riehakkaita, että hulluttelua kesti iltaisin vielä jonkin aikaa, 
ennen kuin kaikki rauhoittuivat. Pilailimme muun muassa 
kaatamalla kenttäpullosta vettä tai kahvia kuorsaajien suuhun. 

Huhtikuun 22. päivän iltana lähdimme marssimaan Pre6- 
nystä, kuljimme yli kolmekymmentä kilometriä Hattonchätelin 
kylään saakka, emmekä kärsineet marssivaivoista, vaikka kan- 
tamukset olivat painavat, ja leiriydyimme kuuluisan Grande 
Tranch6en oikealle puolen, keskelle Zelten metsää. Kaikista 
enteistä saattoi päätellä, että seuraavana päivänä joutuisimme 
taisteluun. Saimme ensiapulaatikot, toisen lihasäilykkeen ja 
merkinantoliput yhteyden pitämiseksi tykistöön. 

Ilalla istuin sinivuokkojen ympäröimällä kannolla vielä 
pitkään merkillisen ennakkotunteen vallassa, josta kaikkien 

aikojen soturit osaavat kertoa, ennen kuin ryömin toverien yli 
telttapaikalleni ja uneksin sekavia kuvia, joissa pääkallo esitti 
pääosaa. 

Kun kerroin siitä aamulla Priepkelle, hän toivoi, että se olisi 


ollut ranskalaiskallo. 

Les Eparges 


Metsän tuore vehreys säteili aamun loisteessa. Kuljimme 
salaisia teitä pitkin ahtaan solan läpi etulinjan taakse. Oli 
tiedotettu, että 76. rykmentti tekisi rynnäkön vain kahden- 
kymmenen minuutin tulivalmistelun jälkeen ja me olisimme 
valmiina reservissä. Täsmälleen kello kaksitoista tykistömme 
aloitti raskaan tulituksen, joka kaikui moninkertaisena 
metsän rotkoissa. Täällä kuulimme ensi kertaa tärkeän sanan 
”rumputuli”. Istuimme tornisterien päällä toimettomina ja 
kiihtyneinä. Taistelulähetti ryntäsi komppanianpäällikön 
luo. Kiireisiä sanoja. ”Kolme ensimmäistä hautaa ovat mei- 
dän, saalis kuusi tykkiä!” Hurraa-huuto kajahti. Urhea mie- 
liala virisi. 

Vihdoin saapui kaivattu käsky. Lähdimme pitkänä jonona 
eteenpäin sinne, mistä hiipunut kivääritulitus kuului. Tuli 
totinen paikka. Metsäpolun viereltä kuusikosta kuului 
kumeita jysähdyksiä. Eräs arkajalka heittäytyi maahan tove- 
reiden nauraessa väkinäisesti. Sitten kuoleman kutsuhuuto 
kulki pitkin jonoa: ”Lääkintämiehet eteen!” 

Pian saavuimme kohdalle, johon osuma oli tullut. Uhrit 
oli jo viety pois. Verisiä kankaan- ja lihanriekaleita roikkui 
ympärillä pensaissa — tuo merkillinen, ahdistava näky sai 
minut ajattelemaan pikkulepinkäistä, joka seivästää saaliinsa 
orjantappurapensaaseen. 

Joukot kiirehtivät esiin suurella juoksuhaudalla. Vettä ane- 
levat haavoittuneet kyyhöttivät teidenvarsilla, paareja kantavat 
vangit kulkivat huohottaen takaisinpäin, lavetit rämisivät 
täyttä laukkaa tulen halki. Oikealla ja vasemmalla kranaatit 
iskeytyivät pehmeään maaperään, paksut oksat katkeilivat. 
Keskellä tietä makasi kuollut hevonen, jossa ammotti valta- 
via haavoja, vierellä höyrysivät sisälmykset. Suurten ja veris- 
ten kuvaelmien keskellä vallitsi villi, odottamaton hilpeys. 
Parrakas nostoväkimies nojasi puuhun: ”Nyt pojat lujasti 
päälle, kun fransmanni pinkoo!” 

Jouduimme jalkaväen taisteluntäyteiseen valtakuntaan. 
Rynnäkön lähtöaseman ympäristö oli luotien niittämä. Myllä- 
tyssä välimaastossa makasivat rynnäkön uhrit, päät viholliseen 
päin; harmaat asepuvut tuskin kohosivat maaperästä. Jättiläis- 
hahmo tuijotti taivasta punainen täysparta veren tahraamana, 
sormet pehmeään maaperään kaivautuneina. Nuori mies 
vääntelehti pommikuopassa, kasvoillaan kuoleman kellertävä 
enne. Katseemme tuntuivat hänestä epämieluisilta; hän peitti 
päänsä välinpitämättömästi manttelilla ja jäi makaamaan liik- 
kumatta. 

Irtauduimme marssirivistöstä. Ammuksia sihahteli yhä 
suuntaamme pitkissä, jyrkissä kaarissa, välähdykset lennättivät 
metsäaukeaman maata korkealle ilmaan. Kenttäkranaattien 
kimeää vinkunaa olin kuullut jo usein ennen Orainvilleä eikä 
se tuntunut minusta täälläkään erityisen vaaralliselta. Muo- 
dostelma, jossa komppaniamme nyt liikkui levittäytyneenä 
pitkin tulitettua maastoa, vaikutti päinvastoin rauhoittavasti; 
ajattelin mielessäni, että tulikaste osoittautui vaarattomam- 
maksi kuin olin odottanut. Erikoislaatuisen väärinkäsityksen 
vallassa haeskelin ympäriltäni kohteita, joihin kranaatit olisi 

suunnattu, tajuamatta että me itse olimme tuo kohde, jota 
parhaillaan tulitettiin kaikin voimin. 

”Lääkintämies!” Meiltä kaatui ensimmäinen. Sotamies 
Stölteriltä oli srapnellinkuula repäissyt kaulavaltimon auki. 
Kolme sidosta oli hetkessä imeytynyt täyteen verta. Hän vuoti 
kuiviin muutamassa sekunnissa. Viereemme tuotiin kaksi 
tykkiä, jotka vetivät puoleensa yhä voimakkaampaa tulitusta. 
Eräs tykistöluutnantti, joka etsi etumaastosta haavoittuneita, 
lensi kumoon, kun hänen edessään singahti savupilari korke- 
alle ilmaan. Hän nousi hitaasti seisomaan ja palasi korostetun 
rauhallisena takaisin. Tuijotimme häntä silmät sädehtien. 

Alkoi hämärtää, kun meidät komennettiin kulkemaan yhä 
edemmäksi. Tiemme kulki tiheän, luotien pirstoman met- 
sikön läpi pitkin loputonta juoksuhautaa, johon pakenevat 
ranskalaiset olivat pudotelleet varusteitaan. Les Epargesin 
kylän lähistöllä meidän täytyi hakata asemapaikka peruskal- 
lioon, koska edellämme ei ollut joukkoja. Lopulta lysähdin 
pensaaseen ja vaivuin uneen. Puoliunessa näin monta kertaa 
jonkin tykistön kranaattien lentävän kaaressa korkealta ylit- 
seni sytyttimet säkenöiden. 

”Miehet jalkeille, lähdemme liikkeelle!” Heräsin kastei- 
sessa ruohikossa. Konekiväärin suhisevan luotisuihkun aja- 
mina syöksyimme takaisin juoksuhautaamme ja miehitimme 
metsänreunassa hylätyn ranskalaisaseman. Äitelä tuoksu ja 
piikkilankaesteessä roikkunut mytty kiinnittivät huomio- 
tani. Pyrähdin haudasta aamusumun suojassa, ja edessäni 
oli ranskalaisen kutistunut ruumis. Kalamainen, mädäntynyt 
liha pilkotti vaaleanvihreänä asepuvun repeämistä. Käännyin 
ja ponnahdin pelästyneenä takaisin: joku kyyhötti vieressä 
puuta vasten. Hänellä oli kiiltävä ranskalainen nahka-asu ja 

selässä täyteen pakattu tornisteri, jota kruunasi pyöreä kenttä- 
pakki. Tyhjät silmäkuopat ja muutama hiustöyhtö mustan- 
ruskeassa päässä paljastivat, ettei mies ollut elävien kirjoissa. 
Toinen hahmo istui yläruumis taipuneena eteenpäin jalko- 
jen päälle, kuin hän olisi juuri lyyhistynyt. Ympärillä oli vielä 
tusinoittain ruumiita, mädäntyneinä, kalkittuina, muumioi- 
tuneina, jähmettyneinä kaameaan kalmantanssiin. Ranskalai- 
set olivat sinnitelleet kaiketi kuukausia kaatuneiden toverei- 
densa keskellä hautaamatta näitä. 

Aamupäivän kuluessa aurinko hälvensi sumun ja loi miel- 
lyttävää lämpöä. Kun olin nukkunut jonkin aikaa juoksuhau- 
dan pohjalla, uteliaisuus veti minut katselemaan tyhjentynyttä, 
edellispäivänä vallattua hautaa. Maassa lojui läjäkaupalla 
muonaa, ammuksia, varusesineitä, aseita, kirjeitä ja lehtiä. 
Korsut muistuttivat ryöstettyjä romukauppoja. Siellä täällä 
makasi urheiden puolustajien ruumiita, joiden kiväärit vielä 
sojottivat ulos ampuma-aukoista. Torso oli juuttunut hajalle 
ammuttuun hirsirykelmään. Pää ja kaula olivat leikkautu- 
neet irti; valkoinen rusto pilkotti puna-mustan lihan keskeltä. 
Minun oli vaikea käsittää sitä. Vieressä makasi aivan nuori 
ihminen selällään, lasittuneet silmät ja nyrkit olivat jähmetty- 
neet tähtäämään. Tuntui merkilliseltä katsoa tuollaisiin kuol- 
leisiin, kysyviin silmiin — siitä väristyksestä en päässyt täysin 
eroon sodan aikana. Hänen taskunsa oli käännetty nurin, ja 
vieressä lojui hänen rosvottu rahakukkaronsa. 

Tulituksesta piittaamatta maleksin pitkin autioitunutta 
hautaa. Oli lyhyen aamupäivälevon aika, joka vielä usein olisi 
taistelukentillä ainoa hengähdystaukoni. Käytin lepohetken 
katsellen aivan huoletta ja kaikessa rauhassa ympärilleni. 
Vieraat aseet, korsujen pimeys, tornisterien kaikenkirjava 

sisältö, kaikki oli uutta ja arvoituksellista. Korjasin ranskalai- 
sia panoksia taskuuni, irrotin silkinpehmeän telttakankaan ja 
ryöväsin siniseen kankaaseen käärityn kenttäpullon, ja heitin 
kaiken menemään kolmen askelen päästä. Kaunis juovikas 
paita, joka lojui auki revityn upseerinlaukun vieressä, vie- 
koitteli minut riisumaan sukkelasti univormun ja pukemaan 
kiireestä kantapäähän uudet alusvaatteet. Nautin, kun puhdas 
palttina kutitti mukavasti ihoa. 

Tällä tavoin laittautuneena etsin haudasta aurinkoisen 
kohdan, istahdin hirrelle ja avasin pistimellä pyöreän lihasäi- 
lyketölkin aamiaiseksi. Sitten sytytin piippuni ja silmäilin 
lukuisia ranskalaisia aikakauslehtiä, joista osa oli lähetetty 
hautoihin vasta aivan Verdunin aattona, kuten päiväyksestä 
näkyi. 

Hieman kauhistellen muistelen, kuinka tuon aamiaistauon 
aikana koetin ruuvata auki pienen kapistuksen, joka lojui 
edessäni juoksuhaudan pohjalla ja jota jostakin käsittämät- 
tömästä syystä luulin myrskylyhdyksi. Vasta paljon myöhem- 
min tajusin, että kapistus, jolla olin leikitellyt, oli ollut varmis- 
tamaton käsikranaatti. 

Sään kirkastuessa saksalainen patteri alkoi ampua metsi- 
köstä, joka sijaitsi aivan taisteluhaudan takana. Ei kestä- 
nyt kauan, kun vihollinen vastasi tuleen. Yhtäkkiä pelästyin 
takaani kuulunutta voimakasta pamausta ja näin savipilven 
nousevan suoraan ylös. Koska en ollut tottunut taistelun 
ääniin, en kyennyt erottamaan toisistaan vihellyksiä ja suhah- 
duksia, omien tykkien pamauksia ja yhä tiheämmin iskeyty- 
viä viholliskranaatteja enkä muodostamaan niistä kokonais- 
käsitystä. Ennen kaikkea en saanut selvää siitä, miksi meteli 
kuului joka puolelta, niin että ammusten suhisevat radat ris- 

teilivät näköjään umpimähkään yli haudanpätkän, jossa maka- 
simme hajallaan. Tämä teki minut levottomaksi ja miette- 
liääksi. Seurasin taistelun mekaniikkaa vielä kokemattomana 
alokkaana — taistelutahdon ilmaukset vaikuttivat minusta 
yhtä merkillisiltä ja hajanaisilta kuin vieraan taivaankappa- 
leen tapahtumat. Tuon takia en oikeastaan pelännyt: tunties- 
sani, ettei minua voitu nähdä, en myöskään voinut uskoa, että 
minuun voitaisiin tähdätä ja että voisin saada osuman. Niinpä 
palasin ryhmään ja tarkkailin erittäin välinpitämättömästi 
etumaastoa. Se oli kokemattoman rohkeutta. Kirjasin nyt niin 
kuin myöhemminkin tuollaisina päivinä päiväkirjaani ajat, 
jolloin tulitus vaimeni tai kiihtyi. 

Puolenpäivän aikaan tykistötuli voimistui sekasortoiseksi 
karkeloksi. Ympärillämme räjähteli jatkuvasti. Valkoiset, 
mustat ja keltaiset pilvet sekoittuivat toisiinsa. Varsinkin ne 
kranaatit, jotka aiheuttivat mustaa savua ja joita vanhat sotu- 
rit nimittivät ”amerikkalaisiksi” tai ”hiilisäilöiksi”; räjähtivät 
kammottavalla voimalla. Räjähdysten välillä kymmenet sytyt- 
timet liversivät omaa lauluaan, joka muistutti kanarialintu- 
jen ääntä. Metallinkappaleet lensivät leveän osuma-alueen 
räjähdyspilvien yli kuparisten soittorasioiden tai jonkinlais- 
ten metallisten hyönteisten lailla. Tuuli vihelsi kuin livertävä 
huilu niiden pinnoilla. Merkillistä oli, että pikkulinnut eivät 
tuntuneet piittaavan lainkaan tuosta satakertaisesta mete- 
listä; ne istuivat rauhassa pölypilvien yläpuolella katkenneilla 
oksilla. Taukojen aikana kuuli niiden kosiokutsut ja huoletto- 
man riemun, tuntui melkein kuin ympärillä kuohuva melu- 
hyöky olisi niitä vain innostanut. 

Sellaisina hetkinä, jolloin tulitus kiihtyi, miehet kehottivat 
toisiaan valppauteen lyhyillä vastavuoroisilla komennoilla.. 

Siinä kohden hautaa, jonka minä saatoin nähdä ja jonka sei- 
nistä oli jo siellä täällä irronnut suuria savimöhkäleitä, vallitsi 
täysi valmius. Kiväärit sojottivat ampuma-aukoissa varmista- 
mattomina, ja kiväärimiehet tarkkailivat savuavaa etumaastoa. 
Välillä he vilkuilivat oikealle ja vasemmalle nähdäkseen, vie- 
läkö olimme yhdessä, ja hymyilivät, kun katse osui tuttuun. 

Istuin tovereideni kanssa penkillä, joka oli kaivettu haudan 
saviseinään. Äkkiä meidän ampuma-aukkomme lauta räsähti 
ja jalkaväen sotilaiden luodit iskeytyivät saveen päidemme 
väliin. 

Vähitellen alkoi tulla haavoittuneita. Oli mahdotonta seu- 
rata, mitä taisteluhaudan sekasorrossa tapahtui, mutta yhä 
useammin kuuluneet ”Lääkintämies”-huudot osoittivat, että 
tulitus alkoi korjata satoaan. Välillä näkyviin tuli kiireisesti 
taustalle katoava hahmo, jolla oli tuore, kauas erottuva side 
pään, kaulan tai käden ympärillä. Pikkuosumista ja naar- 
muista oli huolehdittava viipymättä, sillä sotilaiden taikauskon 
mukaan pieni vamma ennakoi yleensä vakavaa osumaa. 

Toverini, vapaaehtoisena värväytynyt Kohl, säilytti pohjois- 
saksalaisen tyyneytensä, joka tuntuu luodun juuri tuollaisiin 
tilanteisiin. Hän pureksi ja puserteli savuketta, joka ei suostu- 
nut palamaan kunnolla, ja näytti jotakuinkin unenpöpperöi- 
seltä. Hän ei liiemmin hetkahtanut, kun yhtäkkiä takanamme 
rätisi kuin olisi ammuttu tuhannella kiväärillä. Osoittautui, 
että metsä oli sytytetty tuleen. Suuret liekit kiipesivät räiskyen 
ylös puunrunkoja. 

Näiden tapahtumien aikana minua vaivasi epätavallinen 
huoli. Minä näet kadehdin ”Perthesin jalopeuroja” jotka oli- 
vat taistelleet ”Noidankattilassa? silloin kun olin itse ollut 
Recouvrencessa enkä ollut päässyt mukaan. Kun siis hiili- 


35 


säilöt lensivät erityisen kiivaasti meidän kolkkaamme, kyselin 
välillä Kohlilta, joka oli ollut siellä mukana: 

”Kuule, onko täällä nyt samanlaista kuin Perthesissä?” 

Pettymyksekseni hän vastasi joka kerran heilauttaen lais- 
kasti kättään: 

”Ei alkuunkaan!” 

Kun tulitus vain kiihtyi niin, että savipenkkimme alkoi kei- 
nahdella valtavien mustien hirviöiden räjähdellessä, mylvin 
taas hänen korvaansa: 

”Kuule, onko täällä nyt samanlaista kuin Perthesissä?” 

Kohl oli varsin tunnontarkka sotilas. Hän nousi seisomaan, 
katseli tutkivasti ympärilleen ja mylvi sitten tyydytyksekseni 
takaisin: 

”Nyt alkaa jo tuntua siltä!” , 

Tuo vastaus täytti minut naurettavalla riemulla, osoittihan 
se minun päässeen ensimmäiseen todelliseen taisteluuni. 

Tuolla hetkellä juoksuhaudan kulman takaa ilmestyi mies: 
”Seuratkaa vasemmalle!” Välitimme käskyn eteenpäin ja aste- 
limme pitkin savun täyttämää asemaa. Muonanhakijat pala- 
sivat oitis ja sadat hylätyt kenttäpakit höyrysivät rintavarus- 
tuksella. Kuka nyt piittaisi syömisestä? Joukko haavoittuneita 
pusertautui ohitsemme siteet veressä, taistelukiihtymys 
kalpeilla kasvoillaan. Ylhäällä haudan vierellä kannettiin 
nopeasti paareja toisensa perään. Vaikean hetken aavistus kävi 
yhä voimakkaammaksi. ”Varokaa, toverit, käteni, käteni!” 
”Vauhtia, vauhtia, miehet, säilyttäkää yhteys!” 

Tunnistin luutnantti Sandvossin, joka poissaolevana ja sil- 
mät ammollaan kiiruhti haudan vierellä. Kaulan ympärille 
kääritty pitkä valkoinen side sai hänet näyttämään harvinai- 
sen avuttomalta, ja niinpä hän toi tuolla hetkellä mieleeni 

ankan. Näin kaiken niin kuin sellaisessa unessa, johon jokin 
pelottava ilmaantuu naurettavassa hahmossa. Pian sen jäl- 
keen kiiruhdimme eversti von Oppenin ohi, joka seisoi käsi 
asepuvun taskussa ja antoi ohjeita adjutantilleen. ”Ahaa, tässä 
on vielä sentään järkeä ja tarkoitusta” juolahti mieleeni. 

Taisteluhauta päättyi metsikköön. Epävarmoina seisoimme 
suurten pyökkien alla. Joukkueenjohtajamme, luutnantti, 
ilmaantui tiheän juurimetsikön keskeltä ja huusi vanhim- 
malle alikersantille: ”Levittäytykää ketjussa auringonlaskun 
suuntaan ja menkää asemiin. Ilmoitukset tuodaan minulle 
korsuun metsäaukealle” Tämä otti komennon manaillen. 

Levittäydyimme ja asetuimme laakeaan kaivantoon, jonka 
jotkut edeltäjämme olivat kovertaneet maahan. Kesken leik- 
kisää huutelua kuului karmiva ulvaisu. Kaksikymmentä met- 
riä takanamme maamöhkäleet sinkosivat ilmaan valkoi- 
sen pilven keskeltä ja kopsahtelivat korkealle oksiin. Kaiku 
kajahteli monta kertaa metsän halki. Sotilaiden pelokkaat sil- 
mät tuijottivat toisiinsa ja kehot painautuivat maata vasten 
täydellisen, painostavan voimattomuudentunteen vallassa. 
Laukaukset seurasivat toisiaan. Tukahduttava kaasu leijui 
juurimetsikössä, savu kätki puunlatvat, puut ja oksat putosi- 
vat ryskyen maahan, huudot voimistuivat. Säntäsimme ylös 
ja juoksimme umpimähkään räjähdysten ja huumaavien pai- 
neaaltojen vainoamina puun luota toisen luo etsien suojaa ja 
kierrellen suuria puunrunkoja kuin takaa-ajettu riista. Korsu, 
johon monet juoksivat ja johon minäkin suuntasin kulkuni, 
sai osuman, joka lennätti kattorakenteet ilmaan niin että ras- 
kaat pölkyt lentelivät ympäriinsä. 

Hyppelin alikersantin kanssa puuskuttaen mahtavan pyö- 
kin ympärillä kuin orava, jota kivitetään. Automaattisesti, tau- 

koamatta yhä uusien osumien ajamana juoksin esimieheni jäl- 
jessä, joka välillä kääntyi, tuijotti minua villisti ja kiljui: ”Mitä 
rakkineita nuo oikein ovat olevinaan? Mitä rakkineita nuo 
ovat olevinaan?” Yhtäkkiä laajan juurakon keskellä välähti 
ja oikeaan reiteeni osui sellainen isku, että kaaduin maahan. 
Luulin, että minuun oli osunut maakokkare, mutta vuolaasti 
virtaavan veren lämpö paljasti pian, että olin haavoittunut: 
Myöhemmin selvisi, että äärimmäisen ohut sirpale oli tehnyt 
haavan lihakseen, kun sen vauhti oli ensin hiljentynyt kulki- 
essaan rahakukkaroni läpi. Sirpale oli kulkenut partaveitsen- 
terävänä peräti yhdeksän paksun nahkakerroksen läpi ennen 
kuin haavoitti lihasta. 

Heitin tornisterini syrjään ja juoksin hautaan, josta olimme 
lähteneet. Ympärillä haavoittuneet ponnistelivat tulitetusta 
metsiköstä kaikilta suunnilta hautaa kohti. Kulkukäytävä 
oli kammottava, se oli vaikeasti haavoittuneiden ja kuole- 
vien tukkima. Haudan seinään nojasi vyötäisiä myöten rii- 
suttu hahmo, jonka selkä oli repeytynyt auki. Toinen, jonka 
takaraivossa roikkui kolmikulmainen ihonsuikale, huusi kai- 
ken aikaa kimeällä, järkyttävällä äänellä. Täällä vallitsi suuri 
tuska, ja ensimmäisen kerran kurkistin kuin halkeaman läpi 
demonisen valtakunnan syvyyksiin. Ja uusia osumia tuli kai- 
ken aikaa. 

Ymmärrykseni hylkäsi minut tykkänään. Häikäilemättä 
juoksin kaikkien kasojen yli ja horjahdettuani kiireessä muu- 
taman kerran alas kiipesin lopulta taisteluhaudan helve- 
tillisestä tungoksesta päästäkseni kulkemaan vapaammin. 
Ryntäsin tiheän alakasvuston läpi kuin pillastunut hevo- 
nen, yli polkujen ja aukeiden, kunnes lyyhistyin metsikköön 
Grande Trancheen lähelle. 

Oli jo hämärää, kun kaksi paarinkantajaa, jotka haravoivat 
maastoa, osuivat paikalle. He nostivat minut paareilleen ja kan- 
toivat puunrunkojen suojaamaan lääkintäkorsuun, jossa vietin 
yön ahtaasti monien haavoittuneiden kanssa. Uupunut lääkäri 
seisoi voihkivien ihmisten tungoksessa, kääri siteitä, pisti ruis- 
keita ja antoi rauhallisella äänellä ohjeita. Vedin kaatuneen mie- 
hen manttelin ylleni ja vaivuin uneen, johon nouseva kuume 
tunkeutui merkillisin kuvin. Joskus keskellä yötä heräsin ja 
näin lääkärin työskentelevän edelleen lyhdyn valossa. Rans- 
kalainen mies huuteli läpitunkevasti, ja vierelläni joku murisi 
vihoissaan: ”Mokoma ranskalainen. No, jos ne eivät saa valit- 
taa, ne eivät ole tyytyväisiä” Sitten nukahdin uudelleen. 

Kun minua kuljetettiin seuraavana aamuna pois, sirpale 
lävisti paarien purjekankaan polvieni välistä. 

Minut lastattiin muiden haavoittuneiden kanssa yhteen 
sairasvaunuista, jotka sukkuloivat taistelukentän ja pääsidonta- 
paikan välillä. Täyttä laukkaa ylitimme Grande Tranch6en, 
joka oli edelleen raskaan tulituksen kohteena. Harmaiden 
telttakangasseinien suojissa matkasimme sokkoina halki vaa- 
rojen, jotka saattoivat meitä jysähtelevin jättiläisaskelin. 

Yhdellä paareista, jotka oli lastattu vaunuihin kuin leivät 
uuniin, oli myös toveri, joka oli saanut osuman vatsaan ja kärsi 
kovia tuskia. Hän kerjäsi joka ikistä meistä ottamaan lääkin- 
tämiehen pistoolin, joka roikkui seinällä, ja tekemään lopun 
hänen tuskistaan. Kukaan ei vastannut. Minä oppisin vielä 
tuntemaan tuon aistimuksen, jonka kokee matkan jokaisen 
tärähdyksen osuessa pahoihin vammoihin kuin moukarin- 
isku. 

Pääsidontapaikka oli järjestetty metsäaukealle. Sinne oli 
levitetty pitkät rivit olkia ja katettu ne lehvillä. Haavoittunei- 

den tulvasta oli helppo päätellä, että merkittävä taistelu oli 
käynnissä. Kun näin yleislääkärin, joka tarkasti tehtäväinhoi- 
toa verisen sekasorron keskellä, minut valtasi taas tuo vaikeasti 
kuvailtava vaikutelma, joka syntyy kun keskellä perustavan- 
laatuisia kauhuja ja järkytyksiä joku valvoo järjestystä kylmä- 
verisesti kuin muurahainen. 

Nautittuani ruokaa ja juomaa ja sytytettyäni savukkeen 
makasin olkivuoteella keskellä pitkää haavoittuneiden rivistöä 
tuon epämääräisen tunteen vallassa, joka viriää kun on saanut 
tutkinnossa moitteita mutta on silti selvinnyt. Lyhyt keskus- 
telu, jonka kuulin viereltäni, sai minut mietteliääksi. 

”Mikäs sinulla on, toveri?” 

”Minua osui rakkoon”” 

”Sattuuko kovasti?” 

”Eipä se tunnu yhtään. Mutta kun enää ei voi olla muka- 
na —-? 

Jo aamupäivällä meidän kuljetettiin suureen haavoittunei- 
den kokoamispaikkaan Saint-Mauricen kylän kirkkoon. Siellä 
seisoi jo höyryvireessä sairaalajuna, joka kuljetti meidät kah- 
dessa päivässä Saksaan. Matkan aikana tarkkailin vuoteesta 
käsin peltoja, joilla näkyi jo kevään merkkejä. Meistä huolehti 
tunnollisesti muuan hiljainen mies, filosofian yksityisdosentti. 
Ensimmäisenä palveluksenaan hän leikkasi minulta saappaan 
kynäveitsellä jalasta. Jotkut ihmiset suhtautuvat hoivaamiseen 
aivan erityisellä tavalla; niinpä minusta tuntui hyvältä jo kun 
näin hänen lukevan kirjaa yölamppunsa ääressä. 

Juna kuljetti meidät Heidelbergiin. 

Kun katselin kukkivien kirsikkapuiden seppelöimiä 
Neckarvuoria, tunsin voimakasta kotiseuturakkautta. Kuinka 
kaunis tämä maa olikaan; sen edestä voi mielihyvin vuodattaa 

verta ja antaa henkensä. Näin en ollut vielä koskaan kokenut 
sen lumovoimaa. Mieleni täyttyi jaloilla ja vakavilla aatoksilla, 
ja ensi kertaa aavistin, että tämä sota oli enemmän kuin vain 
suuri seikkailu. 

Les Epargesin taistelu oli ensimmäinen taisteluni. Se oli 
jotakin aivan muuta kuin olin kuvitellut. Olin osallistu- 
nut suureen sotatoimeen saamatta ainuttakaan vihollista 
näköpiiriini. Vasta paljon myöhemmin koin avoimen yhteen- 
oton, taistelun huipentuman, kun rynnäkkörintamat ilmesty- 
vät avoimelle tanterelle eikä taistelukentän kaoottisesta autiu- 
desta ole hirvittävien ratkaisutuokioiden aikana tietoakaan. 


4] 


Douchy ja Monchy 


Haava parantui kahdessa viikossa. Minut lähetettiin täyden- 
nyspataljoonaan Hannoveriin, ja sain sieltä lyhyen kotimaan- 
loman, jotta tottuisin jälleen kävelemään. 

”Ilmoittautuisit sentään lippujunkkariksi” ehdotti isäni, 
kun eräänä ensimmäisistä aamupäivistä kävelimme hedelmä- 
tarhassa katselemassa, kuinka puut olivat puhjenneet sil- 
muille; ja minä noudatin hänen toivettaan, vaikka sodan 
alussa minusta tuntui paljon houkuttelevammalta osallistua 
tavallisena jalkamiehenä ja vastata vain omasta itsestäni. 

Minut lähetettiin siis rykmentistä Döberitziin koulutetta- 
vaksi, ja kuusi viikkoa myöhemmin lähdin sieltä vänrikkinä. 
Sadoista nuorista miehistä, jotka saapuivat sinne kaikista 
Saksan heimoista, saattoi nähdä, ettei maassa vielä vallinnut 
pulaa kunnon sotamiehistä. Kun Recouvrencessa olin tutus- 
tunut mieskohtaiseen koulutukseen, niin täällä harjoiteltiin 
myös liikkumaan maastossa erilaisina pienyksikköinä. 

Syyskuussa 1915 palasin takaisin rykmenttiini. Astuin 
junasta Saint-Löger'n kylässä, jossa divisioonan esikunta 
piti majaa, ja marssin pienen täydennysyksikön johtajana 
Douchyhin, rykmentin lepopaikkaan. Ranskan syyshyökkäys 
oli täydessä käynnissä edustallamme. Rintama erottui pitkänä 
kuohuvana pilvenä etäämmällä maastossa. Yläpuolellämme 
säksättivät ilmaeskaaderien konekiväärit. Aina kun ylitsem- 

me lensi matalalla ranskalaisten lentokone, jonka kirjavat 
kokardit tuntuivat tähyävän maaperää kuin suuret perhosen- 
silinät, suojauduin pienen ryhmäni kanssa tienreunaan pui- 
den alle katseiden ulottumattomiin. Ilmatorjuntatykit ampui- 
vat ilmaan pitkiä valkeita juovia, ja siellä täällä sirpaleet 
putoilivat vinkuen peltomaahan. 

Tuo lyhyt marssi salli minun heti hyödyntää uusia taitojani. 
Todennäköisesti meidät oli havaittu jostain lukuisista tähys- 
tyspalloista, joiden keltaiset kuoret loistivat lännessä, sillä 
juuri kun olimme kääntymässä Douchyn kylään, lensi musta 
kranaattikartio edessämme ilmaan. Räjähde osui paikkakun- 
nan pienen hautausmaan aivan tien vieressä sijaitsevaan port- 
tiin. Nyt opin ensi kerran tuntemaan nuo sekunnit, joiden 
kuluessa odottamattomaan tapahtumaan on vastattava pää- 
töksellä. 

”Vasemmalle hajaantuen ketjussa, mars, mars!” 

Kolonna hajaantui pikamarssia pelloille. Pian käskin 
miehiä kokoontumaan uudestaan vasemmalle ja vein heidät 
laajan kaarroksen kautta kylään. 

Douchy, 73. jalkaväkirykmentin lepopaikka, oli keski- 
kokoinen kylä, eikä se ollut vielä kärsinyt sodasta paljonkaan. 
Paikkakunta sijaitsi Artois'n aaltomaisessa maastossa, ja siitä 
tuli puolitoistavuotisen asemataistelun kuluessa rykmentin 
toinen varuskunta: toipumis- ja vahvistumispaikka etulinjan 
raskaiden taistelu- ja työpäivien jälkeen. Kuinka usein 
hengähdimmekään, kun synkkinä sadeöinä kylänportin 
yksinäinen valo kajasti vastaamme! Siellä oli taas katto pään 
päällä ja koruton, häiriötön yösija kuivassa tilassa. Sai nukkua 
eikä tarvinnut aina neljän tunnin kuluttua lähteä yön selkään. 
Ei tarvinnut odottaa taukoamatta hyökkäystä, joka tunkeutui 

uniinkin. Ensimmäisenä lepopäivänä olo oli kuin vastasynty- 
neellä, kun oli käyty kylvyssä ja asepuvusta siivottu juoksu- 
hautojen lika. Niittymailla äkseerattiin ja voimisteltiin, jotta 
jäykistyneet nivelet muuttuisivat notkeiksi ja yhteishenki 
heräisi jälleen miehissä, jotka olivat eristäytyneet pitkien 
yövartioiden aikana. Näin saatiin tarmoa uusien raskaiden 
päivien varalle. Alkuaikoina komppaniat marssivat vuorotel- 
len etulinjaan öiseen vallitustyöhön. Tuo rasittava kaksi- 
vuorotyöskentely lakkautettiin myöhemmin harkintakykyi- 
sen everstimme von Oppenin käskystä. Aseman turvallisuus 
perustuu puolustajien virkeyteen ja uupumattomaan rohkeu- 
teen, ei lähestymisreittien monimutkaisiin rakennelmiin eikä 
taisteluhautojen syvyyteen. 

Vapaiden tuntien aikaan Douchy tarjosi harmaille asu- 
keilleen monia virkistysmahdollisuuksia. Lukuisissa kenttä- 
kaupoissa oli vielä runsaasti tarjolla syötävää ja juotavaa. Oli 
lukusali, kahvio ja myöhemmin jopa suureen latoon taidok- 
kaasti rakennettu elävien kuvien teatteri. Upseereita varten oli 
yksityinen kerho ja pappilan puutarhassa keilarata. Usein vie- 
tettiin komppanianjuhlia, joissa johtajat ja miehet joivat kil- 
paa kunnon muinaissaksalaiseen tapaan. En tahtoisi myös- 
kään unohtaa lahtijuhlia, joiden hyväksi kenttäkeittiöiden 
tähteillä lihotetut komppanian siat saivat antaa henkensä. 

Koska asukkaat elivät yhä kylässä, tila käytettiin kaikin 
tavoin hyväksi. Osaan puutarhoja rakennettiin parakkeja 
ja majoitustiloja. Suuri hedelmätarha kylän keskellä toimi 
jumalanpalveluspaikkana. Toinen, niin kutsuttu Emmichin- 
aukio, muutettiin huvipuistoksi. Siellä sijaitsivat puunrungoin 
katetuissa korsuissa parturintupa ja hammasasema. Suuri 


niitty kirkon vierellä toimi hautuumaana, jonne melkein päi- 

vittäin marssi komppania laskemaan yhden tai useampia tove- 
reitaan viimeiseen lepoon virren kaikuessa. 

Näin oli rappeutuvaan maalaiskylään kasvanut vuo- 
dessa valtavan parasiitin kaltainen sotilaskaupunki. Vanhaa 
rauhallista näkymää saattoi tuskin enää tunnistaa. Rakuunat 
juottivat hevosiaan kylälammikossa, jalkaväki äkseerasi puu- 
tarhoissa, sotamiehet makailivat niityillä ottamassa aurinkoa. 
Koko rauhanajan järjestys hajosi; käynnissä oli vain se, mikä 
liittyi taisteluun. Niinpä puu- ja pensasaitoja kaadettiin tai 
poistettiin yhteysväylien tieltä, ja kaikissa kulmauksissa loisti- 
vat suuret kyltit osoittamassa kulkusuuntia. Samalla kun katot 
luhistuivat ja huonekalut vähin erin poltettiin, järjestettiin 
puhelinlaitos ja sähköjohdot. Kellareihin kaivettiin onkaloita, 
jotta asukkaille järjestyisi turvallinen suoja tulitusten aikana; 
kaivumaat kasattiin välinpitämättömästi puutarhoihin. Koko 
kylässä ei enää ollut rajoja eikä yksityisomaisuutta. 

Ranskalaisväestö oli siirretty kasarmiin Monchyn tien 
alkuun. Lapset leikkivät rappeutuneiden talojen kynnyksillä, 
ja vanhukset liikkuivat kumarassa keskellä uudenlaista hyöri- 
nää; meno vieraannutti heitä säälimättä paikoista, joissa he 
olivat elämänsä viettäneet. Nuoren väen täytyi saapua joka 
aamu riviin, ja paikkakunnan komendantti, yliluutnantti 
Oberländer, jakoi heidät hoitamaan kylän maita. Kohtasimme 
paikallisia asukkaita vain viedessämme heille pyykkimme 
pestäväksi tai ostaessamme voita ja munia. 

Tämän sotilaskaupungin merkillisiin näkyihin kuuluivat 
kaksi pientä orpoa ranskalaispoikaa, jotka liittyivät joukkoi- 
himme. Molemmat pojat, joista toinen oli noin kahdeksan- 
ja toinen kaksitoistavuotias, olivat pukeutuneet tyystin 
kenttäharmaisiin ja puhuivat sujuvasti saksaa. Maanmiehiään 

he nimittivät vain ”schangeleiksi”*, kuten olivat kuulleet soti- . 
laiden tekevän. Heidän hartain toiveensa oli, että he saisivat 
joskus lähteä ”oman? komppaniansa mukana asemiin. He osa- 
sivat äkseerata moitteettomasti ja tervehtiä ylempiään, tulivat 
nimenhuudoissa vasempaan sivustaan ja pyysivät lomaa, kun 
halusivat lähteä kanttiiniapulaisten mukana ostoksille Cam- 
braihen. Kun toinen pataljoona lähti muutamaksi viikoksi 
koulutukseen Ou&antiin, toisen pojan, jonka nimi oli Louis, 
piti jäädä eversti von Oppenin käskystä Douchyhin; häntä 
ei nähty enää marssin aikana, mutta pataljoonan saapuessa 
perille hän pinkaisi riemuissaan matkatavaravaunusta, johon 
oli kätkeytynyt. Vanhempi poika kuulemma lähetettiin myö- 
hemmin Saksaan aliupseerikouluun. 

Vajaan tunnin matkan päässä Douchysta sijaitsi Monchy- 
au-bois'n kylä, johon rykmentin molemmat reservikomppa- 
niat majoitettiin. Kylä oli ollut syksyllä 1914 ankarien taistelu- 
jen kohteena; lopulta se joutui saksalaisten hallintaan, ja 
taistelut laantuivat ajan kuluessa ahtaaseen puoliympyrään 
muinoin vauraan kylän raunioiden ympärille. 

Nyttalot oli poltettu ja ammuttu hajalle, villiintyneet puutar- 
hat oli kynnetty kranaatein ja hedelmäpuut tuhottu. Kiviläjät 
oli rakennettu täyteen hautoja, piikkilankaesteitä, barrikadeja 
ja betonisia puolustusasemia. Katuja voitiin tulittaa kone- 
kiväärein keskellä sijaitsevasta betonipesäkkeestä, Torgaun 
linnakkeesta”. Toinen tukipiste oli ”Altenburgin linnake” pelto- 
asema kylän oikealla puolella, johon oli majoitettu yksi reser- 
vikomppanian joukkue. Tärkeä puolustusasema oli myös kai- 
vos, josta rauhan aikana saatiin liitukiveä talonrakennukseen 


* Schangel oli saksalaisten ranskalaisista käyttämä pilkkanimitys. Se on johdeltu 
nimestä Jean. (Toim. huom.) 

ja jonka löysimme aivan sattumalta. Komppanian kokki, jolta 
oli pudonnut vesisanko kaivoon, oli laskeutunut alas ja nähnyt 
siellä luolamaisen reiän, pidemmälle jatkuvan onkalon. Kylä 
tutkittiin, ja kun löytyi vielä toinenkin kulkutie, rakennelma 
tarjosi pomminkestävän suojapaikan suurelle soturijoukolle. 

Ransartin tien autiolla ylängöllä oli entisen kuppilan raunio, 
jota kutsuttiin ”Bellevueksi”, koska sieltä oli laveat näkymät rin- 
tamalle — olin mieltynyt tuohon paikkaan huolimatta sen vaa- 
rallisesta sijainnista. Katse ylti sieltä kauas kuolleeseen maahan, 
jonka kylät oli yhdistetty teillä toisiinsa, mutta vaunuja ei näky- 
nyt eikä liioin eläviä olentoja. Taustalla häämöttivät Arras'n 
hylätyn kaupungin ääriviivat, ja kauempana oikealla loistivat 
Saint-Eloin suurten miinaräjähdysten synnyttämät liitukuopat. 
Myös rikkaruohojen peittämät pellot lepäsivät autioina suurten 
pilvenvarjojen kiitäessä niiden yli. Tiheään kudottu juoksu- 
hautaverkko levittäytyi keltaisina ja valkoisina silmukoina, 
joihin lähestymistiet johtivat kuin pitkät kurenauhat. Silloin 
tällöin pöllähti kranaatin savua, joka nousi ilmoille kuin kum- 
mitusten luomana ja leijui pois tuulen mukana; tai srapnellin 
kehä ilmestyi autiuden ylle kuin suuri valkoinen hahtuvatukko 
ja hälveni vähitellen. Maisema näytti synkältä ja satumaiselta; 
taistelu oli pyyhkäissyt sivuun seudun kauneuden ja jättänyt 
siihen ankarat jälkensä, joiden äärellä katsoja kauhistui. 

Autius ja syvä hiljaisuus, jonka ammusten kumeat äänet 
silloin tällöin keskeyttivät, voimistuivat murheellisen tuhonä- 
kymän vaikutuksesta. Revityt tornisterit, rikkoutunee kiväärit, 
kankaanriekaleet, kauhistuttavana kontrastinaan leikkikalu, 
kranaatinsytytin, syviä pommikuoppia, pulloja, maatalous- 
kaluja, revittyjä kirjoja, rikkoutuneita taloustavaroita, salape- 
räistä pimeyttä huokuvat kellarien suuaukot, joiden taka- 

na kaikkialle levittäytyneet rottalaumat kenties järsivät 
onnettomien asukkaiden ruumiita, pieni persikkapuu, jolta 
oli ryövätty tukimuuri ja joka levitteli avuttomana oksiaan, 
kotieläinten luurangot, jotka roikkuivat yhä kahlehdittuina 
talleissa, haudat autioituneissa puutarhoissa, joissa syvällä 
rikkaruohojen kätköissä kukkasipulit vihersivät, koiruohot, 
raparperit ja narsissit, viereisillä pelloilla viljakuhilaat, joiden 
huipulla jyvät jo kasvaa rehottivat. Kaiken keskellä kulki 
puoliksi täytetty juoksuhauta, ja kaikkialla tuntui palanut ja 
mädäntynyt haju. Tuollaiset paikat täyttävät soturin synkillä 
mietteillä, kun hän ajatteli, miten niissä vielä hiljattain oli vie- 
tetty rauhallista elämää. 

Kuten todettua, taisteluasema kulki ahtaassa puoliympy- 
rässä kylän editse, ja sinne vei muutama juoksuhauta. Asema 
oli jaettu kahteen osaan, eteläiseen Monchyhin ja läntiseen 
Mouchyhin. Nämä puolestaan jakaantuivat kuuteen komp- 
panianlohkoon A:sta F:ään. Taisteluaseman kaareva muototar- 
josi englantilaisille oivan mahdollisuuden sivustatulitukseen, 
joka aiheutti meille raskaita tappioita. Englantilaiset käyttivät 
tulitukseen aivan linjansa taakse kätkettyä tykkiä ja ampui- 
vat pieniä srapnelleja, joiden laukaisut ja osumat kuulosti- 
vat samalta. Oli kuin salama olisi iskenyt kirkkaalta taivaalta, 
kun hauta täyttyi koko pituudeltaan lyijykuulista, jotka usein 
vaativat vartiomiehen uhrikseen. 

Kierrämme nyt lyhyesti taisteluhaudassa ja tarkastelemme, 
millaiseksi se tuolloin oli muotoutunut, jotta tietyt yhä uudel- 
leen toistuvat ilmaukset kävisivät ymmärrettäväksi. 

Jotta pääsisimme etummaiseen linjaan, lyhyesti ”hautaan” 
kuljemme yhtä monista lähestymisteistä tai juoksuhaudoista, 
joiden tarkoituksena on suojata marssi taisteluasemaan. 

Nämä usein varsin pitkät haudat johtavat siis vihollista kohti, 
mutta jotta vihollinen ei voisi pyyhkiä niitä tulella, ne on 
kaivettu siksakin muotoon. Marssittuamme neljännestunnin 
kuljemme toisen linjan poikki, joka kulkee samansuuntaisesti 
kuin ensimmäinen ja jossa vastarinta jatkuu, jos taisteluhauta 
vallataan. 

Varsinainen taisteluhauta erottuu jo ensi silmäyksellä hei- 
koista rakennelmista, joita rakennettiin sodan alkaessa. Tämä 
ei enää ole yksinkertainen hauta, vaan se kulkee kahden tai 
kolmen miehenmitan verran maanpinnan alla. Puolustajat 
liikkuvat siis kuin käytävän pohjalla, kun he haluavat tarkkailla 
etumaastoa tahi tulittaa, he nousevat portaita tai leveitä puu- 
tikkaita vartioampumakorokkeelle, pitkälle laverille, joka on 
pystytetty maahan niin, että seisojan pää kohoaa maanpinnan 
yläpuolelle. Yksinäinen kiväärimies seisoo vartioasemassaan, 
enemmän tai vähemmän varustetussa komerossaan, päänsä 
suojana hiekkasäkki tai teräskilpi. Varsinaisesti tähystetään 
pienten ampumarakojen kautta, joista kiväärinpiippu työnne- 
tään ulos. Valtavat maamassat, jotka on kaivettu haudasta, on 
kasattu linjan taakse valliksi, joka samalla muodostaa selkä- 
suojan; tuohon maavalliin on rakennettu konekivääriasemat. 
Sen sijaan haudan etupuolelta maata siirretään jatkuvasti huo- 
lella pois, jotta ampuma-ala pysyy vapaana. 

Haudan edustalla kulkee usein moninkertaisena linjana 
piikkilankaeste, tiheä piikkilankapunos, joka tarjoaa hyökkää- 
jälle puuhaa, niin että häntä voidaan rauhassa tulittaa vartio- 
paikoista. 

Este on kasvanut täyteen korkeita kasveja, sillä autioitu- 
neilla pelloilla versoo jo uusi ja toisenlainen kasvusto. Villi- 
kukat, jotka tavallisesti kukoistavat yksin kappalein laihossa, 

ovat saaneet ylivallan; siellä täällä rehottaa jo matala pen- . 
saikko. Myös tiet ovat jo kasvaneet umpeen, mutta ne erottuvat 
vielä selvästi, sillä ratamoiden pyöreät lehdet ovat levittäyty- 
neet niille. Linnut viihtyvät tuossa tiheikössä, niin peltopyyt, 
joiden erikoisen kutsuhuudon voi kuulla usein yöllä, kuin 
kiurutkin, joiden moniääninen liverrys kaikuu hautojen yllä 
aamun ensi valossa. 

Jotta taisteluhautaa ei voida pyyhkiä tulella, se kulkee mut- 
kitellen ja siinä on säännöllisiä kaarroksia. Nämä kaarrok- 
set toimivat olkavarustuksina, jotka torjuvat sivulta tulevat 
laukaukset. Taistelija on siis takaa selkäsuojan ja sivulta olka- 
varustusten peitossa, ja haudan etuseinämä toimii rintasuo- 
jana. 

Lepoa varten on rakennettu korsut, jotka ovat muuttuneet 
yksinkertaisista maasyvennyksistä todellisiksi suljetuiksi 
asuintiloiksi: kattona on puupalkkeja ja seinät on peitetty 
laudoin. Korsut ovat suunnilleen miehenkorkuisia, ja ne 
on rakennettu maan sisään niin, että niiden permanto on 
käytävän pohjan tasalla. Korsujen kattopalkkien päällä on 
siis vielä maakerros, joka kestää kevyet osumat. Raskaamman 
tulituksen aikana korsu on kuitenkin sellainen surmanloukku, 
että sieltä lähtee mieluummin tunneleiden syvyyksiin. 

Tunnelit on verhottu jykevin puukehyksin. Ensimmäinen 
on upotettu haudan etummaiseen seinään kamaran tasolle, ja 
se muodostaa tunnelin kulkuaukon; jokainen seuraava kehys 
on rakennettu pari kämmenenleveyttä alemmalle tasolle, niin 
että niistä muodostuu nopeasti suoja. Näin syntyvät tunnelin- 
portaat; kolmannellakymmenennellä askelmalla maata on 
pään yläpuolella siis yhdeksän metriä, haudan syvyys niukaan 
luettuna jopa kaksitoista metriä. Nyt seuraa hiukan suurempia 

kehyksiä, jotka jatkuvat suoraan eteenpäin tai portaista 
sivuun: niistä muodostuu oleskelutila. Poikittaiset yhteydet 
muodostavat maanalaisia yhdystunneleita. Vihollisen suun- 
taan kulkevia haarautumia käytetään kuuntelu- ja miinoi- 
tustunneleina. 

Kokonaisuutta on kuviteltava mahtavaksi, elottoman 
näköiseksi maastolinnoitukseksi, jonka uumenissa suorite- 
taan säännöllistä vartiointi- ja työpalvelusta ja jossa muuta- 
man sekunnin kuluttua hälytyksestä jokainen mies seisoo 
vartiopaikallaan. Ei myöskään pidä kuvitella tunnelmaa liian 
romanttisesti; linnoituksessa vallitsee enemmänkin tietty 
unisuus ja verkkaisuus, joka johtuu läheisestä kosketuksesta 
maahan. 

Minut oli määrätty 6. komppaniaan. Siirryin muutama 
päivä saapumiseni jälkeen ryhmänjohtajana asemaan, ja sain 
tervetuliaisiksi heti muutamia englantilaisia kuulamiinoja. 
Nämä olivat varrellisia, räjähteillä täytettyjä pehmytrauta- 
ammuksia. Niiden muotoa on helpointa kuvitella, jos ajattelee 
sadan naulan punnusta, josta toinen kuula on irrotettu. Kuu- 
lamiinojen laukaisuääni oli kumea ja huomaamaton, ja usein 
niiden laukaisua naamioitiin konekivääreillä. Siksi tuntui 
aavemaiselta, kun yhtäkkiä aivan vieressämme liekit valaisivat 
hautaa ja äkäinen paineaalto osui meihin. Miehet kiskoi- 
vat minut nopeasti ryhmämme korsuun, jonka luo olimme 
juuri päässeet. Sisällä kuulimme vielä viisi tai kuusi kertaa 
kumean mörssärinjysähdyksen. Miina ei oikeastaan osu, vaan 
se ”pesiytyy”; tämä tyyni tuhokeino vaikuttaa epämiellyt- 
tävällä tavalla hermoihin. Kun seuraavana aamuna kuljin 
valoisaan aikaan haudan läpi, näin räjähtäneitä varsikuulia 
hälytyskelloina roikkumassa joka puolella korsujen edustalla. 

C-lohko, johon komppania oli sijoitettu, oli rykmentin 
etummaisin. Komppanianpäällikkömme luutnantti Brecht, 
joka oli sodan alkaessa kiiruhtanut tänne Amerikasta, oli 
sovelias mies puolustamaan tällaista paikkaa. Hän rakasti 
vaaraa ja kaatui taistelussa. 

Haudassa vietettiin ankarasti säädeltyä elämää; esitän tässä 
päivän kulun sellaisena kuin kahdeksantoista kuukauden 
aikana päivät seurasivat toinen toistaan, sikäli kuin tavan- 
omainen tulitus ei kiihtynyt ”luotipuuroksi”. 

Taisteluhaudan päivä alkaa vasta illan sarastaessa. Kello 
seitsemältä ryhmäni mies herättää minut iltapäiväunilta, joille 
olin käynyt valmistautuakseni yövartioon. Vyöttäydyn, panen 
valopistoolin ja käsikranaatit vyölle ja poistun enemmän tai 
vähemmän viihtyisästä korsusta. Kulkiessani tutuksi käynyttä 
sektoria ensimmäisen kerran varmistan, että kaikki vartiot 
ovat paikoillaan. Tunnussanat vaihdetaan hiljaisella äänellä. 
Sillä välin yö on koittanut ja ensimmäiset valoammukset 
nousevat hopeisina korkeuksiin samalla kun jännittyneet sil- 
mät tuijottavat etumaastoa. Rotta rapistelee suojausten päälle 
heitetyissä säilyketölkeissä. Toinen liittyy vikisten seuraksi, ja 
pian joka puolella vilisee hiipiviä varjoja, jotka virtaavat esiin 
kylän rauniokellareista tai osuman saaneista käytävistä. Rot- 
tajahti tuo kaivattua vaihtelua vartiopalveluksen autiuteen. 
Leivänpala asetetaan syötiksi ja kivääri suunnataan siihen, tai 
suutareiden ruutia valutetaan rottien koloihin ja sytytetään 
se sitten tuleen. Rotat ryntäävät vikisten ulos, turkit ulessa. 
Rotat ovat iljettäviä olioita; nousee mieleen jatkuvasti, kuinka 
ne häpäisevät ruumiita kylän kellareissa. Kerran kun kuljin 
lämpimänä yönä Monchyn raunioiden läpi, ne tulvivat sellai- 
sin joukoin piilopaikoistaan, että maanpinta muistutti elävää 

mattoa, jota albiinot siellä täällä kuvioittivat. Myös muutamat 
kissat ovat muuttaneet tuhotuista kylistä taisteluhautoihin; 
ne viihtyvät ihmisten läheisyydessä. Suuri valkoinen kolli- 
kissa, jonka etukäpälä on ammuttu irti, liikuskelee usein 
kummituksen lailla ei-kenenkään-maalla ja näyttää seuruste- 
levan molempien osapuolten kanssa. 

Tarkoitus oli kuitenkin puhua taisteluhautapalveluksesta. 
Tuollaiset sivuseikat ovat tärkeitä; ihminen muuttuu helposti 
puheliaaksi keventääkseen yön synkkyyttä ja saadakseen ajan 
kulumaan. Siksi olen pysähtynyt tutun sotilaan tai toisen 
aliupseerin lähelle kuuntelemaan hänen tuhansia pikkujuttu- 
jaan äärimmäisen tarkkaavasti. Vänrikkinä olen myös usein 
joutunut puheisiin vartiossa olevan hyväntahtoisen upseerin 
kanssa, joka on tuntenut olonsa yhtä ikäväksi. Hän muuttuu 
jopa toverilliseksi, puhuu hiljaa ja innokkaasti, kertoilee 
salaisuuksia ja toiveitaan. Ja minä suostun kernaasti mukaan, 
sillä haudan raskaat mustat seinät painostavat myös minua, 
minäkin kaipaan lämpöä ja jonkinlaista inhimillisyyttä tähän 
kammottavaan yksinäisyyteen. Maisema hohkaa öisin omalaa- 
tuista kylmyyttä; se on henkistä kylmyyttä. Niinpä alkaa 
viluttaa, kun kulkee miehittämättömän haudanosan läpi, jota 
vain partiot valvovat; ja kun kulkee piikkilankaesteen tuolla 
puolen ei-kenenkään-maalla, viluntunne kasvaa hampaita 
kalisuttavaksi huonovointisuudeksi. Romaanikirjailijat käyttä- 
vät hampaidenkalinaa täysin virheellisesti; siinä ei ole mitään 
rajua, vaan se muistuttaa paremminkin heikkoa sähkövirtaa. 
Usein sitä ei huomaa sen enempää kuin voi havaita puhuvansa 
unessa. Yleensä se lakkaa heti, kun jotakin todella tapahtuu. 

Keskustelu laantuu. Olemme uupuneita. Nojailemme uneliaina 
olkavarustukseen ja tuijotamme pimeässä hehkuvaa savuketta. 

Pakkasella tömistelemme palellen jalkojamme niin, että — 
kamara kajahtelee monista askelista. Kylminä öinä kuuluu 
loputonta yskimistä, joka kantautuu kauas. Kun hiipii 
ei-kenenkään-maalle, tuo yskiminen on ensimmäinen 
merkki vihollislinjasta. Joskus vartiomies myös viheltää 
tai hyräilee itsekseen laulua, ja syntyy pahantahtoinen 
kontrasti, kun itse hiipii häntä kohti murha-aikein. Usein 
sataa, ja silloin seisotaan alakuloisena takinkaulus pystyssä 
tunnelinsuun — sadelipan alla kuunnellen pisaroiden 
yksitotista ropinaa. Jos esimiehen askelet kuuluvat taistelu- 
haudan kostealta kamaralta, astutaan nopeasti ulos, kulje- 
taan eteenpäin, käännytään äkkiä, kopautetaan kantapäitä 
ja annetaan ilmoitus: ”Aliupseeri taisteluhautapalveluksessa. 
Lohkolla ei mitään uutta!” Tunnelinaukoissa ei nimittäin 
saa seisoskella. 

Ajatukset vaeltelevat. Kuu näkyy taivaalla, ja mieleen tulevat 
ihanat, viihtyisät päivät kaukana kotona tai suurkaupungissa, 
jossa ihmiset par'aikaa valuvat kahviloista ja monet kaarilam- 
put valaisevat keskustan vilkasta hyörinää. Tuntuu kuin se 
olisi unta — niin uskomattoman kaukaista. 

Silloin haudan edustalta kuuluu jotakin, kaksi piikkilankaa 
kahahtelee vienosti. Samalla hetkellä unet haihtuvat, kaikki 
aistit terävöityvät kipukynnykselle saakka. Sotilas kiipeää 
vartiotasanteelle, ampuu valoammuksen korkealle: mikään ei 
liiku. Jänis tai peltopyy saattoi käydä vieraisilla. 

Usein vihollisen kuulee työskentelevän piikkilankaesteensä 
kimpussa. Silloin ammutaan nopeasti sinnepäin, kunnes 
kiväärin lipas tyhjenee. Paitsi että niin on käsketty tehdä, se 
tuottaa myös tiettyä tyydytystä. ”Nyt ne saavat kököttää siellä 
peloissaan. Ehkä jopa osui johonkuhun” Mekin vedämme 

melkein joka yö piikkilankaa ja monet haavoittuvat. Silloin 
kiroamme alhaisia englantilaissikoja. 

Monin paikoin asemassa, niin kuin ampumahaudan päissä, 
vartiot ovat vajaan kolmenkymmenen askelen päässä toi- 
sistaan. Täällä syntyy joskus henkilökohtaisia tuttavuuksia: 
Fritzin, Wilhelmin tai Tommyn tunnistaa siitä, kuinka hän 
yskii, viheltelee tai laulaa. Lyhyet huudahdukset, joissa kukkii 
karhea huumori, kulkevat suuntaan ja toiseen. 

”Hei Tommy, oletko vielä siellä?” 

”Kyllä!” 

”Painapas pää piiloon, minä meinaan ampua nyt!” 

Välillä kumeiden laukausten jälkeen kuuluu myös vihel- 
tävää, lepattavaa ääntä. ”Huomio, miina!” Silloin syöksytään 
lähimpään tunnelinaukkoon ja pidätetään henkeä. Miinat 
jysähtävät aivan eri tavalla, paljon hermostuttavammin kuin 
kranaatit. Niissä on ylipäänsä jotain raastavaa, petollista, hen- 
kilökohtaista kaunantunnetta. Ne ovat kavalia olioita. Kivää- 
rikranaatit ovat miinojen pienoisversioita. Nuolten lailla ne 
sinkoutuvat vihollisen taisteluhaudasta kantaen punaruskeaa 
metallipäätä, joka on paketoitu samalla tavoin kuin suklaalevy, 
jotta se sirpaloituisi helposti. Jos tietyssä kohden öistä hori- 
sonttia näkyy välähdys, kaikki vartiomiehet ponnahtavat pai- 
koiltaan ja katoavat. Pitkän kokemuksensa ansiosta he tietä- 
vät, missä seisovat mörssärit, jotka on suunnattu C-lohkoon. 

Lopulta kellon hohtava numerotaulu osoittaa, että kaksi 
tuntia on kulunut. Nyt äkkiä vaihtomies hereille ja korsuun. 
Ehkä ruoanhakijat ovat tuoneet kirjeitä, paketteja tai sanoma- 
lehden. Tuntuu merkilliseltä lukea kotiseudun uutisia ja 
rauhanajan huolenaiheita, samaila kun lepattavien kynttilöi- 
den liekit luovat hiipiviä varjoja matalaan, karkeaan palkki- 

laipioon. Kun olen kaapinut saappaista pahimman loan ja 
pyyhkinyt niitä huteran pöydän jalkaan, käyn makuulavitsalle 
ja vedän takin ylitseni ”kroosatakseni? neljä tuntia, kuten 
ammattikielellä sanotaan. Ulkona laukaukset rapsahtelevat 
yksitoikkoisesti katteisiin, hiiri hiipii kasvojen ja käsien yli 
häiritsemättä untani. Myös alhaisemmat eläimet jättävät 
minut rauhaan; savustimme korsun vain muutama päivä sit- 
ten perusteellisesti. 

Vielä kahdesti minut raastetaan unesta hoitamaan tehtä- 
vääni. Viimeisen vuoron aikana vaalea juova itäisellä taivaalla 
ilmoittaa uuden päivän alkavan. Taisteluhaudan äärivii- 
vat käyvät terävämmiksi; aamun harmaassa valaistuksessa 
se vaikuttaa sanomattoman autiolta. Kiuru nousee korkeuk- 
siin; sen liverrys ärsyttää minua. Olkavarustukseen nojaten 
tuijotan voimakkaan havahtumisentunteen vallassa kuollutta, 
piikkilankojen piirittämää etumaastoa. Kaksikymmentä vii- 
meistä minuuttia eivät tunnu kuluvan millään! Vihdoin takai- 
sin palaavien kahvinhakijoiden kenttäpakit kalisevat juoksu- 
haudassa: kello on seitsemän. Yövartio on päättynyt. 

Menen korsuun, juon kahvia ja peseydyn sillitynnyrissä. 
Tulen hilpeälle tuulelle; ei haluta mennä enää makuulle. Kello 
yhdeksältähän minun on jälleen jaettava ryhmälleni työtehtä- 
vät ja määrättävä toimet. Me olemme todellisia tuhatiaitureita, 
joille taisteluhauta tarjoaa päivittäin loputtomasti haasteita. 
Kaivamme syvätunneleita, rakennamme korsuja ja betonipe- 
säkkeitä, valmistamme piikkilankaesteitä, kaivamme ojitus- 
järjestelmiä, laudoitamme, tuemme, tasoitamme, korotamme 
ja viistotamme, luomme käymälöitä umpeen, lyhyesti sanot- 
tuna suoritamme omin voimin kaikeniaista käsityötä. Mik- 
sipä ei, sillä ovathan kaikki säädyt ja ammattikunnat täällä 

edustettuna. Mitä yksi ei osaa, toinen osaa. Aivan äskettäin 
muuan kaivosmies otti minulta hakun kädestä, kun kaivoin 
ryhmämme käytävässä, ja sanoi: ”Iskekää aina alas, herra vän- 
rikki, ylhäältä maa sortuu itsestään!” Merkillistä, että niin 
yksinkertaista asiaa ei ollut siihen mennessä tiennyt. Mutta 
täällä, keskellä autiota maisemaa, jossa on yhtäkkiä etsittävä 
suojaa ammuksilta, suojauduttava tuulelta ja säältä, kyhättävä 
itselleen pöytä ja vuode, rakennettava uunit ja portaat, oppii 
nopeasti käyttämään käsiään. Käsityön arvo käy ilmeiseksi. 
Kello yhdeltä päivällinen haetaan suurilla astioilla, entisillä 
maitotonkilla ja hillokattiloilla keittiöstä, joka on raken- 
nettu Monchyhin kellariin. Ruokahuolto on sotilaallisen yksi- 
toikkoista mutta runsasta, mikäli ruoanhakijat eivät joudu 
matkalla ”sumuun” niin että puolet ruoasta läikkyy maa- 
han. Ruoan päälle nukutaan hiukan tai lueskellaan. Vähitel- 
len koittavat myös ne kaksi tuntia, jotka on määrätty päivä- 
ajan taisteluhautapalvelukseen. Ne kuluvat huomattavasti 
nopeammin kuin yötunnit. Tuttua vihollisasemaa tarkkaillaan 
kiikarilla tai haarakaukoputkella, ja usein päästään myös 
ampumaan kiikarikiväärillä otsamaaleihin. Mutta varoen, 
sillä myös englantilaisella on tarkat silmät ja hyvät kiikarit. 
Vartiomies lyyhistyy yhtäkkiä verissään maahan. Osuma 
päähän. Toverit kiskovat ensiapupakkauksen hänen takintas- 
kustaan ja sitovat hänet. ”Willem, ei voi enää mitään.” ”Kuule, 
hengittää kyllä vielä” Sitten tulevat lääkintämiehet ja vievät 
sidontapaikalle. Paarit törmäilevät raskaasti olkavarustus- 
ten mutkiin. Tuskin ne ovat kadonneet näkyvistä, kun kaikki 
palaa entiselleen. Joku heittää muutaman lapiollisen maata 
punaiseen lammikkoon, ja kaikki palaavat töihinsä. Vain mai- 
toparta nojaa yhä kasvot kalpeina laudoitukseen. Hän koettaa 

kaikin voimin tajuta asioiden yhteyksiä. Tapaus oli niin äkil- — 
linen, niin pelottavan yllättävä, sanomattoman raaka hyök- 
käys. Eihän sellainen voi olla edes mahdollista, saati todellista. 
Poikaparka, taempana vaanii vielä jotain aivan muuta. 

Usein on myös varsin rattoisaa. Monet osallistuvat toimiin 
urheilumielellä. Asiantuntijan tyytyväisyydellä he seuraavat 
vihollishaudan tykistöosumia. ”Pojat miten upposi!” ”Per- 
hana, katso miten roiskuu! Tommy-parka! Kyllä nyt on tippa 
linssissä!” He ampuvat mielellään kiväärikranaatteja ja kevyitä 
miinoja vastapuolelle, jaloluonteisempien suureksi harmiksi. 
”Lopeta, hyvä ihminen, tuo typeryys, tänne tulee muutenkin 

tarpeeksi höysteitä!” Tämä ei kuitenkaan estä heitä suunnitte- 
lemasta, kuinka he voisivat parhaiten singota käsikranaatteja 
eräänlaisilla itse keksityillä katapulteilla tai lisätä etumaas- 
ton vaarallisuutta jollakin helvetinkoneella. Joskus he saatta- 
vat leikata kapean kujan esteeseen vartiopaikkansa edustalle, 
jotta voisivat houkutella mukavasta kulkuväylästä ilahtuneita 
tiedustelijoita tähtäimensä eteen, joskus taas hiipivät etu- 
maastoon ja kiinnittävät piikkilankaan kellon, jota kilistävät 
pitkän langan avulla omasta haudastaan hermostuttaakseen 
englantilaisia vartiomiehiä. Sota on heille nimenomaan haus- 
kanpitoa. 

Iltapäivän kahvihetki voi olla usein oikein leppoisa. Vänri- 
kin on tuolloin usein pidettävä seuraa jollekulle komppania- 
upseereista. Tilanne on hyvin muodollinen; peräti kaksi 
posliinikuppia kimaltelee säkkikankaisella pöytäliinalla. 
Seuraavaksi sotilaspalvelija asettaa vaappuvalle pöydälle 
pullon ja kaksi lasia. Keskustelu muuttuu tuttavallisem- 
maksi. On merkillistä, kuinka rakas lähimmäinen kelpaa 
täälläkin kaikkein suosituimmaksi viihteeksi. Hautajuorut 


58 


suorastaan rehottavat, ja jutut kulkeutuvat kerkeästi eteen- 
päin iltapäivävierailujen mukana, melkein niin kuin pienessä 
varuskunnassa. Esimiehet, toverit ja alaiset joutuvat perin- 
pohjaisen kritiikin kohteeksi, ja uusi huhu on tuossa tuoki- 
ossa kiirinyt vasemmasta siivestä oikeaan kaikkien kuuden 
lohkon joukkueenjohtajakorsuihin. Tähystysupseerit, jotka 
vakoilevat rykmentin asemia kaukoputkella ja luonnoskan- 
siolla, eivät ole siinä aivan syyttömiä. Komppanian asema 
ei ole täysin suljettu. Läpikulkuliikenne on jatkuvaa. Hiljai- 
sina aamutunteina esimiehet ilmaantuvat paikalle ja rinta- 
mamiehen suureksi kiusaksi määräävät tehtävää, sillä tämä 
oli juuri asettunut levolle vartiovuoronsa päätyttyä ja kuul- 
tuaan kauhunhuudon ”Divisioonankomentaja taisteluhau- 

dassa! ryntää määräysten mukaisessa asussa ulos tunnelista. 
Sitten seuraavat pioneeri-, haudanrakennus- ja ojitusupseerit 
— kaikki käyttäytyen kuin hauta olisi järjestetty vain heidän 
erityisalaansa varten. Kovinkaan ystävällisesti ei tervehditä 
tykistötarkastajaa, joka haluaa järjestää sulkutulikokeen, sillä 
tuskin hän on lähtenyt haarakaukoputkineen, jota hän työn- 
tää joka puolella touhukkaasti ylös haudasta kuin hyönteinen 
tuntosarviaan, kun englantilaistykistö antaa kuulua itsestään, 
ja jalkaväen sotilas kantaa seuraamukset. Lisäksi tulevat etu- 
osastojen ja linnoitusosastojen johtajat. He istuvat yömyöhään 
asti joukkueenjohtajan korsussa, siemailevat totia, tupakoi- 
vat, pelaavat puolalaista lottoa ja lopulta tyhjentävät pöydän 
kuin rottalauma. Myöhemmin pieni mies ilmaantuu hautaan, 
hiipii vartiomiehen taakse, huutaa hänen korvaansa: ”Kaasu- 
hyökkäys!”; ja seuraa, montako sekuntia kuluu kaasunaamarin 
asettamiseen. Hän on kaasusuojelu-upseeri. Keskiyöllä kopu- 
tetaan vielä korsun lautaoveen: ”Jukra, joko täällä koisataan? 

Tässä, kuitatkaa äkkiä kaksikymmentä espanjalaista ratsua ja . 
kuusi käytävänkehystä!” Materiaalinkantajat ovat saapuneet. 
Ainakin rauhallisina päivinä hyörinä on niin taukoamatonta, 
että onneton käytäväasukas lopulta huokaa: ”Rupeaisi nyt jo 
ampumaan, että päästäisiin vihdoin rauhaan” Itse asiassa pari 
suurta paukkua kohentaa tunnelmaa. Silloin olemme omin 
joukoin ja säästymme vaivalloiselta paperityöltä. 

”Herra luutnantti, pyydän saada poistua, palvelukseni alkaa 
puolen tunnin kuluttua!” Ulkopuolella vallien saviseinämät 
loistavat auringon viime säteiden valossa. Taisteluhauta on jo 
syvällä varjossa. Pian ensimmäinen valoammus nousee ylös, 
ja yövartiot astuvat asemiinsa. 

Taisteluhautasotilaan elämässä alkaa uusi päivä. 

Päivittäisestä asemataistelusta 


Näin päivämme kuluivat rasittavan yksitoikkoisesti, ja vaihte- 
lua toivat vain lyhyet lepojaksot Douchyssa. Silti taistelu- 
asemassakin vietettiin monia rattoisia hetkiä. Usein istuin 
mukavan turvallisuudentunteen vallassa pöydän äärellä 
pienessä korsussani, jonka karkeat, aseiden peittämät lauta- 
seinät toivat mieleen villin lännen. Join teetä, tupakoin ja 
luin, samalla kun sotilaspalvelijani touhusi pikkuruisen uunin 
ääressä, josta levisi kammioon paahdettujen leipäviipaleiden 
tuoksu. Kukapa taisteluhautasotilas ei tietäisi tätä tunnelmaa? 
Ulkopuolella vartiokorokkeella tömähtelivät raskaat, tasaiset 
askelet; yksitoikkoinen tervehdys kajahti, kun vartiomiehet 
kohtasivat haudassa. Turtuneet korvat tuskin enää erottivat 
ainaista kivääritulitusta, katteeseen iskeytyviä ammuksia tai 
valoraketteja, jotka sihisivät aikansa valokuilun suuaukon 
luona ja sammuivat. Sitten otin muistikirjani karttalaukusta ja 
kirjasin päivän tapahtumat lyhyin sanoin. 

Näin päiväkirjastani kehkeytyi ajan mittaan C-lohkon 
pikkutarkka kronikka. Pitkästä rintamasta lohko oli pieni, 
polveileva katkelma, jossa pidimme majaamme. Jo vanhastaan 
tunsimme siitä jokaisen umpeen luodun pisto-ojan ja ränsisty- 
neen korsun. Ympärillemme kasatuissa savivalleissa lepäsivät 
kaatuneiden tovereiden ruumiit, maaperän jokaisella askelella 
oli tapahtunut draama, jokaisen olkavarustuksen takana koh- 

talo väijyi yötä päivää iskeäkseen valikoimatta uhriinsa. Silti 
tunsimme vahvasti kuuluvamme yhteen lohkomme kanssa, 
olimme kasvaneet siihen lujasti kiinni. Tunsimme sen omak- 
semme, kun se halkoi mustana juovana lumista maisemaa, kun 
ympäröivän kukkean erämaan huumaavat tuoksut tunkeu- 
tuivat sinne keskipäivän hetkinä ja kun täysikuun aavemai- 
nen kalpeus heitti varjonsa sen pimentoihin, joissa vikisevät 
rottalaumat viettivät kammottavaa elämäänsä. Pitkinä kesä- 
iltoina istuimme hilpeinä savipenkeillä, kun lauha ilma kan- 
toi touhukkaan kolistelun ja kotiseutulaulun vihollispuolelle; 
syöksyimme palkkien ja katkottujen piikkilankojen yli, kun 
kuolema iski teräsnuijallaan hautoihin ja sitkeä savu nousi 
repeytyneistä saviseinistä. Eversti tahtoi usein määrätä meidät 
rauhallisempaan osaan rykmentin asemaa; joka kerran koko 
komppania anoi yhtenä miehenä, että saisi jäädä C-lohkoon. 
Esitän tässä otteita huomioista, joita tuolloin kirjoitin muis- 
tiin Monchyn öinä. 

7. lokakuuta 1915. Seisoin aamun sarastaessa ryhmäni 
vartioaseman vieressä korsumme äärellä ampumakorokkeella, 
kun kiväärinlaukaus repi miehen kenttälakin edestä kuiten- 
kaan haavoittamatta häntä. Samoihin aikoihin kaksi pioneeria 
haavoittui piikkilangalla. Toinen sai kimmokkeen molempiin 
jalkoihinsa, toisen korvan lävisti luoti. 

Aamupäivällä luoti meni vasemman siiven vartiomiehen 
molempien poskiluiden läpi. Veri valui paksuina virtoina haa- 
voista. Pahaksi onneksi tänään tuli vielä luutnantti von Ewald 
osastoomme valokuvatakseen vain viidenkymmenen met- 
rin päässä taisteluhaudasta sijaitsevaa ampumahauta N:ää. 
Kun hän käännähti kiivetäkseen alas vartiokorokkeelta, luoti 
murskasi hänen takaraivonsa. Hän kuoli välittömästi. Vartio- 


62 


korokkeella lojui isoja kallonkappaleita. Lisäksi yksi mies sai 
kevyen osuman olkapäähänsä. 

19. lokakuuta. Osaston keskimmäistä joukkuetta ammuttiin 
viidentoista senttimetrin kranaateilla. Yksi mies sinkoutui 
paineaallon voimasta laudoituksen tukipuuta vasten. Hän sai 
vakavia sisäisiä vammoja; lisäksi puunsäle lävisti käsivarsival- 
timon. 

Aamusumussa korjatessamme piikkilankaa havaitsimme 
oikean siiven edustalla ranskalaisen ruumiin, joka oli var- 
maankin kuukausia vanha. 

Vetäessään yöllä piikkilankaa kaksi miestämme haavoittui. 
Gutschmidtiltä luoti lävisti molemmat kädet ja reiden, Schä- 
feriä osui polveen. 

30. lokakuuta. Yöllä kaatosateen jälkeen kaikki olkavarustuk- 
set sortuivat ja muodostivat yhdessä sadeveden kanssa sitkeää 
velliä, joka muutti koko haudan syväksi rämeeksi. Ainut lohtu 
oli, ettei englantilaisten ollut käynyt yhtään paremmin, sillä 
näkyi, kuinka heidän haudoistaan äyskäröitiin kuumeisesti 
vettä. Koska olemme hiukan ylempänä, pumppasimme omat- 
kin tulvavetemme heidän suuntaansa. Otimme myös kiikari- 
kiväärit käyttöön. 

Luhistuneet haudanseinämät paljastivat koko joukon edel- 
lissyksyn taisteluista jääneitä ruumiita. 

9. marraskuuta. Seisoin nostoväkimies Wiegmannin vie- 
rellä ”Altenburgin linnakkeen” edessä, kun kaukaa lentänyt 
luoti lävisti hänen olallaan roikottamansa pistimen ja haa- 
voitti häntä vaikeasti lantioon. Englantilaiset luodit, joiden 
kärki sirpaloituu herkästi, ovat todellisia dumdum-luoteja. 

Ylipäänsä oleskelu tässä pienessä, maaston keskelle kät- 
ketyssä maarakennelmassa, jossa majailen puolijoukkueen 

osien kanssa, tarjoaa enemmän liikkumavapautta kuin etu- 
linja. Rintamalta nähden olemme pienen kohouman kät- 
kössä. Takanamme maasto kohoaa Adinferin metsään päin. 
Viisikymmentä askelta puolustuslaitteiden takana, taktisesti 
epäsuotuisalla paikalla, sijaitsee istuinkäymälämme — kahden 
pukin varaan asetettu riuku, jonka alle on kaivettu pitkä 
kuoppa. Sotilas viipyy täällä pitkään, lukeakseen lehteä tai jär- 
jestääkseen kanarialintujen lailla yhteisistunnon. Täältä lähte- 
vät liikkeelle kaikki synkät huhut, jotka kiertelevät rintamalla 
ja joista käytetään yhteisnimitystä ”huusipuheet”. Tässä tapauk- 
sessa viihtyisyyttä häiritsee kuitenkin se, että vaikka paikkaa ei 
voi nähdä, se voi joutua epäsuoran tulituksen kohteeksi laakean 
kohouman takaa. Jos tähdätään tiukasti kohouman yli, luodit 
lentävät alas notkelmaan rinnan korkeudella, ja sotilas on tur- 
vassa, jos makaa litteänä maassa. Niinpä saattaa tapahtua, että 
yhden ja saman istunnon aikana joutuu kaksi tai kolmekin ker- 
taa enemmän tai vähemmän pukeissa heittäytymään pitkäk- 
seen, kun konekiväärisarja pyyhkäisee yli kuin sävelasteikko. 
"Tämä tarjoaa tietenkin tilaisuuden kaikenlaisiin kujeisiin. 

Vartioaseman tarjoamaan vaihteluun kuuluu myös mo- 
nenlainen metsästys, varsinkin peltopyiden, joita elää valtavin 
määrin autioituneilla pelloilla. Haulikoiden puuttuessa jou- 
dumme hiipimään kesynpuoleisten ”muonapalvelukokelai- 
den” lähelle ja ampumaan niille kuulan päähän, koska muu- 
toin paistista ei jäisi paljonkaan jäljelle. Joka tapauksessa on 
varottava nousemasta jahdin huumassa ylös, koska silloin 
muuttuu metsästäjästä riistaksi ja joutuu taisteluhautojen 
tulitukseen. 

Rottia pyydämme täällä vahvoilla rotanloukuilla. Elikot 
ovat kuitenkin niin vahvoja, että ne pyrkivät livistämään 

raudat selässä kolisten; silloin syöksymme korsuista nuiji- 
maan ne hengiltä. Jopa leipäämme nakertavia hiiriä varten 
olemme kehittäneet oman pyyntikeinonsa: kivääri ladataan 
patruunalla, jossa on jäljellä vain hitunen ruutia, ja luodin 
paikalla on paperikuula. 

Olen kehittänyt erään alikersantin kanssa vielä yhden 
hupaisan ampumalajin, joka ei kuitenkaan ole täysin vaara- 
ton. Keräämme näet sumun keskellä isoja ja pieniä suutareita, 
usein melkein sentnerin painoisia kapineita, joista ei tällä seu- 
dulla ole pulaa. Järjestämme ne jonkin matkan päähän kuin 
keilat ja tulitamme niitä ampumarakojen suojista. Ampuma- 
taulupalvelua ei kuitenkaan tarvita, sillä täysosuma eli luodin- 
iskemä sytyttimeen paljastuu voimakkaasta räjähdyksestä. Se 
vahvistuu vielä tuntuvasti, jos tulee ”täyskaato” eli jos räjähdys 
laukaisee kaikki suutarit. 

14. marraskuuta. Yöllä uneksin että luoti lävisti käteni. Siksi 
pidin päivällä varani. 

21. marraskuuta. Vein linnoitustyöläisosaston ”Altenburgin 
linnakkeesta” C-lohkoon. Nostoväkimies Diener kiipesi 
haudanseinän ulokkeelle lapioidakseen maata varustuksen 
päälle. Tuskin hän oli päässyt ylös, kun ampumahaudasta 
ammuttu luoti kulki vinosti hänen päänsä läpi ja heitti hänet 
kuolleena haudan pohjalle. Hän oli naimisissa, ja hänellä oli 
neljä lasta. Hänen toverinsa vaanivat vielä pitkään ampuma- 
rakojen takana vaatien verikostoa. He itkivät raivosta. He tun- 
tuivat kantavan henkilökohtaista kaunaa englantilaiselle, joka 
oli luodin ampunut. 

24. marraskuuta. Osastomme konekiväärikomppanian 
mies sai pahan osuman päähän. Puoli tuntia myöhemmin 
ammus repi selän auki toiselta komppaniamme mieheltä. 

29. päivänä marraskuuta pataljoonamme lähti kahdeksi . 
viikoksi harjoittelemaan ja nauttimaan takamaaston siunauk- 
sista divisioonan huoltoalueella sijaitsevaan Oueantin pikku- 
kaupunkiin, joka myöhemmin saisi veristä kuuluisuutta. 
Oleskelumme aikana minut ylennettiin luutnantiksi ja siirret- 
tiin 2. komppaniaan. 

Oueantissa ja ympäristössä paikkakunnankomendan- 
tit kutsuivat meidät usein raskaisiin juominkeihin, ja 
saimme lyhyin väläyksin seurata lähes rajatonta pakkoval- 
taa, jota nämä kylänruhtinaat harjoittivat alamaisiaan ja asuk- 
kaita kohtaan. Ratsumestarimme nimitti itseään Oubantin 
kuninkaaksi, ja pöytäseurue otti hänet joka ilta vastaan nos- 
taen oikeaa kättä ja karjuen: ”Eläköön kuningas!”, ja hyvän- 
tuulisena majesteettina hän hallitsi seuruetta hamaan aamun- 
sarastukseen asti rangaisten olutkierroksella jokaisesta etiketin 
ja mutkikkaiden juomatapojensa rikkomisesta. Me rintama- 
miehet uusina tulokkaina selviydyimme tietenkin erityisen 
kehnosti. Seuraavana päivänä hän näyttäytyi jälleen päivälli- 
sen jälkeen, yleensä pienessä maistissa, ajoi kevyissä rattaissa 
tiluksiensa halki naapurikuninkaiden luo suorittamaan Bac- 
chukselle runsaita uhreja ja valmistautumaan arvonsa mukai- 
sesti iltaa varten. Käyntejään hän nimitti ”yllätyshyökkäyk- 
siksi”. Kerran hän joutui kiistaan Inchyn kuninkaan kanssa ja 
käski ratsastavan kenttäsantarmin viedä tälle taisteluhaasteen. 
Muutamien taistelutoimien jälkeen, joiden aikana peräti kaksi 
tallirenkiosastoa viskoi maakokkareita pienistä, piikkilangoin 
suojatuista haudoista, Inchyn kuningas oli niin varomaton, 
että herkutteli Oubantin kanttiinissa perinpohjaisesti baijeri- 
laisella oluella ja joutui yksinäiselle paikalle lähdettyään yllä- 
tetyksi ja vangituksi. Hän joutui ostamaan itsensä vapaaksi 

mahtavalla oluttynnyrillä. Niin päättyi kahden mahtimiehen 
sota. 

Joulukuun 11. päivänä lähdin suojausten yli etulinjaan 
ilmoittautumaan luutnantti Wetjelle, uuden komppaniani 
päällikölle, joka oli tullut entisen 6. komppaniani kanssa 
C-lohkoon. Kun olin hyppäämäisilläni taisteluhautaan, kau- 
histuin muutosta, joka asemassa oli tapahtunut kaksiviikkoi- 
sen poissaolomme aikana. Asema oli vajonnut valtavaksi lie- 
jun täyttämäksi montuksi, jossa miehet viettivät surkean 
vetistä elämää. Lonkkaa myöten upoksissa kaipailin surkeana 
Ou&antin kuninkaan pyöreää pöytää. Voi meitä puskajusseja! 
Lähes kaikki korsut olivat sortuneet ja suojatunnelit täyttyneet 
vedellä. Seuraavien viikkojen aikana jouduimme työskentele- 
mään taukoamatta saadaksemme kiinteää maata jalkojemme 
alle. Majailin tilapäisesti luutnanttien Wetjen ja Bojen luona 
tunnelissa, jonka katosta valui vettä kuin saavista huolimatta 
alle ripustetusta telttakankaasta ja josta sotilaspalvelijoiden oli 
puolen tunnin välein kannettava vettä ämpäreillä ulos. 

Kun seuraavana aamuna lähdin tunnelista likomärkänä, en 
voinut uskoa silmiäni. Maisema, joka tähän asti oli ollut kuo- 
leman ja autiuden leimaama, kuhisi väkeä kuin vuosimarkki- 
noilla. Molempien taisteluhautojen miehistöt olivat paenneet 
liejua rintavarustuksille, ja piikkilankaesteiden välissä hierot- 
tiin jo innokkaasti osto- ja vaihtokauppoja ryypyistä, savuk- 
keista, asetakinnapeista ja muista tavaroista. Khakinvärinen 
ihmisjoukko, joka ilmaantui aiemmin niin autioista englan- 
tilaishaudoista, vaikutti ällistyttävältä kuin aave keskellä kir- 
kasta päivää. 

Yhtäkkiä toiselta puolen kajahti laukaus, joka kaatoi yhden 
meikäläisen kuolleena liejuun, ja molemmat osapuolet kato- 

sivat hautoihin kuin maamyyrät. Minä lähdin englantilaisten 
ampumahautaa vastapäätä olevaan asemanosaan ja huusin, 
että haluaisin puhua upseerin kanssa. Oitis muutamat englanti. 
laiset lähtivät takaisin ja hetken kuluttua toivat päähaudasta 
mukanaan nuoren miehen, jolla oli, sikäli kuin kiikarilla ero- 
tin, muita juhlallisempi päähine. Seuraavaksi neuvottelimme 
englanniksi, sitten hiukan sujuvammin ranskaksi, samalla 
kun miehistö kuunteli ympärillä. Moitin häntä siitä, että yksi 
miehistämme oli ammuttu kavalasti, mihin hän vastasi, että 
se ei ollut hänen vaan naapurikomppanian tekosia. ”Il y a des 
cochons aussi chez vous!”* hän arveli, kun muutama vierus- 
osastostamme ammuttu luoti iskeytyi hänen päänsä lähei- 
syyteen ja valmistauduin suojautumaan kokonaan. Keskuste- 
limme kuitenkin vielä paljon tavalla, josta ilmeni lähestulkoon 
urheilijamainen kunnioitus, ja olisimme mieluusti vaihtaneet 
lahjoja muistoksi. 

Olosuhteiden selventämiseksi julistimme toisillemme juh- 
lallisesti sodan alkavaksi kolmen minuutin kuluttua neuvotte- 
lujen päättymisestä, ja hänen toivotettuaan ”Guten Abend!” 
ja minun vastattuani ”Au revoir!” ammuin miesteni harmiksi 
hänen suojakilpeensä, ja vastalaukaus tuli välittömästi ja mel- 
kein iski kiväärin kädestäni. 

Tuossa tilanteessa pystyin ensi kerran katselemaan ampu- 
mahaudan edustan välimaastoa, sillä tavallisesti tuossa vaaran- 
paikassa ei voinut näyttäytyä edes lakinrajaa myöten. Havaitsin 
silloin, että aivan esteemme edustalla makasi luuranko, jonka 
valkoiset luut paistoivat sinisten asepuvunriekaleiden välistä. 
Englantilaisten kokardeista päättelimme tuona päivänä, että 
vastassamme oli Hindustan-Leicestershiren rykmentti. 


* On niitä sikoja teidänkin joukoissa. 

Pian tuon keskustelun jälkeen tykistömme ampui vihollis- 
asemaan muutamia laukauksia, minkä jälkeen silmiemme 
edessä kannettiin neljät paarit avoimen kentän yli, eikä niitä 
päin ammuttu ilokseni meidän puoleltamme laukaustakaan. 

Sodassa pyrin aina suhtautumaan vastustajaan vihoitte- 
lematta ja arvostamaan häntä rohkeutensa mukaisesti. Pyrin 
kohtaamaan vihollisen taistelussa surmatakseni hänet enkä 
odottanut häneltäkään mitään muuta. Koskaan en pitänyt 
häntä halpamaisena. Kun myöhemmin sain sotavankeja, tun- 
sin olevani vastuussa heidän turvallisuudestaan ja tein heidän 
hyväkseen sen, mihin voimani riittivät. 

Joulun lähestyessä sää muuttui yhä lohduttomammaksi; 
meidän oli järjestettävä pumput taisteluhautaan, jotta sai- 
simme vesimassat edes jotenkin hallintaamme. Mutakauden 
aikana tappiommekin kasvoivat tuntuvasti. Niinpä joulukuun 
12:nnen kohdalla päiväkirjassani lukee: ”Tänään Douchyssa 
haudattiin seitsemän miestämme, ja kaksi on jo ammuttu 
kuoliaaksi." Joulukuun 23:nnen kohdalla lukee: ”Lieju ja loka 
pääsevät voitolle. Tänä aamuna kello kolme jättiläisvyöry 
rytisi sisälle korsuuni. Minun oli käskettävä työhön kolme 
miestä, jotka ammensivat vettä vaivalloisesti ulos, samalla 
kun sitä virtasi kohisten sisään. Hautamme on peruuttamatto- 
masti veden vallassa, liejua on napaan asti, tilanne epätoivoi- 
nen. Oikeassa siivessä paljastui vainaja, toistaiseksi vain jalko- 
päästä” 

Jouluaattoillan vietimme asemassa, ja liejussa seisten viri- 
timme joululauluja, jotka englantilaiset kuitenkin hukuttivat 
konekivääreillään. Joulupäivänä menetimme kolmannesta 
joukkueesta miehen, jonka pään lävisti luoti. Pian sen jälkeen 
englantilaiset koettivat ystävällisempää lähestymistä ja nos- 

tivat rintasuojalleen joulukuusen, mutta katkeroituneet mie. 
hemme ampuivat sen muutamalla laukauksella nurin, mihin 
Tommy puolestaan vastasi kiväärikranaatein. Näin joulujuh- 
lamme sujui sangen vastahakoisesti. 

Joulukuun 28. päivänä olin jälleen ”Altenburgin linnak- 
keen” komendantti. Tuona päivänä yksi parhaista miehistäni, 
sotamies Hohn, menetti kätensä kranaatinsirpaleen osumasta. 
Toinen, Heidötting, haavoittui vaikeasti reiteen harhaluodista, 
joita lenteli notkelmamme kaivantoihin. Myös uskollinen 
August Kettel haavoittui ensimmäisenä monista sotilaspal- 
velijoistani lähdettyään Monchyhin hakemaan ateriaani. Hän 
kaatui srapnelliammuksen räjähdykseen, joka viskasi hänet 
maahan henkitorvi auki. Kun hän oli ollut lähdössä astioi- 
neen, olin vielä sanonut hänelle: ”August, älähän anna kenen- 
kään viedä sinua matkalla” ”Mihin muka, herra luutnantti!” 
Nyt minut kutsuttiin paikalle, kun hän makasi aivan korsun 
edessä koristen. Jokainen hengenveto imi ilmaa kaulahaavan 
kautta keuhkoihin. Annoin kuljettaa hänet takaisin; hän kuoli 
muutamaa päivää myöhemmin sairaalassa. Tässä tapauksessa, 
niin kuin usein muulloinkin, minusta tuntui erityisen tuskal- 
liselta, että uhri ei kyennyt puhumaan vaan tuijotti auttajiaan 
neuvottomin katsein kuin rääkätty eläin. 

Monchyn ja ”Altenburgin linnakkeen” välinen tie vaati pal- 
jon verta. Tie kulki alamäkeen pitkin vähäistä kohoumaa, 
joka oli noin viidensadan askelen päässä etulinjastamme. 
Vihollinen, joka oli kaiketi ilmakuvista päätellyt tien olevan 
käytössä, oli ryhtynyt epäsäännöllisin välein pyyhkimään sitä 
konekivääritulella ja sinkoamaan sinne srapnelleja. Vaikka 
tien vierellä kulki yhteyshauta ja vaikka sotilaita oli ankarasti 
määrätty käyttämään sitä, kaikki kulkivat vanhojen soturien 

välinpitämättömyydellä vaara-alueella suojautumatta. Yleensä 
kaikki sujui hyvin, mutta kohtalo korjasi uhrin tai kaksi joka 
päivä, ja ajan mittaan sillä alkoi olla merkitystä. Tälläkin 
kertaa harhaluodit syöksyivät joka ilmansuunnalta vierailulle 
käymälään, niin että usein joutui vaillinaisesti pukeutuneena 
ja sanomalehteä heilutellen pakenemaan avoimeen maastoon. 
Silti tuo välttämättömyyslaitos jätettiin piittaamattomasti vaa- 
ralliseen paikkaan. 

Myös tammikuu oli työntäyteistä aikaa. Jokainen ryhmä 
poisti lapioilla, sangoilla ja pumpuilla liejua aluksi korsunsa 
välittömästä läheisyydestä ja sitten kun oli saanut kuivaa 
maata jalkojensa alle, koetti luoda yhteyden naapuriryh- 
mään. Puunkaatokommandot olivat uurastaneet Adinferin 
metsässä, tykistömme tukikohdassa, karsien nuoria puita ja 
halkoen pitkiä runkoja. Taisteluhaudan seiniä viistettiin ja 
verhottiin tiiviillä laudoituksella. Rakennettiin myös lukuisia 
viemärirumpuja ja -ojia sekä poistoputkia, ja olot muuttuivat 
vähitellen taas siedettäviksi. Erityisen tehokkaita olivat vie- 
märiputket, jotka kaivettiin vetisen savipeitteen läpi niin, että 
vesi kulkeutui huokoiseen liitukerrostumaan. 

28. päivänä tammikuuta 1916 eräs ryhmäni mies haavoittui 
vartaloon ammuksesta, joka pirstoutui hänen suojakilpeensä. 
30. päivänä toinen mies sai kuulan reiteensä. Kun meidät 
vaihdettiin 1. päivänä helmikuuta, lähestymisteitä tulitettiin 
kiivaasti. Srapnelli lensi entisen siivoojani, 6. komppanian 
jalkaväensotilas Jungin jalkoihin mutta ei räjähtänyt vaan 
paloi pitkällä pistoliekillä, niin että hänet jouduttiin kanta- 
maan vaikeasti palaneena pois. 

Näinä päivinä myös eräs 6. komppanian alikersantti, jonka 
tunsin hyvin ja jonka veli oli kaatunut muutamaa päivää 

aikaisemmin, haavoittui kuolettavasti löytämästään kuulamii. . 
nasta. Hän oli ruuvannut sytyttimen irti ja huomattuaan, että 
ulos valuva vihreä pulveri paloi iloisesti, työntänyt reikään 
hehkuvan savukkeen. Miina tietenkin räjähti ja teki häneen 
yli viisikymmentä haavaa. Tällaisilla tavoilla kärsimme jat- 
kuvia tappioita kevytmielisyyden takia, joka räjähteiden kes- 
kellä elämisestä seurasi. Epämieluisa naapuri tässä suhteessa 
oli luutnantti Pook, joka asui yksinäisessä korsussa vasem- 
man sivustan takaisessa käytäväsokkelossa. Hän oli raahan- 
nut sinne joukon jättikokoisia suutareita ja ajankulukseen 
ruuvaili sytyttimiä irti ja purki niitä osiinsa kuin pieniä kel- 
lonkoneistoja. Kiersin tuon kaamean majapaikan aina laa- 
jassa kaaressa, kun jouduin kulkemaan ohi. Myös silloin, kun 
miehet hakkasivat taltalla suutareiden kuparisia johtorenkaita 
valmistaakseen niistä paperiveitsiä tai rannerenkaita, sattui 
usein jotakin. 

Helmikuun 3:nnen vastaisena yönä saavuimme jälleen 
Douchyhin rasittavan asemapalveluksen jälkeen. Seuraavana 
aamuna istuin tyystin ensimmäisen lomapäivän tunnelmissa 
majapaikassani Emmichinaukion laidalla ja join tyytyväisenä 
kahvia, kun yhtäkkiä kammottava kranaatti räjähti aivan oveni 
vieressä, heitti ikkunan huoneeseeni ja ilmoitti siten paikka- 
kunnan joutuneen tulitukseen. Kolmella harppauksella olin 
kellarissa, johon talon muutkin asukkaat olivat hakeutuneet 
hämmästyttävän nopeasti. Koska kellari oli rakennettu 
puoliksi maanpinnan yläpuolelle ja sitä erotti puutarhasta 
vain ohut seinä, kaikki ahtautuivat lyhyeen, kapeaan suojakäy- 
tävänpätkään, jota oli alettu rakentaa vain muutama päivä 
aikaisemmin. Paimenkoirani tunkeutui eläimenvaistonsa 


ohjaamana yhteenpuristuneiden ruumiiden välistä uikuttaen 

kohti pimeintä nurkkaa. Kaukaisuudesta kuului säännöllisin 
väliajoin heikko laukaussarja. Kun niiden jälkeen oli laske- 
nut suunnilleen kolmeenkymmeneen, raskaat rautakappaleet 
saapuivat ujeltaen, ja lento päättyi raskaisiin räjähdyksiin 
pikku talojemme ympärillä. Joka kerran kellarinikkunan läpi 
kävi epämiellyttävä paineaalto ja maakokkareet ja sirpaleet 
ropisivat tiilikatolle samalla kun pillastuneet hevoset korskui- 
vat ja polkivat maata tallissa. Lisäksi koira uikutti, ja jokaisen 
ujelluksen lähestyessä tukeva muusikko kiljui kuin häneltä kis- 
kottaisiin hammasta. 

Lopulta myllerrys päättyi, ja uskaltauduimme jälleen 
ulkoilmaan. Autio kylänraitti muuttui taas eloisaksi kuin 
sohittu muurahaiskeko. Majapaikkani näytti kurjalta. Aivan 
kellarinseinän vieressä maanpinta oli repeytynyt monin pai- 
koin. Hedelmäpuut olivat katkeilleet, ja keskellä porttikäy- 
tävää lojui ivallisena pitkä suutari. Katto oli täynnä aukkoja. 
Suuri ammus oli repäissyt puolet savupiipusta. Alhaalla kans- 
liassa muutamat rotevat sirpaleet olivat iskeytyneet seinien ja 
suuren vaatekomeron läpi ja silponeet asepuvut, joita siellä 
säilytettiin kotimaanlomia varten. 

8. päivänä helmikuuta osasto joutui ankaraan tulitukseen. 
Jo varhain aamulla oma tykistö ampui oikean siiven ryhmäni 
korsuun suutarin, joka yllätti asukkaat epämukavasti, särki 
oven ja kumosi kamiinan. Tuo onnekkaasti sujunut tapaus 
ikuistettiin pilapiirrokseen, jossa kahdeksan miestä tungek- 
sii yhtä aikaa savuavan kamiinan yli rikkoontuneelle ovelle, 
samalla kuin suutari virnistelee häijysti nurkassa. Lisäksi 
meiltä ammuttiin vielä kolme korsua murskaksi, mutta siinä 
. onneksi haavoittui vain yksi mies lievästi polveen, sillä vartio- 
miehiä lukuun ottamatta kaikki olivat vetäytyneet tunnelei- 

hin. Seuraavana päivänä jalkaväensotilas Hartmann osastos- 
tani haavoittui kuolettavasti kylkeen. 

25. päivänä helmikuuta meitä murehdutti kuolemantapaus, 
joka riisti keskuudestamme erinomaisen toverin. Hiukan en- 
nen vaihtoa sain korsuuni tiedon, että vapaaehtoismies Karg 
oli kaatunut viereisessä tunnelissa. Lähdin paikalle ja kohta: 
sin, niin kuin jo kovin usein, vakavan joukon seisomassa liik- 
kumattoman hahmon ympärillä, joka makasi lumessa kädet 
kouristuneina ja tuijotti lasittunein silmin hämärtyvää ilta- 
taivasta. Taas uusi sivustapatterin uhri! Karg oli ollut taiste- 
luhaudassa, kun ensimmäiset laukaukset olivat kajahtaneet, ja 
hypännyt oitis tunneliin. Kranaatti oli lentänyt korkealta vas- 
takkaiseen haudanseinään niin onnettomasti, että suuri sir- 
pale oli sinkoutunut tunnelin kulkuaukkoon, jonka piti olla 
täysin suojaisa. Karg oli jo uskonut olevansa turvassa mutta 
saanut kuitenkin osuman takaraivoon; nopea, odottamaton 
kuolema oli korjannut hänet. 

Sivustapatteri oli näinä päivinä ylipäänsä ärhäkkä. Suunnil- 
leen tunnin välein patterista tuli yllättäviä yhteislaukauksia, 
joiden sirpaleet lensivät suoraan taisteluhautaan. Kuutena 
päivänä helmikuun 3:nnesta 8:nteen ne tappoivat kolme ja 
haavoittivat vaikeasti kolmea ja lievästi neljää. Vaikka patteri 
sijaitsi ilmeisesti enintään tuhannenviidensadan metrin päässä 
meistä vasemmalla sivustallamme vuorenrinteessä, ei tykistö 
kyennyt sitä vaimentamaan. Siksi koetimme olkavarustuksen 
lisäyksin ja korotuksin rajoittaa tulituksen vaikutuksen mah- 
dollisimman lyhyeen osaan hautaa. Paikat, joihin voisi nähdä 
korkealta, verhottiin heinäsuojuksin tai kankaanriekalein. 
Vahvistimme myös vartiokorokkeita palkein ja teräsbetoni- 
laatoin. Silti vilkas läpikulkuliikenne tyydytti englantilaisten 

tarkoituksia, kun he halusivat sieltä täältä ”napsaista yhden” 
tuhlaamatta liiemmin ammuksia. 

Maaliskuun alussa olimme jättäneet pahimmat loat taak- 
semme. Sää muuttui kuivemmaksi, ja hauta oli laudoitettu 
huolellisesti. Joka ilta istuin korsussa pienen kirjoituspöytäni 
ääressä ja luin tai jutustelin, jos oli tullut vieraita. Komppanian- 
päällikön lisäksi meitä upseereita oli neljä, ja asuimme toveril- 
lisesti. Joka päivä joimme jonkun korsussa kahvia tai söimme 
iltapalaa, yleensä pullo tai muutama kyytipoikana. Tupa- 
koimme ja pelasimme korttia keskustellen kuin palkkasotu- 
rit ikään. Hyvinä päivinä ruoaksi oli silliä, kuoriperunoita ja 
voita, varsinaista herkkua. Nämä rattoisat hetket ovat säily- 
neet muistissa paremmin kuin veren, lian ja työn täyttämät 
päivät. Ne olivat mahdollisia vain tämän pitkän asemajakson 
aikana, kun asuimme tiiviisti yhdessä ja noudatimme lähes- 
tulkoon rauhanajan tapoja. Suurin ylpeydenaiheemme oli 
rakennustoiminta, johon päällystö ei juuri puuttunut. Kolmi- 
kymmenportaisia tunneleita kaivettiin saviseen liitumaahan 
taukoamatta uurastaen ja yhdistettiin toisiinsa poikkikäytä- 
vin, niin että pääsimme mukavasti maan uumenissa liikku- 
maan joukkueemme vasemmasta siivestä oikeaan. Rakkain 
aikaansaannoksemme oli kuusikymmentä askelta pitkä suo- 
jatunneli, joka ulottui omasta korsustani komppanianjohtajan 
korsuun ja jonka oikealle ja vasemmalle puolen oli järjestetty 
kuin maanalaiseen porstuaan räjähde- ja asuinkammioita. 
Tämä rakennelma tuli myöhemmissä taisteluissa tarpeeseen. 

Kun aamukahvin jälkeen — melkein säännöllisesti saimme 
sanomalehden rintamalle — raikkaasti peseytyneinä, tuuma- 
mitta kädessä kohtasimme toisemme haudassa, vertai- 
limme osastojemme edistystä, ja puhe pyöri tunnelinke- 

hyksissä, mallikorsuissa, työajoissa ja muussa sellaisessa. 
Suosittu keskustelunaihe oli ”soppeni” rakennustyö, pieni 
makuukoiju, jota kaivettiin maanalaisessa yhdyskäytävässä 
kuivaan liitumaahan kuin parastakin ketunkoloa ja jossa voisi 
uinua vaikka maailmanloppu tulisi. Patjana oli hieno rauta- 
lankaverkko; seinien verhoiluun oli säästetty hiekkasäkkikan- 
gasta. 

Kun seisoin 1. päivänä maaliskuuta telttakankaan takana 
nostoväkimies Ikmannin kanssa, joka kaatui pian sen jälkeen, 
aivan vieressämme laukesi ammus. Sirpaleet suhahtivat 
ohitsemme osumatta meihin. Kun katsoimme tarkemmin, 
näimme että useat ilkeän kokoiset ja terävät raudanpalat oli- 
vat silponeet telttakangasta. Kutsuimme näitä loukuttimiksi 
tai kartesseiksi, koska niistä ei kuulunut muuta ääntä kuin sir- 
palepilven äkillinen suhina ympärillä. 

14. päivänä maaliskuuta viidentoista senttimetrin kranaatti 
iski täysosuman oikeanpuoleiseen naapurilohkoomme, haa- 
voitti kolmea miestä vaikeasti ja tappoi kolme muuta. Yksi 
heistä katosi jäljettömiin, toinen paloi pikimustaksi. 18. päivänä 
vartiomies sai korsuni edessä osuman kranaatinsirpaleesta, 
joka repäisi hänen poskensa auki ja toisen korvanlehden irti. 
19. päivänä jalkaväensotilas Schmidt I haavoittui oikeassa 
siivessä vaikeasti päähän. 23. päivänä aivan korsuni vieressä 
jalkaväensotilas Lohmann kuoli saatuaan osuman päähänsä. 
Samana iltana eräs vartiomies ilmoitti minulle, että vihollis- 
partio oli tarkertunut piikkilankaesteeseen. Lähdin muuta- 
man miehen kanssa haudasta, mutta en saanut partiosta 
havaintoja. 

7. päivänä huhtikuuta jalkaväensotilas Kramer haavoittui 
oikeassa siivessä kiväärinluodin sirpaleista päähän. Tällaisia 

haavoittumisia sattui melko usein, koska englantilaiset 
ammukset pirstoutuivat pienimmästäkin kimpoamisesta. 
Iltapäivällä korsuni ympäristöä tulitettiin tuntikaupalla ras- 
kain kranaatein. Valokuilu hajosi, ja jokaisen räjähdyksen jäl- 
keen karkea saviryöppy lensi aukosta sisään, mutta se ei häi- 
rinnyt kahvinjuontiamme. 

Sitten kävimme kaksintaistelua huimapäisen englantilai- 
sen kanssa, jonka pää näkyi korkeintaan sadan askelen päässä 
juoksuhaudan reunan yli ja joka ampui tarkoin tähdättyjä lau- 
kauksia ampuma-aukkoihimme. Vastasin tuleen muutaman 
miehen kanssa, mutta aukkomme reunaan osui tarkoin täh- 
dätty luoti, joka pölläytti silmämme täyteen hiekkaa ja haa- 
voitti minua vähäpätöisesti kaulaan. Emme kuitenkaan hellit- 
täneet vaan astuimme eteenpäin, tähtäsimme nopeasti ja 
katosimme jälleen. Heti sen jälkeen ammus räsähti jalkaväen- 
sotilas Storchin kivääriin, ja tämän kasvoihin osui vähintään 
kymmenen sirpaletta, joiden osumista valui veri. Seuraava 
laukaus repäisi ampuma-aukkomme reunaa; seuraava hajotti 
peilin, jonka avulla tarkkailimme maastoa, mutta iloksemme 
vihollinen katosi jäljettömiin sen jälkeen, kun savipenkkaan 
aivan hänen kasvojensa eteen iskeytyi muutama luoti. Heti 
sen jälkeen ammuin kolme kovaa panosta suojakilpeen ja 
sain sen lennähtämään yli kohouman, jonka takaa tuo hurja 
miekkonen oli yhä uudelleen ilmaantunut. 

9. päivänä huhtikuuta kaksi englantilaiskonetta lensi tois- 
tuvasti aivan asemamme yli. Koko miehistö ryntäsi korsuista 
ja ampui ilmaan raivopäiden lailla. Sanoin juuri luutnantti 
Sieversille: ”Kunhan nyt sivustapatteri ei havahdu!”, kun en- 
simmäiset raudanpalat jo alkoivat lennellä korviemme ohi ja 
syöksyimme lähimpään suojatunneliin. Sievers seisoi sisään- 

käynnin luona; kehotin häntä tulemaan sisemmälle, ja räiskis! 
Kämmenenlevyinen, savuava sirpale iskeytyi hänen jalkoj. 
hinsa kosteaan saveen. Lisäksi saimme niskaamme muuta. 
mia srapnellimiinoja, joiden mustat kuulat pirstoutuivat voj. 
makkaasti räjähtäen päittemme yläpuolella. Eräs mies sai 
olkapäähänsä sirpaleen, joka ei ollut neulanpäätä suurempi 
mutta aiheutti silti ankaraa tuskaa. Tästä hyvästä istutin eng. 
lantilaisten taisteluhautaan muutaman ”ananaksen” eli viiden 
paunan heittomiinan, joka muistutti muodoltaan tuota her- 
kullista hedelmää. Jalkaväen sanattoman sopimuksen mukaan 
oli tyydyttävä käyttämään kivääriä, ja räjähteiden käyttö kos- 
tettiin kaksinkertaisesti. Valitettavasti vihollisilla oli yleensä 
niin runsaasti ammuksia, että he vetivät pidemmän korren. 

Näiden kauhujen kunniaksi joimme Sieversin korsussa 
muutaman pullon punaviiniä. Ne saivat minut yllättäen 
sellaiselle tuulelle, että huolimatta kirkkaasta kuunpaisteesta 
kävelin varustusten yli majapaikkaani. Pian menetin suunta- 
vaistoni, jouduin valtavaan miinakuoppaan ja kuulin englan- 
tilaisten ahertavan lähellä vihollishaudassa. Kun olin häirin- 
nyt rauhaa kahdella käsikranaatilla, vetäydyin sukkelasti 
omaan hautaamme ja käteni osui vielä omien hienojen jalka- 
ansojemme piikkiin. Ansat oli rakennettu neljästä teroitetusta 
rautapiikistä, jotka oli asetettu niin, että yksi osoitti suoraan 
ylös. Asetimme niitä vakoilupoluille. | 

Näinä päivinä piikkilankojen edustalla kävi ylipäänsä 
eloisa tohina, jossa ei aina vältytty tietyltä veriseltä huu- 
morilta. Niinpä omat ampuivat erään partiomiehemme, 
koska hän änkytti eikä saanut tunnussanaa lausuttua riittä- 
vän nopeasti. Toisella kertaa eräs mies, joka oli juhlinut 
Monchyn ruokalassa keskiyöhön asti, kiipesi esteen yli ja 

alkoi omin päin tulittaa kohti omia linjojamme. Kun hän oli 
ampunut panoksensa loppuun, hänet kiskottiin alas ja röki- 
tettiin asianmukaisesti. 

Sommen taistelun alkuvaiheet 


Huhtikuun puolessavälissä vuonna 1916 minut komennettiin 
koulutukseen Croisillesn pikkukaupunkiin divisioonamme 
rintaman taakse. Koulutusta johti divisioonamme komentaja 
kenraalimajuri Sontag. Kurssilla opetettiin eri sotilasalojen teo- 
riaa ja käytäntöä. Erityisen kiehtovia olivat majuri von Jarotz- 
kyn johtamat taktiset ratsastusretket; hän oli pienikokoinen, 
tukeva esikuntaupseeri, joka palveluksen aikana kiivastui usein 
suunnattomasti. Kutsuimme häntä ”keittolaatikoksi”. Olimme 
tottuneet suhtautumaan yliolkaisesti siihen, mitä etummaisen 
haudan takana oli. Lukuisat huviretket ja katselmukset taka- 
maaston usein maasta polkaistuihin rakennelmiin, auttoivat 
meitä ymmärtämään, kuinka uutterasti taistelujoukkojen taka- 
maastossa aherrettiin. Niinpä vierailimme Boyellesin teuras- 
tamossa, muonavarastossa ja tykistökorjaamossa, Bourlonin 
metsän sahalaitoksessa ja Inchyn pioneerikenttämakasiinissa, 
meijerissä, sikalassa ja teurasjätteenkäsittelylaitoksessa sekä 
Oueantin lentovarikolla ja leipomossa. Sunnuntaisin mat- 
kustimme lähistön kaupunkeihin Cambraihen, Douaihen ja 
Valenciennesiin ”taas kohtaamaan neitoja hilkkapäitä”. 

En menettelisi kovinkaan somasti, jos jättäisin tässä lukui- 
sia verisiä asioita kuvaavassa kirjassa kertomatta seikkailusta, 
jossa sain esittää melkoisen koomista roolia. Aikaisemmin 
talvella, kun pataljoonamme oli Oueantin kuninkaan vie- 

raana, minun oli nuorena upseerina ensi kerran tarkastettava 
vartiot. Paikkakunnan portilla olin eksynyt ja mennyt pie- 
neen yksinäiseen mökkiin kysyäkseni tietä rautatieaseman 
vartioon. Ainoa asukas oli seitsentoistavuotias tyttö nimeltä 
Jeanne, jonka isä oli hiljattain kuollut ja joka asui nyt taloa 
yksinään. Kun hän kertoi minulle suunnan, häntä nauratti, ja 
kun kysyin syytä, hän arveli: ”Vous &tes bien jeune, je voud- 
rais avoir votre devenir?* — Näistä sanoista huokuvan sota- 
hengen vuoksi annoin hänelle tuolloin nimen Jeanne d'Arc, ja 
sittemmin ajattelin yksinäistä taloa monet kerrat hautataiste- 
lujen aikana. 

Eräänä iltana Coisilles'ssa mieleni teki yhtäkkiä ratsastaa 
Jeannen luokse. Annoin satuloida hevosen, ja kaupunki oli 
pian jäänyt selkäni taa. Oli toukokuinen ilta, kuin luotu sellai- 
seen ratsastukseen. Apila kasvoi suurina mättäinä orapihla- 
jain ympäröimillä niityillä, ja kylien porteilla kukkivat kas- 
tanjat loistivat suurten lyhtyjen lailla iltahämärässä. Ratsastin 
halki Bullecourtin ja Ecoustin aavistamatta, että kahta vuotta 
myöhemmin joutuisin rynnäköimään aivan toisenlaisen mai- 
seman keskellä kylien kammottaviin raunioihin, vaikka tänä 
iltana ne pilkottivat niin rauhallisina lampien ja kukkuloi- 
den keskellä. Pikku asemalla, jolla olin aikoinaan suoritta- 
nut tarkastuksen, siviilit purkivat vielä kaasupulloja junasta. 
Tervehdin heitä ja viivähdin hetkisen. Pian eteeni ilmestyi 
mökki ja sen punaruskea, pyöreiden sammalmättäiden peit- 
tämä katto. Kolkutin ikkunaluukkuihin, jotka oli jo suljettu. 

”Oui est 13?” 

”Bon soir, Jeanne P'Arc!” 


* - . PRS . PK NR PS ä 
Olette kovin nuori, olisipa minulla edessäni teidän tulevaisuutenne. 

”Ah, bon soir, mon petit officier Gibraltar!”* 

Minut otettiin vastaan niin ystävällisesti kuin olin toivonut- 
kin. Sidottuani hevosen astuin sisään ja sain osallistua illal- 
liselle: munia, vaaleaa leipää ja voita, joka seisoi houkuttele- 
vasti kaalinlehdellä. Sellaisissa oloissa ei kauan kursailla vaan 
isketään ruokaan kiinni. 

Kaikki olisikin sujunut mukavasti, mutta kun astuin taas 
ulos, taskulamppu loisti kasvoihini ja kenttäsantarmi tivasi 
minulta henkilötietoja. Keskusteluni siviilien kanssa, valppaus 
jolla olin tarkastellut kaasupulloja, odottamaton ilmaantu- 
miseni tälle harvaan asutulle seudulle — kaikki sai epäile- 
mään vakoilua. Olin tietenkin unohtanut sotilaspassini, ja 
jouduin lähtemään Oufeantin kuninkaan eteen, joka tavalli- 
seen tapaansa istui yhä pyöreän pöydän ääressä. 

Siellä seikkailuuni suhtauduttiin suopeasti. Henkilöyteni 
vahvistettiin ja minut kutsuttiin ystävällisesti seuraan. Tällä 
kertaa kuningas näyttäytyi toisenlaisessa valossa; oli jo myöhä, 
ja hän kertoi trooppisista aarniometsistä, joissa hän oli kauan 
johtanut rautatien rakentamista. 

16. päivänä kesäkuuta kenraali lähetti meidät takaisin 
joukko-osastoihimme mainiten lyhyesti, että vihollinen 
valmistelisi suurhyökkäystä länsirintamalla, jonka vasen si- 
vusta oli suunnilleen asemaamme vastapäätä. Sommen tais- 
telu heitti jo varjonsa. Sen myötä sodan ensimmäinen ja 
kevyin vaihe päättyisi; kuljimme hiljakseen kohti uudenlaista 
sotaa. Toistaiseksi olimme kokeneet mitään aavistamatta, 
kuinka sota oli yritetty voittaa kaikenlaisin kenttätaisteluin ja 


* — Kuka siellä? 
— Hyvää iltaa Jeanne d'Arc! 
— Iliaa rakas Gibraltarin upseerini! 

tämä sota oli valunut asemasodaksi. Nyt edessämme oli mate- 
riaalitaistelu ja sen jättimäiset ponnistukset. Tämä puolestaan 
vaihtui vuonna 1917 mekanisoituun taisteluun, joka ei kuiten- 
kaan enää saavuttanut täydellistä muotoaan. 

Meille kävi selväksi, että jotakin oli ilmassa myös palat- 
tuamme rykmenttiin, sillä toverit kertoivat meille etumaaston 
käyneen yhä levottomammaksi. Englantilaiset olivat kaksi 
kertaa, tosin menestyksettä, lähettäneet hyökkäyspartion 
C-lohkoon. Me olimme kostaneet kolmen upseeripartion 
voimin raskaasti valmistellulla hyökkäyksellä niin kutsuttuun 
hautakolmioon ja ottaneet vankeja. Poissaoloni aikana Wetje 
oli haavoittunut srapnellinkuulasta käsivarteen, mutta pian 
paluuni jälkeen hän otti komppanian taas johdettavakseen. 
Korsunikin oli sillä välin muuttunut; osuma oli pienentänyt 
sen puoleen. Englantilaiset olivat hyökkäyksensä aikana 
käristäneet sen käsikranaateilla. Sijaiseni oli onnistunut 
ryömimään valokuilun ikkunasta ulos, mutta hänen sotilas- 
palvelijansa kaatui. Veriroiskeet näkyivät vielä laudoituksessa 
suurina ruskeina laikkuina. 

20. päivänä kesäkuuta minut komennettiin kuuntelemaan 
vihollishaudan — edustalle, suorittiko vihollinen miinoi- 
tustöitä, ja keskiyön aikaan kiipesin vänrikki Wohlgemu- 
tin, korpraali Schmidtin ja jalkaväensotilas Parthenfelderin 
kanssa melko korkean piikkilankaesteemme yli. Kuljimme 
alkumatkan kumarassa ja hiivimme sitten rinnakkain yli 
tiheäkasvuisen etumaaston. Mieleen muistuivat Karl Mayn 
tarinat alakouluajoilta, kun siinä ryömin vatsallani kosteassa 
ruohossa ja karhiaisryteikössä koettaen kaikin voimin vält- 
tää risahteluja, sillä viidenkymmenen askelen päässä edes- 
sämme kohosi englantilaisten asema mustana juovana puoli- 

pimeästä. Kaukaisen konekiväärin luotisuihku ropisi melkein . 
kohtisuoraan ympärillemme; silloin tällöin valoammus ko- 
hosi korkeuksiin ja loi kylmää valoaan tähän epäystävälliseen 
maapalaan. 

Kerran takaamme kuului eloisa risahdus. Kaksi varjoa 
vilisti hautojen välistä Kun valmistauduimme käymään 
niiden kimppuun, ne olivat jo kadonneet jäljettömiin. Pian 
sen jälkeen kaksi käsikranaattia jysähti englantilaisten hau- 
dassa paljastaen, että olimme kohdanneet omia miehiä. 
Hitaasti ryömimme eteenpäin. 

Yhtäkkiä vänrikki tarrasi käsivarteeni: ”Huomio, oikealla, 

aivan lähellä, hiljaa, hiljaa!” Siinä samassa kuulin oikealta 
puoleltamme kymmenen askelta ja moninkertaista kasvuston- 
kahinaa. Olimme kulkeneet sivuun ja ryömineet englantilais- 
ten piikkilangan myötäisesti; todennäköisesti vihollinen oli 
kuullut meidät ja lähti nyt haudastaan tutkimaan etumaastoa. 

Tuollaisia öisiä hiiviskelyjä ei voi unohtaa. Silmät ja kor- 
vat ovat jännittyneet äärimmilleen, korkean ruohon halki 
lähestyvät vieraat askelet kasvavat pahaenteisen voimakkaiksi. 
Henki kulkee sykäyksittäin. Oma läähätys on vaiennettava 
väkisin. Kuuluu pieni metallinen naksahdus, kun pistoolista 
poistetaan varmistin; tuo ääni viiltää hermoihin kuin puukko. 
Hampaat kitisevät käsikranaatin sytytysnyörissä. Yhteenotto 
on lyhyt ja tappava. Ihminen vapisee kahden väkevän tun- 
teen vallassa: metsästäjän kohonnut jännitys ja riistan kauhu. 
Ihminen on oma maailmansa, täynnä synkkää, pelottavaa 
tunnelmaa, joka lepää aution maiseman yllä. 

Joukko epäselviä hahmoja ilmaantui aivan viereemme, 
kuiskailu kuului luoksemme. Käänsimme päämme sinnepäin; 
kuulin kuinka baijerilainen Parthenfelder puri tikarinsa terää. 

Hahmot tulivat vielä askelen suuntaamme, alkoivat sitten 
ahertaa piikkilangan kimpussa huomaamatta meitä. Ryö- 
mimme erittäin hitaasti taaksepäin päästämättä heitä silmis- 
tämme. Kuolema, joka oli kiihkein odotuksin saapunut 
osapuolten väliin, katosi apeana. Jonkin ajan kuluttua kohot- 

- tauduimme ja jatkoimme matkaa pystyssä, kunnes saavuimme 
vahingoittumattomina osastoomme. 

Retken onnistuminen innosti meitä yrittämään vangin 
ottamista, ja päätimme lähteä seuraavana iltana uudelleen. 
Olin asettunut sen vuoksi iltapäivällä levolle, kun jyrisevä 
räjähdys korsun lähellä pelästytti minut perin pohjin. Englan- 
tilaiset ampuivat kuulamiinoja, jotka hiljaisista lähtölaukauk- 
sista huolimatta olivat niin raskaita, että niiden sirpaleet 
läpäisivät keveästi laudoituksen rungonpaksuiset tukipuut. 
Sadatellen kiipesin nukkumasopestani ja menin taisteluhau- 
taan, jossa jouduin pinkaisemaan saman tien seuraavaan suo- 
jatunneliin huutaen: ”Miina vasemmalla!” kun näin jälleen 
yhden mustan varsipallon lähestyvän kaaressa. Seuraavina 
viikkoina saimme vastaanottaa niin paljon kaikenkokoisia ja 
monenlaisia miinoja, että haudassa kulkiessa tuli tavaksi tii- 
rata aina toisella silmällä yläilmoihin, toisella seuraavaan tun- 
nelinsuuhun. 

Yöllä lähdin siis jälleen hiiviskelemään hautojen väliin 
kolmen saattajan kanssa. Ryömimme päkiöiden ja kyynär- 
päiden varassa aivan englantilaisten esteen luo ja kätkey- 
dyimme yksittäisten ruohomättäiden taa. Jonkin ajan kulut- 
tua paikalle ilmaantui useita englantilaisia, jotka raahasivat 
piikkilankakelaa. He pysähtyivät aivan eteemme seisomaan, 
laskivat kelan, napsaisivat piikkilankasaksilla ja jutustelivat 
kuiskaten. Puikkelehdimme kohti ja neuvottelimme kiivaasti 

supattaen: ”Nyt yks käsikranaatti sekaan ja kimppuun vaan!” 
”Hyvä ihminen, niitä on neljä miestä!” ”No sulla tuli taas vete. 
lät housuun!” ”Älä nyt höpötä!” ”Hiljaa, hiljaa!” Varoituksen; 
tuli liian myöhään; kun nostin katseeni, englantilaiset ryömi. 
vät jo kuin sisiliskot piikkilankansa ali ja katosivat hautaansa. 
Silloin tunnelma muuttui painostavammaksi. Ajattelin: ”Nyt 
he tuovat konekiväärin asemaansa” ja suuhuni kohosi tym- 
peä maku. Muutkin pelkäsivät samaa. Ryömimme takaisin 
aseiden kalistessa voimakkaasti. Englantilaisten hauta muut. 
tui eloisaksi. Askelten töminää, kuiskailua, juoksentelua. 
Psiuh... valoraketti. Ympäristö kylpi päivänvalossa, ja me yri- 
timme painaa päämme ruohomaättäitten taa. Toinen valora- 
ketti. Tuskallisia hetkiä. Olisin halunnut vajota maan alle ja 
olla mieluummin jossain muualla kuin kymmenen metrin 
päässä vihollisvartiosta. Vielä yksi. Pang! Pang! Lähietäisyy- 
deltä ammuttiin muutama kiväärinlaukaus, joiden terävästä, 
huumaavasta äänestä ei voinut erehtyä. ”Voi ei! Meidät on 
huomattu!” 

Kehotimme toisiamme kovalla äänellä enempiä varomatta 
juoksemaan henkemme edestä, ponnahdimme ylös ja py- 
rimme kiihtyvän tulituksen keskellä kohti asemaamme. Muu- 
taman loikan jälkeen horjahdin ja syöksyin pieneen, laake- 
aan kranaattikuoppaan, samalla kun toiset kolme luulivat 
minun kuolleen ja kiiruhtivat ohitseni. Painauduin tiiviisti 
maahan, käperryin kokoon ja annoin luotien niittää kor- 
keaa ruohoa yläpuoleltani. Yhtä epämiellyttäviä olivat valo- 
raketeista putoilevat magnesiumkokkareet, joista osa paloi 
loppuun aivan vieressäni ja joita koetin sutia lakillani. Vähi- 
tellen tulitus laantui, ja neljännestunnin kuluttua lähdin suo- 
japaikastani ensin hitaasti ja sitten niin kiireesti kuin kädet ja 

jalat kantoivat. Koska kuu oli sillä välin laskenut, en nähnyt 
lainkaan ympäristöä enkä tiennyt, millä suunnalla englan- 
tilaisten ja saksalaisten asemat olivat. Edes Monchyn myllyn 
omalaatuista rauniota ei näkynyt taivaanrannassa. Samaan 
aikaan jommaltakummalta puolelta suhahti luoti pelotta- 
van läheltä ohi. Lopulta heittäydyin maahan ja päätin odot- 
taa aamunsarastusta. Yhtäkkiä aivan vierestäni kuului kuis- 
kuttelua. Valmistauduin uudelleen taisteluun ja varovaisena 
miehenä esitin ensin luonnonääniä, joista ei voinut päätellä, 
olinko saksalainen vai englantilainen. Ensimmäiseen englan- 
ninkieliseen kysymykseen päätin vastata käsikranaatilla. Ilok- 
seni kuitenkin osoittautui, että vastassa olivat omat mieheni, 
jotka olivat jo irrottamassa vöitään kantaakseen ruumiini 
niillä takaisin. Istuksimme vielä hetken pommikuopassa ja 
iloitsimme onnekkaasta jälleennäkemisestä. Sitten palasimme 
hautaamme, jonne pääsimme kolmituntisen poissaolon päät- 
teeksi. 

Seuraavana aamuna minun oli aloitettava taisteluhauta- 
palvelus jo kello viideltä. Ensimmäisen ryhmän osastossa 
kohtasin ylikersantti Hockin korsunsa edustalla. Kun ihmette- 
lin, miksi hän oli niin varhain liikkeellä, hän kertoi väijyvänsä 
suurta rottaa, joka järsintä ja rapistelu vei häneltä yöunet. 
Samalla hän tarkkaili valppaana naurettavan pientä korsuaan, 
jolle hän oli antanut nimeksi ”Onnenmyyrän huvila”. 

Kun seisoimme vierekkäin, kuulimme kumean laukauksen, 
joka yleensä ei olisi merkinnyt mitään erikoista. Hock oli 
edellisenä päivänä kuitenkin saanut melkein surmansa 
suuren kuulamiinan räjähtäessä, ja siksi hän oli hyvin pelois- 
saan, ryntäsi salamana lähimpään tunneliaukkoon, liukui 
kiireessään viisitoista ensimmäistä askelmaa ja viidentoista 

viimeisen askelman matkalla pyöri kolme kertaa ympäri. . 
Minä seisoin ylhäällä suuaukossa ja unohdin miinat ja suoja- 
tunnelit nauraessani sitä, kun rottajahti oli keskeytynyt näin 
tuskallisella tavalla, kunnes kuulin uhrin könytessään valit- 
tavan tuskallisesti eri jäseniään ja yrittävän vetää peukaloa 
takaisin sijoilleen. Kovaonninen mies tunnusti minulle myös, 
että miina säikäytti hänet, kun hän oli edellisiltana syömässä 
iltapalaa. Ensinnäkin koko hänen ateriansa oli peittynyt hiek- 
kaan, ja hän oli jo tuolloin kaatunut portaissa kunnolla. Hän 
oli saapunut juuri rintamalle eikä ollut tottunut rosoiseen 
saveemme. 

Tämän välinäytöksen jälkeen menin korsuuni, mutta tänä- 

kään yönä en nukkunut kunnolla. Aikaisin aamusta alkaen 

taisteluhautaamme — heitettiin yhä lyhyemmin väliajoin 
miinoja. Puolenpäivän aikoihin aloin hermostua. Järjestin 
muutamien miesten kanssa Lanz-miinanheittimemme toi- 
mintavalmiiksi ja aloin tulittaa vihollishautoja — vastaus 
oli kyllä heikonpuoleinen verrattuna raskaisiin ammuksiin, 
joilla meitä ammuttiin runsaasti. Kyykimme hikoillen kesä- 
kuun auringon polttamassa maassa haudannotkelmassa ja 
ammuimme miinan toisensa perään. 

Koska englantilaisten toimiin ei mikään tuntunut vaikut- 
tavan, Wetje tarttui puhelimeen, ja tarkan harkinnan jälkeen 
huusimme hätäkutsun: ”Helena räkii hautaamme, pelkkiä 
isoja murenia, tarvitaan perunoita, isoja ja pieniä!” Käytimme 
tällaista siansaksaa, kun oli vaarana että vihollinen kuuntelee; 
kohta yliluutnantti Deichmannilta tulikin lohdullinen vastaus, 
että tuota pikaa ”tukeva poliisimestari, jolla on muhkeat viik- 
set, tulisi paikalle pikkupoikien seurassa” ja oitis sen jälkeen 


ensimmäinen kahden sentnerin miinamme syöksyi vihollis- 

hautaan räjähtäen ennenkuulumattoman voimakkaasti muu- 
taman kenttätykistöosaston säestämänä. Saimme olla loppu- 
päivän rauhassa. 

Seuraavana päivänä tanssi kuitenkin alkoi puolenpäivän 
maissa kiivaammin. Ensi ammusten osuessa menin maan- 
alaista tunnelia pitkin toiseen hautaan ja sieltä taistelu- 
hautaan, johon olimme pystyttäneet miinanheittimemme. 
Avasimme tulen niin, että jokaista saapuvaa kuulamiinaa 
kohti ammuimme Lanz-miinan. Kun olimme vaihtaneet 
noin neljäkymmentä miinaa, vihollisen konekivääriampujat 
tuntuivat kääntävän tulensa meidän suuntaamme. Pian muu- 
tama ammus osui viereemme oikealle, muutama vasemmalle, 
mutta ne eivät saaneet toimiamme keskeytymään, ennen kuin 
yksi ohjautui suoraan meitä kohti. Viime hetkellä vetäisimme 
vielä laukaisunuorasta ja juoksimme sitten pois niin nopeasti 
kuin mahdollista. Tuskin olin päässyt liejuiseen, piikkilangoi- 
tettuun hautaan, kun takanani räjähti hirvittävällä voimalla. 
Väkevä paineaalto heitti minut piikkilankojen yli vihreä- 
lietteiseen kranaattikuoppaan, samalla kun kovat savikok- 
kareet ropisivat kuurona niskaani. Kohottauduin puolikuu- 
rona ja kolhiintuneena. Housut ja saappaat olivat repeytyneet 
piikkilankoihin, kasvot, kädet ja asepuku olivat sitkeän liejun 
tahmaamat, polvessa pitkä nirhauma vuoti verta. Melkoisen 
rökitettynä kuljin hautaa pitkin korsuuni levähtämään. 

Muutoin miinat eivät saaneet suurta vahinkoa aikaan. 
Hauta oli tuhoutunut muutamin paikoin, Priester-miinan- 
heitin oli tuhoutunut, ja *Onnenmyyrän huvila” oli luhistu- 
nut saatuaan täysosuman. Huono-onninen asukas oli jo istu- 
nut alhaalla tunnelissa; muutoin hän olisi saanut tilaisuuden 
kolmanteen porrassyöksyynsä. 

Ammuskelu jatkui taukoamatta koko iltapäivän, ja illan. 
mittaan loputtomat sylinterimiinat kiihdyttivät sen rumputu- 
leksi. Kutsuimme näitä lieriönmuotoisia ammuksia ”pyykki- 
vasumiinoiksi” koska usein näytti siltä kuin niitä kaadet- 
taisiin vasukaupalla taivaalta. Niiden muotoa on helpointa 
kuvitella, kun ajattelee taikinakaulinta, jonka kummassakin 
päässä on kahva. Niitä näkyi ammuttavan erityisiltä revol- 
verimaisilta alustoilta, ja ne lensivät ilman halki pitäen tun- 
nusmerkkistä vinkunaa; matkan päästä ne muistuttivat pitkiä 
meetvursteja. Miinoja tuli niin solkenaan, että niiden osumat 
kuulostivat rakettipanoksen rätinältä. Siinä missä kuulamii- 
nat olivat lähinnä murskaavia, nämä vaikuttivat hermoihin 
raastavammin. 

Istuimme jännittyneen odotuksen vallassa tunnelien suu- 
aukoilla, valmiina tervehtimään jokaista tulokasta kivää- 
rein ja käsikranaatein, mutta puolen tunnin kuluttua tulitus 
laantui jälleen. Yöllä jouduimme kestämään vielä kaksi tuli- 
iskua, joiden aikana vartiomiehemme pitivät järkkymättä 
vahtia korokkeillaan. Heti kun tulitus hellitti, lukuisat valora- 
ketit valaisivat tunneleista syöksyviä puolustautujia, ja raivo- 
kas tulitus vakuutti viholliselle, että taisteluhaudoissamme oli 
vielä elämää. 

Tulituksen kiivaudesta huolimatta menetimme vain yhden 
miehen, jalkaväensotilas Diersmannin, jonka kallo murs- 
kautui, kun miina osui hänen suojakilpeensä. Toinen mies 
haavoittui selkään. 

Myös seuraavana päivänä tuon rauhattoman yön jälkeen 
lukuisat tuliryöpyt saivat meidät valmistautumaan koet- 
tamaan hyökkäystä. Tuolloin hautaamme ammuttiin lyhyitä 
ja pieniä sarjoja, ja se muuttui lähes kulkukelvottomaksi lau- 

doituksista singonneiden puunpirstaleiden takia; myös muu- 
tama korsu luhistui. 

Lohkon komentaja lähetti eturintamaan tiedotuksen: 
”Siepattu englantilainen puhelinviesti: Englantilaiset kuvai- 
levat tarkasti piikkilankamurrosteemme aukkoja ja vaati- 
vat teräskypäriä: Ei vielä tiedetä, onko teräskypärä raskaiden 
miinojen peitenimitys. Pysykää valmiudessa!” 

Päätimme siis pysyä tulevana yönä visusti vartiossa, ja 
sovimme, että jokainen, joka ei vastaa komentoon ”Haloo” 
ilmoittamalla nimensä, ammuttaisiin välittömästi. Jokainen 
upseeri oli ladannut valopistooliinsa punaisen raketin voidak- 
seen antaa välittömästi tiedon tykistölle. 

Yöstä tuli todella vielä hurjempi kuin edellisestä. Erityisesti 
tykistöisku kello 2.15 ylitti kaikki edelliset. Korsuni ympäris- 
töön iskeytyi kuurona raskaita ammuksia. Seisoimme täydessä 
aseistuksessa tunnelinportailla, ja kynttilännysien valo heijas- 
tui välkkyen kosteista, homeisista seinistä. Aukoista virtasi 
sinistä savua, maa ropisi laipiosta. Pum! ”Perhana!” ”Tuli- 
tikku! Tulitikku!” ” Valmistautukaa!” Sydän hakkasi kurkussa. 
Kädet liikahtivat irrottamaan käsikranaattien nallit. ”Tuo oli 

viimeinen!” ”Ulooos!” Kun ryntäsimme uloskäynnille, vielä 
yksi aikasytytteinen miina räjähti ja paineaalto sinkosi mei- 
dät takaisin. Siitä huolimatta oli kaikki vartioasemat jo mie- 
hitetty, kun vihonviimeiset rautalinnut vielä kohisivat alas. 
Valorakettien ilotulitus teki paksujen savupilvien peittämästä 
etumaastosta kirkkaan kuin keskipäivällä. Tässä hetkessä, jol- 
loin koko miehistö seisoi äärimmäisen jännittyneenä rinta- 
suojan takana, oli jotakin lumoavaa; se muistutti sekunteja, 
jolloin hengitystä pidätetään ennen kuin ratkaiseva esitys 


alkaa, musiikki vaikenee ja päävalot syttyvät. 

Tuona yönä seisoin muutaman tunnin nojaten korsuni 
oveen, joka vastoin sääntöjä avautui vihollisen suuntaan, ja 
katselin yhä uudelleen kelloa tehdäkseni muistiinpanoja tuli- 
tuksesta. Tarkkailin vartiosotilasta, vanhahkoa miestä ja per- 
heenisää, joka seisoi yläpuolellani kiväärinsä takana täydellisen 
liikkumatonna, välillä räjähdysten salamojen valaisemana. 

Kun tulitus oli jo päättynyt, kärsimme vielä yhden menetyk- 
sen. Jalkaväensotilas Nienhiiser putosi yhtäkkiä vartiokorok- 
keeltaan ja kieri kolisten tunnelinportaita alas keskelle tove- 
reitaan, jotka seisoivat alhaalla täydessä valmiudessa. Kun he 
tutkivat kammottavaa tulokasta, he huomasivat otsassa pienen 
haavan ja oikean nännin yllä verisen aukon. Jäi epäselväksi, 
kuoliko hän haavoittumiseen vai jyrkkään pudotukseen. 

"Tuon kauhunyön päätyttyä 6. komppania tuli vaihdossa 
tilallemme. Erityislaatuisen alakulon vallassa, jonka aamu- 
aurinko saa valvotun yön jälkeen aikaan, kuljimme juoksu- 
hautaa Monchyhin ja sieltä toiseen asemaan, joka oli siirretty 
Adinferin metsän ääreen. Sieltä tarjoutui valtava näkymä 
Sommen taistelun esinäytökseen. Vasemmalla puolen sijait- 
seva rintamanosa oli valkoisten ja mustien savupilvien 
peitossa, raskaat osumat iskeytyivät toinen toisensa jälkeen 
maahan nostattaen tornimaisen pilven; kaiken yllä väläh- 
telivät satojen srapnellien salamat. Vain kirjavat merkkiliput, 
mykät avunhuudot tykistölle, paljastivat asemissa olevan vielä 
elämää. Täällä näin ensi kerran tulitusta, jota saattoi verrata 
vain luonnonnäytelmään. 

Kun illalla tahdoimme vihdoin nukkua uupumustamme, 
meidät komennettiin Monchyhin lastaamaan raskaita 
miinoja, ja jouduimme odottamaan turhaan koko yön pysäh- 
dyksiin joutuneessa vaunussa, kun englantilaiset tavoittelivat 

henkeämme konekiväärien kaaritulella ja katuja lakaise- 
villa srapnelleilla, onneksi tuloksetta. Erityisesti meitä ärsytti 
konekiväärimestariampuja, joka ampui luotisuihkunsa niin 
jyrkästi ilmaan, että ne putosivat painovoiman kiihdyttäminä 
suoraan alas. Siinä ei auttanut suojautua muurin taa. 

Tuona yönä vihollinen antoi meille näytteen huolellisesta 
tiedustelustaan. Toisessa asemassa, suunnilleen kahdentu- 
hannen metrin päässä vihollisesta, rakenteilla olevan räjähde- 
kammion edustalle oli kohonnut liitukasa. Englantilaiset teki- 
vät tästä valitettavasti oikean johtopäätöksen, että tuo kumpu 
naamioitaisiin yöllä, ja ampuivat sinne joukon srapnelleja, 
jotka haavoittivat vaikeasti kolmea miestä. 

Aamulla minut pelästytettiin jälleen hereille määräyksellä, 
että minun oli vietävä joukkueeni vallitustyöhön C-lohkoon. 
Osastoni jaettiin osiin 6. komppaniaan. Minä palasin muuta- 
man miehen kanssa Adinferin metsään komentaakseni heidät 
savottaan. Palatessani taisteluhautaan menin korsuun nuk- 
kuakseni puolisen tuntia. Toive oli turha, sillä näinä päivinä 
en saanut nukkua häiriöittä. Tuskin olin kiskonut saappaat 
jalasta, kun kuulin tykistömme tulittavan metsänreunasta 
erinomaisen ankarasti. Samalla hetkellä sotilaspalvelijani 
Paulicke ilmaantui tunnelinsuulle ja huusi alhaalla olijoille: 
”Kaasuhälytys!” 

Tempasin kaasunaamarin mukaan, kiskoin saappaat jal- 
kaan, kiinnitin soljet, juoksin ulos ja näin, kuinka suuri val- 
taisa kaasupilvi riippui valkoisena höyryten Monchyn yllä ja 
tuulenvireen ajamana vyöryi maassa sijaitsevaa pistettä 124 
kohti. 

Koska joukkueeni oli suurimmaksi osaksi etuasemassa ja 
hyökkäys oli todennäköinen, ei miettimisaikaa ollut. Pinkai- 

sin toisen aseman esteen yli, juoksin eteenpäin ja olin pian. 
keskellä kaasupilveä. Pistävä kloorinhaju osoitti, että kyse 
ei ollut keinotekoisesta savusta, kuten olin ensin luullut, 
vaan todellakin vahvasta taistelukaasusta. Panin siis naama. 
rin päähäni mutta riuhtaisin sen oitis pois, koska olin juos- 
sut niin nopeasti, että en saanut tarpeeksi ilmaa suodatti- 
men läpi; myös suojalasit höyrystyivät saman tien, eikä niiden 
läpi nähnyt mitään. Teko vastasi kaikkineen melko huonosti 
”kaasuhälytysopetusta” jota olin itsekin varsin usein antanut. 
Koska rintaani alkoi pistää, yritin kulkea pilven läpi niin nope- 
asti kuin mahdollista. Kylän laidalla minun oli vielä ylitettävä 
sulkutulilinja, jonka osumat yhdessä loputtomien srapnelli- 
pilvien kanssa leikkasivat käymättömiä kesantopeltoja pitkänä 
säännöllisenä ketjuna. 

Tuollaisessa avoimessa maastossa, jossa voi liikkua vapaasti, 
ei tykistötuli vaikuta todellisuuteen eikä mielikuviin sillä 
tavoin kuin asuma-alueilla ja asemissa. Niinpä olin tuossa 
tuokiossa kulkenut tulilinjan poikki ja saavuin Monchyhin, 
joka oli mielettömän srapnellisateen alla. Kuulat, kuoret ja 
sytyttimet sihisivät ja suhahtelivat kuurona villiintyneisiin 
puutarhoihin läpi hedelmäpuiden oksiston ja kopsahtelivat 
muureihin. 

Eräässä puutarhakorsussa näin komppaniatoverini Sie- 
versin ja Vogelin istumassa; he olivat sytyttäneet roihuavan 
nuotion ja kumartuivat liekkien ylle puhdistuakseen kloorista. 
Pidin heille siinä puuhassa seuraa, kunnes tuli hiipui, ja läh- 
din sitten yhteyshaudan 6 kautta etuasemaan. 

Pysähtelin katsomaan kloorin tappamia pieneläimiä, joita 
lojui suuret määrät haudanpohjalla, ja ajattelin: ”Sulkutuli 
käynnistyy varmasti pian uudelleen, ja jos vielä lorvailet, 

niin tässä istut kuin hiiri loukussa?” Siitä huolimatta jatkoin 
parantumattoman verkkaisesti. 

Ja niin todellakin kävi, että päästyäni vain viidenkymme- 
nen metrin päähän komppaniankorsusta jouduin uuteen ja 
rajumpaan tulihyökkäykseen, ja tuntui täysin mahdottomalta 
päästä edes tuota lyhyttä matkaa juoksuhaudassa saamatta 
osumaa. Onnekseni huomasin aivan vieressä syvennyksen, 
joka oli kaivettu yhteyshaudan seinämään lähettejä varten. 
Kolme tunnelinkehystä ei ollut paljon mutta tyhjää parempi. 
Niinpä painauduin syvennykseen ja annoin myrskyn raivota 
ylläni. 

Olin näköjään valinnut suojattomimman kulman. Kevyt 
ja raskaat kuulamiinat, pullomiinat, srapnellit, ”loukuttimet”, 
kaikenlaiset kranaatit riehuivat — en kyennyt enää erotta- 
maan, mitä kaikkea ylhäällä surisi, möyrysi ja räjähteli. Jou- 
duin muistelemaan kelpo korpraaliani, joka huusi kauhis- 
tuneena Les Epargesin metsässä: ”Mitä rakkineita nuo ovat 
olevinaan?” 

Välillä korvat kuuroutuivat kokonaan yksittäisestä, liekkien 
saattelemasta helvetillisestä räjähdyksestä. Sen jälkeen tauko- 
amaton terävä sihinä synnytti vaikutelman kuin sadat naulan- 
punnukset olisivat vinkuneet uskomattomalla nopeudella alas. 
Välillä suutari jysähti terävästi alas niin, että maa keinahti. 
Kymmenet srapnellit räjähtelivät sirosti kuin paukkukara- 
mellit, kylvivät pikku kuuliaan tiheinä pilvinä, ja kuoret sihisi- 
vät perässä alas. Kun kranaatti iskeytyi lähistölle, multa ritisi ja 
ropisi maahan, ja niiden välillä sirpaleet iskeytyivät terävästi. 

Meteliä on kuitenkin helpompi kuvata kuin kestää, sillä 
jokainen rautakappaleen suhahdus tuo kuoleman mieleen. 
Niinpä kyyhötin maakuopassani käsi silmien edessä, samalla 

kun mielessäni kummittelivat kaikki mahdolliset osumat 
Uskon keksineeni vertauksen kuvaamaan osuvasti tuota tj. 
lannetta, johon minä ja kaikki muut sotilaat niin usein 
jouduimme: Kuvittele, että sinut on sidottu tiukasti paaluun 
ja miehenroikale uhkaa lyödä raskaalla moukarilla. Kohta 
moukari kohoaa iskuun ja kiitää alas niin että melkein 
iskeytyy päähän, mutta osuukin paaluun niin että puun. 
säleet lentelevät — juuri tuommoinen tila vastaa sitä, mitä 
kokee suojattomana keskellä raskasta tulitusta. Onneksi tun- 
sin vielä sisimmässäni ”Kaikki sujuu hyvin” -luottamusta, sel- 
laista jota koetaan pelatessakin. Se rauhoittaa, vaikkei siihen 
olisi aihetta. Niin tämäkin tulitus päättyi, ja saatoin jatkaa 
kulkuani, nyt kiireemmin. 

Etuasemassa miehet ahkeroivat niin usein harjoitellun ”kaa- 
suhälytysmenettelyn? mukaisesti öljyten kiväärejä, joiden pii- 
put olivat täysin kloorin mustaamat. Muuan vänrikki esitteli 
minulle alakuloisena uutta miekantupsuaan, joka oli menet- 
tänyt hopeisen loistonsa ja muuttunut vihreänruskehtavaksi. 

Koska vihollispuolella kaikki oli rauhoittunut, lähdin jouk- 
kueineni uudelleen liikkeelle. Monchyssa näimme kasarmi- 
alueen edustalla joukon kaasu-uhreja, jotka puristivat kyl- 
kiään, voihkivat ja köhivät, samalla kun vesi valui heidän 
silmistään. Tila ei suinkaan ollut vaaraton, sillä jotkut heistä 
kuolivat muutamaa päivää myöhemmin valtaviin kipuihin. 
Olimme saaneet kokea kloorikaasuhyökkäyksen; puhdas 
kloori syövyttää ja polttaa keuhkoja. Tuona päivänä päätin, 
että en enää lähtisi liikkeelle ilman kaasunaamaria, sillä aikai- 
semmin olin uskomattoman kevytmielisesti jättänyt naama- 
rin korsuun ja ottanut koteloon voileipiä kuin mihinkin kas- 
vienkeruulaatikkoon. Nuo näyt antoivat minulle opetuksen. 

Kotimatkalla poikkesin 2. pataljoonan kenttäkauppaan 
ostaakseni jotakin ja tapasin alakuloisen kanttiinipojan kes- 
kellä särkyneiden tavaroiden läjää. Kranaatti oli tullut katon 
läpi ja räjähtänyt kaupassa, ja hänen aarteensa olivat muuttu- 
neet marmelaatin, säilykkeiden ja vihreän saippuan sotkuksi. 
Hän oli juuri preussilaisella täsmällisyydellä arvioinut vahin- 
got 82 markaksi ja 58 pfennigiksi. 

Illalla joukkueeni, joka oli siihen asti ollut jakaantuneena 
toisessa asemassa, vedettiin epävarman taistelutilanteen vuoksi 
takaisin kylään ja majapaikaksi osoitettiin kaivos. Järjestimme 
lukuisat syvennykset leiriytymispaikoiksi ja sytytimme suu- 
ren nuotion, jonka savun päästimme nousemaan kaivonau- 
kosta, mikä suuresti ärsytti muutamia komppanian kokkeja, 
kun he melkein tukehtuivat savuun hilatessaan vesiämpäreitä 
ylös. Kun olimme saaneet vahvaa totia, istuimme tulen ympä- 
rille liitulohkareille ja lauloimme, joimme ja tupakoimme. 

Keskiyöllä Monchyn rintamankaarteessa pääsi hornannäy- 
telmä valloilleen. Kymmenet hälytyskellot soivat, sadat kiväärit 
kajahtelivat ja vihreät ja valkoiset valoraketit nousivat taukoa- 
matta taivaalle. Heti sen jälkeen sulkutulemme alkoi, raskaat 
miinat räjähtelivät ja jättivät jälkeensä tulisia kipinälaahuksia. 
Kaikkialta, missä raunioiden seassa oli ihmisiä, kuului pitkit- 
tynyt huuto: ”Kaasuhälytys! Kaasuhälytys! Kaasua! Kaasua! 
Kaaaasua!” 

Valorakettien loisteessa hehkuva kaasuvirta vyöryi mustien 
muurinsakaroiden yli. Koska myös kaivoksessa alkoi tuntua 
väkevä kloorinhaju, sytytimme suuaukoille suuret olkinuo- 
tiot, joiden kirvelevä savu melkein ajoi meidät ulos suojapai- 
kastamme ja pakotti meidät puhdistamaan ilmaa heiluttele- 
malla mantteleita ja telttakankaita. 


97. 


Seuraavana aamuna saimme ihmetellä kylässä kaasun. 
jättämiä jälkiä. Suurin osa kasveista oli lakastunut, etanoita ja 
maamyyriä makasi kuolleina, ja Monchyhin tuodulta lähetin. 
hevoselta valui vesi suusta ja silmistä. Joka puolelle levinneet 
ammukset ja kranaatinsirpaleet olivat kauniin vihreän pati- 
nan peitossa. Vielä Douchyhinkin pilvi oli jättänyt jälkensä. 
Siviilit, joita tilanne kammotti, kokoontuivat eversti von 
Oppenin majapaikan edustalle ja vaativat kaasunaamareita. 
Heidät koottiin kuorma-autojen lavoille ja kuljetettiin kaukai- 
semmille paikkakunnille. 

Seuraavankin yön vietimme kaivoksessa; illalla tuli tieto, 
että saisimme kahvia kello 4.15, sillä eräs englantilainen 
loikkari oli ilmoittanut hyökkäyksen alkavan kello viisi. Toden 
totta, tuskin kahvinhakijat olivat palattuaan ehtineet häiritä 
untamme, kun kajahti tutuksi käynyt huuto: ”Kaasuhälytys!” 
Ulkona leijui imelä tuoksu; myöhemmin saimme tietää, että 
tällä kertaa olimme saaneet fosgeenikaasua. Monchyn kaar- 
teessa kaikui ankara rumputuli, mutta se laantui pian. 

Näitä rauhattomia hetkiä seurasi virkistävä aamu. Luut- 
nantti Brecht saapui yhteyshautaa 6 kylänraitille verinen side 
kädessään, saattajinaan sotarnies pistin kiväärissä ja englanti- 
laisvanki. Brecht otettiin riemuiten vastaan läntisen esikunnan 
päämajassa, ja hän kertoi seuraavan: 

Englantilaiset olivat kello viisi puhaltaneet kaasu- ja savu- 
pilviä ja tulittaneet hautaa ankarasti miinoilla. Miehemme olivat 
tavalliseen tapaansa lähteneet suojista jo tulituksen aikana, ja 
kaatuneita oli tullut yli kolmekymmentä. Sitten savupilvien 
kätköistä oli ilmestynyt kaksi vahvaa englantilaispartiota, joista 
toinen oli tunkeutunut hautaan ja vienyt haavoittuneen aliup- 


seerin. Toinen oli tuhottu ennen kuin se oli päässyt edes piikki- 

lankaesteelle. Brecht, joka oli ennen sotaa elänyt Amerikassa 
uudisasukkaana, otti kurkusta kiinni tuhotun partion ainoaa 
eloonjäänyttä, ja vastaanotti hänet tervehtien: ”Come here, 
you son ot a bitch!” Tämä yksinäinen mies sai nauttia lasillisen 
viiniä, ja hän katseli puoliksi kauhistunein, puoliksi ihmettelevin 
silmin kylänraittia, joka hetkeä aikaisemmin oli ollut autio mut- 
ta nyt kuhisi ruoanhakijoita, paarinkantajia, lähettejä ja uteliaita. 
Hän oli isokokoinen, melko nuori ihminen, jolla oli kullanvaa- 
leat hiukset ja raikkaat lapsenkasvot. ”Surkeaa joutua ampumaan 
tuollaisia miekkosia kuoliaiksi”, ajattelin nähdessäni hänet. 

Pian sidontapaikalle saapui pitkä saatto paareja. Monchyn 
eteläpuoleltakin saapui paljon haavoittuneita, sillä myös 
E-lohkossa vihollinen oli onnistunut suorittamaan lyhyen 
sisäänmurron. Näiden tunkeutujien joukossa lienee ollut 
kylmäpäinen kaveri. Hän oli hypännyt huomaamatta 
taisteluhautaan ja juossut vartiokorokkeiden taa, joilla 
miehistö tarkkaili etumaastoa. Hän ponkaisi järjestyksessä 
puolustautujien kimppuun, jotka eivät nähneet kaasunaama- 
rien takia ympärilleen, ja kaatoi näitä nuijan tai kiväärinperän 
iskulla koko joukon ja palasi yhtä huomaamattomasti takaisin 
englantilaisten linjaan. Kun hautaa raivattiin, löydettiin kah- 
deksan vartiomiestä takaraivo murskana. 

Suunnilleen viidettoista paarit, joilla miehet makasivat 
valkoisissa, verisissä siteissä, oli järjestetty aaltopeltiholvien 
edustalle, ja lääkäri touhusi keskellä hihat käärittyinä. 

Nuori poikanen, jonka siniset huulet loistivat lumivalkeissa 
kasvoissa huonona enteenä, takelteli: ”Minä olen liian 
pahasti... minä en enää... minä — taidan — kuolla” Tukeva 
lääkintäalikersantti katseli häntä myötätuntoisesti ja mutisi 
monta kertaa lohduttavasti: ”Noh, noh, toveri!” 

Englantilaiset olivat valmistaneet lukuisin miinaiskuin ja. 
kaasupilvin tätä pientä hyökkäystä, jonka oli määrä sitoa voi. 
mamme Sommen-hyökkäystä varten. Silti he saivat käsiinsä 
vain yhden haavoittuneen vangin ja joutuivat jättämään lukui. 
sia vainajia piikkilankamme edustalle. Meidänkin tappiomme 
olivat huomattavat; rykmentti menetti tuona iltapäivänä yli 
neljäkymmentä miestä kaatuneina, näiden joukossa kolme 
upseeria, sekä monia haavoittuneina. 

Seuraavana iltapäivänä lähdimme vihdoin muutamaksi päi- 
väksi rakkaaseen Douchyhin. Vielä samana iltana juhlimme 
operaation onnekasta sujumista muutaman hyvin ansaitun 
pullon äärellä. 

1. päivänä heinäkuuta murheellinen tehtävämme oli hau- 
data osa vainajistamme kirkkomaahan. Kolmekymmentäyh- 
deksän puuarkkua, joiden höyläämättömiin lautoihin oli 
kirjoitettu nimet lyijykynällä, laskettiin rinnatusten hautakai- 
vantoon. Pastori puhui tekstistä ”He ovat hyvän taistelun tais- 
telleet? ja aloitti sanoen: "Gibraltar on teidän merkkinne, ja 
totisesti te kestitte kuin kallio kuohuvassa meressä!” 

Näiden päivien aikana opin arvostamaan miehiä, joiden 
rinnalla taistelisin vielä kaksi vuotta. Tämän englantilaisten 
toimenpiteen, jota ei päämajan tiedonannoissa juuri mainittu, 
tarkoituksena oli sitoa meidät paikoillemme, vaikka suur- 
hyökkäys ei kohdistunutkaan. Miehistön ei tarvinnut tehdä 
täällä muuta kuin ottaa muutamia askelia, nimittäin kulkea 
vartiokorokkeen ja tunnelinsuun väliä. Nämä askelet oli kui- 
tenkin otettava tulituksen käydessä voimakkaimmaksi, kun 
hyökkäystä odotettaessa toimitaan pelkän tuntuman varassa. 
Tuo tumma aalto, joka noina öinä toistuvasti hyökyi rai- 
voavan tulen läpi rintasuojuksen taakse, vaikka käskynanto 

oli mahdotonta, tallentui sydämeeni inhimillisen luotettavuu- 
den vertauskuvaksi. 

Erityisen vahvasti muistiini painui myllerretty ja yhä 
savuava asema, kun kuljin sen halki pian hyökkäyksen jäl- 
keen. Päivävartiot olivat jo asettuneet paikoilleen, mutta tais- 
teluhautoja ei ollut vielä raivattu. Siellä täällä vartiokorokkeet 
olivat kaatuneiden peitossa, ja heidän välissään, kuin heidän 
ruumiistaan kasvaneina, seisoivat uudet vahdit kivääreineen. 
Nämä ryhmät synnyttivät hyytävän vaikutelman — ikään 
kuin elämän ja kuoleman ero olisi hetkeksi väistynyt. 

Heinäkuun 3. päivän iltana lähdimme jälleen eturintamaan. 
Oli suhteellisen rauhallista, mutta pienet enteet paljastivat, 
että jotakin oli tulollaan. Myllyn luota kuului hiljaista ja 
taukoamatonta kolketta ja vasarointia, ikään kuin metallia 
työstettäisiin. Usein vastaanotimme salaperäisiä puheluja, jotka 
oli ohjattu etulinjaan eräälle pioneeriupseerille ja jotka käsitte- 
livät kaasupulloja ja räjäytyksiä. Aamunkoitosta viimeiseen 
iltahämärään englantilaiset lentokoneet eristivät takamaaston 
tiiviillä ilmasululla. Hautatulitus oli selvästi voimakkaampaa 
kuin yleensä; myös maaleja vaihdettiin epäilyttävästi, ikään 
kuin uudet patterit hakisivat tuntumaa. Tästä huolimatta 
mitään epämieluisaa ei ollut tapahtunut, kun meidät vapautet- 
tiin 12. päivänä kesäkuuta ja jäämme Monchyhin reserviin. 

13. päivän iltana puutarhakorsujamme tulitettiin kahden- 
kymmenenneljän senttimetrin laivatykillä, jonka valtavat 
kranaatit lensivät terävää laakarataa. Kranaatit pirstoutuivat 
jysähtäen todella pelottavasti. Yöllä heräsimme ankaraan tuli- 
tukseen ja kaasuhyökkäykseen. Istuimme korsussa kaasunaa- 
marit päässä kamiinan ympärillä lukuun ottamatta Vogelia. 
Hän ei löytänyt naamariaan mistään, penkoi jokaista soppea ja 


101 


juoksenteli ympäriinsä, samalla kun muutamat hänen simput- 
tamansa vahingoniloiset kaverit ilmoittivat kaasunhajun käy. 
vän yhä voimakkaammaksi. Lopulta annoin hänelle toisen hen- 
gityssuodaltimeni, ja hän kyyhötti tunnin ajan voimakkaasti 
savuavan kamiinan takana, piti nenästään ja hengitti suodat- 
timen läpi. | 

Tuona päivänä menetin kaksi miestä joukkueestani, kun 
nämä haavoittuivat kylässä: Hasselmann sai kiväärinluodin 
käsivarteensa, Maschmeier srapnellinkuulan kaulaansa. 

Yöllä ei tullut hyökkäystä. Siitä huolimatta rykmentti 
menetti jälleen kaksikymmentäviisi kuolleina ja monia haa- 
voittuneina. 15. ja 17. päivänä jouduimme kestämään kaksi 
uutta kaasuhyökkäystä. 17. päivänä meidät vapautettiin vaih- 
dossa, ja jouduimme Douchyssa kaksi kertaa ankaraan tuli- 
tukseen. Toinen yllätti meidät kesken upseereiden neuvot- 
telun, jota majuri von Jarotzky piti hedelmäpuutarhassa. 
Vaarasta huolimatta oli hupaisaa katsella, kun seurue säntäsi 
hajalle, kaatuili nenälleen, tunkeutui uskomattoman nope- 
asti pensasaitojen läpi ja katosi salamannopeasti kaikenlaisiin 
mahdollisiin suojiin. Kranaatti tappoi majapaikkamme puu- 
tarhaan pienen tytön, joka penkoi puutavaraa kuopasta. 

20. päivänä heinäkuuta palasimme asemaan. 28. päivänä 
sovin vänrikki Wohlgemutin ja korpraalien Bartelsin ja Birk- 
nerin kanssa partion muodostamisesta. Meillä ei ollut muuta 
tarkoitusta kuin kiertää piikkilankojen välissä katselemassa, 
oliko ei-kenenkään-maalla mitään uutta, sillä asemassa 
aika alkoi jälleen käydä pitkäksi. Iltapäivällä 6. komppanian 
upseeri, luutnantti Brauns, joka saapui vapauttamaan minut, 
vieraili korsussani ja toi tullessaan erinomaista Burgundia. 


Puolenyön aikaan lopetimme istuntomme; minä lähdin hau- 

taan, jossa kolme seuralaistani jo seisoivat koossa olkavarus- 
tuksen varjossa. Hankittuani muutaman kuivan käsikranaatin 
kiipesin hyväntuulisena piikkilangan yli, ja Braus huusi 
perääni: ”Kutia kurkkuun ja miinaa mahaan!” 

Pian olimme hiipineet vihollisen esteelle. Aivan sen edustalta 
Jöysimme korkeasta ruohikosta melko paksun, huolella eriste- 
tyn metallilangan. Havainto tuntui minusta tärkeältä, ja pyysin 
Wohlgemutia leikkaamaan siitä pätkän mukaamme. Samalla 
kun hän paremman työkalun puutteessa nyhersi lankaa sika- 
rinleikkurillaan, aivan edessämme piikkilangan toisella puolen 
kilisi; muutama englantilainen ilmaantui esiin ja alkoi työsken- 
nellä huomaamatta ruohikkoon painautuneita hahmojamme. 

Edellisen sissiretken kovat kokemukset muistissani henkäi- 
sin Wohlgemutille melkein kuulumattomasti: ”Wohlgemut, 
käsikranaatti tuonne väliin!” 

”Herra luutnantti, ehkä annamme heidän työskennellä 
vielä vähäisen!” 

”Vänrikki, tämä on käsky!” 

Käskytys ei jäänyt tässäkään erämaassa vaille mahtivaiku- 
tustaan. Kohtalokkaan tunteen vallassa, jota epävarmaan 
seikkailuun ryhtyminen synnyttää, kuuntelin irti revittävän 
sytytysnyörin kuivakasta ritinää viereltäni ja seurasin, kuinka 
Wohlgemut, välttääkseen näyttäytymästä, heitti käsikranaatin 
aivan laakeasti kierimään pitkin maata. Kranaatti pysähtyi 
varvikkoon, melkein englantilaisten keskelle, eivätkä nämä 
tuntuneet sitä huomaavan. Kului muutama erittäin jän- 
nittynyt tuokio. Jysähdys! Salama valaisi hoippuvia hahmoja. 
Huutaen: ”You are prisoners!” syöksyimme kuin tiikerit 
valkoiseen pilveen. Synkkä leikki käynnistyi sekunnin murto- 
osissa. Osoitin pistoolilla suoraan kasvoihin, jotka loistivat 

naamion lailla pimeydestä vastaani. Varjo lennähti kurnutta. 
vasti huutaen selälleen piikkilankaesteeseen. Se oli kauhistut.- 
tava huuto, suunnilleen ”Uääh!” — jollaisen ihminen kyke- 
nee päästämään vain silloin kuin kummitus tulee vastaan. 
Vasemmalla puolellani Wohlgemut ampui pistoolillaan, kun 
Bartels kiihdyksissään sinkosi käsikranaatin välistämme. 

Ensi laukauksella lipas lennähti pistoolini perästä. Seisoin 
huutaen englantilaisen edessä, joka painoi selkäänsä pelois- 
saan piikkilankaa vasten, ja vedin yhä uudelleen liipaisimesta, 
tuloksetta. Laukausta ei kuulunut — tilanne oli kuin lamaan- 
tuneessa unessa. Taisteluhaudasta edessämme alkoi kuulua 
meteliä. Käskyt kajahtelivat, konekivääri heräsi kolisten 
eloon. Ponkaisimme takaisin. Taas kerran jäin pommikuop- 
paan seisomaan ja suuntasin pistoolin varjoon, joka seurasi 
tiiviisti kannoillani. Tällä kertaa aseen toimintavirhe osoittau- 
tui onnekkaaksi, sillä hahmo oli Birkner, jonka luulin pääs- 
seen takaisin jo hyvän aikaa sitten. 

Sitten juosta viiletettiin kohti omaa hautaa. Oman piikki- 
lankamme edustalla luodit vihelsivät jo niin että jouduin 
loikkaamaan vetiseen, piikkilangoitettuun miinakuoppaan. 
Keinahdellen piikkilangoissa vedenpinnan yllä kuuntelin, 
kuinka luodit suhisivat ylitseni kuin valtava mehiläisparvi, 
samalla kun piikkilanganpätkät ja metallinsirpaleet ropisivat 
kuopanseinään. Puolen tunnin kuluttua tulituksen laannut- 
tua ponnistelin esteen yli ja ponnahdin alas hautaan, ja vas- 
taanotto oli riemukas. Wohlgemut ja Bartels olivat jo siellä; 
vielä toiset puoli tuntia, ja Birknerkin palasi. Kaikki iloitsivat 
seikkailun onnellisesta päätöksestä ja pahoittelivat vain, että 
kaivattu vanginotto oli tälläkin kertaa epäonnistunut. Koke- 
mus oli käynyt hermoille, minkä huomasin vasta korsussa, 

kun makasin hampaat kalisten lavalla enkä saanut unta uupu- 
neenakaan. Tunsin jälleen kiivasta ja jännittynyttä valppautta, 
ikään kuin jossain ruumiissani olisi kilissyt pieni sähköinen 
soittokello. Seuraavana aamuna saatoin tuskin kävellä, sillä 
toisen polveni yläpuolelle, muiden historiallisten naarmujen 
sekaan, oli piikkilanka repinyt ison haavan. Toisesta polvesta 
pisti esiin sirpale, joka oli lähtöisin Bartelsin viskaamasta kra- 
naatista. 

Nämä lyhyet sissiretket, joiden kuluessa oli kerättävä roh- 
keutensa kokoon, auttoivat tehokkaasti karkaisemaan luon- 
netta ja lievittämään hautaelämän yksitotisuutta. Sotilaan on 
ennen kaikkea vältettävä pitkästymästä. 

11. päivänä elokuuta Berels-au-bois'n kylän edustalla kuljeksi 
musta ratsuhevonen, jonka muuan nostoväkimies surmasi kol- 
mella laukauksella. Fnglantilaisupseeri, jolta hevonen oli karan- 
nut, tuskin katseli tapahtumaa kovin tyytyväisenä. Yöllä jalka- 
väensotilas Schulzin silmään osui kiväärinluodin vaippa. Myös 
Monchyssa tappiot kasvoivat, sillä tykkitulen hajottamat muu- 
rit suojasivat yhä heikommin sokkona ammutuilta konekivää- 
risuihkuilta. Aloimme kaivaa hautoja kylän poikki, ja vaaral- 
lisimpiin kohtiin pystytimme uusia muureja. Villiintyneissä 
puutarhoissa olivat marjat kypsyneet, ja ne maistuivat sitä- 
kin makeammilta, koska niitä saattoi kerätä vain harhaluotien 
viheltäessä. 

12. elokuuta oli kauan odotettu päivä, jolloin matkustin 
toista kertaa sodan aikana lomalle. Tuskin olin kuitenkaan 
ehtinyt asettua taloksi, kun perääni lähetettiin sähkösanoma: 
”Palattava välittömästi. Tarkemmat tiedot Cambrain komen- 
dantinvirastosta” Kolmen tunnin kuluttua istuin junassa. Kul- 
kiessani rautatieasemalle ohitseni maleksi kolme tyttöä vaa- 

leissa vaatteissa, tennismailat kainalossa. Elämä jätti säteilevä;. 
jäähyväiset, joita muistelin vielä pitkään rintamalla. 

21. päivänä olin jälleen tutulla seudulla, jonka tiet vilisivät 
joukkoja 111. divisioonan marssiessa pois ja uuden divi. 
sioonan saapuessa. Ensimmäinen pataljoona oli Ecoust-Saint. 
Meinissä, jonka rauniot ottaisimme kaksi vuotta myöhemmin 
rynnäköllä takaisin. 

Paulicke, jonka päivät olivat yhtä lailla luetut, tervehti 
minua. Hän kertoi, että osastoni nuoret miehet olivat jo kym. 
menisen kertaa tiedustelleet, enkö ollut vielä palannut. Tieto 
vaikutti minuun piristävästi ja täytti minut voimalla; huoma. 
sin, että raskaina päivinä, jotka meitä odottivat, saatoin luot- 
taa heidän kuuliaisuuteensa paitsi virka-asemani myös henki- 
lökohtaisen hyväksynnän tähden. 

Minut majoitettiin kahdeksan muun upseerin kanssa erään 
autiotalon ullakolle. Illalla istuimme vielä pitkään valveilla 
ja joimme vahvemman puutteessa kahvia, jota naapuritalon 
ranskalaisnaiset valmistivat. Tiesimme, että tällä kertaa edessä 
olisi taistelu, jonka vertaista maailma ei ollut vielä nähnyt. 
Olimme vähintään yhtä hyökkäysintoisia kuin joukot, jotka 
olivat ylittäneet rajan kaksi vuotta sitten, mutta me olimme 
vaarallisempia, koska meillä oli taistelukokemusta. Olimme 
tuolloin mainiolla ja hilpeällä tuulella, eikä ”väistö” kuulunut 
enää sanavarastoomme. Joka näki tuon hyväntuulisen seuru- 
een, joutui tuumimaan, että sille uskotut asemat olisi mene- 
tetty vasta viimeisen puolustajan kaaduttua. 

Niin sitten tapahtuikin. 

Guillemont 


23. päivänä elokuuta 1916 meidät lastattiin kuorma-autoihin ja 
vietiin Le Mesnil'hin saakka. Vaikka olimme jo saaneet tietää, 
että meidät sijoitettaisiin Sommen taistelun tarumaiseen poltto- 
pisteeseen Guillemontin kylään, oli tunnelma erinomainen. Kok- 
kapuheet sinkoilivat autosta toiseen yleisen naurun raikuessa. 

Tauon aikana eräs autonkuljettaja ruhjoi peukalonsa halki 
käynnistäessään autoa. Olin muuttunut yhä herkemmäksi 
tuollaisille haavoille, ja tuo vamma sai minut melkein voi- 
maan pahoin. Mainitsen tämän, koska on sitäkin merkil- 
lisempää, että seuraavina päivinä kykenin katsomaan paljon 
pahempia silpoutumisia. Tämä osoittaa, kuinka elämässä 
kokonaismerkitys määrää vaikutelmia. 

Le Mesnil'stä marssimme pimeän koittaessa Sailly-Sail- 
liseliin, jossa pataljoona riisui tornisterit suurelle niitylle ja 
valmisti rynnäkköpakkaukset. 

Tykistötuli jyrisi ja jyskytti edessämme uskomattoman 
voimakkaana; tuhannet välähtelevät salamat verhosivat 
läntisen horisontin liekkimereen. Kaiken aikaa haavoittuneet 
laahustivat takaisinpäin kalpein, kuopille painunein kasvoin, 
usein väistyen nopeasti ojaan ohi kolistelevien tykkien tai 
muonakolonnien edestä. 

Wärttembergiläisen rykmentin taistelulähetti ilmoittau- 
tui minulle viedäkseen osastoni kuuluisaan Comblen pikku- 

kaupunkiin, johon jäisimme toistaiseksi reserviin. Hän oli 
ensimmäinen saksalaissotilas, jonka näin teräskypärässä, ja 
hän näytti heti vieraan, ankaramman maailman asukkaalta. 
Istuin hänen viereensä ojanpenkalle ja kyselin uteliaasti, mil- 
laiset olot asemissa oli. Kuulin yksitotisen tarinan siitä, miten 
kyyhötettiin päiväkausia kranaattikuopissa vailla yhteyksiä ja 
lähestymisteitä, hyökkäykset jatkuivat keskeytyksittä, tanner 
oli ruumiiden peitossa, mieletön jano vaivasi, haavoittuneet 
nääntyivät ynnä muuta sellaista. Teräksisen kypäränreu- 
nan rajaamat ilmeettömät kasvot ja yksitotinen, rintamame- 
lun säestämä ääni tekivät meihin aavemaisen vaikutuksen. 
Muutama päivä oli lyönyt leimansa tähän viestimieheen, 
jonka oli määrä saattaa meidät liekkien valtakuntaan, ja hän 
tuntui eroavan meistä sanoinkuvaamattomalla tavalla. 

”Joka kaatuu, jää makaamaan. Silloin kukaan ei tule autta- 
maan. Kukaan ei tiedä, selviääkö hän elossa. Joka päivä hyök- 
käävät kimppuumme, mutta läpi eivät pääse. Kaikki tietävät, 
että kysymys on elämästä ja kuolemasta.” 

Tässä äänessä oli jäljellä vain suurta välinpitämättömyyttä; 
muu oli palanut tulen hehkussa. Sellaisten miesten kanssa voi 
taistella. 

Kuunvalossa valkoisen nauhan lailla pimeän maaston halki 
ojentuvaa leveää tietä pitkin marssimme kohti kanuunan- 
jyrinää, jonka ahnas jyly kävi yhä ankarammaksi. Heittä- 
kää kaikki toivo! Maisema näytti erityisen synkeältä, kun tiet 
kiemurtelivat valkeina suonina kuunvalossa eikä niillä näky- 
nyt ristin sielua. Oli kuin olisimme astelleet öisen kirkkomaan 
kimmeltäviä polkuja. 

Pian ensimmäiset kranaatit iskeytyivät tien molem- 


mille puolille. Keskustelu laantui ja vaimeni lopulta tyystin. 

Kaikki kuulostelivat saapuvien ammusten ujellusta erinomai- 
sen jännittyneinä, niin että vähäisinkään ääni ei jäisi havait- 
sematta. Erityisesti Frögicourt-Fermen, Comblesin hautuu- 
maan edustalla sijaitsevan pienen taloryhmän ohitus tarjosi 
ensimmäisen haasteen. Comblesin ympärille oli muodostu- 
nut tasku, joka oli siinä tiukimmillaan. Jokaisen, joka halusi 
saapua kaupunkiin tai lähteä sieltä, täytyi kulkea siitä läpi, ja 
raskas tulitus oli siksi kohdistunut tuohon elintärkeään valti- 
moon kuin polttolasin säde. Johdattajamme oli jo valmistanut 
meitä tuohon pahamaineiseen pullonkaulaan; juoksimme 
pikamarssia läpi, kun rauniot rätisivät. 

Niin kuin kaikissa vyöhykkeen vaaranpaikoissa, täälläkin 
raunioiden yllä leijui vahva ruumiiden haju, sillä tulitus oli 
niin ankaraa, ettei kukaan piitannut ruumiista. Siellä sai juosta 
henkensä kaupalla, ja kun juostessani aistin huurun, en juuri 
yllättynyt — se kuului paikan ilmapiiriin. Sitä paitsi tuo raskas 
ja äitelä tuoksu ei ollut yksinomaan vastenmielinen; yhdessä 
räjähteiden pistävän usvan kanssa se aiheutti myös liki selvä- 
näkijämäistä kiihtymystä, jollaista voi kokea vain kuoleman 
välittömässä läheisyydessä. 

Täällä havaitsin, oikeastaan ainoan kerran koko sodan ai- 
kana, että on sellaista kauhua, joka on yhtä outoa ja vierasta 
kuin tutkimaton maa. Niinpä en noina hetkinä kokenut pel- 
koa vaan suurta ja lähes demonista kepeyttä, samoin kuin 
yllättäviä naurunpurskahduksia, joita ei käynyt hillitseminen. 

Sikäli kuin pimeässä saattoi erottaa, Comblesista näkyi- 
vät vain asutuksen rangat. Suuret puukasat raunioiden välissä 
sekä tielle viskotut talouskalut paljastivat, että hävitys oli 
varsin tuoretta. Kiivettyämme srapnellien kirittäminä lukui- 
sien rojukasojen yli pääsimme majapaikkaamme, suureen 

seulaksi ammuttuun taloon, jonka valitsin kolmen ryhmän. 
kanssa asunnoksemme. Samalla kaksi muuta ryhmää lähti 
vastapäisen raunion kellariin. 

Jo kello neljältä meidät herätettiin patjoiltamme vastaan- 
ottamaan teräskypärät. Siinä yhteydessä löysimme eräästä 
kellarinnurkasta säkillisen kahvinpapuja, ja löytöä seurasi 
innokas mokankeitto. 

Aamiaisen jälkeen katselin paikkakuntaa. Raskaan tykistön 
vaikutukset olivat muutamassa päivässä muuttaneet rauhal- 
lisen huoltokauppalan kauhunnäyksi. Kokonaiset talot olivat 
sortuneet maahan tai haljenneet keskeltä, niin että huoneet 
avautuivat kalusteineen kaaoksen ylle kuin teatterilavasteet. 
Monista raunioista tunkeutui ilmoille ruumiiden haju, sillä 
ensimmäinen, ankara tulitus oli yllättänyt asukkaat tyystin ja 
haudannut monet raunioihin, ennen kuin he ehtivät rynnätä 
taloistaan ulos. Erään kynnyksen edessä makasi pikkutyttö 
oikoisenaan punaisessa lammikossa. 

Tuhoutuneen kirkon edessä sijaitseva aukio oli joutunut 
ankaran tulituksen kohteeksi. Aukion laidalta kuljettiin kata- 
kombeihin, ikivanhaan luolakäytävään, johon oli räjäytetty 
syvennyksiä ja johon taistelujoukkojen melkein koko esikunta 
oli ahtautunut asumaan. Kerrottiin, että tulituksen alkaessa 
asukkaat olivat avanneet hakuilla kulkuaukon, joka oli salattu 
saksalaisilta koko miehitysajan. 

Katujen paikalla oli enää vain kapeat kinttupolut, jotka 
kiemurtelivat valtavien hirsi- ja muurikasojen yli ja ohi. 
Myllätyissä puutarhoissa haaskaantuivat vihannekset ja hedel- 
mät. , 

Kun olimme keittäneet päivällistä keittiössä rautaisannok- 
sista, joita oli tarjolla suuret määrät, ja nauttineet ruoan päälle 

vahvaa kahvia, heittäydyin yläkerrassa nojatuoliin levähtä- 
mään. Ympärillä lojuvista kirjekuorista havaitsin, että talo 
kuului panimonomistaja Lesagelle. Huoneessa oli auki kiskot- 
tuja kaappeja ja lipastoja, kumottu pesukaappi, ompelukone 
ja lastenvaunut. Seinillä roikkui rikottuja kuvia ja peilejä. Lat- 
tialla lojui metrinkorkuisessa kasassa sekaisin vetolaatikoita, 
alusvaatteita, korsetteja, kirjoja, lehtiä, yöpöytiä, sirpaleita, 
pulloja, nuotteja, tuolinjalkoja, hameita, takkeja, lamppuja, 
verhoja, ikkunaluukkuja, saranoiltaan revittyjä ovia, pitsejä, 
valokuvia, öljymaalauksia, albumeja, rikottuja rasioita, nais- 
ten hattuja, kukkaruukkuja ja tapetteja. 

Särkyneiden ikkunaluukkujen välistä näkyi kranaattien 
kyntämä autio nelikulmainen tori, joka oli pirstoutuneiden 
lehmuksien peitossa. Sekasortoa synkensi vielä taukoamaton 
tykistötuli, joka riehui paikkakunnan ympärillä. Aika ajoin 
metelin läpi tunkeutui kolmenkymmenenkahdeksan sentti- 
metrin kranaatin jättimäinen jyrähdys. Silloin sirpalepilvet 
lensivät pitkin Comblesia, kopisivat puunoksiin tai iskeytyivät 
muutamille säilyneille katoille niin että liuskelevyt kolisivat 
alas. 

Iltapäivän kuluessa tulitus kiihtyi niin voimakkaaksi, 
että se kuulosti yhtenäiseltä jylinältä, joka nielaisi kaikki 
yksittäiset äänet. Kello seitsemästä lähtien toria ja ympäröi- 
viä taloja alettiin tulittaa puolen minuutin välein viidentoista 
senttimetrin kranaateilla. Joukossa tuli paljon suutareita, joi- 
den nopeat, epämiellyttämät tömähdykset tärisyttivät taloa 
perustuksiin asti. Istuimme koko ajan kellarissa silkkipäällys- 
teisissä nojatuoleissa pöydän ympärillä, päät käsiin nojaten ja 
laskimme iskujen välistä aikaa. Sukkeluudet kävivät yhä har- 
vinaisemmiksi, ja lopulta vaikeni ylimielisinkin. Kello kah- 

deksalta naapuritalo sortui saatuaan kaksi täysosumaa. Sortu- 
minen syöksi ilmoille mahtavan savupilven. 

Kello yhdeksän ja kymmenen välillä tulitus kasvoi mielet-- 
tömän raivoisaksi. Maa vapisi, taivas muistutti kuohuvaa hii- 
denkattilaa. Sadat raskaat patterit jyskyttivät Comblesissa ja 
sen ympärillä, lukemattomat kranaatit risteilivät vonkuen ja' 
sähisten yläpuolellamme. Kaikki peittyi paksuun savuun, jota 
kirjavat valoraketit valaisivat pahaenteisesti. Voimakkaiden 
pää- ja korvakipujen takia saatoimme viestiä keskenämme 
vain mylvimällä irrallisia sanoja. Looginen ajattelukyky ja 
painovoimantuntu vaikuttivat kadonneen. Väistämättömyy- 
den ja ehdottoman välttämättömyyden kokemus sai tunte- 
maan, että alkuaineet ovat nousseet toisiaan vastaan. 3. jouk- 
kueen alikersantti sai raivokohtauksen. 

Kello kymmeneltä hornankarnevaali laantui vähitellen 
ja muuttui rauhalliseksi rumputuleksi, josta ei tosin vielä 
kyennyt erottamaan yksityisiä laukauksia. 

Kello yhdeltätoista lähetti toi käskyn, että joukot on tuotava 
kirkon luo. Liityimme siellä kahteen muuhun joukkueeseen 
marssiaksemme asemaan. Jotta huolto kulkisi eturintamaan, 
irrotettiin neljäs joukkue, jota johti luutnantti Sievers. Nämä 
miehet ympäröivät meidät, kun kiireisten komentojen joh- 
dolla kokoonnuimme vaaranpaikkaan, ja varustivat meidät 
leivällä, tupakalla ja säilykelihalla. Sievers tyrkytti minulle 
pakillisen voita, puristi kättäni jäähyväisiksi ja toivotti paljon 
onnea. 

Sitten lähdimme marssimaan jonossa peräkkäin. Jokaista 
oli käsketty ehdottomasti pysyttelemään etumiehen jäl- 
jessä. Heti paikkakunnan portilla oppaamme huomasi läh- 


teneensä väärään suuntaan. Jouduimme tekemään täys- 

käännöksen ankarassa srapnellitulituksessa. Sitten kuljimme 
enimmäkseen juoksumarssia yli avoimen kentän pitkin val- 
koista johtolankaa, joka oli ammuttu pieniksi pätkiksi. Usein 
jouduimme seisahtumaan juuri pahimpiin paikkoihin, koska 
oppaamme oli eksynyt suunnasta. Tuolloin oli kiellettyä heit- 
täytyä pitkäkseen, jotta yhteys säilyisi. 

Siitä huolimatta 1. ja 3. joukkue olivat yhtäkkiä kadonneet. 
Eteenpäin! Raskaasti ammutussa solassa ryhmät ruuhkau- 
tuivat. Maahan! Vastenmielinen läpitunkeva lemu paljasti, 
että tämä kujanne oli vaatinut jo monia uhreja. Juosten hen- 
kemme edestä päädyimme toiseen solaan, jossa taistelu- 
joukkojen komentajan korsu sijaitsi, juoksimme harhaan ja 
kiihtyneiden miesten tungeksiessa teimme täyskäännöksen. 
Korkeintaan viiden metrin päähän Vogelin ja minun väliin 
rinteenseinämään iskeytyi jysähtäen keskikokoinen kranaatti 
ja heitti niskaamme valtavia maamöhkäleitä, samalla kun 
kuolemanpelko värisytti selkäpiitämme. Lopulta opas löysi 
silmiinpistävän ruumiskasan opastamana takaisin oikealle 
tielle. Yksi vainajista makasi kuin ristiinnaulittuna liituseinää 
vasten — millainen mielikuvitus voisi keksiä sopivamman 
tienviitan? 

Eteenpäin! Eteenpäin! Miehet lyyhistyivät juostessaan; 
meidän oli uhattava heitä ankarasti, jotta he ammentaisivat 
viimeiset voimat uupuneesta ruumiistaan. Haavoittuneita 
putosi kranaattikuoppiin oikealle ja vasemmalle, mutta hei- 
hin ei kiinnitetty huomiota. Matka jatkui silmät tiukasti etu- 
mieheen kiinnittyneinä yli pommikuopista muodostuneen 
polvensyvyisen haudan, jossa makasi vainaja toisensa vie- 
ressä. Vastahakoisesti astuin pehmeiden, periksi antavien 
ruumiiden päälle, joiden muodot jäivät pimeyden kätköön. 

Myös tielle syöksyneet haavoittuneet kokivat saman kohtalon, 
joutuivat eteenpäin kiiruhtavien jalkoihin. 

Ja kaikkialla tuo imelä haju! Myös taistelulähettini pikku 
Schmidt, joka oli seurannut minua monilla vaarallisilla 
retkillä, alkoi horjahdella. Tempaisin häneltä kiväärin käsistä, 
mitä vastaan kelpo nuorukainen koetti tuolla hetkellä vielä 
vastustella. 

Viimein saavuimme etulinjaan, jossa sotilaat kyyhöttivät 
tiiviisti kuopissa; heidän sävyttömät äänensä värisivät ilosta, 
kun he saivat tietää, että vaihto oli tullut. Baijerilainen yli- 
kersantti luovutti minulle lyhytsanaisesti osaston ja valopis- 
toolin. 

Minun joukkueeni lohko muodosti rykmentinkaistan 
oikean sivustan, jonka paikkana oli laakea, leveäksi notkel- 
maksi pommitettu kaivanto. Se ulottui avoimen maaston halki 
parinsadan askelen päähän Guillemontista kylän vasemmalle 
puolelle ja toisesta reunasta hiukan lähemmäs Bois de Trönesia 
sen oikealle puolelle. Oikeanpuolisen vierusioukkomme 76. 
jalkaväenrykmentin ja meidän välissä oli viisisataa askelta 
leveä miehittämätön kaista, jossa kukaan ei voinut selviytyä 
tavattoman ankaran tulituksen takia. 

Baijerilaisylikersantti katosi nopeasti, ja seisoin aivan yksin 
valopistooli kädessä keskellä kammottavaa kuoppaista mai- 
semaa, jota maanpinnassa matelevat sumusuikaleet verhosi- 
vat uhkaavalla ja arvoituksellisella tavalla. Takaani kuului vai- 
mea, epämiellyttävä ääni; totesin merkillisen asiallisesti, että 
kysymyksessä oli jättimäinen mätänevä ruumis. 

Koska en ollut alkuunkaan selvillä siitä, millä taholla vihol- 
linen suunnilleen olisi, menin miesteni luo ja neuvoin heitä 
valmistautumaan pahimpaan. Pysyimme kaikki valveilla; vie- 

tin yön Paulicken ja kahden kenttälähettini kanssa ketun- 
kolossa, jossa oli suunnilleen kuutiometri tilaa. 

Aamun valjetessa outo ympäristö paljastui ällistyneille 
silmille vähin erin. 

Kaivanto näkyi olevan vain jono valtavia pommikuoppia, 
jotka olivat täynnä asepuvun repaleita, aseita ja vainajia; ym- 
päröivä maasto oli kauttaaltaan, niin kauas kuin silmä kantoi, 
raskaiden kranaattien myllertämä. Katse ei löytänyt ainutta- 
kaan ruohonkortta. Myllerretty taistelutanner oli kauhea näky. 
Flävien puolustajien keskellä makasi vainajia. Raivatessamme 
suojakaivantoja havaitsimme, että heitä oli kerroksittain. 
Komppania toisensa perään oli niitetty maahan niiden sinni- 
tellessä ahtaasti sulloutuneina rumputulessa, sitten ruumiit oli- 
vat hautautuneet ammusten heittämien maamassojen alle, ja 
vaihtomiehistö oli tullut kaatuneiden sijaan. Nyt oli meidän 
vuoromme. 

Kaivanto ja sen takainen maasto oli kylvetty täyteen saksa- 
laisia, edusta täyteen englantilaisia. Kuopista pisti käsiä, jalkoja 
ja päitä; kaivantojemme edustalla lojui irronneita raajoja ja 
vainajia, joiden päälle oli siellä täällä heitetty mantteleita ja 
telttakankaita, jotta ei tarvitsisi jatkuvasti katsella heidän vää- 
ristyneitä kasvojaan. Kuumuudesta huolimatta kukaan ei aja- 
tellut ruumiiden hautaamista. 

Guillemontin kylä näkyi kadonneen jäljettömiin; vain 
valkoinen läikkä pommikuoppakentän laidalla osoitti kohdat, 
joissa talojen liitukivi oli jauhautunut pölyksi. Edessämme 
makasi rautatieasema murskattuna kuin leikkikalu. Kauem- 
pana taustalla oli lastuiksi pirstottu Delvillen metsä. 

Tuskin päivä oli valjennut, kun matalalla lentävä englan- 
tilaiskone kiiti luoksemme ja kierteli yläpuolellamme kuin 

haaskalintu, samalla kun me pakenimme kuoppiimme ja 
kyykötimme kumarassa. Tiedustelijan tarkat silmät lienevät 
kuitenkin meidät havainneet, sillä pian ylhäältä kuului lyhyin 
väliajoin pitkiä, vaimeita sireeniääniä. Ne toivat mieleen taru- 
olennon, joka ääntelee ja vaanii armotonna erämaan yllä. 

Pian patteri tuntui vastaanottaneen viestin. Raskas ammus 
toisensa perään syöksyi laakeaa rataa uskomattoman rai- 
vokkaasti luoksemme. Kyyhötimme toimettomina pakopai- 
koissamme, sytytimme silloin tällöin savukkeen ja heitimme 
pois, odottaen hautautumista hetkellä millä hyvänsä. Suuri 
sirpale leikkasi Schmidtiltä takinhihan. 

Jo kolmas ammus hautasi viereisen kuopan asukin valta- 
valla jysähdyksellä. Kaivoimme hänet oikopäätä esiin; siitä 
huolimatta maamassojen paino oli vienyt häneltä voimat ja 
painanut kasvot kuopalle, niin että ne muistuttivat pääkalloa. 
Hän oli korpraali Simon. Hän viisastui vahingosta, sillä kun 
päivän aikana miehet liikkuivat lentäjän nähden ulkona, alkoi 
hän heti moittia näitä ja heilutella nyrkkiään uhkaavasti telt- 
takankaan peittämästä ketunkolosta. 

Kello kolmelta iltapäivällä vartiomieheni tulivat vasem- 
malta ja ilmoittivat, että he eivät kestäneet enää, koska hei- 
dän kuoppansa oli ammuttu tohjoksi. Jouduin käyttämään 
kaiken käskyvaltani, jotta sain heidät palaamaan paikoilleen. 
Minä olin itse vaarallisimmassa paikassa, ja se kasvatti arvo- 
valtaani. 

Hiukan ennen kello kymmentä illalla iski rykmentin vasem- 
paan siipeen tulimyrsky, joka ylti kahdenkymmenen minuutin 
kuluttua meihinkin. Pian olimme kokonaan savun ja pölyn 
peitossa. Enimmät osumat iskeytyivät silti aivan haudan eteen 
tai sen taakse, jos myllerrettyä syvennystämme haudaksi edes 

voi nimittää. Ympärillämme riehuvan hirmumyrskyn aikana 
katsastin joukkueeni lohkon. Miehet olivat kiinnittäneet 
pistimet. He seisoivat kiväärit kädessä kaivannon alkupäässä 
hievahtamatta kuin kallio ja tuijottivat etumaastoon. Silloin 
tällöin näin valoraketin loisteessa teräskypärät rinnakkain, 
pistimet rivissä, ja minut täytti haavoittumattomuuden tunne. 
Meidät voitaisiin murskata, mutta meitä ei voitaisi lyödä. 

Vasemmanpuoleisessa naapurilohkossa ylikersantti Hock, 
Monchyn huono-onninen rotanpyytäjä, aikoi ampua valkoi- 
sen valoraketin mutta ottikin vahingossa väärän. Punainen 
sulkutulimerkki kohosi taivaalle ja sai seuraa kummalta- 
kin puolelta. Tykistömme heräsi oitis sellaiseen vauhtiin, 
että sitä seurasi ilolla. Mörssärikranaatti toisensa perään kiiti 
ulvoen ilman halki ja pirstoutui etumaastossa sirpaleiksi ja 
kipinöiksi. Pölyn, pistävän kaasun ja sinkoilevien ruumiiden 
löyhkä kohosi pommikuopista. 

Tämän tuho-orgian jälkeen tulitus laantui tavanomaiseen 
tasoonsa. Yksilön kiihtynyt tempaus oli käynnistänyt valtai- 
san sotakoneiston. | 

Hock oli kovan onnen mies ja sellaisena pysyi; hän ampui 
vielä samana yönä valoraketin saappaanvarteensa ladates- 
saan valopistoolia, niin että hänet täytyi kantaa pois vaikeasti 
palaneena. 

Seuraavana päivänä satoi rankasti, mikä ei meitä haitannut, 
sillä pölyn hälvennyttyä kuivuus ei tuntunut kitalaessa niin 
piinaavalta ja suuret sinimustat kärpäset, jotka kokoontuivat 
valtavin parvin kuin tummat samettityynyt aurinkoisiin paik- 
koihin, hävisivät tiehensä. Istuin melkein koko päivän maassa 
ketunkoloni edustalla, tupakoin ja söin hyvällä ruokahalulla 
ympäristöstä piittaamatta. 


117 


Seuraavana iltapäivänä joukkueeni jalkaväensotilas Knicke 
sai jostakin suunnasta rintansa läpi kiväärinluodin, joka osui 
myös selkärankaan niin, ettei hän kyennyt enää liikuttamaan 
jalkojaan. Knicke makasi maakuopassa niin kuin ihminen, 
joka on selvittänyt tilinsä kuoleman kanssa. Illalla hänet raa- 
hattiin tykistötulituksen läpi, missä hän sai vielä luunmurtu- 
man, koska kantajat joutuivat hakeutumaan yhtäkkiä suojaan. 
Hän kuoli sidontapaikalla. 

Iltapäivällä eräs joukkueeni mies huusi ja viittilöi minua 
tarkkailemaan Guillemontin rautatieasemaa englantilaissoti- 
laan irronneen jalan yli. Sadat englantilaissotilaat kiiruhtivat 
laakeaa juoksuhautaa pitkin eturintamaan piittaamatta 
ihmeemmin heikosta konekivääritulituksesta, joka oitis kään- 
tyi heihin. Näkymä havainnollisti taisteluvoimiemme epä- 
suhtaa. Jos me olisimme rohjenneet tehdä samoin, olisi 
osastomme ammuttu muutamassa minuutissa. Kun meidän 
puolellamme ei näkynyt ainuttakaan tähystyspalloa, vastapuo- 
lella oli niitä yli kolmekymmentä suurena loistavankeltaisena 
rypäänä. Niistä seurattiin Argoksen silmin jokaista myllätyssä 
maastossa näkyvää liikettä, jotta siihen suuntaan voitaisiin 
saman tien osoittaa luotikuuro. 

Kun illalla tiedotin tunnussanat, vatsaani sinkosi vielä suuri 
kranaatinsirpale, mutta onneksi se oli lentoratansa lopussa ja 
kimposi vain voimakkaasti vyönsoljestani. Olin niin ällisty- 
nyt, että vasta huolestuneet saattajani, jotka tarjosivat minulle 
kenttäpullojaan, saivat minut tajuamaan vaaran. 

Ensimmäisen joukkueen lohkon edustalle ilmaantui pimeän 
laskeuduttua kaksi englantilaista ruoanhakijaa, jotka olivat 
kulkeneet harhaan. He lähestyivät lohkoa erittäin rennosti; 
toisella oli pyöreä ruoka-astia, toisella pitkulainen teekattila 

kädessään. Molemmat ammuttiin aivan lähietäisyydeltä; toi- 
sen yläruumis putosi kaivantoon, kun taas jalat jäivät vallin- 
reunalle. Vankien ottaminen oli tässä hornassa tuskin mahdol- 
lista, ja kuinka heidät olisi saatu vietyä sulkutulivyöhykkeen 
läpi? 

Kello yksi yöllä Schmidt ravisti minut hereille sikeästä 
unesta. Kiihtyneenä kohottauduin ja tartuin kivääriin. Vaih- 
tomme oli tullut. Luovutimme tulijoille sen, mitä luovutet- 
tavissa oli, ja lähdimme kiireen vilkkaa tuosta pirulaisen 
tyyssijasta. 

Tuskin olimme päässeet laakeaan juoksuhautaan, kun 
ensimmäinen srapnellisarja räjähti välissämme. Kuula lävisti 
etumieheni ranteen, ja veri ruiskusi valtoimenaan. Hän 
alkoi horjahdella ja aikoi käydä vierustalle pitkäkseen. Tar- 
tuin häntä käsivarresta, nostin ylös piittaamatta voihkin- 
nasta ja jätin hänet vasta lääkintäkorsussa taistelujoukkojen 
komentajan tunnelin luona. 

Kummassakin solassa oli kuumat paikat. Hengästyimme 
niin että tuntui. Pahimpaan paikkaan jouduimme eräässä 
laaksossa, jossa srapnellit ja kevyet kranaatit leimahtelivat 
taukoamatta. Tuo rautainen pyörre ympäröi meidät rysähdel- 
len ja ryskyen, syösten kipinäsateita pimeyteen. Fiuuu! Taas 
uusi sarja! Minulta salpautui henki, sillä sekunnin murto-osia 
aikaisemmin tajusin kiihtyvästä ujelluksesta, että ammuksen 
laskeva lentorata päätyisi aivan minun eteeni. Juuri silloin 
jalansijoilleni osui raskas jysähdys niin, että kosteat saviklön- 
tit lentelivät korkealle. Juuri tämä kranaatti oli suutari! 

Joka puolella vaihtojoukot ja vapautetut joukot kiiruhtivat 
yön ja tulen läpi, osa täysin eksyksissä, huohottaen kiihtymyk- 
sestä ja uupumuksesta; välillä kajahtivat kutsut ja käskyt, ja 

pommikuoppa-alueelle jääneiden haavoittuneiden pitkät 
avunhuudot toistuivat yksitotisina. Annoin eksyneille ohjeita 
sännätessäni ohi, kiskoin miehiä pommikuopista, uhka. 
sin toisia, jotka aikoivat niihin asettua, huusin taukoamatta 
nimeäni pitääkseni miehet koossa ja toin näin osastoni takai. 
sin Comblesiin kuin ihmeen kaupalla. 

Meidän oli saman tien marssittava Saillyn ja Gouverne- 
ments-Fermen ohi Hennois'n metsään, johon meidän oli 
määrä majoittua ulkosalle. Vasta nyt uupumuksemme alkoi 
ilmetä toden teolla. Päät turtana riippuen laahustimme tie- 
tämme eteenpäin, usein väistyen autojen tai muonitusko- 
lonnien tieltä. Sairaalloisen kiihtymyksen vallassa uskoin 
vakaasti, että ohi kolistelevat ajoneuvot ajoivat yksinomaan 
meidän kiusaksemme niin lähellä tienreunaa, ja toistuvasti 
huomasin käteni tarttuneen pistoolinkahvaan. 

Marssin jälkeen meidän oli vielä pystytettävä teltat ennen 
kuin saatoimme heittäytyä kovalle maalle. Oleskellessamme 
tässä metsäleirissä saimme niskaamme ankaria sadekuu- 
roja. Telttojen oljet alkoivat mädäntyä ja monet sairastuivat. 
Me viisi upseeria emme kosteudesta paljon piitanneet vaan 
istuimme iltaisin laukkujemme päällä teltassa muutaman pul- 
lean pullon seurassa, jotka oli jotenkin saatu hankittua. Tuol- 
laisessa tilassa punaviini on lääkettä. 

Yhtenä tuollaisena iltana kaarti teki rynnäköllä vastahyök- 
käyksen Maurepas'han. Kun molemmat tykistöt raivosivat 
toisiaan vastaan laajoilla tasangoilla, puhkesi pelottava ukon- 
ilma, niin että maallinen mellakka kilpaili taivaallisen kanssa 
kuin homeerisessa jumalten ja ihmisten taistossa. 

Kolme päivää myöhemmin lähdimme jälleen Comble- 
siin, jossa majoituin joukkueineni neljään pienehköön kella- 

riin. Nämä kellarit oli rakennettu liitumöhkäleistä: ne olivat 
kapeita, pitkiä ja tynnyrimäisesti holvattuja; ne huokuivat 
turvallisuutta. Kellarit näyttivät kuuluneen viinitarhurille — 
päätellen ainakin siitä, että ne oli varustettu pienillä muuriin 
upotetuilla kamiinoilla. Järjestettyäni vartiot heittäydyimme 
lukuisille patjoille, jotka edeltäjämme olivat tänne koonneet. 

Ensimmäisenä aamuna oli kohtalaisen rauhallista; niinpä 
tein pienen kävelylenkin hävitettyihin puutarhoihin ja ryö- 
väsin herkullisia persikoita notkuneet kasvatussäleiköt. Har- 
haillessani jouduin korkeiden pensasaitojen ympäröimään 
taloon, jossa lienee asunut vanhojen kauniiden esineiden 
ihailija. Huoneiden seinillä riippui kokoelma maalattuja lau- 
tasia, vihkivesiastioita, kuparipiirroksia ja puuhun kaiverret- 
tuja pyhimyksenkuvia. Suuriin kaappeihin oli pinottu vanhaa 
posliinia, soreita nahkasidoksia oli viskottu lattialle, niiden 
joukossa Don Ouijoten arvokas vanha laitos. Kaikki nämä aar- 
teet olivat hävitykselle alttiina. Mieluusti olisin ottanut muis- 
ton mukaani, mutta minulle kävi niin kuin Robinsonille kul- 
takimpaleiden kanssa; näillä tavaroilla ei ollut täällä mitään 
arvoa. Niinpä myös eräässä manufaktuurissa haaskaantui suu- 
ret paalit kaikkein ihaninta silkkikangasta, eikä kukaan siitä 
piitannut. Kun ajatteli Fregicourt-Fermen sulkutulta, joka tätä 
seutua ympäröi, luopui mieluusti kaikesta ylimääräisestä kan- 
tamuksesta. 

Kun saavuin majapaikkaan, olivat miehet tehneet saman- 
laisen tiedusteluretken puutarhoihin ja keittäneet lihasäi- 
lykkeistä, perunoista, herneistä, porkkanoista, artisokista ja 
erilaisista vihanneksista keittoa, jossa kauha pysyi pystyssä. 
Ruokaillessamme taloon iskeytyi kranaatti ja lähistölle kolme 
häiritsemättä meitä ihmeemmin. Olimme jo liiaksi tylsisty- 

neet ärsykkeiden runsaudesta. Talossa lienee sattunut jotakin. 
veristä, sillä keskihuoneen rojukasaan oli pystytetty karke- 
atekoinen risti ja puuhun oli kaiverrettu joukko nimiä. Seu- 
raavana päivänä noudin puolenpäivän aikaan posliininkeräi- 
lijän talosta niteellisen Le Petit Journalin kuvaliitteitä. Sitten 
istuin ehjään huoneeseen, viritin huonekalujen osista pienen 
valkean kamiinaan ja aloin lukea. Jouduin puistelemaan pää- 
täni usein, sillä käsiini oli osunut FaSodan tapauksen aikaan 
painettuja numeroita. Lukutuokioni aikana talomme sai neljä 
osumaa. Suunnilleen kello seitsemältä olin silmäillyt viimei- 
sen sivun ja lähdin kellaritilan porstuaan, jossa miehet valmis- 
tivat pienellä joukolla illallista. 

Tuskin olin kävellyt heidän keskelleen, kun oven edustalta 
kuului terävä räjähdys ja samalla hetkellä tunsin vahvan iskun 
vasemmassa sääressäni. Päästäen vanhan soturihuudon Minuun 
osui!” säntäsin shag-piippu suussa alas kellarinportaita. 

Pian saatiin valoa paikalle ja tapausta tutkittua. Kuten 
aina tuollaisessa tilanteessa, annoin toisten kertoa tilanteen. 
Samalla tuijotin laipiota, sillä vammaan ei tee mieli katsoa. 
Nauhasääryksessä ammotti pykäläinen aukko, josta valui 
ohut verivana maahan. Toisella puolen pullotti pyöreänä ihon 
alle jäänyt srapnellinkuula. 

Diagnoosi oli siis yksinkertainen — tyypillinen kotimaan- 
pyrähdys: ei liian vähäpätöinen eikä liian vaikea. Tämä oli 
kuitenkin vihonviimeinen paikka ”ref'itykselle”; jos ei halun- 
nut kyytiä takaisin Saksaan. Osuma oli melkein liiankin nok- 
kela, sillä srapnelli oli räjähtänyt maassa pihamuurimme 
ulkopuolella. Kranaatti oli tehnyt tuohon muuriin pyöreän 
aukon, jonka edessä kohosi oleanteri. Kuulani oli siis lentä- 
nyt ensin kranaatinaukon lävitse, sitten oleanterin, kiitänyt 


122 


sisäpihan poikki ja oven läpi ja kaikista paikalla seisoneista 
jaloista valinnut minun sääreni. 

Kun toverit olivat käärineet pikaisesti jalkani, he kantoi- 
vat minut tulitetun kadun yli katakombiin ja asettivat minut 
suoraan leikkauspöydälle. Samalla kuin paikalle kiiruhtanut 
luutnantti Wetje piteli päätäni, lääkintämajurimme leikkasi 
puukolla ja saksilla srapnellinkuulan ulos ja onnitteli minua, 
sillä lyijykuula oli kulkenut suoraan sääri- ja pohjeluun välistä 
rikkomatta luuta. ”Habent sua fata libelli et balli” , arveli 
entinen osakuntaylioppilas jättäessään minut lääkintämiehen 
sidottavaksi. 

Kun makasin pimeäntuloon asti paareilla katakombin 
syvennyksessä, useat miehet tulivat ilokseni jättämään minulle 
jäähyväiset. Heillä oli edessään vaikeat paikat. Myös kunnioit- 
tamani eversti von Oppen pistäytyi hetkeksi. 

Illalla minut kannettiin muiden haavoittuneiden kanssa 
paikkakunnan ulosmenotielle ja lastattiin sairaankuljetus- 
vaunuun. Piittaamatta kyytiläisten huudoista kuljettaja kaa- 
hasi pommikuoppien ja muiden esteiden yli pitkin tietä, jota 
tulitettiin Fregicourt-Fermen ympärillä yhtä ankarasti kuin 
aina. Hän luovutti meidät lopulta toiseen autoon, joka kul- 
jetti meidät Finsin kylän kirkkoon. Ajoneuvojen vaihto suo- 
ritettiin keskiyöllä yksinäisen taloryhmän luona, missä lää- 
käri tarkisti siteet ja päätti, jatkaisimmeko matkaa. Puoliksi 
kuumeen kourissa minulle syntyi vaikutelma kovin nuoresta 
miehestä, jolla oli täysin valkoiset hiukset ja joka tutki haavo- 
jamme uskomattoman varovaisesti. 

Finsin kirkkoon oli sijoitettu satoja haavoittuneita. Sairaan- 
hoitajatar kertoi minulle, että viime viikkojen aikana tässä pai- 
kassa oli hoidettu yli kolmeakymmentätuhatta miestä. Sellai- 

sen luvun edessä minun onneton säärihaavani tuntui tosiaan 
vähäpätöiseltä. 

Finsistä minut siirrettiin neljän muun upseerin kanssa 
pieneen sairaalaan, joka oli järjestetty porvaristaloon Saint. 
Ouentiniin. Kun meidät nostettiin autosta, helisivät kaupun- 
gin kaikki ikkunat. Juuri tuohon aikaan englantilaiset val- 
loittivat Guillemontin keskittäen ponnistukseen kaiken 
tykistövoimansa. 

Kun viereiset paarit nostettiin autosta, kuulin tuon soin- 
nittoman äänen, jota ei unohda: ”Olkaa hyvä ja viekää heti lää- 
käriin — — minä olen hyvin sairas — - minulla on ajotulehdus? 
Sillä tarkoitettiin pelottavaa verenmyrkytyksen muotoa, joka 
silloin tällöin haavoittumisten yhteydessä aiheuttaa kuoleman. 

Minut kannettiin huoneeseen, jossa oli kaksitoista vuodetta 
niin tiiviisti, että tila näytti lumenvalkein pieluksin täytetyltä. 
Useimmat vammat olivat vaikeita, ja kuumeisissa unissani 
osallistuin vallitsevaan sekasortoon. Niinpä pian saapumiseni 
jälkeen nuori mies, jonka päähän oli kääritty turbaanimainen 
side, ponnahti ylös vuoteeltaan ja piti puheen. Arvelin sitä 
eriskummalliseksi pilaksi, mutta hän lyyhistyi yhtä nopeasti 
kuin oli ponnahtanut ylös. Hänen vuoteensa siirrettiin ahdis- 
tuneen hiljaisuuden vallassa pienestä hämärästä ovesta. 

Vieressäni makasi pioneeriupseeri. Hän oli astunut juoksu- 
haudassa räjähteeseen, joka oli kosketettaessa sylkenyt pitkän 
pistoliekin. Hänen palaneen jalkansa päälle oli asetettu läpinä- 
kyvä harsosidos. Hän oli ylimalkaan hyväntuulinen ja iloinen 
saatuaan minusta kuuntelijan. Vasemmalla puolellani aivan 
nuorta vänrikkiä ruokittiin punaviinillä ja munankeltuaisella; 
hän oli niin äärimmäisen riutunut kuin kuvitella saattaa. Kun 


hoitajatar halusi sijata hänen vuoteensa, hän nosti miehen 

kuin höyhenen; ihon alta näkyivät kaikki luut, joita ihmisruu- 
miissa on. Kun hoitajatar kysyi häneltä illalla, eikö hän halu- 
aisi kirjoittaa vanhemmilleen kauniin kirjeen, aavistin että 
hänen hetkensä oli koittanut. Niin vielä samana yönä hänen- 
kin vuoteensa vietiin hämärästä ovesta kuolinhuoneeseen. 

Jo seuraavana keskipäivänä makasin sairaalajunassa, joka 
kuljetti minut Geraan saamaan erinomaista hoitoa varuskun- 
tasairaalaan. Viikon kuluttua livistin jo iltaisin omille teilleni, 
mutta oli varottava törmäämästä ylilääkäriin. 

Täällä myös luovutin sotalainaksi kolmetuhatta markkaa, 
jotka tuohon aikaan omistin, näkemättä niitä enää koskaan. 
Kun pidin arkkeja käsissäni, minua miellytti kaunis ilotulitus, 
joka lähti nurin kääntyneestä valoraketista — näky, joka oli 
varmasti maksanut yli miljoonan. 


Palaamme vielä kerran pelättyyn kaivantoon seuraamaan vii- 
meistä näytöstä, jossa kyseinen draama päättyy, ja kuunte- 
lemme muutamien eloonjääneiden haavoittuneiden selostuk- 
sia, ennen kaikkea taistelulähettini Otto Schmidtin. 

Haavoittumiseni jälkeen varamieheni ylikersantti Heister- 
mann otti joukkueen johtoonsa viedäkseen sen hetkeä myö- 
hemmin Guillemontin pommikuoppakentälle. Lukuun otta- 
matta muutamia miehiä, jotka haavoittuivat jo marssin aikana 
ja palasivat Comblesiin sikäli kuin saattoivat kävellä, koko 
miehistö katosi taistelun tulisokkeloon. 

Joukkue asettui vuoronvaihdon jälkeen tuttuihin ketun- 
koloihin. Oikean sivustan aukot olivat sillä välin leventyneet 
jatkuvassa tuhotulituksessa niin paljon, ettei niiden yli enää 
näkynyt. Myös vasempaan sivustaan oli syntynyt aukkoja, 
niin että asema muistutti mahtavan tulivirran saartamia luo- 

toja. Samanlaisista yhä kiivaammin hupenevista suuremmista 
ja pienemmistä luodoista lohko ylipäänsä koostui. Hyökkä. 
ystä pidätteli verkko, jonka silmät olivat kasvaneet niin laa. 
joiksi, ettei se enää kyennyt hyökkäystä pysäyttämään. 

Yö kului kasvavan levottomuuden vallitessa. Aamutuimaan 
76. rykmentistä saapui kahden miehen vahvuinen tiedustelu- 
partio, joka oli loputtomin ponnisteluin onnistunut löytä- 
mään kulkuväylän. Partio häipyi saman tien tulimereen ja sen 
mukana viimeinen yhteys ulkomaailmaan. Tulitus iski yhä 
voimakkaammin oikeaan sivustaan ja levensi aukkoja hävittä- 
mällä linjasta vastarintapesäkkeen toisensa jälkeen. 

Kuuden aikaan aamulla Schmidt päätti hakea muonapak- 
kinsa syödäkseen aamiaista. Hän oli jättänyt sen vanhan ketun- 
kolomme edustalle, mutta jäljellä oli vain litistynyt, rei'itetty 
alumiinilevy. Tulitus alkoi pian uudestaan ja kiihtyi sellaiseen 
raivoon, että se oli pettämätön merkki hyökkäyksen lähes- 
tymisestä. Paikalle saapui lentokoneita, ja ne alkoivat kierrellä 
aivan maan pinnassa kuin alas syöksyneet korppikotkat. 

Heistermann ja Schmidt asuttivat yksinään piskuista maa- 
kuoppaa. Se oli kuin ihmeen kaupalla säilynyt näin pitkään, 
ja he ymmärsivät, että valmistautumisen hetki oli lyönyt. Kun 
he astuivat savun ja pölyn peittämään kaivantoon, he eivät 
nähneet ketään muuta. Tulitus oli tasoittanut yön aikana vii- 
meiset säilyneet varustukset heidän ja oikean sivustan väliltä 
ja peittänyt asukit alas syöksyneisiin maamassoihin. Mutta 
myös vasemmalla puolen kaivannon reunus näkyi tyhjenty- 
neen puolustajista. Miehistön jäänteet, näiden joukossa kone- 
kivääriampujat, olivat vetäytyneet ahtaaseen, vain lankku- 
jen ja ohuen maakerroksen peittämään korsuun. Se oli tehty 
suunnilleen kaivannon puoliväliin takaluiskaan, ja siinä oli 

kaksi sisäänkäyntiä. Tähän viimeiseen pakopaikkaan yrittivät 
Heistermann ja Schmidtkin päästä. Matkalla kuitenkin yli- 
kersanttikin katosi; hänellä oli juuri tuolloin syntymäpäivä. 
Hän jäi käänteen taakse, eikä häntä sen koommin näkynyt. 

Pienen korsuryhmän luo saapui oikealta vielä korpraali, 
jonka kasvot olivat siteissä; yhtäkkiä hän repi siteensä irti 
niin, että miesten ja aseiden päälle roiskui verta ja asettui 
kuolemaan. Tuolloin tulituksen raivo kiihtyi taukoamatta. 
Ääriään myöten täydessä korsussa, jossa ei enää aikoihin 
puhuttu sanaakaan, varauduttiin osumaan. 

Kauempana vasemmalla muutama kolmannen joukkueen 
mies sinnitteli vielä pommikuopissaan, kun koko asemaa jau- 
hettiin murskaksi oikealta puolelta entisestä aukosta, joka oli jo 
aikoja sitten revennyt hallitsemattomaksi padonmurtumaksi. 
Viimeisten keskitettyjen tuli-iskujen jälkeen läpi tunkeutuneet 
englantilaiset iskujoukot kohtasivat todennäköisesti juuri nämä 
miehet. Joka tapauksessa miehistö sai ensi varoituksen vasem- 
malta kuuluneesta huudosta, joka kertoi vihollisen saapuvan. 

Koska Schmidt oli saapunut korsuun viimeisenä ja istui 
lähimpänä uloskäyntiä, hän pääsi kaivantoon ensimmäisenä. 
Hän juoksi kranaatin räjähdyspilveen. Hälventyvien pilvien 
läpi hän näki nyt jo oikeallakin, aivan meitä niin uskollisesti 
varjelleen entisen poteron luona kyyristyneitä khakinvärisiä 
hahmoja. Samalla hetkellä vihollinen murtautui tiheinä osas- 
toina aseman vasempaan osaan. Mitä tapahtui etummaisen 
vallin toisella puolen, sitä ei voinut kaivannon syvyyden takia 
nähdä. 

Tässä epätoivoisessa asemassa korsun seuraavat asukit, 
kärjessä ylikersantti Sievers, ryntäsivät ulos ehjän konekivää- 
rin ja ampujan kanssa. Ase oli pystytetty hetkessä kaivantoon 

ja oikeanpuoleinen vihollinen otettu tähtäimeen. Mutta juuri 
kun ampuja oli saanut patruunavyön käteensä ja sormensa 
latausvivulle, etummaista vallia pitkin vieri englantilais- 
ten käsikranaatteja. Molemmat ampujat lyyhistyivät aseensa 
viereen ehtimättä ampua laukaustakaan. Ne, jotka vielä sän. 
täsivät korsusta ulos, vastaanotettiin kiväärinlaukauksin, niin 
että muutamassa hetkessä kummankin uloskäynnin edustalla 
makasi kaatuneita läjässä. 

Jo ensimmäinen käsikranaattiaalto oli viskannut Schmidtin 
maahan. Yksi sirpale osui häntä päähän, muut repivät kolme 
sormea. Hän jäi makaamaan kasvot maata vasten korsun 
lähelle, joka vielä pitkään veti puoleensa kiivasta kivääri- ja 
käsikranaattitulitusta. 

Lopulta tuli hiljaista; englantilaiset ottivat hallintaansa 
tämänkin osan asemaa. Schmidt, joka kaiketi oli viimeinen 
elävä sielu varsinaisessa kaivannossa, kuuli askelia, jotka 
ilmaisivat hyökkääjän lähestyvän. Heti sen jälkeen kuului 
läheltä "maanpintaa = kaikuvia kiväärinlaukauksia = sekä 
räjähteiden ja kaasupommien jysähdyksiä, kun korsua 
savustettiin. Siitä huolimatta illan koittaessa korsusta ryömi 
vielä muutamia eloonjääneitä, jotka olivat kätkeytyneet 
suojaisaan nurkkaan. Heistä kaiketi koostui pieni vankiryhmä, 
joka joutui iskujoukkojen käsiin. Englantilaiset paarinkantajat 
korjasivat heidät mukaansa. 

Pian sen jälkeen kukistui myös Combles, kun pussi oli 
suljettu Fregicourt-Fernmen kohdalla. Viimeiset puolusta- 
jat, jotka olivat pysytelleet tulituksen aikana katakombeissa, 
surmattiin taistelussa kirkon raunioiden ympärillä. 

Tämän jälkeen alue rauhoittui, kunnes valtasimme sen 
takaisin alkuvuodesta 1918. 

Saint-Pierre-Vaastissa 


Vietettyäni neljätoista vuorokautta sairaalassa ja yhtä monta 
lomalla lähdin rykmenttiin, joka oli asemissa Deuxnoudsssa, 
aivan lähellä Grande Tranch&en tuttua seutua. Rykmentti 
viipyi siellä saapumiseni jälkeen vain kaksi päivää ja saman 
verran Hattonchätelin ikiaikaisessa vuoristokylässä. Sitten 
lähdimme Mars-la-Tourin rautatieasemalta takaisin Sommen 
alueelle. 

Nousimme junasta Bohainissa ja majoituimme Bran- 
courtiin. Tämä myöhemmin sivuamamme seutu on pelto- 
viljelijäin aluetta, mutta melkein joka talossa oli kangaspuut. 

» Minut majoitettiin avioparin luo, jolla oli oikein viehättävä 
tytär. Jaoimme kaksi huonetta, joista mökki koostui, ja iltaisin 
jouduin kulkemaan perheen makuuhuoneen läpi. 

Isäntä pyysi minua heti ensimmäisenä päivänä laatimaan 
valituskirjelmän paikkakunnan komendantille, koska muuan 
naapuri oli tarrannut häntä kurkusta, piessyt ja uhannut tap- 
paa huutaen: ”Demande pardon!”* 

Kun eräänä aamuna aioin poistua huoneestani lähteäkseni 
palvelukseen, tytär painoi ovea kiinni ulkopuolelta. Ajattelin, 
että se oli hänen kujeitaan, ja painoin omalta puoleltani 
ovea voimakkaasti, niin että yhteisvoimamme vaikutuksesta 
ovi nousi saranoiltaan ja hoipertelimme sen kanssa ympäri 


* Pyydä anteeksi! 

huonetta. Yhtäkkiä väliseinämme kaatui, ja kaunotar seiso; 
molempien hämmennykseksi ja äitinsä suureksi hilpeydeksi 
Eevan asussa. 

Koskaan en ole kuullut kenenkään sättivän jotakuta niin 
vuolaasti kuin tämän Brancourtin ruusun vastatessa erään 
naapurinaisen syytökseen, että hän olisi harjoittanut ”vuok- 
raustointa? eräällä Saint-Ouentinin kadulla. ”Ah, cette plure, 
cetle pomme de terre pourrie, jetee sur un fumier, cest la 
creme de la creme pourrie”* hän sähisi ja säntäili pitkin huo- 
netta kädet ojollaan kuin raatelukourat löytämättä vihalleen 
kohdetta. 

Elämä sujui tässä pesässä ylimalkaan varsin palkkasoturimai- 
sesti. Eräänä iltana halusin vielä tavata erään toverin, joka oli 
majoitettu kyseisen naapurin, aitoflaamilaisen kaunottaren 
madame Louisen luo. Menin suoraan puutarhan läpi ja näin 
pikku ikkunasta madame Louisen istuvan pöydän ääressä 
ja nauttivan kahvia suuresta pannusta. Yhtäkkiä ovi avau- 
tui ja tämän mieluisan majapaikan vieras astui huoneeseen 
kuin unissakävelijä ja ällistyksekseni kaikkea muuta kuin kat- 
tavissa pukeissa. Sanaakaan sanomatta hän tarttui pannuun ja 
määrätietoisesti kaatoi nokasta tanakan annoksen kahvia suu- 
hunsa. Sitten hän poistui yhtä vaitonaisena. Minusta tuntui, että 
moisessa idyllissä voisin olla ainoastaan häiriöksi, ja pujahdin 
hiljaa tieheni. 

Tällä seudulla meno oli verkkaisempaa, mikä oli merkil- 
lisessä ristiriidassa sen maaseutuluonteen kanssa. Tämä joh- 
tui kai kudonnasta, sillä kaupungeissa ja maaseudulla, joissa 
värttinä hallitsee, kohtaa aivan toisenlaisen hengen kuin vaik- 
kapa siellä, missä taotaan. 


* Ooh, tuo raato, tuo tunkiolle viskattu mätä peruna, mätämunien kuningatar! 

Koska meidät oli jaettu komppanioittain yksityisille paikka- 
kunnille, kokoonnuimme iltaisin vain pienellä seurueella. 
Joukkomme koostui tavallisesti luutnantti Bojesta, joka johti 
2. komppaniaa, luutnantti Heilmannista, hurjasta soturista 
jolta oli ammuttu toinen silmä, vänrikki Gornickista, joka 
myöhemmin liittyi Pariisin lentäjiin, ja minusta. Joka ilta 
söimme suolaperunoita ja säilykegulaSSia, ja sitten otettiin 
pelikortit ja muutama pullo ”Puolalaista ritaria” tai ”Vihreitä 
pomeransseja” pöydälle. Täällä ennen kaikkea Heilmann joh- 
datteli puhetta — hän kun kuului ihmisiin, joihin mikään teh- 
nyt vaikutusta. Hän nimittäin asui yhdessä melkein parhaista 
majapaikoista, oli haavoittunut melkein pahiten tai osallistu- 
nut melkein suurimpiin hautajaisiin. Vain hänen kotiseutunsa 
Ylä-Sleesia muodosti poikkeuksen, sillä siellä oli maailman 
suurin kylä, suurin tavara-asema ja syvin kaivoskuilu. 

Minut oli määrätty tiedustelu-upseeriksi tulossa olevaan 
operaatioon, ja käytössäni oli kaksi alikersanttia ja neljä 
divisioonan miestä. Tuollaiset erikoisoperaatiot eivät minua 
juuri miellyttäneet, sillä komppania oli minulle kuin perhe ja 
vain vastahakoisesti erkanin siitä ennen taistelua. 

8. päivänä marraskuuta pataljoona matkusti kaatosateessa 
Gonnelieun hylättyyn kylään. Sieltä tiedusteluosasto komennet- 
tiin Lieramontiin divisioonan tiedustelu-upseerin, ratsumestari 
Böckelmannin alaisuuteen. Ratsumestari asui yhdessä meidän 
neljän tiedusteluosaston johtajan, kahden tähystysupseerin ja 
adjutanttiensa kanssa tilavaa pappilaa, jonka huoneet jaoimme 
keskenämme. Yhtenä ensimmäisistä illoista kirjastossa keh- 
keytyi pitkä keskustelu Saksan rauhantarjouksesta, joka oli 
juuri julkistettu. Böckelmann päätti sen toteamalla, että sodan 
aikana sotilaita pitäisi kieltää edes mainitsemasta sanaa rauha. 

Edeltäjämme tutustuttivat meidät divisioonan asemiin. Mei. 
dän oli joka yö lähdettävä eturintamaan. Tehtävänämme ol; 
tiedustella kulloistakin tilannetta, tarkistaa yhteydet ja perehtyä 
ympäristöön niin, että hätätilanteessa pystyisimme osoittamaan 
joukoille paikat ja suorittamaan erikoistehtäviä. Työalueekseni 
määrätty lohko oli Saint-Pierre-Vaastin metsän vasemmalla 
puolen, välittömästi ”nimettömän metsän” edustalla. 

Öinen maisema oli liejuinen ja autio. Raskaiden tuli-isku- 
jen jyminä kaikui usein kaikkialla. Vähän väliä ilmaan kohosi 
keltaisia raketteja, jotka räjähtivät ilmassa ja putosivat maahan 
tulisateena ja joiden väri toi mieleeni alttoviulun sävyn. 

Heti ensimmäisenä yönä eksyin täydellisessä pimeydessä 
Tortillepuron rämeeseen, johon melkein hukuin. Siellä oli 
pohjattomia silmäkkeitä. Vasta edellisyönä hevosvetoiset 
räjähdekärryt olivat kadonneet jättimäiseen kranaattikuop- 
paan, joka piilotteli liejupinnan alla. 

Selvittyäni tuosta korpimaasta koetin hapuilla kohti nime- 
töntä metsää, jota ympäröi heikko mutta taukoamaton 
kranaattitulitus. Varsin huolettomasti kuljin sinnepäin, sillä 
osumien vaimea kumu sai minut olettamaan, että englantilai- 
set hävittivät siellä hyllyntäytteitään. Yhtäkkiä kevyt tuulen- 
henki toi kuitenkin imelää sipulinhajua, samalla kun kuulin 


1 


metsästä joukon ääniä: ”Kaasua, kaasua, kaasua!” Huuto kuu- 
losti matkan päästä omalaatuisen heikolta ja valittavalta, kuin 
heinäsirkan siritys. 

Seuraavana aamuna sain tietää, että useat meikäläiset 
kuolivat kaasumyrkytykseen metsässä, jonka alakasvustoon 
raskaat fosgeenipilvet sitkeästi tarttuivat. 

Silmät kyynelissä hoipertelin takaisin Vaux'n metsään ja 


höyrystyneen kaasunaamarin sokaisemana putosin pommi- 

kuoppaan toisensa jälkeen. Yö oli aavemaisen yksinäinen laa- 
juutensa ja autiutensa takia. Kun kohtasin pimeyden keskellä 
vartiomiehiä tai eksyneitä sotilaita, minut valtasi hyytävä 
tunne, että en ollut enää tekemisissä ihmisten vaan demonien 
kanssa. Siellä kuljeksittiin kuin jättimäisellä kaatopaikalla 
tunnetun maailman äärien tuolla puolen. 

12. päivänä marraskuuta lähdin parempaa onnea toivoen 
toisen kerran eturintamaan tarkastamaan pommikuoppa- 
aseman yhteyksiä. Pyrin määränpäähäni edeten pitkin maa- 
kuoppiin kätkettyä vaihtovartioketjua. 

Pommikuoppa-asemaa ei ollut suotta noin nimetty. 
Vuorenharjanteella Rancourtin kylän edustalla oli lukematto- 
mia kraattereita, jotkin siellä täällä joidenkin sotilaiden 
miehittämiä. Pimeä tasanko, jonka yli luodit risteilivät vihel- 
täen, oli autio ja lannistava. 

Jonkin ajan kuluttua kadotin yhteyden pommikuoppa- 
ketjuun ja käännyin takaisin, jotta en joutuisi ranskalaisten 
käsiin. Siinä törmäsin tuttuun upseeriin, joka oli 164. ryk- 
mentistä, ja hän varoitti minua jäämästä paikalle enää aamun 
sarastaessa. Niinpä kuljin kiireesti nimettömän metsän halki 
ja kompastelin syviin pommikuoppiin, kaatuneisiin puihin ja 
lähes kulkukelvottomaan oksaryteikköön. 

Kun pääsin metsästä, oli tullut valoisaa. Pommikuoppa- 
kenttä levittäytyi elottomana edessäni. Pysähdyin säpsähtäen, 
koska sodassa autiot paikat ovat aina epäilyttäviä. 

Näkymättömän ampujan luoti osui yhtäkkiä minua molem- 
piin jalkoihin. Heittäydyin lähimpään pommikuoppaan ja 
sidoin haavat nenäliinalla, koska olin tietysti jälleen kerran 
unohtanut sidetarpeeni. Luoti oli lävistänyt oikean pohkeen 
ja raapaissut vasenta. 

Äärimmäisen varovasti ryömin takaisin metsään ja nilkutin 
sieltä raskaasti tulitetun maaston halki sidontapaikalle. 

Hiukan tätä ennen sain jälleen kokea esimerkin siitä, 
miten pienistä seikoista sotaonni riippuu. Suunnilleen sata 
metriä ennen tienristeystä, jonne olin pyrkimässä, minua kut. 
sui erään linnoitusosaston johtaja, jonka kanssa olin ollut 9; 
komppaniassa. Tuskin olimme keskustelleet minuutin, kun 
keskellä risteystä räjähti kranaatti, jonka uhriksi olisin toden. 
näköisesti ilman tuota kohtaamista joutunut. Tuommoinen ei 
tunnu ensinkään sattumalta. 

Pimeyden laskeuduttua minut kannettiin Nurluhyn paa- 
reilla. Sieltä ratsumestari nouti minut autolla. Vihollisen valon- 
heittimien valaisemalla tiellä kuljettaja painoi yhtäkkiä jarrun 
pohjaan. Epämääräinen este tukki tien. ”Älkää katsoko!” mää- 
räsi Böckelmann, joka piti kiinni käsivarrestani. Siellä oli jalka- 
väkiryhmä, joka oli juuri saanut johtajineen täysosuman. Tove- 
rit makasivat koossa kuolleina kuin nukkuisivat rauhallisesti. 

Pappilassa osallistuin vielä illalliselle ainakin sikäli, että 
minut asetettiin yhteishuoneen sohvalle ja sain lasillisen 
punaviiniä. Leppoisa tunnelma häiriintyi kuitenkin pian, 
kun Lieramont sai oman iltahartautensa. Asuinalueiden tuli- 
tukset ovat erityisen epämiellyttäviä. Niinpä siirryimme kii- 
reesti kellariin kuultuamme muutaman kerran rauta-airuiden 
vinkuvaa laulua, joka päättyi räjähtäen talojen puutarhoihin 
ja kattopalkkeihin. 

Minut käärittiin ensimmäisenä peittoon ja vietiin suojaan. 
Vielä samana yönä minut kuljetettiin Villeret'n kenttäsairaa- 
laan ja sieltä Valenciennesin sotasairaalaan. 

Sotasairaala oli järjestetty kymnaasiin rautatieaseman lä- 
helle, ja siellä oli hoidettavana yli neljäsataa vaikeasti haavoit- 

tunutta. Joka päivä ruumissaatto lähti kumean rummunpä- 
ristyksen saattelemana pääovesta. Avarassa leikkaussalissa 
tiivistyi sodan koko surkeus. Leikkauspöytärivistön ääressä 
Jääkärit suorittivat veristä käsityötään. Tässä irrotettiin raajaa, 
tuossa avattiin kalloa tai irrotettiin kiinni kasvanutta sidettä. 
Ruikutus ja tuskanhuudot kaikuivat säälimättömän valon 
täyttämässä tilassa, samalla kun valkopukuiset sairaanhoitajat 
kiiruhtivat leikkausvälineiden tai sidetarpeiden kanssa pöy- 
dän luota toisen luo. 

Viereisessä vuoteessa makasi ylikersantti, joka oli menet- 
tänyt toisen jalkansa ja taisteli vakavaa verenmyrkytystä vas- 
taan. Sekavat kuumotuspuuskat vuorottelivat vilunväristysten 
kanssa, ja kuumekäyrä hyppelehti kuin pillastunut hevonen. 
Lääkärit koettivat vahvistaa elämää kuohuviinillä ja kamfe- 
rilla, mutta vaaka kallistui yhä seivemmin kuolemaan päin. 
Huomionarvoista oli, että vaikka hän oli viimeiset päivät 
ollut jo oikeastaan poissa luotamme, kuolemansa hetkellä hän 
ymmärsi taas kaiken selvästi ja ryhtyi vielä muutamiin valmis- 
teluihin. Niinpä hän pyysi hoitajatarta lukemaan Raamatusta 
rakkaimman lukunsa, sitten hän hyvästeli meidät kaikki pyy- 
täen anteeksi, että niin usein oli häirinnyt yörauhaamme kuu- 
mekohtauksillaan. Lopuksi hän kuiskasi äänellä, joka vielä 
koetti kuulostaa leikkisältä: ”Eikö Teillä Fritz ois enneä yhteän 
leipeä?”; ja kuoli muutaman minuutin päästä. Viimeiset sanat 
viittasivat sairaanhoitajaamme Fritziin, vanhahkoon mie- 
heen, jonka murretta tapasimme jäljitellä, ja meitä kosketti se, 
kuinka mies koetti meitä kuollessaan ilahduttaa. 

Tuon oleskelun aikana kärsin synkkämielisyyden puus- 
kasta, ja siihen varmasti osaltaan vaikuttivat muistot kylmästä 
liejumaastosta, jossa haavoituin. Joka iltapäivä liikkasin pit- 

kin aution kanavan parrasta lehdettömien poppelien keskellä. 
Erityisesti minua masensi, etten päässyt mukaan rykmenttini 
rynnäkköön Saint-Pierre-Vaastin metsään — tuo mahtava 
uroteko saattoi käsiimme satoja sotavankeja. 

Kun haavani olivat neljäntoista päivän kuluttua puoliksi 
umpeutuneet, palasin takaisin joukko-osastooni. Divisioona 
piti yhä hallussaan samaa asemaa, johon olin sen haavoitut- 
tuani jättänyt. Kun junani saapui Epehyn asemalle, ulkoa kuu- 
lui sarja osumia. Lommoiset kiskojen vierellä lojuvat tavara- 
vaunujen jäänteet kertoivat, ettei täällä ollut leikin paikka. 

”Mitä täällä oikein tapahtuu?” kysyi vastapäätä istuva kap- 
teeni, joka oli ilmeisen hiljattain lähtenyt kotimaasta. Jäämättä 
esittämään vastausta riuhtaisin vaunuosaston oven auki ja 
suojauduin ratavallin taa, vaikka juna jatkoi vielä matkaansa. 
Onneksi nuo ammukset olivat viimeiset. Yksikään matkustaja 
ei loukkaantunut; vain karjavaunusta talutettiin muutamia 
haavoittuneita hevosia. 

Koska en vielä kyennyt marssimaan kunnolla, minut siir- 
rettiin erään tähystysupseerin vartiopaikkaan. Tähystyspaikka 
sijaitsi rinteessä Nurlun ja Moislainsin välissä. Paikassa oli 
kiinteästi asennettu haarakaukoputki, jonka läpi tarkkai- 
lin hyvin tuntemaani etulinjaa. Jos näkyi ankaraa tulitusta, 
värillisiä valoraketteja tai epätavallisia liikkeitä, oli siitä tie- 
dotettava puhelimitse divisioonaan. Päiväkaudet kyyhötin 
viluissani pikku jakkaralla kaksoisputken takana marraskuun 
usvassa, ja vain yhteystarkistus toi vähäistä vaihtelua. Jos joh- 
din oli ammuttu poikki, oli pyydettävä vikapartiota korjaa- 
maan se. Nämä miehet, joiden työskentelyä en toistaiseksi 
ollut juuri pannut taistelualueella merkille, olivat todellakin 
näkymättömiä ahertajia kuolemanvaaran keskellä. Samaan 

aikaan kun kaikki koettivat ylimalkaan välttää tulitusvyöhy- 
kettä, vikapartio pyrki sinne virkansa puolesta viipymättä. 
Öin ja päivin partio etsi vielä lämpimän pommikuopan liit- 
tääkseen uudelleen yhteen kaksi johdonpäätä; tämä työ oli 
yhtä lailla vaarallista kuin näkymätöntäkin. 

Tähystyspaikka oli rakennettu maastoon huomaamatto- 
masti. Ulkopuolelta näkyi vain kapea aukko, joka piilotteli 
puoliksi ruohomättään alla. Niinpä lähistölle tuli vain satun- 
naisia osumia, ja saatoin seurata turvallisesta kätköstäni yksit- 
täisten miesten ja pienten osastojen käytöstä, johon ei kiin- 
nitä yhtä lailla huomiota kulkiessaan tulitetun alueen halki. 
Ajoittain, varsinkin iltahämärässä, maisema muistutti suurta 
eläinten kansoittamaa aroa. Varsinkin kun säännöllisin 
väliajoin yhä uudet tulokkaat pyrkivät tulituskohtiin, heittäy- 
tyivät sitten äkisti maahan ja kiiruhtivat nopeasti pois, mie- 
leen nousi vertauskohdaksi vihamielinen luonnonympäristö. 
Vaikutelma oli siksikin niin voimakas, koska minä samanai- 
kaisesti seurasin tapahtumia kaikessa rauhassa sodanjohdon 
eteen työnnettynä aistinelimenä. Minulla ei ollut oikeastaan 
mitään muuta tehtävää kuin odotella hyökkäyshetkeä. 

Aina kahdenkymmenenneljän tunnin välein minut vapautti 
toinen upseeri. Virkistäydyin läheisessä Nurlussa, jossa suureen 
viinikellariin oli järjestetty kohtalaisen mukavat majoitustilat. 
Muistelen vielä kauan pitkiä, mietteliäitä marraskuun iltoja, 
jotka vietin piippua poltellen yksin kamiinan ääressä tynnyri- 
holvin alla, samalla kun ulkona autiossa puistossa usva tiivis- 
tyi paljaisiin kastanjoihin ja räjähdyksen kaiku katkaisi välillä 
hiljaisuuden. 

18. päivänä joulukuuta divisioona vaihdettiin, ja minä liityin 
jälleen rykmenttiin, joka levähti Fresnoy-le-Grandin kylässä. 

Siellä otin 2. komppanian komentooni luutnantti Bojen läh- 
dettyä lomalle. Fresnoyssa rykmentti sai nauttia neljä viik- 
koa keskeytymättömästä rauhasta, ja kaikki pyrkivät nautti- 
maan siitä täysin siemauksin. Joulua ja uuttavuotta juhlittiin 
komppanian voimin niin, että olut ja toti virtasivat. 2. komp- 
paniassa oli vielä tasan viisi miestä, jotka olivat juhlineet jou-' 
lua kanssani Monchyn taisteluhaudoissa. 

Asuin vänrikki Gornickin ja veljeni Fritzin kanssa, joka 
oli tullut lippujunkkarina kuudeksi viikoksi rykmenttiini; 
ranskalainen eläkeläinen oli vuokrannut meille salongin ja 
kaksi makuuhuonetta. Täällä vietin taas vilkasta elämää ja 
saavuin taloon usein vasta varhain aamulla. 

Eräänä aamuna kun vielä lojuin unenpöpperössä vuoteella, 
eräs toveri tuli huoneeseeni pyytämään minulta palvelusta. 
Jutustellessamme hän leikitteli pistoolillani, jonka olin tavalli- 
seen tapaan asettanut yöpöydälle, ja ampui luodin aivan pääni 
vierestä. Olen nähnyt sodassa monien haavoittuvan kuolet- 
tavasti varomattoman aseenkäsittelyn takia; sellaiset tapaukset 
ovat erityisen suututtavia. 

Ensimmäisellä viikolla kenraali Sontag suoritti tarkastuk- 
sen, jossa rykmenttiä kiitettiin ja muistettiin monin huomi- 
onosoituksin Saint-Pierre-Vaastin metsään tehdystä rynnä- 
köstä. Kun johdin 2. komppaniaa paraatimarssissa, uskoin 
huomanneeni, kuinka eversti von Oppen mainitsi minusta 
kenraalille. Muutamia tunteja myöhemmin minut käsket- 
tiin esikunnan majapaikkaan, jossa kenraali myönsi minulle 
1. luokan rautaristin. Olin sitäkin iloisempi, sillä olin oikeas- 
taan saapunut paikalle odottaen salaa jonkinlaisia moitteita. 
”Te olette haavoittuneet useasti”, kenraali kuitenkin tervehti 
minua, ”siksi olen huolehtinut teille laastarin.” 

17. päivänä tammikuuta 1917 minut komennettiin Fres- 
noysta neljäksi viikoksi taisteluharjoituspaikalle Sissonneen 
Laonin varrelle komppanianpäällikkökurssille. Osastomme 
esimies, kapteeni Funk teki palveluksesta varsin miellyttävää. 
Hän kykeni tiivistämään sekavan määräysviidakon muuta- 
maksi perussäännöksi; tämä taito auttaa aina, toimittiinpa 
millä alalla hyvänsä. 

Sen sijaan muonitus oli tuona aikana varsin kurjaa. Perunat 
olivat käyneet vähiin; joka päivä, kun kohotimme jättimäisessä 
ruokasalissa kattilankansia, löysimme vetisiä lanttuja. Pian 
emme enää kestäneet nähdä keltaisia juureksia. Sinänsä ne 
ovat oikeastaan mainettaan parempia — edellyttäen tietenkin, 
että niiden seuraksi paistetaan kunnon könttä sianlihaa eikä 
pippuriakaan säästellä. Näitä tosin puuttui. 

Perääntyminen Sommesta 


Helmikuun 1917 lopulla palasin jälleen rykmenttiin, joka oli 
ollut muutamia päiviä asemassa Villers-Carbonnelin raunioi- 
den luona, ja otin 8. komppanian johdettavakseni. 

Marssi taisteluhautoihin mutkitteli Sommen alangon kam- 
mottavalla, autioituneella alueella. Virran yli johti vanha, jo 
pahoin vaurioitunut silta. Muutoin yhteyspolut olivat kapeita 
kapulasiltoja, jotka ylittivät alangon suosyvängön; miehet kul- 
kivat niitä peräkanaa kahisevan ruokovyöhykkeen läpi ja ylit- 
tivät hiljaisena kimmeltävän mustan vedenpinnan. Kun tällä 
osuudella kranaatit iskeytyivät ja lennättivät suomaata kor- 
keina pylväinä ilmaan tai kun konekivääripuolustuksen suih- 
kut harhautuivat suon yli, saattoi vain purra hammasta, sillä 
kulku oli kuin nuorallakävelyä eikä vierellä ollut suojauksia. 
Siksi muutamia mielikuvituksekkaasti tuhottuja vetureita, 
jotka olivat jääneet seisomaan korkealle vastarannalle kiskojen 
päälle ja jotka ilmoittivat matkan päättyneeksi, tervehdittiin 
aina helpotuksen tuntein. 

Kylät Brie ja Saint-Christ sijaitsivat alangossa. Tornit, 
joista oli jäänyt jäljelle vain muutamia kapeita muureja ja 
joiden ikkuna-aukoista kuunvalo kajasti, synkät raunio- 
kasat, joista sekavat parruröykkiöt sojottivat, ja yksinäiset 
oksattomat puut, jotka törröttivät osumien mustaamilla laa- 
joilla lumikentillä, reunustivat kulkuamme kuin metalliset 

kulissit, joiden taustalla maiseman aavemaisuus tuntui vaa- 
niskelevan. 

Taisteluhaudat oli saatettu ankaran mutakauden jälkeen 
mitenkuten — käyttökuntoon. Joukkueenjohtajat kertoivat 
minulle, että viime aikoina he olivat voineet vaihtaa vuoroja 
vain valorakettien loisteessa, jotta sotilaat eivät olisi joutuneet 
hukkumisvaaraan. Vinosti haudan yli ammuttu valoraketti 
merkitsi: ”Minä luovutan vartioinnin” ja toinen, vastakkai- 
seen suuntaan ammuttu: ”Olen ottanut vartioinnin haltuuni.” 

Minun korsuni oli noin viidenkymmenen metrin päässä 
etulinjan takana poikittaishaudassa. Siellä minun ja pienen 
esikuntani kanssa asui myös komentoryhmäni. Hauta oli 
kuiva ja huolellisesti korjattu. Telttakankain peitettyjen kah- 
den uloskäynnin vieressä oli pienet rautauunit ja niissä kor- 
keat piiput, joihin raskaan tulituksen aikaan usein vieri maa- 
kokkareita kolisten kohtalokkaasti. Tunnelista haarautui 
suorakulmaisesti muutamia umpikäytäviä, jotka muodos- 
tivat sarjan pikkuisia kammioita. Majoituin yhteen niistä. 
Kapean makuulavan, pöydän ja muutaman käsikranaattikirs- 
tun lisäksi kalustuksena oli vain muutamia vanhastaan tuttuja 
esineitä: spriikeitin, kynttiläpihti, kenttäpakki ja henkilökoh- 
taiset tarvikkeet. 

Täällä myös vietimme iltaisin leppoisia juttutuokioita, 
kukin kyyröttäen kahdenkymmenenviiden kovan käsikranaa- 
tin päällä. Seuraa minulle pitivät komppanian upseerit Ham- 
brock ja Eisen, ja luullakseni pienen piirimme maanalaiset 
istunnot kolmensadan metrin päässä vihollisesta olivat varsin 
merkillisiä. 

Hambrock oli ammatiltaan tähtitieteilijä. Hän ihaili E. T. A. 
Hoffinannia ja piti pitkiä puheita Venuksen havainnoinnista 

väittäen, ettei Maan päällä mikään ylitä tuon tähden puh- 
dasta hohtoa. Hän oli pienikokoinen, hintelä, punatukkainen, 
ja hänen kasvonsa olivat täynnä keltaisia ja vihertäviä kesak- 
koja, joiden tähden olimme antaneet hänelle lisänimen ”Gor- 
gonzolan markiisi”. Sodan aikana hän oli omaksunut omalaa- 
tuisia tapoja. Hän nukkui päivät pitkät ja virkosi vasta illan' 
tullen ja kummitteli välillä yksinään saksalaisten tai englan- 
tilaisten hautojen edustalla. Hänellä oli myös arveluttava tapa 
hiipiä vartiomiehen taakse ja laukaista aivan tämän korvan 
juuressa valoraketti ”koetellakseen rohkeutta”. Valitettavasti 
hänen terveydentilansa oli liian heiveröinen sotaan, ja siksi 
hän kuolikin vaarattomaan vammaan, jonka sai hieman myö- 
hemmin Fresnoyssa. 

Eisen oli yhtä pienikokoinen hahmo mutta tukeva, ja koska 
hän oli kasvanut siirtolaisten poikana Lissabonin lämpimässä 
ilmastossa, kylmyys vaivasi häntä alinomaa. Tämän tähden 
hän kääri päänsä lämmikkeeksi suuren punaruutuisen nenä- 
liinan, joka meni teräskypärän ympäri ja oli solmussa leuan 
alta. Lisäksi hän kantoi mielellään aseita. Jatkuvasti kuljetta- 
mansa kiväärin lisäksi hänellä oli kaikenlaisia puukkoja, pis- 
tooleja, käsikranaatteja ja lamppu vyöllä roikkumassa, niin 
että kun hänet kohtasi taisteluhaudassa, luuli törmänneensä 
jonkin sortin armenialaiseen. Jonkin aikaa hän kuljetteli 
myös munakäsikranaatteja housuntaskuissaan, kunnes tuo 
tapa johti varsin epämieluisaan elämykseen, jonka hän eräänä 
iltana meille kertoi. Hän oli näet kopeloinut taskuaan vetääk- 
seen piippunsa esiin, ja tämä oli tarttunut munakäsikranaa- 
tin lenkkiin ja saanut sen irtoamaan. Silloin hänet oli yhtäk- 
kiä yllättänyt erehtymätön heikko pamaus, jolla käynnistyi 
sytykkeen kolme sekuntia kestävä hiljainen sähinä. Koetta- 

essaan kauhuissaan kiskoa kapinetta ulos voidakseen heittää 
sen kauas suojauksen yli hän sotkeutui niin pahoin omaan 
housuntaskuunsa, että kranaatti olisi repinyt hänet kappa- 
leiksi, ellei räjähde olisi satumaisen onnenpotkun vaikutuk- 
sesta ollut suutari. Puoliksi lamaantuneena ja tuskanhiessä 
kylpien hän uskoi saaneensa elämän uudelleen lahjaksi. 

Hän sai kuitenkin vain lyhyen lykkäyksen, sillä hän kaatui 
muutaman kuukauden päästä Langemarckin taistelussa. 
Hänenkin ruumiinsa tarvitsi tahdonvoimaa; hän oli sekä 
likinäköinen että huonokuuloinen, ja kuten eräässä pienessä 
yhteenotossa ilmeni, miesten täytyi ensin kääntää hänet vihol- 
lisen suuntaan, jotta hän olisi voinut osallistua taisteluun. 

Raihnaiset ihmiset ovat kyllä sydämeltään parempia kuin 
rotevat pelkurit, niin kuin tässä asemassa vietettyjen muuta- 
mien viikkojen aikana jälleen monta kertaa ilmeni. 

Vaikka tätä rintamanosaa voisi luonnehtia rauhalliseksi, 
niin välillä yllättäen hautoja moukaroivat mahtavat tuli- 
iskut paljastivat, ettei tykistöstä ollut pulaa. Lisäksi englan- 
tilaiset olivat sangen uteliaita, eikä kulunut viikkoakaan, ett- 
eivät he koettaneet pienten tiedusteluosastojen avulla juonin 
tai väkivalloin saada yleiskäsitystä asemastamme. Kuiskail- 
tiin kaikenlaista suuresta ”lisämateriaalitaistelusta” jossa 
keväällä olisi tulossa toisenlaiset juhlat kuin mihin edellisvuo- 
den Sommen-taistelussa oli totuttu. Jotta ensi rynnäkön rai- 
voa vaimennettaisiin, valmistelimme laajamittaista raivausta. 
Selostan tässä joitakin kokemuksia tuolta ajalta: 

1. maaliskuuta 1917. Iltapäivällä tulitettiin voimakkaasti, 
koska sää oli selkeä. Erityisesti muuan raskas patteri tasoitti 
ilmapallotähystyksen avustuksella kolmannen joukkueen loh- 
kon lähes kokonaan. Täydentääkseni asemakarttaani tarvoin 

sinne iltapäivällä täysin veden valtaaman ”nimettömän hau. 
dan” kautta. Matkan aikana näin edessämme valtavan keltai. 
sen auringon vajoavan maahan ja suitsuttavan pitkää mustaa 
savuvanaa. Saksalaislentäjä oli ottanut inhotun kiintopallon 
tähtäimeensä ja sytyttänyt sen ammuksillaan. Maajoukkojen 
raivoisan tulituksen vainoamana hän vetäytyi jyrkin kaarrok: 
sin onnekkaasti paikalta. 

Illalla korpraali Schnau tuli ilmoittamaan, että hänen ryh- 
mänsä korsun alta oli jo neljän päivän ajan kuulunut haku- 
nääniä. Välitin havainnon eteenpäin ja sain käyttööni pionee- 
rin, jolla oli kuuntelulaite. Mitään epäilyttävää ei kuitenkaan 
havaittu. Myöhemmin todettiin, että koko asema oli tuolloin 
miinoitettu altapäin. 

5. päivänä maaliskuuta varhain aamulla partio lähes- 
tyi hautaamme ja alkoi leikata piikkilankaestettä. Eisen kii- 
ruhti vartiomiehen ilmoituksesta paikalle muutaman miehen 
kanssa ja heitti käsikranaatteja; viholliset lähtivät niitä pakoon 
ja jättivät kaksi miestä jälkeensä. Toinen, nuori luutnantti, 
kuoli välittömästi; toinen, kersantti, haavoittui vaikeasti käsi- 
varteen ja jalkaan. Upseerin papereista kävi ilmi, että hänen 
nimensä oli Stokes ja että hän kuului Munsterin 2. kunin- 
kaalliseen jalkaväkirykmenttiin. Hän oli pukeutunut huolel- 
lisesti, ja hänen kuoleman kouristamat kasvonpiirteensä oli- 
vat älykkäät ja tarmokkaat. Hänen muistikirjassaan oli koko 
joukko lontoolaistyttöjen osoitteita; se liikutti minua. Hauta- 
simme hänet taisteluhautamme taakse ja pystytimme korut- 
toman ristin, johon annoin kirjata hänen nimensä kengän- 
nauloin. Tästä kokemuksesta opin, etteivät kaikki partioretket 
väistämättä pääty niin onnellisesti kuin tähän mennessä teke- 


mäni. 

Seuraavana aamuna englantilaiset hyökkäsivät lyhyen 
tykistövalmistelun jälkeen viidelläkymmenellä miehellä luut- 
nantti Reinhardtin komentamaan lohkoon. Hyökkääjät olivat 
hiipineet piikkilangan edustalle, ja kun eräs heistä oli antanut 
hihaan kiinnitetyllä raapaisupinnalla valomerkin englanti- 
laisille konekivääreille tulituksen lopettamiseksi, he syöksyi- 
vät yhtä aikaa viimeisten kranaattiensa kanssa hautaamme. 
Kaikki olivat noenneet kasvonsa, jotta he eivät erottuisi pime- 
yden keskeltä. 

Miehemme kuitenkin ottivat heidät niin taiten vastaan, 
että vain yksi mies pääsi hautaan saakka. Hän juoksi suoraan 
toisen linjan läpi, ja kun hän ei totellut antautumiskomentoa, 
hänet ammuttiin kuoliaaksi. Piikkilangan yli pääsivät vain yksi 
luutnantti ja yksi kersantti. Luutnantti kaatui, vaikka hänellä 
oli panssari univormunsa alla. Reinhardtin lähietäisyydeltä 
ampuma pistoolinluoti iski metallipalan hänen ruumiiseensa. 
Käsikranaatinsirpaleet repivät kersantilta molemmat jalat 
melkein irti; silti hän puri lyhyttä piippuaan stoalaisen tyy- 
nesti hampaidensa välissä. Täällä, niin kuin muulloinkin eng- 
lantilaisia kohdatessamme, rohkea miehuullisuus teki ilah- 
duttavan vaikutuksen. 

Voittoisan aamun jälkeen kuljeskelin aamupäivällä pitkin 
hautaani ja näin eräällä vartiokorokkeella luutnantti Pfaffen- 
dorfin, joka ohjasi haarakaukoputken avulla miinanheitti- 
mensä tulitusta. Astuttuani hänen vierelleen huomasin heti 
englantilaisen, joka kulki varustuksen päällä kolmannen 
vihollislinjan takana ja khakinvärisessä asepuvussaan piirtyi 
selvästi horisonttia vasten. Riuhtaisin viereiseltä vartiomie- 
heltä kiväärin kädestä, asetin tähtäimen kuuteensataan, otin 
miehen tarkasti jyvälle, tähtäsin vähän pään eteen ja laukai- 

sin. Hän otti vielä kolme askelta, kaatui sitten selälleen, ikään 
kuin häneltä olisi viety jalat ruumiin alta, huitoi pari kertaa 
käsillään ja kieri kranaattikuoppaan, josta näimme kiikareilla 
hänen ruskean hihansa vielä pitkään. 

9. päivänä maaliskuuta englantilaiset tulittivat lohkoamme 
jälleen ampumataidon kaikkien vaatimusten mukaisesti. Jo 
varhain aamulla heräsin ankaraan tulitusiskuun, tartuin pis- 
tooliin ja syöksyin unenpöpperössä ulos. Kun kiskaisin teltta- 
kankaan sivuun tunnelinsuulta, oli vielä sysipimeää. Ammus- 
ten räikeät leimahdukset ja mudan roiske saivat minut pian 
virkoamaan. Juoksin pitkin hautaa kohtaamatta ristin sielua, 
kunnes tulin suojatunnelin luo, jonka portailla johtajaton 
osasto kyyhötti kuin kanat sateella toisiinsa painautuneena. 
Otin heidät mukaani ja saatoin haudan liikekannalle. Jostakin 
kuulin ilokseni pikku Hambrockin piipittävän äänen, kun hän 
samalla tavoin järjesti toimintaa. 

Tulituksen laannuttua palasin apeana tunneliini, jossa 
huono tuuleni vain pahentui komentopaikan puhelusta. ”Mitä 
hemmettiä siellä oikein on tekeillä? Miksi Te tulette vasta nyt 
puhelimeen?” 

Aamiaisen jälkeen tulitus jatkui. Tällä kertaa englantilaiset 
moukaroivat asemaa hitaasti mutta suunnitelmallisesti raskain 
kranaatein. Lopulta se alkoi kyllästyttää; menin maanalaista 
käytävää pikku Hambrockin luo katsomaan, mitä juotavaa 
hänellä oli, ja pelasin hänen kanssaan korttia. Jättimäinen 
räjähdys aiheutti häiriötä; maamöhkäleet vierivät ovesta ja 
savupiipusta. Tunnelinsuu oli sortunut umpeen, ja laudoitus 
oli rutistunut kuin tulitikkulaatikko. Välillä tuuletuskanavasta 
tuli pistelevää karvasmantelinhajua — ampuiko se veijari sini- 
happoa? No, yhdet sille! Kerran minun täytyi käydä asialla; 

raskaat ammukset häiritsivät niin, että asia piti hoitaa neljässä 
erässä. Pian sen jälkeen sotilaspalvelija ryntäsi ilmoittamaan, 
että täysosuma oli hajottanut käymälän säpäleiksi, mikä sai 
Hambrockin arvioimaan ihailevasti moukan tuuriani. Vasta- 
sin: ”Jos olisin jäänyt sinne, minulla olisi nyt ehkä yhtä paljon 
kesakoita kuin Teillä” 

Illan tullen tulitus lakkasi. Noustuani hautaan minut val- 
tasi mieliala, jota tunsin aina raskaan tulituksen päätyttyä ja 
jota voi verrata ukonilman jälkeiseen puhdistumisen tun- 
teeseen. Hauta näytti sekasortoiselta; pitkiä pätkiä oli sortu- 
nut, viisi tunnelinsuuta luhistunut. Useita miehiä oli haavoit- 
tunut; kävin heidän luonaan, ja he olivat suhteellisen hyvällä 
tuulella. Haudassa makasi yksi vainaja telttakankaan peitossa. 
Pitkä sirpale oli repäissyt häneltä vasemman lonkan irti, kun 
hän oli seisonut syvällä tunnelinportaissa. 

Illalla meidät vaihdettiin. 

13. päivänä maaliskuuta sain eversti von Oppenilta 
tehtävän. Komppanian taisteluhautalohko oli pidettävä kah- 
den ryhmän partioin hallussa, kunnes rykmentti olisi koko- 
naisuudessaan vetäytynyt Sommen yli. Etulinjan kaikki neljä 
lohkoa oli miehitettävä partiolla, ja jokaista johti upseeri. 
"Osastot oli oikeasta sivustasta lähtien määrätty luutnanttien 
Reinhardt, Fischer, Lorek sekä minun komentoon. 

Kylät, joiden läpi marssimme etulinjaan, muistuttivat suuria 
hullujenhuoneita. Kokonaiset komppaniat kumosivat ja repi- 
vät muureja tai istuivat katoilla ja murskasivat tiiliä. Puita kaa- 
dettiin, ikkunoita rikottiin; ympäröivistä rojukasoista nousivat 
valtaisat savu- ja pölypilvet. Miesten näki säntäilevän ympä- 
riinsä asukkailta jääneissä puvuissa ja mekoissa, silinterihatut 
päässä. Hävitysvimmaisella tarkkuudella he keksivät talojen 

kantavat palkit, kiinnittivät niihin köydet ja kiskoivat tahdissa 
huutaen niin kauan kunnes rakennukset sortuivat rysähtäen. 
Toiset heiluttivat valtavia moukareita ja pirstoivat kaiken mitä 
vastaan tuli, niin kukkaruukut ikkunalaudalta kuin taidok- 
kaat lasirakennelmat talvipuutarhasta. 

Siegfried-linjaan asti jokainen kylä oli raunioina, jokainen 
puu kaadettu, jokainen katu miinoitettu, jokainen kaivo myr- 
kytetty, jokainen joenuoma padottu, jokainen kellari räjäytetty 
tai ansoitettu räjähtein, jokainen kisko ruuvattu irti, jokainen 
puhelinkaapeli korjattu pois, kaikki palava poltettu; lyhyesti 
sanottuna muutimme erämaaksi alueen, joka odotti eteen- 
päin tunkeutuvaa vihollista. 

Kuten sanottua, näkymät olivat kuin hullujenhuoneesta, 
ja ne aiheuttivat vastaavanlaisia, puoliksi koomisia, puoliksi 
nurjia seurauksia. Ne myös rappeuttivat kuria, kuten saattoi 
oitis huomata. Täällä näin ensi kerran järjestelmällistä tuhoa- 
mista, jota olen joutunut myöhemmin elämässäni kohtaa- 
maan kyllästymiseen asti; se on turmiollisella tavalla liitok- 
sissa aikakautemme talousopilliseen ajatteluun, se aiheuttaa 
myös tuhoajalle enemmän vahinkoa kuin hyötyä, eikä se ole 
sotilaalle kunniaksi. 

Seuraajillemme valmisteltujen yllätysten joukossa oli muu- 
tamia pahanilkisiä oivalluksia. Niinpä talojen ja tunneleiden 
kulkuaukoille viritettiin lähes näkymättömiä, jouhenohuita 
lankoja, jotka pienimmästäkin värähdyksestä laukaisivat kät- 
ketyt räjähteet. Monin paikoin teille kaivettiin kapeita uria, 
joihin upotettiin kranaatti; tämän päälle asetettiin tammi- 
lankkuja ja jälleen maata. Lautaan oli asetettu naula, joka oli 
aivan kranaatin sytyttimen päällä. Lautojen paksuus oli mää- 
ritelty niin, että marssiosastot saattoivat kulkea vaaratta yli, 

mutta kun ensimmäinen kuorma-auto tai ensimmäinen tykki 
vyöryi yli, lauta antoi periksi ja kranaatti räjähti. Inhottaviin 
keksintöihin kuuluivat myös aikapommit, joita kätkettiin 
ehjien rakennusten kellareihin. Metalliseinämä jakoi pommit 
kahteen osaan. Toinen kammio oli täynnä räjähdettä, toinen 
happoa. Kun nuo paholaisenmunat oli kätketty, happo syö- 
pyi viikkojen mittaan metallin läpi ja laukaisi räjähteen. Yksi 
tuollainen pommi lennätti Bapaumen raatihuoneen ilmaan 
juuri, kun korkeimmat viranomaiset olivat kokoontuneet voi- 
tonjuhlaan. 

Niin myös 2. komppania lähti asemasta 13. päivänä maalis- 
kuuta ja jätti sen kahden ryhmäni haltuun. Yöllä Kirchhof- 
niminen mies kuoli saatuaan osuman päähänsä. Huomion- 
arvoista kylläkin, tuo onneton laukaus oli ainut, jonka 
vihollinen ampui useaan tuntiin. 

Järjestin kaikkea mahdollista, jotta viholliselle syntyisi väärä 
käsitys vahvuudestamme. Siellä täällä lensi välillä lapiollinen 
multaa suojausten yli, ja ainut konekiväärimme ampui sarjan 
milloin oikeasta, milloin vasemmasta siivestä. Siitä huolimatta 
tulituksemme kuulosti varsin mitättömältä, kun tähystäjät len- 
sivät matalalta aseman yli tai vallitusosasto kulki vihollisen 
takamaastossa. Niinpä joka yö eri kohtiin hautamme edus- 
talle ilmestyi partioita, jotka koettivat käydä piikkilangan 
kimppuun. 

Viimeistä edellisenä päivänä olin vähällä kokea harmillisen 
lopun. Erään ilmapallontorjuntakanuunan suutari syöksyi 
alas valtavasta korkeudesta ja räjähti olkavarustuksessa, johon 
olin mitään aavistamatta nojannut. Paineaalto sinkosi minut 
suoraan vastapäiseen tunnelinaukkoon, jossa tokenin äärim- 
mäisen äimistyneenä. 


149 


17. päivän aamuna huomasimme, että hyökkäys taisi olla 
lähellä. Etummaisesta, muutoin miehittämättömästä ja veden 
valtaamasta englantilaishaudasta kuului useiden saappai. 
den loiske. Vahvan osaston nauru ja huudot paljastivat, että 
nämä miehet olivat nauttineet runsaasti myös sisäistä kostu- 
ketta. Hämärät hahmot lähestyivät piikkilankaamme, ja hei- 
dät ajettiin laukauksin pakoon; yksi lyyhistyi vaikertaen ja 
jäi makaamaan. Asetin ryhmäni siilimäisesti erään yhteys- 
haudan suulle ja koetin parhaani mukaan pitää etumaaston 
valaistuna valoraketeilla, kun tykistö- ja miinatulitus äkilli- 
sesti alkoivat. Koska valkoiset loppuivat pian, ammuimme 
ilmaan todella kirjavan ilotulituksen. Kun kello viideltä koitti 
vetäytymisen hetki, räjäytimme vielä nopeasti korsuja hajalle 
käsikranaatein, sikäli kuin niitä ei ollut osin varustettu nerok- 
kaasti asennetuilla helvetinkoneilla, joihin käytimme loput 
räjähteemme. Viimeisinä tunteina en enää uskaltanut kos- 
kea yhteenkään kirstuun, yhteenkään oveen enkä yhteenkään 
vesiämpäriin siitä pelosta, että lentäisin yhtäkkiä ilmaan. 

Määrätyllä hetkellä partiot, osaksi jo käsikranaateilla tais- 
tellen, vetäytyivät Sommeen päin. Kun olimme viimeisinä 
kulkeneet alangon poikki, pioneerikommandot räjäyttivät 
sillat ilmaan. Meidän asemassamme riehui yhä rumputuli. 
Vasta muutaman tunnin kuluttua vihollisen ensimmäiset 
tiedusteluosastot ilmestyivät Sommeen. Vetäydyimme Sieg- 
fried-linjan taa, jota tuolloin vielä rakennettiin; pataljoona 
majoittui Saint-Ouentinin kanavan varrella sijaitsevaan 
Lehaucourtin kylään. Asuin sotilaspalvelijani kanssa viehättä- 
vässä pikku talossa, jossa oli vielä runsaasti tavaraa kirstuissa 
ja kaapeissa. Kelpo Knigge ei suostutteluista huolimatta siirtä- 
nyt yösijaansa lämmitettyyn olohuoneeseen vaan halusi nuk- 

kua kylmässä keittiössä — merkitsevä osoitus meille alasak- 
seille ominaisesta pidättyvyydestä. 

Ensimmäisenä rauhallisena iltana kutsuin ystäväni naut- 
timaan talonomistajalta jääneillä yrteillä maustettua glögiä, 
sillä partiokomennuksemme oli muiden tunnustusten ohessa 
tuonut meille kahden viikon loman. 

Fresnoyn kylässä 


Loma, jolle muutaman päivän kuluttua lähdin, ei tällä ker- 
taa katkennut ennenaikaisesti. Päiväkirjastani löytyy lyhyt, 
paljonpuhuva merkintä: ”Loma sujui varsin hyvin, ei tarvitse 
harmitella kuoleman jälkeen? 9. päivänä huhtikuuta 1917 pala- 
sin jälleen 2. komppaniaan, joka oli majoittunut Merignies'n 
kylään lähelle Douaita. Riemullista jälleennäkemistä häiritsi 
yllätyslähtö, joka kävi minulle varsin epämieluisaksi, koska 
minun oli johdettava taistelukuormasto Beaumontiin. Ratsas- 
tin sateessa ja lumituiskussa johtaen matelevaa autokolonnaa, 
kunnes kello yhdeltä yöllä saavutimme määränpäämme. 

Kun miehet ja hevoset oli saatu mitenkuten suojaan, lähdin 
etsimään majapaikkaa itselleni, mutta pienimmätkin sopet oli 
jo varattu. Lopulta intendentinviraston työntekijä keksi tar- 
jota oman vuoteensa minulle, koska hänen oli päivystettävä 
puhelimen ääressä. Kun heittäydyin vuoteelle saappaineni ja 
kannuksineni, hän kertoi minulle, että englantilaiset olivat 
vallanneet Baijerissa Vimyn ylänteen ja suuren maa-alueen. 
Kaikesta hänen vieraanvaraisuudestaan huolimatta oli päätel- 
tävä, että hiljaisen tukialuekylän muuttuminen taisteluosasto- 
jen kohtauspaikaksi oli hänestä äärimmäisen epämieluisaa. 

Seuraavana aamuna pataljoona marssi kohti kanuunan- 
jyrinää aina Fresnoyn kylään saakka. Siellä minut komen- 
nettiin järjestämään tähystyspaikka. Etsin muutamien mies- 

ten kanssa kylän länsireunalta pikku talon, jonka katon läpi 
annoin tehdä rintamalle suunnatun tähystysaukon. Asumuk- 
sen järjestimme kellariin, jota raivattaessa löysimme säkilli- 
sen perunoita mukavaksi täydennykseksi äärimmäisen niuk- 
kaan muonitukseemme. Niinpä Knigge keitti minulle joka ilta 
suolattuja kuoriperunoita. Lisäksi Gornick, joka piti kenttä- 
vartiota tyhjennetyssä Villerwalin kylässä, lähetti kiireessä 
unohtuneesta muonavarastosta toverilahjana muutaman pul- 
lon punaviiniä sekä suuren erän maksamakkaraa. Lähetin 
oitis saalispartion hakemaan näitä kalleuksia lastenvaunuilla 
ja muilla kulkupeleillä. Ikävä kyllä partio joutui kääntymään 
takaisin tyhjin käsin, sillä englantilaiset olivat jo edenneet 
kylän reunaan ja järjestäneet tiiviit ampumaketjut. Gornick 
kertoi minulle myöhemmin, että punaviinivaraston löydyt- 
tyä oli kylään, johon jo tulitettiin, muodostunut huoleton 
juomaseura, joka vain vaivoin saatiin hajotettua. Siitä lähtien 
tapasimme vastaavissa tilanteissa ampua koripullot ja vastaa- 
vat esineet pistoolilla hajalle. 

14. päivänä huhtikuuta minut käskettiin järjestämään 
kylään viestikeskus. Käyttööni osoitettiin juoksu- ja polku- 
pyörälähettejä, puhelinkojeita, vilkkumerkkiasema ja maa- 
johtolennätin, kirjekyyhkyjä ja valorakettivartioketju. Etsin 
illalla soveliaan kellarin, jossa oli tunneli, ja lähdin viimeistä 
kertaa vanhalle asunnolleni kylän länsireunaan. Päivä oli 
ollut työläs, ja palasin uupuneena. Yöllä luulin kuulleeni 
muutamia kumeita räjähdyksiä ja Kniggen huudon, mutta 
olin niin nukuksissa, että mutisin: ”Ampukoot!”; ja käänsin 
kylkeä, vaikka huoneessa leijui pölyä kuin kalkkimyllyssä. 
Seuraavana aamuna heräsin eversti von Oppenin sisarenpo- 
jan pikku Schultzin huutoon: ”Herranen aika, ettekö Te tiedä, 

että talonne on ammuttu raunioiksi?” Kun nousin ylös ja tar. 
kastelin vahinkoja, jouduin toteamaan, että raskas kranaatti 
oli räjähtänyt katolla ja repinyt kaikki huoneet tähystyskorok- 
keen alapuolella. Jos sytytin olisi ollut hiukankin hitaammin 
viritetty, meidät olisi saanut ”kaapia lusikalla ja haudata kent. 
täpakissa” kuten rintamalla kauniisti sanottiin. Schultz kertoi, 
että nähdessään tuhoutuneen talon oli hänen lähettinsä virk- 
kanut: ”Tuolla vielä eilen yksi luutnantti asusteli; mennäänpäs 
katsomaan, asuuko enää.” Knigge oli aivan poissa tolaltaan 
uskomattoman sikeän uneni takia. 

Aamupäivällä siirryimme uuteen kellariimme. Matkalla 
kirkontorni luhistui ja rauniot melkein hautasivat meidät, 
kun pioneeri räjäytti ne ilmaan enempiä siekailematta vai- 
keuttaakseen vihollistykistön tulta. Eräässä naapurikylässä 
oli jopa unohdettu ilmoittaa kaksimiehiselle vartiolle, joka 
tähysti räjäytettävän tornin luukusta. Kuin ihmeen kaupalla 
miehet saatiin vahingoittumattomina esiin hirsien keskeltä. 
Tuon aamupäivän kuluessa lähiseudulla räjäytettiin toista- 
kymmentä kirkontornia maan tasalle. 

Asetuimme tilavaan kellariimme oikein mukavasti raahat- 
tuamme sinne huonekaluja linnasta ja mökeistä sikäii kuin 
onnistuimme niitä löytämään. Mikä ei miellyttänyt, joutui 
polttopuuksi. 

Näiden päivien aikana yläpuolellamme käytiin sarja anka- 
ria ilmataisteluja. Ne päättyivät lähes tyystin englantilaisten 
häviöön, koska taistelulaivue Richthofen kaarteli seudun yllä. 
Usein viisi kuusi lentokonetta pakotettiin peräkkäin maahan 
tai ammuttiin liekehtivinä alas. Kerran näimme lentäjän sin- 
koutuvan pitkässä kaaressa koneestaan ja syöksyvän maa- 
han mustana pisteenä koneensa ulkopuolella. Tuijottelussa oli 

tosin vaaransa; eräs 4. komppanian mies haavoittui kuoletta- 
vasti kaulaansa osuneesta sirpaleesta. 

18. päivänä huhtikuuta vierailin 2. komppanian luona ase- 
massa, joka sijaitsi Arleux'n kylän ympärille kietoutuneessa 
rintamankaarroksessa. Boje kertoi, että haavoittuneita oli 
tullut toistaiseksi vain yksi, sillä englantilaisten pedanttisen 
tulituksen vuoksi kyseinen lohko ehdittiin aina tyhjentää. 

Toivotettuani hänelle kaikkea hyvää lähdin juosten, koska 
raskaita kranaatteja iskeytyi kylään kaiken aikaa. Kolmen- 
sadan metrin päässä Arleux'n takana pysähdyin katselemaan 
korkealle kohoavia räjähdyspilviä, jotka olivat punaisia tai 
mustia sen mukaan, murskattiinko tiilimuureja vai myllät- 
tiinkö puutarhamultaa. Seassa näkyi räjähtelevien srapnellien 
hempeää valkoista. Kun joukko kranaatteja varisi Arleux'n ja 
Fresnoyn yhdistävälle kapealle polulle, luovuin enemmästä 
tunnelmoinnista ja lähdin kiireesti kentältä, jotta en ”korjau- 
tuisi kuoleman mukaan; kuten 2. komppaniassa tuohon 
aikaan yleisesti ammattikielellä todettiin. 

Tein kohtalaisen usein tuollaisia kävelyretkiä, jotka joskus 
ulottuivat Henin-Lietardin pikkukaupunkiin saakka, koska 
kahden ensimmäisen viikon aikana ei suuresta henkilökunnasta 
huolimatta tullut ainoatakaan viestiä toimitettavaksi. 

Huhtikuun 20. päivästä alkaen Fresnoy joutui laivatykkien 
tulitukseen, ja kranaatit ujelsivat pirullisesti vonkuen. 
Jokaisen osuman jälkeen kylä oli valtavan sienen muodossa 
leviävän punaruskean pikriinipilven peitossa. Jo suutarit aihe- 
uttivat pienen maanjäristyksen. Eräs 9. komppanian sotilas, 
joka joutui linnanpihalla sellaisen ammuksen yllättämäksi, 
sinkoutui korkealle puiston puiden yli ja mursi alas tullessaan 
kaikki luunsa. 

Eräänä iltana ajoin polkupyörällä kukkulalta kylään, kun 
näin tutun punaruskean pilven nousevan. Nousin pyörän 
selästä ja asetuin pellolle odottamaan tulituksen päättymistä 
kaikessa rauhassa. Suunnilleen kolmen sekunnin kuluttua 
jokaisesta osumasta kuului valtava räjähdys, jota säesti moni- 
ääninen piipitys ja viserrys, kuin suuri lintuparvi lentäisi 
kohti. Sitten sadat sirpaleet pöllyttivät ympärillä kuivaa pelto- 
maata. Sama näytelmä toistui monta kertaa, ja joka kerran 
odotin puoliksi kiusallisen, puoliksi kihelmöivän uteliaisuu- 
den vallassa sirpaleiden melko hidasta saapumista. 

Iltapäivisin kylää tulitettiin erikaliiberisin tykein. Vaarasta 
huolimatta saatoin tuskin poistua taloni kattoikkunan äärestä, 
sillä oli jännittävää katsella, kuinka yksittäiset osastot ja lähe- 
tit ylittivät maalialueen nopeasti ja välillä maahan heittäytyen, 
samalla kun maa pöllysi heidän oikealla tai vasemmalla puo- 
lellaan. Kun näin kurkki kohtalon kortteja, oma turvallisuus 
unohtui helposti. 

Kun erään tuollaisen tulikokeen jälkeen — sillä sellaisista 
todellakin oli kysymys — lähdin kylään, sortui vielä yksi kel- 
lari. Kaivoimme savuavasta onkalosta kolme vainajaa. Sisään- 
käynnin vieressä makasi vainaja mahallaan univormu rieka- 
leina; pää oli repeytynyt irti ja veri valunut lammikoksi. Kun 
lääkintämies käänsi hänet ympäri kerätäkseen arvoesineet, 
näin kuin painajaisunessa, miten käsivarrentyngässä törrötti 
pelkkä peukalo. 

Päivä päivältä tykistötuli muuttui kiivaammaksi, eikä hyök- 
käyksen lähestymisestä ollut enää epäilystäkään. 27. päivänä 
sain keskiyöllä kaukopuhelun: ”67 alkaen 5 epp?; mikä mei- 
dän koodiavaimemme mukaan tarkoitti: ”Korotettu hälytys- 
valmius alkaen kello viisi aamulla” 

Asetuin siis heti levolle, jotta olisin virkeä ponnistelujen 
alkaessa. Juuri kun olin nukahtanut, kranaatti iskeytyi taloon, 
kaatoi kellarinportaiden seinämän ja romahdutti muurin 
kellariin. Ponnahdimme pystyyn ja kiiruhdimme tunneliin. 

Kun kyyhötimme ärtyneinä ja väsyneinä rappusilla kynt- 
tilänvalossa, valomerkinantoryhmämme johtaja, jonka asema 
sekä kaksi arvokasta merkkilamppua olivat iltapäivällä särky- 
neet, ryntäsi paikalle ja ilmoitti: Herra luutnantti, talon 
numero 11 kellari sai täysosuman, miehiä on vielä raunioissa!” 
Koska minulla oli kaksi polkupyörälähettiä ja kolme puhelin- 
yhteysmiestä nukkumassa siellä, kiiruhdin apuun muutaman 
miehen kanssa. 

Paikan päällä tunnelissa oli korpraali ja haavoittunut mies, 
ja sain seuraavan selostuksen: Kun ensimmäiset ammukset 
osuivat huolestuttavan lähelle, päätti neljä viidestä asukkaasta 
siirtyä käytävään. Yksi juoksi heti alas ja yksi jäi rauhassa vuo- 
teelleen makaamaan, kun muut kiskoivat ensin saappaat jal- 
kaan. Varovaisin ja välinpitämättömin selvisivät, niin kuin 
sodassa usein tapahtuu. Toinen selvisi tyystin vammoitta, 
ja nukkuja sai sirpaleen reiteensä. Kellarinseinän läpi lentä- 
nyt ja vastakkaisessa nurkassa räjähtänyt kranaatti repi muut 
kolme. 

Selostuksen jälkeen sytytin savukkeen ja astuin savun- 
täyteiseen kellariin, jonka keskellä lojui synkeä kasa olkisäk- 
kejä, särkyneitä vuoteita ja huonekalujen kappaleita melkein 
laipioon saakka. Asetettuamme rnuutamia valaisimia muu- 
rinliitoksiin ryhdyimme murheelliseen työhön. Tartuimme 
rojun seassa sojottaviin raajoihin ja kiskoimme ruumiit esiin. 
Yhdeltä oli lähtenyt pää irti, ja kaula törrötti ruumiissa kuin 
iso verinen sieni. Toisen käsivarrentyngästä pilkotti luu, ja 

asepuku oli tahriutunut vereen suuresta rintahaavasta. Kol. 
mannen sisälmykset pursuivat repeytyneestä ruumiista. Kun 
kiskoimme häntä esiin, pirstoutunut lauta tunkeutui inhot- 
tavalla äänellä kauheaan haavaan. Toinen lähetti huomautti 
siitä, ja Knigge käski häntä vaikenemaan sanoen: ”Olepa hil- 
jaa, nyt ei mutinat auta!” 

Luetteloin arvoesineet, joita heiltä löytyi. Se oli kam- 
mottavaa puuhaa. Kynttilät lepattivat punertavina tiheässä 
pölyssä, kun miehet ojensivat minulle lompakoita ja hopea- 
esineitä kuin salakähmäiset rikostoverit. Vainajien kasvoille 
oli varissut hienoa keltaista tiilipölyä, ja kasvot muistuttivat 
jäykkiä vahanaamioita. Peittelimme heidät ja kiiruhdimme 
ulos kellarista käärittyämme haavoittuneen telttakankaaseen. 
Totellen stoalaista neuvoa: ”Hammasta purren, toverit!” raa- 
hasimme hänet villin srapnellitulituksen läpi lääkintäkor- 
suun. 

Palattuani majapaikkaani saatoin itseni ensin tasapainoon 
kirsikkaliköörillä. Pian jouduimme jälleen ankaraan tulituk- 
seen ja kokoonnuimme kiireesti tunneliin, jossa vastikään 
näkemämme esimerkki tykistön kellarituhoista näkyi vielä 
selvänä silmissämme. 

Kello 5.14 tulitus kiihtyi muutamassa sekunnissa ennen- 
kuulumattoman ankaraksi. Tiedustelupalvelumme oli siis 
ennustanut tapahtumat hyvin. Tunneli huojui ja vapisi kuin 
laiva myrskyävällä merellä; ympärillä muurit rytisivät ja naa- 
puritalot sortuivat osumien voimasta. 

Kello seitsemän sain vilkkusanoman prikaatilta 2. pataljoo- 
nalle: ”Prikaati haluaa viipymättä tilanneselvityksen” Tunnin 
kuluttua henkihieveriin nääntynyt lähetti toi minulle viestin 
takaisin: ”Vihollinen miehittänyt Arleux'n kylän sekä vari- 


158 


kon. Lähetetty 8. komppania vastaiskuun, toistaiseksi ei tie- 
toja. Rocholl, kapteeni.” 

Tämä oli ainoa mutta sitäkin tärkeämpi viesti, jonka välitin 
suurella laitteellani kolmen Fresnoyn-viikkoni aikana. Nyt 
siellä, missä toimintani merkitsi eniten, oli tykistö saattanut 
melkein kaikki laitteet käyttökelvottomiksi. Itse istuin 
tulipeitteen alla kuin hiiri kiikissä. Tämän viestiaseman 
rakentaminen oli siis epätarkoituksenmukaista: se oli ylikeski- 
tetty. 

Tuo yllättävä tiedonanto sai minut ymmärtämään, miksi jo 
jonkin aikaa melkoisen läheltä ammutut jalkaväenlaukaukset 
olivat ropisseet muureihin. 

Tuskin olimme päässeet perille rykmentin suurista 
menetyksistä, kun tykistötuli alkoi uudella raivolla. Knigge 
seisoi yksinään vielä tunnelin ylimmillä portailla, kun 
ukkosenjyrähdys ilmoitti, että englantilaiset olivat vihdoin 
onnistuneet ampumaan kellariimme. Kelpo Knigge sai järeän 
kivenlohkareen selkäänsä, mutta ei vahingoittunut muuten. 
Ylhäällä kaikki oli pirstana. Päivänvalo häämötti enää kahden 
käytävänsuulle rutistuneen polkupyörän läpi. Vetäydyimme 
melko hiljaisina alimmille askelmille, samalla kun jatkuvat 
kumeat tärähdykset ja kivien kolina saivat meidät vakuuttu- 
maan suojapaikkamme turvattomuudesta. 

Kuin ihmeen kaupalla puhelinkojeessa oli yhä virta; esitin 
tilanteemme divisioonan tiedotusosaston päällikölle, ja hän 
käski minun vetäytyä miehineni läheiseen lääkintätunneliin. 

Pakkasimme siis välttämättömät tavarat ja valmistau- 
duimme poistumaan tunnelista toisen, vielä käyttökelpoisen 
uloskäynnin kautta. Vaikka en säästellyt käskyjä enkä uhka- 
uksia, puhelinkomppanian kokemattomat miehet epäröivät 

lähteä tunnelin suojista tulituksen keskelle niin kauan, että 
toinenkin uloskäynti sortui kranaatin räjähtäessä. Onneksi 
keneenkään ei osunut; vain pieni koiramme ulvoi surkeasti ja 
katosi pian sen jälkeen. 

Kiskoimme sivuun polkupyörät, jotka tukkivat kellarin 
sisäänkäynnin, konttasimme rauniokasan yli ja pääsimme 
muurinaukosta ulkoilmaan. Emme jääneet tarkastelemaan 
paikkakunnan hämmentävää muodonmuutosta vaan juok- 
simme kylän portille. Tuskin viimeinen mies oli päässyt piha- 
portista, kun mahtava osuma antoi talolle armoniskun. 

Kylänreunan ja lääkintätunnelin välisessä maastossa oli 
yhtenäinen sulkutuli. Kevyet ja raskaat kranaatit, joissa oli 
isku-, poltto- ja aikasytyttimet, suutarit, liekinheittopom- 
mit ja srapnellit muodostivat silmiä ja korvia huumaavan 
sekasorron. Niiden välissä apujoukot pyrkivät eturintamaan 
kiertäen kylän noidankattilaa oikealta ja vasemmalta. 

Fresnoyssa torninkorkuinen maapatsas seurasi toistaan, 
jokainen sekunti tahtoi ylittää edellisen. Kuin taikaiskusta talo 
toisensa jälkeen katosi maan nielemänä; muurit murtuivat, 
päädyt sortuivat ja alastomat parrurakennelmat sinkou- 
tuivat ilman halki hajottaen naapuritalojen katot. Sirpale- 
pilvet tanssivat valkeiden höyrypilvien yllä. Silmät ja korvat 
seurasivat tuhomylläkkää kuin lumottuina. 

Vietimme vielä kaksi päivää lääkintätunnelin piinaavassa 
ahtaudessa, sillä miesteni lisäksi sinne tulivat vielä kaksi patal- 
joonan esikuntaa, vaihtokommandot ja vääjäämättömästi 
harhautuneet. Sisäänkäyntien vilkas liikenne, joka kuhisi kuin 
mehiläispesä, ei tietenkään jäänyt huomaamatta. Pian ohi 
kulkevalta peltotieltä alettiin ampua minuutin välein tarkasti 
kranaatteja, jotka vaativat lukuisia uhreja. Pian lääkintämie- 

hiä huudettiin jatkuvasti. Menetin epämieluisassa tulituksessa 
neljä polkupyörää, jotka olimme asettaneet tunnelinsuun 
vierustalle. Ne sinkoutuivat taivaan tuuliin merkillisesti vään- 
tyneinä. 

Sisäänkäynnin edustalla makasi jäykkänä ja liikkumatto- 
mana, telttakankaaseen käärittynä, suuret luusankalasit vielä 
kasvoillaan, 8. komppanian päällikkö luutnantti Lumiere, 
jonka hänen miehensä olivat kantaneet tänne. Hän oli saanut 
luodin suuhunsa. Hänen nuorempi veljensä kaatui muutamaa 
kuukautta myöhemmin samanlaisesta osumasta. 

30. päivänä huhtikuuta seuraajani 25. rykmentistä tuli vaih- 
toon, ja me lähdimme Flersiin, 1. pataljoonan kokoontumis- 
paikkaan. Jätimme pahoin vaurioituneen Chezbontempsin 
kalkkitehtaan vasemmalle taaksemme ja laahustimme ylen 
tyytyväisinä lämpimässä iltapäivässä peltotietä Beaumontiin. 
Silmät nauttivat jälleen maan kauneudesta ja iloitsivat siitä, 
että oli päästy tunneliloukon kestämättömästä ahtaudesta. 
Keuhkot huumaantuivat lenseästä kevätilmasta. Kun kanuu- 
nanjyrinä jäi selän taa, uskalsimme sanoa: 


Tämän päivän Herra, Luoja maailman, 
antoi työhön sulompaan kuin taisteluun. 


Flersissä minulle osoitetun majapaikan oli miehittänyt muu- 
tama tukialueen ylikersantti, jotka kieltäytyivät tekemästä tilaa 
sillä verukkeella, että heidän oli vartioitava huonetta erään 
paroni N:n puolesta, mutta he eivät osanneet varautua uupu- 
neen ja ärtyneen rintamasotilaan pahaan sisuun. Annoin kur- 
sailematta saattajieni murtaa oven, ja lyhyen käsikähmän jäl- 
keen, jota talon asukkaat kiiruhtivat kauhistuneina katsomaan 

yöpaidoissaan, herrat lensivät portaita alas. Knigge meni koh. 
teliaisuudessaan jopa niin pitkälle, että viskasi heidän pitkät 
saappaansa perään. Hyökkäystaistelun jälkeen kiipesin val- 
miiksi lämmitettyyn vuoteeseen ja tarjosin puolet ystävälleni 
Kiusille, joka vielä harhaili ympäriinsä vailla majapaikkaa. 
Yöuni pitkään kaivatun kalusteen sylissä teki niin hyvää, että 
aamulla heräsimme virkeämpinä kuin konsanaan. 

Koska 1. pataljoona oli menettänyt viime päivien taisteluissa 
vain muutamia miehiä, oli tunnelma varsin hilpeä marssies- 
samme Douain rautatieasemalle. Määränpäämme oli Serai- 
nin kylä, jossa lepäisimme muutaman päivän. Saimme hyvät 
majapaikat ystävällisten paikallisten luota, ja jo ensimmäisenä 
iltana monista taloista kaikui toverien jälleennäkemisjuhlien 
iloinen häly. 

Nuo onnekasta taistelua seuraavat juomauhrit kuulu- 
vat vanhojen soturien rakkaimpiin muistoihin. Jos tusinasta 
kaatui kymmenen, viimeiset kaksi tapasivat varmasti ensim- 
mäisenä vapaailtana kolpakon ääressä, joivat hiljaa vainajien 
muistoksi ja muistelivat hilpeästi yhteisiä kokemuksia. Näissä 
miehissä sykki elävänä piirre, jota sodan karuus korosti ja 
silti henkevöitti: aimo ilo vaaran koittaessa, urhoollinen voi- 
tontahto. Neljän vuoden kuluessa tulessa puhdistui yhä puh- 
taampi, yhä pelottomampi soturikaarti. 

Seuraavana aamuna Knigge ilmaantui luokseni ja luki 
minulle ääneen käskyjä. Niistä minulle valkeni puoleenpäi- 
vään mennessä, että minun olisi otettava 4. komppania joh- 
tooni. Syksyllä 1914 siitä oli kaatunut Reimsin edustalla 
alasaksilainen runoilija Hermann Löns melkein viisikym- 
menvuotiaana vapaaehtoismiehenä. 

Intialaisia vastaan 


6. päivänä toukokuuta 1917 marssimme jälleen kohti tuttua 
Brancourtia, ja seuraavana päivänä kuljimme Montbrehainin, 
Ramicourtin ja Joncourtin kautta Siegfried-linjaan, josta 
olimme muutamia kuukausia sitten lähteneet. 

Ensimmäinen ilta oli myrskyisä. Ankarat raekuurot piiska- 
sivat tulvivaa maastoa. Pian kuitenkin sarja kauniita lämpimiä 
päiviä hyvitteli meitä uudessa asemapaikassamme. Nautin 
suurenmoisista maisemista täysin siemauksin huolehtimatta 
srapnellien valkeista savupalloista ja kranaattien räjähdyskei- 
loista. Joka kevät alkoi uusi taisteluvuosi; suurhyökkäyksen 
enteet kuuluivat siihen yhtä olennaisesti kuin kevätesikot ja 
luonnon vehreys. 

Lohkomme muodosti puolikuun muotoisen ulokkeen, 
joka kulki Saint-Ouentinin kanavan editse, taustallaan kuu- 
luisa Siegtried-linja. Minulle jäi arvoitukseksi, miksi meidän 
täytyi kyyhöttää ahtaissa, keskeneräisissä liituhaudoissa, kun 
takanamme oli jättimäisen vahva vallitus. 

Etulinja kiemurteli pienten puuryhmien varjostamassa 
niittymaastossa, joka loisti varhaiskevään hennoissa väreissä. 
Hautojen edustalla ja taustalla saattoi liikkua pelotta, sillä 
lukuisat, kauas eteen työnnetyt kenttävartiot turvasivat 
asemaa. Asemat olivat piikkinä vihollisen lihassa, eikä usean 
viikon aikana ollut ainuttakaan yötä, jolloin se ei olisi juonin 

tai väkivalloin koettanut jostain kohden karkottaa niiden pie. 
niä miehistöjä. 

Ensimmäinen asemajaksomme sujui kuitenkin mukavan 
rauhallisesti. Säät olivat niin kauniit, että nukuimme yöt ruohi- 
kossa. 14. päivänä toukokuuta 8. komppania tuli vaihtoon, 
ja jättäen palavan Saint-Ouentinin oikealle puolellemme 
lähdimme lepopaikkaamme Montbrehainin isoon kylään, joka 
oli toistaiseksi kärsinyt sodasta vähän ja tarjosi oikein mukavan 
majoituksen. 20. päivänä miehitimme reservikomppaniana 
Siegfried-aseman. Nautimme kesän raikkaudesta; päivisin 
istuimme vallitukseen rakennetuilla lukuisilla kuisteilla tai 
uimme ja soutelimme kanavassa. Tuona aikana luin ruohikossa 
loikoillen suureksi nautinnokseni Arioston koko tuotannon. 

Tuollaisten malliasemien varjopuolena ovat esimiesten 
tiheät vierailut, jotka jo taisteluhaudoissa häiritsevät leppoi- 
suutta melkoisesti. Joka tapauksessa vasemmassa, Bellenglisen 
kylään rajoittuvassa ja jo tuntuvasti ”naarmutetussa”? sivustas- 
sani ei voinut valittaa tykkitulen puutteesta. Heti ensimmäi- 
senä päivänä eräs miehistäni sai srapnellinpiikin oikeaan paka- 
raansa. Kun kiiruhdin uutisen saatuani onnettomuuspaikalle, 
mies istui jo melko tyytyväisenä vasemmalla kankullaan odot- 
taen lääkintämiestä, joi kahvia ja ahmi kyytipojaksi valtavaa 
hilloleipää. 

25. päivänä vapautimme vaihdossa 12. komppanian Rigue- 
val-Fermessä. Tämä tila, joka oli ollut suuri herraskartano, 
majoitti kulloinkin yhtä neljästä asemakomppaniasta. Sieltä 
käsin miehitimme ryhmittäin kolmea takamaastoon sirotel- 
tua konekivääripesäkettä. Nämä Sakkilautamaisesti aseman 
taakse ryhmitellyt tukipisteet edustivat joustavan puolustuk- 
sen ensi kokeiluja. 

Herraskartano sijaitsi korkeintaan tuhannenviidensadan 
metrin päässä etulinjan takana; silti umpeenkasvaneen puiston 
ympäröimät rakennukset olivat vielä täysin vahingoittumat- 
tomia. Kunhan tunnelit oli saatu rakennettua, rakennuksissa 
myös asuttiin tiiviisti. Puiston punakukkaiset orapihlajakäytä- 
vät ja miellyttävä ympäristö tarjosivat rintaman läheisyydestä 
huolimatta aavistuksen hilpeän nautinnollisesta maalaiselosta, 
jonka ranskalaiset niin hyvin tuntevat. Makuuhuoneeseeni oli 
pesiytynyt pääskypari, joka heti aamun varhaisimpina hetkinä 
alkoi kohinalla ruokkia kyltymätöntä jälkikasvuaan. 

Iltaisin otin kävelykeppini nurkasta ja kuljeskelin kapeita 
peltoteitä, jotka kiemurtelivat kukkuloiden lomassa. Pilaantu- 
neilla pelloilla kasvoi kukkia, jotka tuoksuivat yhä voimak- 
kaammin ja villimmin. Välillä matkan varrella oli yksinäi- 
siä puita, joiden varjossa maamies lienee levähtänyt rauhan 
aikana; ne olivat valkoisten, ruusun- tai tummanpunaisten 
kukkien peitossa, taianomaisia ilmestyksiä keskellä autiutta. 
Sota oli sävyttänyt tätä maisemakuvaa sankarillisesti ja 
alakuloisesti tuhoamatta sen ihanuutta; kukkain runsaus vai- 
kutti huumaavammalta ja loistavammalta kuin tavallisesti. 

Tuollaisen luonnon keskellä tuntuu helpommalta lähteä 
taisteluun kuin kylmässä ja kuolleessa talvimaastossa. Täällä 
yksinkertainenkin sydän aavistaa, että hänen elämänsä on 
syvään juurtunut eikä kuolema merkitse loppua. 

30. päivänä toukokuuta tämä idylli oli osaltani mennyttä, 
sillä sairaalasta päässyt luutnantti Vogeley palasi 4. komppa- 
nian johtoon. Palasin takaisin 2. komppaniaan etulinjaan. 

Osastomme oli roomalaistiestä niin kutsuttuun tykistö- 
hautaan saakka kahden joukkueen miehittämä; komppanian- 
päällikkö oli 3. joukkueen kanssa pienen rinteen takana 

suunnilleen parinsadan askelen päässä. Siellä kohosi myös 
piskuinen lautavaja, jota asutin yhdessä Kiusin kanssa luot. 
taen englantilaistykistön hutilointiin. Yksi seinä oli kiinni pie- 
nessä, ampumasuuntaan kulkevassa rinteessä, kolme muuta 
tarjosivat sivustansa viholliselle. Joka päivä, kun aamuterveh.- 
dys saapui kovalla kiireellä, saattoi kuulla suunnilleen seu- 
raavanlaisen vuoropuhelun, joka virisi ylemmän ja alemman 
laverin välille: 

”Kuule, Ernst!” 

”Hm?” 

”Taitavat ampua!” 

”No, maataan nyt vielä vähäsen; ne taisivat olla viimeiset?” 

Neljännestunnin kuluttua: 

”Kuule, Oskar!” 

”No?” 

”Tänään ei kai lopu ollenkaan; srapnellinkuula taisi juuri 
lentää seinän läpi. Olisi varmaan parempi nousta. Naapurin 
tykistötähystäjä livisti jo ajat sitten!” 

Saappaat olimme aina kevytmielisesti riisuneet. Kun saim- 
me itsemme valmiiksi, olivat yleensä englantilaisetkin jo lopet- 
taneet, ja saatoimme istuutua tyytyväisinä naurettavan pienen 
pöydän ääreen, juoda kuumuudessa hapantunutta kahvia ja 
sytyttää aamusavukkeet. Iltapäivisin otettiin oven edustalla 
telttakankaan päällä aurinkoa englantilaistykistön pilkaksi. 

Muutoin vajamme oli erinomaisen rattoisa. Kun suloi- 
sen joutilaana lojui laverilla, valtavat kastemadot kiemurteli- 
vat maaseinustalla ja häirittyinä ampaisivat käsittämättömän 
nopeasti koloihinsa. Äreä maamyyrä tuli silloin tällöin pesäs- 
tään nuuskimaan ja osaltaan tuntuvasti piristi kiireetöntä 


päivälepoamme. 

12. päivänä kesäkuuta minun oli miehitettävä kahdenkym- 
menen miehen kanssa komppanian lohkoon kuuluva kenttä- 
vartio. Myöhään illalla lähdimme asemasta ja kuljimme lau- 
hassa ilmassa kinttupolkua, joka kiemurteli kumpumaastossa. 
Hämärä oli edennyt jo niin pitkälle, että villiintyneillä pel- 
Joilla kaaliunikot ja kirkkaanvihreä ruoho sulautuivat yhdeksi 
tummaksi värisävyksi. Heikentyvässä valossa alkoi erottua 
yhä selvemmin lemmikkivärini, hyvin tumma punainen, joka 
vaikuttaa samanaikaisesti sekä hurjalta että alakuloiselta. 

Laahustimme ääneti eteenpäin jokainen ajatuksissaan, 
kivääri olalla yli kukkaismaton, ja saavuimme määränpää- 
hämme kahdenkymmenen minuutin kuluttua. Tunnussanat 
ja vartiot vaihdettiin kuiskaten, vartiomiehet asettuivat hiljaa 
paikoilleen, ja vapautettu miehistö katosi pimeyteen. 

Kenttävartio oli pienen jyrkänteen alla, johon oli hätäisesti 
kaivettu joukko poteroita. Taempana villiintynyt metsän- 
ryteikkö jatkui yöhön; ryteikön ja rinteen välissä oli noin sata 
metriä leveä niittykaistale. Edustalla ja oikealla laidalla kohosi 
kaksi kukkulaa, joilla englantilaisten linja kulki. Toisella kuk- 
kulalla sijaitsi raunioita, joilla oli lupaava nimi ”Taivaaseen- 
astumisen kartano”. Kukkuloiden välistä kulki solatie vihol- 
lisen luo. 

Lähtiessäni vartiopaikalta kohtasin ylivääpeli Hackmannin 
ja muutamia 7. komppanian miehiä; he olivat valmistautuneet 
partiointiretkelle. Vaikka en oikeastaan olisi saanut poistua 
kenttävartiosta, lähdin heidän mukaansa sivustakatsojaksi. 

Ylitimme kaksi piikkilankasulutetta käyttämällä keksimääni 
etenemismenetelmää ja pääsimme poikkeuksellisesti kohtaa- 
matta ainuttakaan vartiota mäen toiselle puolelle, missä kuu- 


limme englantilaisten valmistavan vallituksia oikealla ja vasem- 

malla. Myöhemmin minulle selvisi, että vihollinen oli vetänyt 
vartionsa taakse, jotta nämä eivät joutuisi kärsimään, kun kenttä. 
vartiotamme vastaan tehtäisiin tulihyökkäys, josta kerron kohta. 

Mainitsemani etenemistapa oli sellainen, että maastossa, 
jossa milloin tahansa saattaisi törmätä viholliseen, annoin 
partionjäsenten ryömiä vuorotellen kärjessä. Niinpä kaiken 
aikaa vain yksi mies, jonka kohtalo tahtoisi valita, oli vaarassa 
joutua vaanivan kivääriampujan tulittamaksi. Samalla toiset 
olisivat koossa hänen takanaan valmiina puuttumaan peliin. 
En jättäytynyt tuon palveluksen ulkopuolelle, vaikka minun ei 
olisi pitänyt olla koko partiossa; mutta sodassa eivät ratkaise 
yksinomaan taktiset seikat. 

Hiiviskelimme usean vallitusryhmän ympärillä, mutta 
valitettavasti ne olivat paksujen esteiden takana. Omin- 
takeinen kersanttimme ehdotti, että hän ilmoittautuisi loikka- 
riksi ja neuvottelisi niin kauan kunnes olisimme päässeet 
ensimmäisten vihollisvartioiden ohi, mutta hylkäsimme 
ehdotuksen nopean neuvottelun jälkeen ja hiivimme takaisin 
kenttävartioomme. 

Tuollaiset huviretket vaikuttavat kiihdyttävästi; veri kiertää 
nopeammin ja ajatukset tulvehtivat. Päätin viettää leudon yön 
haaveillen ja järjestin jyrkänteen päälle korkeaan ruohoon 
pesän, jonka vuorasin manttelillani. Sitten sytytin piippuni 
niin hyvin piiloutuneena kuin mahdollista ja heittäydyin 
kuvitelmien huomaan. 

Kauneimpien pilvilinnojen keskellä säikähdin kovasti 
merkillistä kahinaa, joka kuului metsiköstä ja niityltä. Vihol- 
lisen edessä aistit ovat aina valppaina, ja merkillistä on, että 
tuollaisina hetkinä voi aivan tavanomaisista äänistä oitis tie- 
tää: Nyt on jotain hullusti! 

Heti sen jälkeen lähin vartiomies ryntäsi luokseni: ”Herra 
luutnantti, juuri nyt seitsemänkymmentä englantilaista ete- 
nee metsänreunaa kohti!” 

Hiukan kummastelin tarkkaa lukumäärää, mutta kätkey- 
dyin joka tapauksessa neljän lähistöllä maanneen jalkaväen- 
sotilaan kanssa jyrkänteen päälle korkeaan ruohoon havain- 
noimaan tapahtumien kehittymistä. Muutaman sekunnin 
kuluttua näin yhden ryhmän hiipivän niityn poikki. Samalla 
kun mieheni tähtäsivät sitä kivääreillään, huusin hiljaa: ”Kuka 
siellä?” Vastassa oli alikersantti Teilengerdes, ansioitunut sota- 
konkari 2. komppaniasta, kokoamassa hermostunutta ryh- 
määnsä. 

Muutkin ryhmät kiiruhtivat nopeasti ohi. Muodostin 
ampumaketjun, jonka sivustat nojasivat jyrkänteeseen ja 
metsikköön. Minuutin kuluessa miehet olivat kiinnittäneet 
pistimensä. Fi haittaisi, jos tuota suuntaa pidettäisiin sil- 
mällä; sellaisissa tilanteissa mikään turhantarkkuus ei ole lii- 
kaa. Kun aioin nuhdella erästä miestä, joka seisoi vähän syr- 
jempänä, sain vastaukseksi: ”Olen paarinkantaja” Hän osasi 
ohjesäännöt ulkoa. Rauhoittuneena käskin lähteä etenemään. 

Kun kuljimme niittykaistaleen poikki, päidemme yli lensi 
srapnellikuularyöppy. Tuolla tavoin vihollinen sulki meidät 
pussiin katkaistakseen yhteytemme. Siirryimme vaistomai- 
sesti juoksumarssiin, jotta pääsisimme kukkulalta katsoen 
kuolleeseen kulmaan. 

Yhtäkkiä edestäni ruohikosta kohosi tumma varjo. Tempa- 
sin käsikranaatin ja heitin karjaisten kohti hahmoa. Kauhuk- 
seni tunnistin räjähdyksen välähtäessä alikersantti Teilen- 
gerdesin, joka oli juossut huomaamattani edellemme ja 
kompastunut piikkilankaan. Onneksi hän selvisi vammoitta. 

Samanaikaisesti viereltämme kuului englantilaisten käsi. 
kranaattien terävämpiä räjähdyksiä ja srapnellitulitus muuttu; 
epämiellyttävän tiiviiksi. 

Ampumaketju repeytyi ja hupeni jyrkänteen puolella, mis.- 
sä tulitus oli kiivaampaa, samalla kun minä pysyin paikallani 
yhdessä Teilengerdesin ja kolmen uskollisen miehen kanssa. 
Yhtäkkiä eräs heistä tönäisi minua: ”Englantilaiset!” 

Kuin unikuvana silmiini painui tupruavien kipinöiden 
valaisemalle niitylle polvistuneiden hahmojen kaksoisrivistö, 
kun he nousivat etenemään. Näin selvästi upseerin hahmon, 
joka antoi oikealla sivustalla lähtökäskyn. Ystävät ja viholli- 
set olivat kuin lamaantuneet kohdatessaan äkkiä ja odotta- 
matta. Sitten livistimme tiehemme — muuta emme voineet — 
herpaantuneen vihollisen ampumatta meitä. 

Juoksimme täyttä vauhtia jyrkänteelle. Vaikka kompastuin 
ja lensin nurin korkeaan piikkilankaan, joka oli vedetty häi- 
jysti ruohon keskelle, pääsin onnekkaasti perille ja järjestin 
sieltä löytyneet levottomat mieheni kiireesti ampumaketjuksi 
kyynärpäätuntumaan. 

Tilanteemme oli nyt sellainen, että olimme tulikatteen alla 
kuin ahtaassa kopassa. Kaikesta päättäen pikku hyökkäyk- 
semme oli saanut liikekannalle koko osaston, jonka oli määrä 
raivata meidät tieltä. Olimme jyrkänteen alla peltotiellä, jota 
oli ajettu jonkin verran. Pyörien jättämät matalat ajourat riit- 
tivät sentään suojaamaan meitä mitenkuten kiväärinluodeilta, 
sillä vaaranpaikassa ihminen painautuu maahan tiiviisti kuin 
emon syliin. Tähtäsimme kivääreillä metsikköön, ja englan- 
tilaisten linjat olivat takanamme. Tilanne huolestutti minua 
enemmän kuin kaikki, mitä metsässä tapahtui; siksi tapahtu- 
mien edetessä lähetin välillä tähystäjän jyrkänteelle. 

yhtäkkiä tulitus vaikeni; jouduimme valmistautumaan 
hyökkäykseen. Tuskin korva oli ehtinyt tottua yllättävään 
hiljaisuuteen, kun metsän alakasvuston läpi liikkui monin- 
kertainen rapina ja kahina. 

”Seis! Kuka siellä? Tunnussana!?” 

Mylvimme varmaankin viisi minuuttia ja huusimme myös 
ensimmäisen pataljoonan vanhaa tunnuslausetta ”Ryhtikier- 
ros”, jonka kaikki hannoverilaiset tietävät tarkoittavan viinaa 
ja olutta; silloin vastaukseksi kajahti vain sekavaa huutoa. 
Lopulta päätin antaa tulikäskyn, vaikka jotkut väittivät kuul- 
leensa saksalaisia sanoja. Kaksikymmentä kivääriäni lennät- 
tivät ammuksensa metsikköön, lukot rasahtivat, ja pian kuu- 
limme tiheiköstä haavoittuneiden valitusta. Tunsin silloin 
hienoista epävarmuutta, sillä ei ollut mahdotonta, että 
olisimme tulittaneet luoksemme kiiruhtaneita apujoukkoja. 

Sitten rauhoituin, kuin meitä vastaan välähti yksittäin kel- 
taisia pikkuliekkejä, jotka sammuivat nopeasti. Yksi mies sai 
osuman olkaansa, mutta paarinkantaja huolehti hänestä. 

”Tuli seis!” 

Käsky kulki hitaasti eteenpäin, ja tuli lakkasi. Toiminta oli 
helpottanut jännitystä. 

Uudelleen huudettiin tunnussanaa. Kaavin kokoon sen 
mitä englantia osasin ja huusin muutamia suostuttelevia 
kehotuksia: ”Come here, you are prisoners, hands up!”" 

Vastaukseksi moniäänistä huutoa, joka miestemme mie- 
lestä kuulosti samalta kuin ”Kosto, kosto!” Yksinäinen kivääri- 
mies ilmestyi metsänreunasta ja lähti suuntaamme. Yksi mies 
teki virheen ja huusi hänelle: ”*Tunnussana!”, jolloin hän jäi 
empien seisomaan ja kääntyi takaisin. Ilmeisestikin tähystäjä. 


* Tulkaa tänne, olette vankeja, kädet ylös! 

”Ampukaa nurin!” 

Tusina laukauksia: hahmo lyyhistyi kasaan ja liukui kor- 
keaan ruohikkoon. 

Välinäytös täytti meidät tyytyväisyydellä. Metsänreunasta 
kuului jälleen merkillistä hälinää; kuulosti siltä, kuin vihol- 
liset rohkaisisivat toinen toistaan lähtemään salaperäistä 
puolustautujaa vastaan. 

Äärimmäisen jännittyneinä tuijotimme hämärään metsän- 
reunaan. Aamu alkoi sarastaa; ohut usva nousi niittymaasta. 

Nyt eteemme avautui näkymä, jota tässä kaukovaikut- 
teisten aseiden sodassa tuskin oli vielä nähty. Aluskasvus- 
ton hämärästä lähti rivinä varjoja etenemään avoimelle 
niitylle. Viisi, kymmenen, viisitoista, koko ketju. Vapisevat 
kädet väänsivät varmistinvivut auki. He olivat viidenkymme- 
nen metrin päässä, kolmenkymmenen, viidentoista... tulta! 
Kiväärit räiskyivät minuuttikaupalla. Kipinät sinkoilivat, kun 
lyijyluodit ryöppysivät päin aseita ja teräskypäriä. 

Yhtäkkiä huuto: ”Huomio, vasemmalla!” Äärivasemmalta 
meitä päin ryntäsi hyökkääjäkaarti, kärjessä jättiläishahmo 
heilutti revolveri ojossa valkeaa nuijaa. 

”Vasen ryhmä vasempaan päin!” 

Miehet kääntyivät ja ottivat tulokkaat seisten vastaan. 
Muutama vihollinen, näiden joukossa johtaja, lyyhistyi kii- 
reen kaupalla ammuttuihin luoteihin, loput katosivat yhtä 
nopeasti kuin olivat tulleetkin. 

Hyökkäyksen hetki oli koittanut. Pistimet kivääreissä ja 
hurraata huutaen rynnäköimme metsikköön. Käsikranaatit 
lensivät tiheään vesakkoon, ja tuossa tuokiossa olimme jäl- 
leen ottaneet kenttävartion kokonaan hallintaamme, vaikka 
emme olleetkaan saaneet sukkelaa vihollista kiinni. 

Kokoonnuimme viereiselle viljavainiolle ja tuijotimme 
toisiamme kalpein, valvonein kasvoin. Aurinko oli noussut 
säteillen. Leivo nousi korkeuksiin ja ärsytti meitä liverrykse]- 
lään. Kaikki tuntui epätodelliselta kuin kuumeisesti pelatun 
yön jälkeen. 

Kun tarjosimme toisillemme kenttäpulloja ja sytytimme 
savukkeet, kuulimme, kuinka vihollinen kulki solatietä pois- 
päin muutamien äänekkäästi valittavien haavoittuneiden 
kanssa. Näimme jopa hetken aikaa vihollisen saattueen, vali- 
tettavasti emme niin pitkään, että olisimme saaneet tehtyä 
siitä selvää. 

Päätin lähteä taistelupaikalta. Niityltä kuului tunnistamat- 
tomia kutsuja ja tuskanhuutoja. Äänet muistuttivat samma- 
koita, joiden kuulee kurnuttavan niityllä ukkosen jälkeen. 
Löysimme korkean ruohon keskeltä koko joukon vaina- 
jia sekä kolme haavoittunutta, jotka käsiinsä nojaten anoivat 
meiltä armoa. He tuntuivat olevan täysin vakuuttuneita siitä, 
että tappaisimme heidät siihen paikkaan. 

Kysyessäni: ”Ouelle nation?” yksi vastasi: ”Pauvre Rajput!”* 

Vastassamme oli siis intialaisia, jotka olivat tulleet kaukaa 
merten takaa tänne Jumalan selän taakse ottamaan köniinsä 
hannoverilaisilta jalkaväensotilailta. 

Soreat hahmot olivat ruhjoutuneet pahoin. Näin lyhyeltä 
etäisyydeltä jalkaväen luodit vaikuttavat räjähtävällä voimalla. 
Osa oli saanut toisen osuman maatessaan, jolloin ammuksen 
rata oli kulkenut koko ruumiin pituudelta. Kaikki olivat saa- 
neet enemmän kuin kaksi osumaa. Otimme heidät mukaamme 
ja raahasimme omaan taisteluhautaamme. Koska he huusivat 
kuin puukko kurkulla, mieheni pitivät heidän suutaan kiinni 


* Mikä maa? — Kurja radzput! 

ja uhkasivat nyrkillä, mikä vain kasvatti heidän pelkoaan. 
Yksi kuoli matkalla, mutta hänet otettiin silti mukaan, koska 
jokaisesta vangista maksettiin palkkio siitä riippumatta, oliko 
hän elävä vai kuollut. Muut koettivat päästä suosioomme 
huutamalla jatkuvasti: ”Anglais pas bon!” Miksi nämä miehet 
puhuivat ranskaa, ei oikein selvinnyt minulle. Saatossa, jossa 
vankien valitus sekaantui riemuumme, oli jotakin ikimuis- 
toista. Se ei ollut enää sotaa; se oli ikiaikainen kuvaelma. 

Taisteluhaudassa komppania, joka oli kuullut taistelun mels- 
keen ja joutunut ankaraan sulkutuleen, otti meidät voiton- 
riemulla vastaan. Saalistamme ällisteltiin asiaankuuluvasti. 
Täällä minun onnistui hiukan rauhoittaa vankejamme, joille 
oli kerrottu meistä ilmeisen ikäviä asioita. He alkoivat elostua 
ja kertoivat minulle nimensä; toinen oli Amar Singh. Heidän 
joukko-osastonsa oli First Hariana Lancers, kelpo rykmentti. 
Sitten vetäydyin mökkiimme Kiusin kanssa, joka oli oitis otta- 
nut puoli tusinaa valokuvia, ja juhlapäivän kunniaksi sallin 
hänen kestitä minua paistetuilla munilla. 

Pikku taistelumme mainittiin divisioonan päiväkäskyssä. 
Kahdenkymmenen miehen voimin olimme voittoisasti 
vastustaneet monin verroin ylivoimaista selustaamme pääs- 
syttä vihollista, vaikka meidät oli määrätty vetäytymään yli- 
voimaisen hyökkäyksen edessä. Asemasodan toimettomuu- 
dessa olin odottanut liiankin kiihkeästi tuollaista tilaisuutta. 

Lisäksi osoittautui, että haavoittuneen lisäksi olimme 
menettäneet yhden salaperäisesti kadonneen miehen. Kysy- 
mys oli sotilaasta, joka tuskin oli enää taistelukelpoinen, koska 
aikaisempi haavoittuminen oli tehnyt hänestä sairaalloisen 
pelokkaan. Aloimme kaivata häntä vasta seuraavana päivänä; 


* Englanti ei hyvä! 

oletin, että hän oli juossut peloissaan jollekin viljavainioista ja 
kaatunut siellä saatuaan osuman. 

Seuraavana päivänä minut komennettiin miehittämään 
kenttävartio uudelleen. Koska vihollinen oli saattanut tällä 
välin pesiytyä sinne, ympäröin metsän pihtimäisesti kahdella 
osastolla; toista johti Kius, toista johdin minä. Täällä käytin 
ensi kerran erityistä lähestymistapaa edetessäni vaaralliseen 
kohtaan: miehet kulkivat peräkkäin laajassa kaaressa kohteen 
ympärille. Jos paikka osoittautui miehitetyksi, yksinkertai- 
sella käännöksellä oikeaan tai vasempaan syntyi sivustatuli- 
rintama. Sodan jälkeen liitin tämän järjestyksen ”ampuma- 
rivistönä” jalkaväen taisteluohjesääntöön. 

Molemmat osastot yhtyivät jyrkänteellä ilman välikohtauk- 
sia — jos jätetään huomiotta, että Kius melkein ampui minut 
virittäessään pistooliaan. 

Vihollisesta ei näkynyt jälkeäkään; vain vartiomies huusi 
meille solatieltä, jolla olin käynyt tiedustelemassa ylikersantti 
Hackmannin kanssa, ampui valoraketin ja tulitti. Panimme 
suulaan nuorukaisen muistiin seuraavan tiedusteluretken 
varalle. 

Siellä, missä olimme edellisenä yönä torjuneet sivustahyök- 
käyksen, makasi kolme ruumista. Kaksi oli intialaisia ja yksi 
valkoihoinen upseeri, jolla oli kaksi kultaista tähteä olkai- 
missa, siis luutnantti. Hän oli saanut luodin silmäänsä. Ulos 
tullessaan luoti oli kulkenut ohimon läpi ja murskannut hänen 
teräskypäränsä syrjän, ja otin sen mukaani voitonmerkiksi. 
Hänen oikeassa kädessään oli yhä hänen oman verensä tah- 
raama nuija ja vasemmassa raskas, kuudesti laukeava Colt- 
revolveri, jonka rummussa oli enää kaksi patruunaa ampu- 
matta. Hän oli siis käynyt kimppuumme vakain aikein. 


175 


Seuraavina päivinä löytyi metsikön aluskasvillisuuden kät.- 
köstä vielä muutamia ruumiita — osoitus hyökkääjän ras- 
kaista tappioista, jotka synkistivät paikkaa entisestään. Kun 
tunkeuduin yksinäni tiheikön läpi, ihmettelin hiljaista sipi- 
nää ja kurnutusta. Astuin lähemmäs ja näin kaksi ruumista, 
jotka olivat heränneet kuumuudessa aavemaiseen eloon. Yö 
oli painostava ja hiljainen; seisoin pitkän aikaa kuin noidut- 
tuna kammottavan kuvaelman ääressä. 

18. päivänä kesäkuuta kenttävartioon hyökättiin jälleen; 
tällä kertaa asiat eivät sujuneet yhtä onnekkaasti. Syntyi pako- 
kauhu; miehistö säntäsi pakoon eikä sitä saanut enää koottua. 
Yksi mies, alikersantti Erdelt, juoksi sekaannuksissaan suoraan 
jyrkänteelle, vieri alas ja huomasi joutuneensa keskelle vaa- 
niskelevaa intialaisjoukkoa; hän viskoi käsikranaatteja ympä- 
rilleen, mutta intialaisupseeri tarttui häntä heti kauluksesta ja 
sivalsi vanunkipiiskalla kasvoihin. Sitten häneltä vietiin kello. 
Tönäisyjen ja lyöntien ohjaamana hänen täytyi lähteä mars- 
simaan; hän onnistui kuitenkin pakenemaan, kun intialai- 
set heittäytyivät maahan sivustatulessa. Harhailtuaan pitkään 
vihollisrintaman takana hän saapui takaisin meidän linjal- 
lemme syvät viirut kasvoissaan. 

Kesäkuun 19. päivän iltana lähdin pikku Schultzin, kymme- 
nen miehen sekä kevyen konekiväärin kanssa melkoisen 
ahdistavasta paikastamme partioretkelle sen vartiomiehen 
luokse, joka oli taannoin esiintynyt solatiellä niin remseästi. 
Schultz meni miehineen solatien oikealta, minä vasemmalta 
puolelta; sovittuamme, että autamme toisiamme, jos jompi- 
kumpi ryhmä joutuisi tulitukseen. Ryömimme eteenpäin ruo- 
hikon ja värihernetiheikön halki ja pysähdyimme välillä kuu- 
lostelemaan. 

Yhtäkkiä kuului kiväärinlukon rusahdus, kun se avattiin 
ja vedettiin kiinni. Makasimme kuin naulittuina. Jokainen 
vanha partioretkeläinen tietää seuraavien sekuntien epämiel- 
lyttävät tuntemukset. Toimintavapaus on hetkeksi mennyttä, 
ja on vain odotettava, mitä vihollinen tekee. 

Laukaus lävisti painostavan hiljaisuuden. Makasin herne- 
pensaan takana; oikealla puolellani sotilas heitti käsikranaatin 
solatielle. Silloin eteemme syttyi ampumalinja. Laukausten 
kammottavan terävä kajahdus paljasti, että kiväärimiehet väi- 
jyivät vain muutaman askelen päässä edessämme. Tajusin, että 
olimme joutuneet kavalaan ansaan, ja käskin miehiäni vetään- 
tymään. Ponnahdimme ylös ja juoksimme mielipuolisen kii- 
reesti takaisin samalla, kun vasemmalla puolellamme alkoi 
kivääritulitus. Tämän räiskeen keskellä luovuin tykkänään toi- 
veesta, että selviäisimme ehjin nahoin takaisin. Tietoisuutta 
vallitsi osuman odotus. Kuolema oli rynnistänyt ajojahtiin. 

Vasemmalta lähti osasto kimppuumme huutaen kimeästi 
hurraata. Pikku Schultz tunnusti minulle myöhemmin kuvi- 
telleensa, että hintelä intialainen heilutti puukkoaan aivan 
hänen takanaan ja tarrasi häntä jo kaulukseen. 

Yhtäkkiä syöksyin maahan ja ylitseni lensi aliupseeri 
Teilengerdes. Menetin teräskypärän, pistoolin ja käsikranaa- 
tit. Ei muuta kuin eteenpäin! Vihdoin pääsimme jyrkänteen 
suojaan ja säntäsimme ylöspäin. Samalla hetkellä Schultz tuli 
miehineen. Hän kertoi aivan hengästyneenä, että ainakin hän 
oli kurittanut röyhkeää vartiomiestä käsikranaateilla. Heti sen 
jälkeen tuotiin miestä, jolta oli mennyt luoti molempien jal- 
kojen läpi. Muut olivat säästyneet haavoittumiselta. Suurin 
vahinko oli se, että konekiväärin kantaja, muuan alokas, oli 
kompastunut haavoittuneeseen mieheen ja hylännyt aseen. 

Kun vielä puhua pulisimme vilkkaasti ja suunnittelimme 
uutta lähestymistä, alkoi tykistötulitus, joka toi tarkasti 
mieleeni 12:nnen vastaisen yön, myös siksi että tuloksena 
oli oitis toivoton sekasorto. Jäin yksin ja aseettomana jyrkän- 
teelle haavoittuneen kanssa, joka raahautui molempien käsi- 
ensä varassa luokseni ja valitti: ”Herra luutnantti, älkää jät- 
täkö!” 

Niin pahalta kuin se tuntuikin, jouduin jättämään hänet ja 
järjestämään kenttävartion. Hänet haettiin kuitenkin ennen 
päivänkoittoa. 

Kokoonnuimme metsänreunaan vartiokuoppien riviin 
ja iloitsimme koko sydämestämme, kun aamu sarasti eikä 
mitään erikoista ollut sattunut. 

Seuraavana iltana olimme jälleen samassa paikassa. Aioim- 
me hakea konekiväärin, mutta hiipiessämme vihollisen luo 
sarja epätavallisia ääniä paljasti, että siellä oli jälleen vahva 
miehitys vaanimassa. 

Siksi saimme tehtäväksemme hakea menettämämme aseen 
väkivalloin, ja seuraavana yönä kello kaksitoista meidän 
oli hyökättävä kolmen minuutin tulivalmistelun jälkeen 
vihollisvartioon ja etsittävä ase. Olin jo pelännyt, että aseen 
menettäminen aiheuttaisi meille ikävyyksiä, mutta en ollut 
millänikään ja iltapäivällä ammuin patterissa itsekin muuta- 
mia tarkkuutuslaukauksia. 

Kello yhdeltätoista olin jälleen kovan onnen toverini 
Schultzin kanssa tuolla kammottavalla alueella, jolla olimme 
jo kokeneet hurjia hetkiä. Mätänevien ruumiiden löyhkä oli 
käynyt hiostavassa ilmassa liki sietämättömäksi. Sirottelimme 
vainajien päälle kloorikalkkia, jota olimme tuoneet säkeissä. 
Vaaleat läiskät loistivat pimeässä kuin käärinliinat. 

Heti ensi alkuun oman konekiväärimme ammukset lenteli- 
vät jaloissamme ja ropisivat jyrkänteen seinämään. Sen vuoksi 
minun ja pikku Schultzin välille syntyi ankara riita, sillä hän 
konekiväärin sinne oli järjestänyt. Pääsimme kuitenkin sovin- 
toon, kun Schultz yllätti minut pensaan takaa neuvottelemasta 
burgundi-pullon kanssa, jonka olin tuonut vahvistamaan 
arveluttavaa seikkailuamme. 

Sovitulla hetkellä ensimmäinen kranaatti syöksyi kohti. 
Se iskeytyi viidenkymmenen metrin päähän taaksemme. 
Ennen kuin ehdimme kummastella merkillistä tulitusta, toi- 
nen iskeytyi yläpuolellemme ja peitti meidät multasateeseen. 
Tällä kertaa en voinut edes kiroilla, koska minä olin tulituk- 
sen kiinnittänyt. 

Tuon vähemmän innostavan alun jälkeen lähdimme ete- 
nemään, enemmänkin kunnian vuoksi kuin menestyksen toi- 
vossa. Onneksemme vartiomiehet näkyivät lähteneen asemis- 
taan; muutoin olisimme saaneet tylyn tervetulotoivotuksen. 
Valitettavasti emme löytäneet konekivääriä, mutta emme 
myöskään etsineet sitä kovin kauan. Todennäköisesti se oli jo 
pitkään ollut englantilaisten hallussa. 

Paluumatkalla Schultz ja minä vaihdoimme vielä painavia 
mielipiteitä: minä konekiväärin käsittelystä, Schultz tykkien 
tulenjohdosta. Olin kohdistanut tykit niin huolellisesti, että 
en ymmärtänyt asiaa ollenkaan. Vasta myöhemmin sain tie- 
tää, että kaikki tykit ampuvat yöllä lyhemmälti ja että etäisyys- 
mittaan olisi pitänyt lisätä sata metriä. Sitten neuvottelimme 
koko hankkeen tärkeimmästä yksityiskohdasta: ilmoituksesta. 
Sommittelimme sen niin, että kaikki olivat tyytyväisiä. 

Kun erään toisen divisioonan joukot tulivat seuraavana 
päivänä vaihtoon, etuvartiokahakka päättyi. Palasimme tila- 

päisesti Montbrehainiin ja marssimme sieltä Cambraihen, 
jossa vietimme lähes koko heinäkuun. 
Kenttävartio menetettiin lopullisesti lähtömme jälkeisenä 


yönä. 


180 


Langemarck 


Cambrai on unelias pikkukaupunki Artois'ssa, ja sen nimeen 
liittyy monia historiallisia muistoja. Ahtaat vanhanaikai- 
set kujat kiemurtelevat suuren raatihuoneen, rapautuneiden 
kaupunginporttien ja lukuisien kirkkojen ympärillä, joista 
suurimmassa Fenelon saarnasi. Jykevät tornit kohoavat ylös- 
päin suippojen talonpäätyjen keskeltä. Leveät puistokadut 
johtavat hoidettuun kaupunginpuistoon, jota koristaa lentäjä 
Bleriot'n muistomerkki. 

Asukkaat ovat hiljaista, ystävällistä väkeä, joka viettää viih- 
tyisää elämää suurissa, koruttoman näköisissä ja vauraasti 
varustetuissa taloissa. Monet koroillaeläjät viettävät täällä vii- 
meiset vuotensa. Kaupungille on syystäkin annettu lisänimi 
”La ville des millionaires*; sillä ennen sotaa täällä oli laskettu 
asuvan yli neljäkymmentä miljonääriä. 

Suursota tempaisi pesän ruususenunestaan ja siirsi sen val- 
tavien taistelujen polttopisteeseen. Uudenlainen kiireinen 
elämä rämisi pitkin epätasaista katukiveystä ja kilisi vasten 
pieniä ikkunoita, joiden takana pelokkaat kasvot kurkkivat. 
Vieraat miekkoset joivat vauraat kellarit tyhjiksi, heittäytyivät 
suuriin mahonkivuoteisiin ja häiritsivät asukkaiden mietiske- 
lyrauhaa vaihtuessaan jatkuvasti. Nämä saattoivat vain seisos- 
kellä kadunkulmissa ja ovien edustoilla keskellä muuttunutta 
ympäristöään ja varovaisella äänellä kuiskutella kauhukerto- 

muksia sekä varmoja uutisia maanmiesten lopullisen voiton 
lähestymisestä. 

Miehistö majoittui kasarmiin; upseerit majoitettiin Rue des 
Liniers'lle. Oleskelumme aikana tämä katu alkoi muistuttaa 
opiskelijakorttelia; yleinen seurustelu ikkunoista käsin, öiset 
laulutuokiot ja pikku seikkailut veivät aikamme. 

Joka aamu lähdimme äkseeraamaan suurelle aukiolle 
lähelle Fontainen kylää, josta sittemmin tuli kuuluisa. Minulla 
oli mieluisa palvelustehtävä, sillä eversti von Oppen antoi 
minun koota ja kouluttaa rynnäkköjoukon. Useat miehet 
olivat ilmoittautuneet vapaaehtoisiksi, joista asetin etusijalle 
tiedustelu- ja partioretkieni kumppanit. Koska kysymys oli 
uusista toimintamuodoista, luonnostelin itse ohjesäännön. 

Majapaikkani oli viihtyisä; vuokraisäntäni, ystävällinen jalo- 
kivikauppiaspariskunta Plancot-Bourlon salli minun harvoin 
syödä päivällistä lähettämättä yläkertaan jotakin maukasta. 
Iltaisin istuimme yhdessä teekupposen äärellä, pelasimme 
trictracia* ja jutustelimme. Erityisen usein pohdittiin vaikeaa 
kysymystä, miksi ihmiset sotivat. 

Tuollaisina iltoina kelpo monsieur Palcot kertoi oivallisesti 
Cambrain monista alati toimettomista ja sukkelista asuk- 
kaista, jotka rauhanaikana olivat täyttäneet kadut, viinituvat 
ja kauppatorin raikuvalla naurullaan ja toivat mieleeni mai- 
nion ”Benjamin-sedän”. 

Kerran muuan lurjus oli lähettänyt kaikille ympäristön 
kyttyräselille määräyksen, että näiden oli tärkeän perintöasian 
vuoksi saavuttava tietyn notaarin luo. Vastapäisen talon ikku- 
+ nasta hän sitten katseli ystävineen, kuinka seitsemäntoista 


* Backgammonin kaltainen lautapeli. 

kiukkuista ja metelöivää vuorenpeikkoa tunkeutui ilmoite- 
tulla kellonlyömällä notaariparan luo. 

Hauska oli myös kertomus vanhasta eukosta, joka asui 
vastapäätä ja jonka tunnisti oudosti kiertyneestä joutsen- 
kaulasta. Kaksikymmentä vuotta sitten hänet tunnettiin nei- 
tona, joka halusi oikein kunnolla naimisiin. Kuusi nuorta 
miestä kiinnostui, ja neito antoi innoissaan kaikille luvan 
tulla pyytämään hänen kättään hänen vanhemmiltaan. 
Seuraavana sunnuntaina talon luo saapui jättikiesit, joissa 
kuusi kosiomiestä istuivat, kaikilla kukkavihko kädessä. 
Kaunokainen lukitsi kauhuissaan oven ja piiloutui, samalla 
kun riiarit reuhasivat naapureiden riemuksi mielettömästi 
kadulla. 

Tai seuraava pikku tarina: Kauppatorille tulee huonomai- 
neinen nuori cambrailaismies ja kysyy maanviljelijän emän- 
nältä osoittaen pehmeää, pyöreää juustoa, jonka päälle on 
houkuttelevasti ripoteltu ruoholaukkaa: 

”Paljonko juusto maksaa?” 

”Kaksikymmentä souta, hyvä herra!” 

Mies antaa emännälle kaksikymmentä souta. 

”Juusto kuuluu nyt siis minulle?” 

”Totta kai, hyvä herra!” 

”Minä voin siis tehdä tälle juustolle mitä haluan?” 

”No tietenkin!” 

Pläts! hän heittää emäntää juustolla kasvoihin ja painelee 
tiehensä. 

25. päivänä heinäkuuta lähdimme mukavasta kaupun- 
gista ja matkustimme pohjoiseen Flanderiin. Sanomalehdistä 
olimme lukeneet, että siellä oli jo viikkokaupalla riehunut 
tykistötaistelu, joka ylitti mitoiltaan Sommenkin taistelun ja 

ulottui laajemmalle alueelle, vaikka ei ollutkaan yhtä ankaraa 
kuin Guillemontissa ja Comblesissa. 

Stadenissa meidät vastaanotti kaukainen kanuunanjyly, 
ja marssimme aution maiseman halki Ohndankin leiriin, 
Viivasuoran valtatien molemmin puolin viheriöivät hedelmäl- 
liset, kasvilavojen lailla korotetut pellot ja sakeat, pensasaitojen 
rajaamat niityt. Siellä täällä oli somia maataloja, joissa oli mata- 
lat olki- tai tiilikatot ja joiden muureille oli ripustettu tupakan- 
lehtinippuja kuivumaan. Tiellä kohtasimme flaamilaista maa- 
laisväkeä, joka puhui keskenään karkeaa, kotoisan miellyttävää 
kieltä. Vietimme iltapäiviä yksityisten maatalojen puutarhoissa, 
piilossa vihollislentäjien katseilta. Silloin tällöin laivatykkien 
kranaatit ujelsivat koristen päidemme yli ja iskeytyivät lähis- 
tölle. Yksi osui erääseen lähiseudun monista puroista ja tappoi 
muutamia 91. rykmentin miehiä, jotka olivat siellä uimassa. 

Illan tullessa minun täytyi lähteä etuosaston kanssa 
valmiuspataljoonan asemaan valmistelemaan vaihtoa. Kul- 
jimme Houlthulstin metsän ja Koekuitin kylän läpi reservi- 
pataljoonan luo ja matkalla jouduimme muutaman kerran 
”antamaan tietä? raskaille kranaateille. Pimeydestä kuului 
myös tapoihimme tottumattoman.alokkaan ääni: ”Tuo luut- 
nanttihan ei maastoudu koskaan” ”Hän tuntee nämä asiat? 
valisti eräs iskujoukon jäsen. ”Kun tulee oikeasti kohdalle, 
hän on ensimmäisenä maastossa.” 

Suojauduimme ainoastaan silloin, kun se oli välttämätöntä, 
mutta silloin nopeasti. Välttämättömyyden pystyi arvioimaan 
vain tunnistamalla kokemuksen avulla lentoradan päätepis- 
teen; vie aikansa, ennen kuin uusikko havaitsee heikon, pal- 
jastavan äänensävyn. Jotta olisin kuullut paremmin, vaihdoin 
teräskypärän kenttälakkiin vaara-alueella. 

Oppaamme eivät tuntuneet olevan aivan varmoja asias- 
taan ja kulkivat pitkin loputtoman pitkää laatikkohautaa. Sillä 
tavoin nimitetään juoksuhautoja, joita ei pohjaveden takia 
kaiveta vaan jotka rakennetaan maan päälle hiekkasäkkien 
ja vitsakimppujen avulla. Sitten kuljimme kammottavan run- 
nellun metsän halki, josta oppaidemme mukaan esikunta oli 
muutamia päiviä aikaisemmin ajettu pois sellaisilla pikkuju- 
tuilla kuin kahdenkymmenenneljän senttimetrin kranaateilla. 
”Täällä taitaa olla kaikki vähän suurempaa” ajattelin silloin. 

Harhailtuamme ristiin rastiin tiheässä alakasvustossa sei- 
soimme neuvottomina, oppaidemme hylkääminä kaislikossa 
keskellä hyllyvää suomaastoa, jonka tummasta vedenkalvosta 
kuunvalo heijastui. Kranaatit lentelivät pehmeään maahan ja 
muta lensi korkealle ilmaan ja läiskähteli alas. Lopulta onne- 
ton oppaamme, johon kiukkumme kohdistui, palasi ja kertoi 
löytäneensä tien. Hän vei meidät kuitenkin taas harhaan, aina 
lääkintäkorsun luo, jonka yläpuolella kaksi srapnellia räjähti 
melkein peräkkäin ja kuulat ja kuoret piiskasivat oksistoa. 
Päivystävä lääkäri antoi käyttöömme järkevän miehen, joka 
vei meidät Mäuseburgiin, valmiusjoukkojen komentajan pää- 
majaan. 

Minä jatkoin heti matkaa 225. rykmentin komppani- 
aan, jonka tilalle meidän 2. komppaniamme oli määrä tulla, 
ja etsittyäni pitkään löysin pommikuoppamaastosta muuta- 
mia sortuneita taloja, joita oli huomaamattomasti vahvis- 
tettu teräsbetonilla. Yksi talo oli edellispäivänä sortunut maan 
tasalle raskaan osuman voimasta, ja alas pudonnut kattolaatta 
oli murskannut miehistön kuin rotanloukku. 

Loppuyöksi ahtauduin komppanianpäällikön täpötäyteen 
betonionkaloon. Tuo rehti puskajussi kulutti aikaansa soti- 

laspalvelijan kanssa viinapullon ja suuren suolalihatölkin 
avustuksella, välillä piti tauon ja kuunteli alati kiihtyvää 
tykistötulitusta päätään puistellen. Sitten hän haikaili iha. 
nia Venäjän-aikojaan ja manasi rykmenttinsä uupumusta. 
Lopulta silmäni painuivat umpeen. 

Uni oli raskas ja pelokas: rakennuksen ympärille säkki- 
pimeässä putoilevat räjähteet aiheuttivat sanomatonta yksi- 
näisyyttä ja avuttomuutta kuolleen maiseman keskellä. 
Painauduin tahattomasti kiinni mieheen, joka nukkui vieres- 
säni makuulavalla. Yhtäkkiä ankara sysäys säikäytti minut jal- 
keille. Valaisimme seiniä nähdäksemme, oliko rakennukseen 
tullut reikää. Osoittautui, että kevyt kranaatti oli osunut ulko- 
seinään ja räjähtänyt. 

Seuraavan iltapäivän vietin pataljoonankomentajan luona 
Mäuseburgissa. Komentopaikan viereen iskeytyi katkeamatto- 
mana sarjana viidentoista senttimetrin kranaatteja, samalla 
kun ratsumestari pelasi loputonta skat-korttipeliä adjutantti- 
nsa ja lähettiupseerin kanssa, ja sikunaviinalla täytetty sooda- 
vesipullo kiersi. Välillä hän laski kortit käsistään saattaakseen 
lähetin matkaan tai keskustellakseen huolestuneen näköisenä 
betoniluolamme pomminkestävyydestä. Pontevista vasta- 
väitteistä huolimatta saimme hänet vakuuttumaan siitä, että 
emme selviäisi ylhäältä tulevasta osumasta. 

Illalla tavallinen kokonaistulitus kiihtyi raivokkaaksi. Etu- 
rintamalta nousi katkeamattomana sarjana kirjavia valora- 
ketteja. Pölyn peittämät lähetit toivat tiedon, että vihollinen 
hyökkää. Viikkokausien rummutuksen jälkeen jalkaväen- 
taistelu alkoi. Saavuimme siis viime hetkellä. 

Palattuani komppanianpäällikön suojaan odotin 2. komp- 


panian saapumista, kunnes se saapui kello neljältä aamulla 

kiivaan tykistötulen aikana. Otin joukkueeni ja vein sen 
asemiin, erään tuhoutuneen talon raunioiden peittämään 
- betonirakennelmaan, joka sijaitsi keskellä valtavaa, kauhistut- 
tavaa pommikuoppa-aavikkoa. 

Kello kuudelta aamulla paksu flanderilainen usva hälveni 
ja saatoimme tarkastella pelottavaa ympäristöämme. Pian sen 
jälkeen joukko vihollislentäjiä saapui tutkimaan tiiviisti maan 
pinnassa pommitusmaastoa. He antoivat sireenimerkkejä, 
samalla kun eksyksissä harhailevat jalkaväensotilaat koettivat 
kätkeytyä kranaattikuoppiin. 

Puoli tuntia myöhemmin alkoi tuliylläkkö, joka ympäröi 
oitis suojasaarekkeemme tulitaifuunilla. Ympärillämme räjäh- 
dykset tiivistyivät tulta tupruttavaksi seinämäksi. Kyyhötimme 
yhdessä ja odotimme joka hetki jysähtävää osumaa, joka 
hävittäisi meidät sekä betonilohkareet jäljettömiin ja jättäisi 
jälkeensä yhden uuden kuopan. 

Päivä kului odotellessa tuollaisia valtavia tuli-iskuja, joihin 
saattoi valmistautua pitkähköjen taukojen aikana. 

Illalla saapui uupunut taistelulähetti ja toi minulle käskyn, 
josta päättelin, että 1., 3. ja 4. komppania lähtisivät vasta- 
hyökkäykseen kello 10.50. 2. komppania odottaisi vaihtoa ja 
siirtyisi kokonaisuudessaan etummaiseen linjaan. Jotta voisin 
ottaa seuraavat tunnit vahvana vastaan, asetuin pitkäkseni 
aavistamatta, että veljeni Fritz, jonka luulin yhä viipyvän Han- 
noverissa, kiiruhti 3. komppanian ryhmän kanssa tulimyrs- 
kyn läpi aivan majani ohi. 

Untani häiritsi pitkään haavoittuneen miehen vaikerrus; 
kaksi pommikuoppakentälle eksynyttä saksia olivat tuoneet 
hänet tänne ja nukahtaneet sitten täysin uupuneina. Kun 
he aamulla heräsivät, oli heidän toverinsa kuollut. He kan- 

toivat hänet lähimpään kranaattikuoppaan, heittivät päälle 
pari lapiollista maata ja jatkoivat matkaansa jättäen taakseen 
yhden monista yksinäisistä ja tuntemattomista sankarihau- 
doista, joita tässä sodassa riitti. 

Heräsin raskaasta unesta vasta kello yhdeltätoista. Pesey- 
dyin teräskypärä astianani ja lähetin miehen hakemaan mää- 
räyksiä komppanianpäälliköltä, mutta ällistyksekseni tämä 
oli lähtenyt pois ilmoittamatta meillekään mitään. Tällaista 
sodassa on: kohtaat laiminlyöntejä, joista taisteluharjoituk- 
sissa ei tohdi edes uneksia. 

Kun vielä istuin kiroillen laverillani ja mietin mitä tehdä, 
pataljoonan lähetti saapui ja toi käskyn, että minun olisi otet- 
tava 8. komppania heti komentooni. 

Sain tietää, että 1. pataljoonan yöllinen vastahyökkäys oli 
tyrehtynyt raskaisiin menetyksiin ja että loput miehet puolus- 
tautuivat edessämme Dobschiitzwaldin metsikössä sekä sen 
molemmin puolin. 8. komppanialle oli annettu tehtäväksi 
rynnätä joukolla vahvistukseksi, mutta välimaastossa se oli 
raskain menetyksin hajonnut sulkutuleen. Koska myös komp- 
panianpäällikkö yliluutnantti Biädingen oli haavoittunut, 
minun olisi johdettava joukko uudelleen metsikköön. 

Kun olin jättänyt jäähyväiset orvolle joukkueelleni, läk- 
sin kulkemaan srapnellein kylvetyn autiuden halki lähetin 
kanssa. Epätoivoinen ääni pysäytti hetkeksi kumaran juok-' 
summe. Kaukana pommikuopasta kohottautui hahmo puo- 
liksi reunan yli ja viittoi verisellä kädentyngäliä. Osoitimme 
hökkeliin, josta olimme lähteneet, ja kiiruhdimme eteenpäin. 

8. komppania löytyi betonilohkareiden takaa kyyhöttä- 
mästä lannistuneena. 

”Joukkueenjohtajat!” 

Kolme alikersanttia ilmoittautui, ja he pitivät uutta hyök- 
käystä Dobschitzwaldiin mahdottomana. Raskaat osu- 
mat kohosivat tosiaankin kuin tulisena seinänä edessämme. 
Käskin joukkueiden ensin kokoontua kolmen betonilohka- 
reen taakse; jokaisessa oli vielä noin viisitoista-kaksikym- 
mentä miestä. Tuolla hetkellä tulitus kääntyi myös meitä 
kohti. Syntyi sanoinkuvaamaton sekasorto. Vasemman- 
puoleisen betonilohkareen luona kokonainen joukkue lensi 
ilmaan, oikeanpuoleinen sai täysosuman ja hautasi tonnien 
painoisten raunioidensa alle yliluutnantti Biädingenin, joka 
makasi siellä yhä haavoittuneena. Me olimme kuin huhma- 
ressa, jossa raskaat iskut jysähtelivät lakkaamatta. Kalman- 
kalpeat kasvot vilkuilivat toisiinsa; haavoittuneiden parkai- 
sut kaikuivat lakkaamatta. 

Nyt oli täysin yhdentekevää, jäisimmekö paikoillemme 
vai karkaisimmeko eteen- tai taaksepäin. Käskin siis miesten 
seurata ja ryntäsin keskelle tulitusta. Jo parin loikan jälkeen 
kranaatti peitti minut multaan ja sinkosi taaksepäin lähim- 
pään pommikuoppaan. Oli käsittämätöntä, ettei minuun 
ollut osunut, sillä kranaatteja satoi niin tiheässä, että ne tun- 
tuivat hipovan kypärää ja olkapäitä, ja jättimäisten eläinten 
lailla ne mylläsivät maata jalkojen alta. Pääsin kulkemaan 
eteenpäin saamatta osumaa ylipäätään vain siksi, että monin- 
kertaisesti myllerretty maaperä nielaisi ammukset syvälle, 
ennen kuin vastus räjäytti ne. Niinpä kranaattien räjähdys- 
pilvet exvät levinneet niin kuin pensaat vaan kohosivat suo- 
raan ylöspäin kuin suikeat poppelit. Muut lennättivät ympä- 
rilleen vain kuvun. Huomasin myös pian, että tulen kiivaus 
väheni edempänä. Kun olin selvinnyt pahimmasta paikasta, 
katsoin ympärille. Alueella ei näkynyt ainuttakaan ihmistä. 

Lopulta savu- ja pölypilvestä ilmaantui kaksi miestä, sit. 
ten yksi, sitten taas kaksi. Näiden viiden kanssa pääsin onnek.- 
kaasti määränpäähäni. 

Puoliksi tuhoutuneen betonilohkareen suojissa istui 3. 
komppanian johtaja luutnantti Sandvoss sekä pikku Schultz 
kolmen konekiväärin kanssa. Minua tervehdittiin raikuvasti 
ja sain siemauksen konjakkia, ja sitten he selvittivät minulle 
tilanteen, joka oli varsin tukala. Aivan edessämme kököttivät 
englantilaiset; oikealle ja vasemmalle ei ollut enää yhteyttä. 
Totesimme, että tämä nurkkaus sopi enää vain vanhoille, ruu- 
dinsavun kärventämille sotureille. 

Äkkiä Sandvoss kysyi minulta, olinko kuullut mitään veljes- 
täni. Voi kuvitella, kuinka huolestuin kuullessani, että hän oli 
osallistunut yölliseen rynnäkköön ja joutunut kateisiin. Hän 
oli minulle kaikkein läheisin; korvaamattoman menetyksen 
tunne valtasi minut. 

Pian sen jälkeen eräs sotilas tuli kertomaan, että veljeni 
makasi haavoittuneena läheisessä korsussa. Hän osoitti synk- 
kää, kaatuneiden puiden kattamaa linnaketta, jonka puolusta- 
jat olivat jo hylänneet. Kiiruhdin yli aukion, jota tarkkampujat 
tulittivat, ja astuin sisään. Mikä jälleennäkeminen! Veljeni 
makasi ruumiinhajun täyttämässä tilassa keskellä vaikeasti 
haavoittuneiden vaikerrusta. Hän oli surkeassa kunnossa. Ryn- 
näkön aikana häneen oli osunut kaksi srapnellinkuulaa; toinen 
oli mennyt keuhkon läpi, toinen murskannut oikean olkanive- 
len. Kuume hehkui hänen silmissään; avonainen kaasunaamari 
roikkui rinnan päällä. Hän saattoi liikkua, puhua ja hengittää 
vain vaivoin. Puristimme kättä ja kerroimme vaiheemme. 

Oli selvää, ettei hän saisi jäädä tähän paikkaan, sillä eng- 
lantilaiset saattaisivat hetkellä millä hyvänsä rynnätä tai 

heittää kranaatin ja tehdä pahoin vaurioituneesta betoni- 
rakennelmasta lopun. Parhain veljespalvelus olisi, että vei- 
sin hänet saman tien mukanani. Vaikka Sandvoss vastusti 
kynsin hampain iskuvoimamme heikentämistä, komensin 
viisi mukanani tullutta miestä kantamaan Fritzin lääkintä- 
korsu ”Kolumbuksen munaan” ja tuomaan sieltä miehiä mui- 
den haavoittuneiden kuljettamiseksi. Käärimme hänet teltta- 
kankaaseen ja työnsimme sen läpi pitkän seipään, jonka kaksi 
miestä otti harteilleen. Vielä kädenpuristus, ja onneton saatto 
lähti liikkeelle. 

Seurasin katseellani heilahtelevaa kantamusta, joka eteni 
kirkontorninkorkuisten kranaattipatsaiden tiheikössä. Jokai- 
sen osuman tullessa hätkähdin, kunnes pikku saattue oli 
kadonnut taistelun utuun. Tunsin samalla olevani äitini edus- 
taja ja vastaavani hänelle veljeni kohtalosta. 

Kun olin tulittanut hitaasti eteneviä englantilaisia metsän- 
edustan pommikuopista, vietin yön tällä välin kasvaneen mie- 
histöni sekä konekivääriyksikön kanssa betonirakennelman 
raunioiden välissä. Lähistölle osui kaiken aikaa epätavallisen 
voimakkaita räjähdyskranaatteja, joista yksi melkein tappoi 
minut illalla. 

Aamupuolella konekivääriampuja alkoi yhtäkkiä tulittaa, 
koska hämäriä hahmoja lähestyi. He olivat 76. jalkaväki- 
rykmentin yhteyspartiosta, josta hän surmasi yhden miehen. 
Tuollaisia erehdyksiä sattui näinä päivinä usein, eikä niitä pit- 
kään pähkäilty. 

Kello kuudelta aamulla osa 9. komppaniasta tuli vaihtoon ja 
antoi minulle määräyksen, että olisi siirryttävä Rattenburgin 
taisteluasemaan. Matkalla srapnellinkuula teki vielä yhdestä 
vänrikistäni taistelukyvyttömän. 

Rattenburg osoittautui hajalle ammutuksi, betonilohkarein 
vahvistetuksi taloksi, joka sijaitsi aivan Steenbachin rämei. 

sellä äyräällä. Nimi ”Rottalinnake” oli osuvasti valittu. Mel- 
koisen uupuneina asetuimme taloksi ja heittäydyimme olki- 
peitteisille lavereille, kunnes runsas päivällinen ja virkistävä 
piipullinen tupakkaa saivat meidät taas tokenemaan. 

Varhain iltapäivällä alkoi raskaiden aseiden tulitus. Kello 
kuudesta kahdeksaan räjähdykset seurasivat toisiaan; usein 
rakennus tärähteli inhottavasti ja uhkasi sortua lähelle 
iskeytyvien suutareiden voimasta. Tuona aikana keskusteltiin 
tavanomaiseen tapaan suojapaikan turvallisuudesta. Pidimme 
betonikatetta melko luotettavana; mutta koska linnake sijaitsi 
aivan uoman partaalla, pelkäsimme että raskas sivuosuma 
sortaisi maan altamme ja sinkoaisi meidät yhdessä betoniloh- 
kareiden kanssa joenpohjaan. 

Kun tulitus laantui illan tullen, hiivin srapnellinkuulien 
tiheänä verhona pyyhkimän kukkulan yli lääkintäkorsu 
”Kolumbuksen munaan” tiedustelemaan veljeni tilaa lääkä- 
riltä, joka juuri tutki kuolevan miehen kammottavasti vahin- 
goittunutta jalkaa. Suureksi riemukseni kuulin, että veljeni oli 
hoidettu eteenpäin kohtalaisen hyvässä kunnossa. 

Ruoanhakijat ilmaantuivat myöhään illalla ja toivat pie- 
nelle, kaksikymmenmiehiseksi kutistuneelle komppanialle 
lämmintä keittoa, säilykelihaa, kahvia, leipää, tupakkaa ja 
viinaksia. Söimme tukevasti ja annoimme ”98-prosenttisen” 
pullon kiertää. Sitten asetuimme levolle, jota tavan takaa häi- 
ritsivät joenuomasta nousevat hyttysparvet, kranaatit ja ajoit- 
taiset kaasuhyökkäykset. 

Levottoman yön jälkeen nukuin niin sikeästi, että mieheni 
joutuivat herättämään minut huolestuttuaan aamulla tulituk- 

sen kiihtymisestä. He kertoivat, että etulinjasta saapui eksy- 
neitä sotilaita, joiden mukaan etulinja oli raivattu tyhjäksi ja 
vihollinen eteni. 

Noudattaen vanhaa sotilasviisautta ”Kunnon aamiainen 
miehen tiellä pitää” söin ensin vahvistusta, sytytin piipun ja 
tarkastin sitten, miltä ulkona näytti. 

Näin vain vaatimattomasti, sillä ympäristö oli paksun savun 
peitossa. Tulitus kiihtyi hetki hetkeltä ja saavutti lopulta sel- 
laisen huipputason, että koska pahempaa ei voinut enää tulla, 
syntyi melkeinpä huvittunutta välinpitämättömyyttä. Multa- 
kokkareet ropisivat taukoamatta katollemme, ja kaksi kertaa 
rakennus itse sai osuman. Palokranaateista lähti suuria mai- 
donvalkeita pilviä, joista tulipärskeet ropisivat alas. Kokkare 
tuota paloainetta läiskähti kivelle jalkojeni juureen ja paloi 
vielä minuuttien ajan. Myöhemmin kuulimme, että tuon 
aineen polttamat miehet kieriskelivät maassa saamatta tulta 
sammumaan. Viiveräjähteet mylläsivät jysähdellen maata 
ja nostivat ilmaan laakeita maakumpuja. Kaasu- ja sumu- 
pilvet hiipivät raskaasti kentän yllä. Aivan edestämme kuului 
kivääri- ja konekivääritulitusta. Se merkitsi sitä, että viholli- 
nen oli jo lähellä. 

Alhaalla joenuomassa sotilasosasto kahlasi korkealle rois- 
kuvien mutageysirien tiheikössä. Tunnistin pataljoonanko- 
mentajan, kapteeni von Brixenin, joka tukeutui kahteen 
lääkintämieheen käsi siteissä, ja kiiruhdin hänen luokseen. 
Hän huusi minulle kiireesti, että vihollinen oli tunkeutunut 
läpi, ja varoitti viipymästä paikalla pitempään ilman suojaa. 

Pian ensimmäiset jalkaväenammukset rapisivat ympä- 
röiviin pommikuoppiin ja pirstoutuivat muurinjäänteisiin. 


Yhä enemmän pakenevia hahmoja katosi taaksemme pölyn 

keskelle, kun raivokas konekivääritulitus kertoi etulinjan kat. 
kerasta puolustautumisesta. 

Hetki oli koittanut. Oli puolustettava Rattenburgia, ja selvi- 
tin tympääntyneen näköisille miehille, ettei vetäytyminen 
tullut kysymykseenkään. Miehet jaettiin ampuma-aukkojen 
taakse, ja ainoa konekiväärimme asetettiin ikkuna-aukkoon. 
Pommikuoppa määrättiin sidontapaikaksi, ja sinne määrätty 
lääkintämies sai heti runsaasti puuhaa. Minäkin otin isännät- 
tömän kiväärin lattialta ja ripustin patruunavyön kaulaani. 

Koska joukkomme oli pienehkö, yritin haalia vahvistusta 
ympäristössä johtajatta harhailevista sotilaista. Useimmat 
noudattivat kutsuamme halukkaasti ja iloitsivat voidessaan 
liittyä joukkoomme, mutta jotkut jatkoivat kulkuaan vilkais- 
tuaan suuntaamme ja nähtyään, ettei meillä ollut toivoa. Tuol- 
laisissa tilanteissa kaikki hienotunteisuus katoaa. Annoin täh- 
dätä heitä. 

Kiväärinpiippujen magneettisesti vetämänä he tulivat 
hitaasti lähemmäs, vaikka ilmeistä näki, miten vastentahtoi- 
sesti he seuraamme liittyivät. Kuultiin monenlaisia veruk- 
keita, neuvotteluja ja enemmän tai vähemmän suopeita suos- 
tutteluja. 

”Mutta ei minulla ole kivääriä!” 

”Sitten odotatte, kunnes joku ammutaan!” 

Tulituksen kiihtyessä viimeistä kertaa niin valtavan voimak- 
kaaksi, että talon raunioihin osui useita kertoja ja tiilenpalat 
ropisivat korkealta teräskypäriemme päälle, minä lensin 
pelottavan räjähdyksen iskemänä maahan. Miesten ällistyk- 
seksi nousin haavoittumattomana ylös. 

Mahtavan päätöstuprutuksen jälkeen tuli hiljaisempaa. 
Tulitus siirtyi ylitsemme ja jäi Langemarckin-Bixschooten 

maantielle. Meidän asemamme ei ollut häävi. Tähän asti 
emme olleet nähneet metsää puilta; vaara oli syöksynyt kimp- 
puumme niin voimakkaasti ja monin muodoin, että emme 
olleet ehtineet sitä pohtia. Kun myrsky oli jyrissyt ylitsemme, 
oli nyt valmistauduttava siihen, mitä väistämättä oli edessä. 

Ja se saapui. Kiväärit vaikenivat edustallamme. Puolustau- 
tujat oli hävitetty. Savun keskeltä ilmaantui tiivis ampuma- 
ketju. Mieheni ampuivat kyyristellen raunioiden suojissa, 
konekivääri papatti. Kuin pois pyyhkäistyinä viholliset kato- 
sivat pommikuoppiin ja sitoivat meidät tulituksellaan. Vahvat 
osastot etenivät oikealla ja vasemmalla. Pian olimme kivääri- 
miesten ympäröimiä. 

Tilanne oli toivoton; ei ollut mitään mieltä uhrata miehiä. 
Annoin perääntymiskäskyn. Nyt oli vaikeaa saada tulitaiste- 
lussa sisuuntuneet miehet jaloilleen. 

Käyttäen hyväksemme pitkää maanmyötäistä savupilveä 
pääsimme pakoon, osaksi pitkin jokea, jonka vesi ulottui yli lan- 
tion. Vaikka piiritysrengas oli melkein suljettu, kiemurtelimme 
varovasti ulos. Lähdin pikku linnakkeesta viimeisenä tukien 
luutnantti Höhlemannia, jonka vaikeasta päävammasta valui 
verta mutta joka laski leikkiä avuttomuutensa kustannuksella. 

Ylittäessämme maantietä kohtasimme 2. komppanian. 
Kius oli kuullut haavoittuneilta tilanteestamme ja hän oli 
paitsi omasta tahdostaan myös miestensä vaatimuksesta läh- 
tenyt päästämään meitä pälkähästä. 

Siihen oli ryhdytty ilman käskyä. Aie liikutti meitä ja 
synnytti ylitsepursuavaa hilpeyttä, jonka vallassa teki mieli 
repiä puita juurineen maasta. 

Lyhyen neuvottelun jälkeen päätimme jäädä asemiin ja 
antaa vihollisen edetä luoksemme. Myös täällä saatiin tykki- 

miehet, valomerkinantajat, puhelinmiehet ja muut taistelu. 
kentällä harhailleet yksinäiset kulkijat vain väkivalloin ym- 
märtämään, että näissä oloissa heidänkin oli asetuttava kivääri 
kädessä makuulle ampumaketjuun. Pyynnöin, käskyin ja 
kiväärinperin järjestimme uuden tulirintaman. 

Sitten istuimme läheiseen juoksuhaudanjäänteeseen ja nau- 
timme aamiaista. Kius otti välttämättömän kojeensa ja valo- 
kuvasi. Edessämme vasemmalla Langemarckin suunnassa 
näkyi liikettä. Miehemme ampuivat ympäriinsä säntäileviä 
hahmoja, kunnes kielsin sen. Pian sieltä saapui alikersantti 
ketomaan, että kaartinjalkaväkikomppania oli pesiytynyt 
tielle ja tulituksemme oli aiheuttanut sille tappioita. 

Niin ollen käskin edetä kiivaan kivääritulen alla heidän 
ylänteelleen. Muutamia kaatui. Luutnantti Bartmer 2. komp- 
paniasta haavoittui vaikeasti. Kius pysytteli vierelläni ja söi 
voileipänsä loppuun edetessämme. Kun olimme miehittäneet 
maantien, jonka luota maasto laskeutui Steenbachin joelle, 
huomasimme että englantilaiset olivat aikoneet tehdä samoin. 
Ensimmäiset khakinväriset hahmot olivat jo parinkymme- 
nen metrin päässä. Niin kauas kuin silmä kantoi, etumaasto 
oli täynnä ampumaketjuja ja parijonoja. Heitä kuhisi myös jo 
Rattenburgin ympärillä. 

Englantilaiset touhusivat huolettomasti. Eräs mies kantoi 
selässään kelaa, jolta keriytyi johtoa. Ilmeisesti heitä ei ollut 
vielä paljonkaan tulitettu, ja he etenivät reippaasti. Vaikka 
heillä oli valtava ylivoima, järjestimme heille heti sulun. 
Ammuimme kiivaasti mutta tarkasti. Näin 8. komppaniaan 
kuuluvan tanakan korpraalin nojaavan kaikessa rauhassa 
kivääriään pirstoutuneeseen puunrunkoon: joka laukauksella 
kaatui yksi hyökkääjä. Muut hätkähtivät ja alkoivat hypäh- 

dellä tulituksessa kuin jänikset, kun pienet pölypilvet singah- 
telivat heidän keskellään. Osa kaatui luoteihin, ja muut ryö- 
mivät kranaattikuoppiin piilotellakseen niissä pimeän tuloon 
asti. Eteneminen pysähtyi siihen paikkaan; he maksoivat siitä 
kovan hinnan. 

Kello yhdentoista aikaan kokardikoristeiset lentokoneet 
kiitivät hitaasti meitä kohti, mutta ne ajettiin tiehensä kiivaalla 
tulituksella. Tuon villin räiskinnän keskellä jouduin nauraa 
hekottamaan miehelle, joka ilmoittautui minulle ja halusi kir- 
jallisen todistuksen siitä, että oli ampunut kiväärillään lento- 
koneen tuleen. 

Heti maantien miehityksen jälkeen olin lähettänyt ryk- 
menttiin tiedon ja pyytänyt lisäjoukkoja. Iltapäivällä saapui 
jalkaväkijoukkueita, pioneereja ja konekiväärejä vahvistuk- 
seksi. Vanhan Fritzin taktiikan mukaisesti kaikki sijoitettiin 
täpötäyteen etulinjaan. Silloin tällöin englantilaiset ampui- 
vat muutamia miehiä, jotka kulkivat varomattomasti tien 
poikki. 

Kello neljän aikaan alkoi varsin epämiellyttävä srapnelli- 
tulitus. Ammukset singottiin kovin tarkasti maantielle. 
Lentokoneet olivat epäilemättä havainneet uuden puolustus- 
linjamme, ja tukalia hetkiä oli tiedossa. 

Pian tosiaankin alkoi valtava tulitus kevyin ja raskain 
kranaatein. Makasimme tiiviisti vierekkäin täpötäydessä, 
viivasuorassa maantienojassa. Tuli hyppi silmillemme, oksat 
ja savenkimpaleet viuhuivat yllämme. Vasemmalla vieressäni 
leimahti ammus ja jätti jälkeensä valkoista, tukahduttavaa 
savua. Konttasin vierusmieheni luo. Hän ei enää liikkunut. 
Veri tihkui monista pienten terävien sirpaleiden iskemistä 
haavoista. Myös kauempana oikealla tuli raskaita tappioita. 


197 


Puolen tunnin kuluttua tuli hiljaista. Kaivoimme uutterasti 
syviä kuoppia laakeaan syvennykseen, jotta uuden hyökkä- 
yksen tullessa saisimme jonkinlaista suojaa sirpaleilta. Siinä 
työssä lapiomme osuivat vuoden 1914 kivääreihin, vöihin 
ja patruunanhylsyihin — osoitus siitä, että tähän maahan ei 
vuodettu verta ensi kertaa. Meitä ennen täällä taistelivat Lan- 
gemarckin vapaaehtoiset. 

Aamuhämärän aikaan meitä muistettiin vielä kunnolla. 
Kyyhötin Kiusin vierellä istumakuopassa, josta olimme saa- 
neet kunnon känsät. Maa keinahteli kuin laivan laidoitus- 
lankku ammusten osuessa lähistölle ja viereen. Valmistau- 
duimme loppuumme. 

Teräskypärä otsalle painettuna pureksin piippuani. Tuijotin 
maantielle, jonka kivet kipinöivät rautakappaleiden iskuista, 
ja sain rohkaistua itseäni pohdiskeluin. Merkilliset ajatukset 
risteilivät päässäni. Minua askarrutti ankarasti ranskalainen 
sarjaromaani Le vautour de la Sierra, joka oli osunut käsiini 
Cambraissa. Usein mutisin Arioston sanoja: ”Suuri sydän ei 
pelkää odottaessaan kuoleman hetkeä, kunhan kuolema on 
kunniakas?” Ne herättivät miellyttävää päihtymystä, sellaista 
kuin voi noidankiikussa tuntea. Kun kranaatit sallivat korvien 
levähtää, kuulin vierelläni hyräiltävän katkelmia kauniista 
laulusta Askalonin musta valas ja arvelin, että ystäväni Kius 
oli mennyt sekaisin. Jokaisella on omat päähänpinttymänsä. 

Tulituksen lähestyessä loppuaan suuri sirpale osui käteeni. 
Kius valaisi taskulampulla. Näimme pintanaarmun. 

Puolenyön jälkeen alkoi sataa hiljakseen; paikalle rynnän- 
neen rykmentin tiedustelupartiot etenivät Steenbachille asti 
ja havaitsivat vain mudan täyttämiä pommikuoppia. Viholli- 
nen oli vetäytynyt joen taakse. 

Väkivaltaisen vuorokauden ponnisteluista uupuneina ase- 
tuimme kuoppiimme lukuun ottamatta vartiomiehiä. Vedin 
kuolleen vierusmieheni manttelin ylleni ja vaivuin levotto- 
maan uneen. Aamuhämärän aikaan heräsin viluissani ja huo- 
masin olevani surkeassa jamassa. Satoi kaatamalla ja maan- 
tienojan vedet virtasivat pieneen kuoppaani. Kyhäsin pienen 
padon ja ammensin lepopaikkani tyhjäksi kenttäpakin kan- 
nella. Vedenpinnan noustessa korotin patoani kerros kerrok- 
selta, kunnes heikko rakennelma sortui paineen kasvettua ja 
likainen vesi virtasi kohisten kuoppaan ja täytti sen ääriään 
myöten. Etsiessäni pistoolia ja teräskypärää liejun seasta läh- 
tivät tupakka ja leipä ajelehtimaan pitkin ojaa, jonka muille 
asukkaille oli käynyt samalla tavoin. Vapisten ja palellen, vaat- 
teet likomärkinä seisoimme tietäen, että seuraavan tulituk- 
sen alkaessa olisimme täysin suojattomia tien mudassa. Se 
oli viheliäinen aamupäivä. Jälleen sain havaita, että minkään- 
lainen tykistötulitus ei murra puolustustahtoa niin kuin 
märkä ja vilu. 

Taistelun kokonaismittakaavassa tuo kaatosade tuli kuiten- 
kin taivaanlahjana, sillä englantilaisten hyökkäys ryytyi siihen 
nimenomaan ensimmäisenä, tärkeimpänä päivänään. Vihol- 
linen joutui kuljettamaan tykkinsä liettyneen pommikuop- 
pavyöhykkeen yli, kun taas me saatoimme kuljettaa räjäh- 
teemme ehjiä teitä pitkin. 

Kello yhdeltätoista aamupäivällä, kun epäilys oli jo vienyt 
meistä voiton, saapui pelastava enkeli lähetin hahmossa ja toi 
käskyn, että rykmentin on kokoonnuttava Koekuitiin. 

Marssiessamme takaisin näimme, miten hankalien yhteyk- 
sien takana eturintama oli hyökkäyspäivänä ollut. Tiet olivat 
ihmisten ja hevosten peitossa. Muutaman raastinraudaksi 


199 


ammutun tykinlavetin vierellä kaksitoista kammottavasti 
silpoutunutta hevosta tukki tien. 

Rykmentin jäänteet kokoontuivat kostealle niitylle, jonka 
ylle muutamat srapnellit levittivät maidonvalkeita pallojaan. 
Siellä oli vain murto-osa komppanian vahvuudesta, keskellä 
pari upseeria. Millaiset menetykset! Kahdesta pataljoonasta 
melkein kaikki upseerit ja sotamiehet. Eloonjääneet seisoi- 
vat synkin ilmein kaatosateessa ja odottivat majoittajia. Sen 
jälkeen kuivattelimme puuparakissa hehkuvan uunin ympä- 
rillä, ja tukeva aamiainen palautti elämänhalun. 

Illan tultua kylään iskeytyi kranaatteja. Yksi osui erääseen 
parakkiin ja tappoi useita 3. komppanian miehiä. Tulituksesta 
huolimatta asetuimme pian makuulle toivoen ainoastaan, ettei 
meitä viskattaisi vastahyökkäykseen tai äkilliseen puolustus- 
taisteluun keskelle sadetta. 

Kello kolmelta aamulla saimme lähtökäskyn. Marssimme 
pitkin ruumiiden ja pirstaksi tulitettujen autojen kattamaa 
maantietä Stadeniin. Tulituksen voima oli yltänyt tänne 
saakka: löysimme yhden ainoan kraatterin ympäriltä kaksi- 
toista vainajaa. Stadenissa, joka vielä saapuessamme oli 
kuhissut elämää, oli nyt vain ammusten vaurioittamia taloja. 
Autioitunut kauppatori oli täynnä rikkonaista koti-irtaimis- 
toa. Eräs perhe lähti mukanamme kauppalasta kuljettaen jäl- 
jessään ainoaa omaisuuttaan, lehmää. He olivat yksinker- 
taista väkeä; miehellä oli puujalka, vaimo talutti itkevää lasta 
kädestä. Taakse jäävä sekava meteli täydensi murheellista 
kuvaelmaa. 

2. pataljoonan jäänteet majoitettiin yksinäiselle maa- 
tilalle, joka piilotteli mehevien, korkeakasvuisten peltojen 
keskellä tiheiden pensaiden suojissa. Siellä minut määrättiin 

7. komppanian johtoon, ja sen kanssa jaoin ilot ja surut sodan 
loppuun asti. 

Ilalla istuimme kaakeliuunin ympärillä. Nautimme vahvik- 
keeksi väkevää totia ja kuulostelimme uudelleen alkanutta 
taistelun jymyä. Tuoreen sanomalehden sotatiedonannoista 
osui silmiini virke: ”Meidän onnistui pysähdyttää vihollinen 
Steenbachin linjalle. 

Tuntui merkilliseltä saada tietää, että näköjään seka- 
vat toimemme keskellä synkkää yötä olivat tulleet julkisuu- 
teen. Olimme osaltamme vaikuttaneet siihen, että mahtavin 
voimin käynnistynyt hyökkäys oli seisahtunut. Vaikka mie- 
histö- ja kalustomäärät olivat valtavia, niin ratkaisevassa koh- 
dassa muutaman taistelijan toiminta vaikutti tulokseen. 

Pian asetuimme lepäämään heinäparvelle. Runsaista ilta- 
ryypyistä huolimatta useimmat nukkujat hourailivat ja kieris- 
kelivät ympäriinsä, ikään kuin heidän olisi käytävä Flanderin 
taistelu vielä kerran. 

3. päivänä elokuuta lähdimme marssimaan läheisen 
Gitsin kauppalan rautatieasemalle mukanamme runsaasti 
hylätyn alueen karjaa ja maanviljelystuotteita. Kutistunut 
komppania joi rautatieaseman kapakassa taas hyvällä tuulella 
kahvia, jota kaksi aitoflaamilaista tarjoilijatarta höysti kaik- 
kien iloksi varsin uskalletuin sanakääntein. Erityisen hauskaa 
sotamiehistä oli, kun naiset maan tavan mukaisesti sinutteli- 
vat kaikkia, myös upseereja. 


Muutamia päiviä myöhemmin sain kirjeen Fritziltä Gelsen- 
kirchenin sairaalasta. Hän kirjoitti, että hänelle jäisi pysyvästi 
jäykkä käsivarsi ja raihnas keuhko. Lainaan hänen kuvaukses- 
taan seuraavan katkelman, joka täydentää omaa selostustani 

ja kuvaa, miten kalustotaistelun pauhuun heitetty maitoparta 
tilanteen koki: 

”Valmistautukaa rynnäkköön" Joukkueenjohtajani kasvot 
kumartuivat pikku kuopan yläpuolelle. Kolme sotamiestä 
lopetti keskustelunsa vieressäni ja nousivat kiroillen ylös. 
Minä kohottauduin, painoin teräskypärän lujasti päähäni ja 
astuin ulos hämärään. 

Oli sumuista ja koleaa; näkymä oli sillä välin muuttunut. 
Kranaattitulitus oli kääntynyt toisaalle ja moukaroi kumeasti 
jysähdellen jättimäisen taistelukentän muita osia. Lentoko- 
neet jyrisivät ilman halki, ja pelokkaasti tähyilevä katse rau- 
hoittui nähtyään siipien alapintaan maalatut suuret rautaris- 
tit. 

Juoksin vielä kaivolle, joka oli säilynyt merkillisen ehjänä 
raunioiden ja romun keskellä, ja täytin kenttäpulloni. 

Komppanian miehet asettuivat joukkueittain riviin. Kiinni- 
tin nopeasti neljä käsikranaattia vyöhön ja siirryin ryhmääni, 
josta puuttui kaksi miestä. Tuskin heidän nimensä ehdittiin 
kirjata muistiin, kun kaikki jo lähtivät liikkeelle. Joukkueet 
kulkivat jonossa pommikuoppien sivuitse, väistivät hirsiä, 
painautuivat vasten pensaita ja kulkivat kilisten ja kolisten 
vihollista päin. 

Hyökkäykseen lähti kaksi pataljoonaa; naapurirykmentin 
pataljoona lähti yhtä aikaa meidän kanssamme. Käsky oli 
lyhyt ja sitova. Englantilaiset osastot, jotka olivat tunkeutu- 
neet kanavan yli, oli työnnettävä takaisin. Minun tehtäväkseni 
oli määrätty, että jäisin osastoni kanssa eturintamasta otet- 
tuun asemaan torjumaan vastaiskua. 

Saavuimme jonkin kylän raunioille. Flanderin kammot- 
tavasti myllerretyn tasangon yllä kohosi muutamia mustia, 

pirstaleisia puunrunkoja, kaikki mitä oli jäljellä suuresta met- 
sästä. Suunnattomat savuvanat matelivat ilman halki ja peit- 
tivät iltataivaan synkkinä, raskaina pilvinä. Paljaan maan- 
pinnan yllä, joka oli myllerretty armottomasti useammankin 
kerran, leijaili tukahduttavia kaasuja. Ne liikkuivat hitaasti 
ympäriinsä keltaisina ja ruskeina. 

Määrättiin kaasusuojeluvalmius. Tuolla hetkellä alkoi suun- 
naton tulitus — englantilaiset olivat havainneet hyökkäyksen. 
Maata sinkoili ilmaan suurina suhisevina suihkulähteinä, ja 
sirpaleviuhkat pyyhkivät maata kuin sadekuuro. Seisoimme 
hetken kuin kivettyneinä, sitten kaikki säntäsivät hajalleen. 
Kuulin vielä kerran pataljoonankomentajamme, ratsumes- 
tari Böckelmannin huutavan kaikin voimin käskyn, josta en 
saanutselvää. 

Mieheni olivat kadonneet. Olin vieraassa joukkueessa ja 
tungeksin muiden kanssa kohti kylän raunioita, jotka armo- 
ton kranaattitulitus oli silannut maan tasalle. Riuhtaisimme 
kaasunaamarit kasvoilta. 

Kaikki heittäytyivät maahan. Vasemmalla puolellani oli 
polvillaan luutnantti Ehlert, jonka tunsin jo Sommesta. 
Hänen vieressään makasi alikersantti ja tähysteli. Sulkutulen 
voima oli hirvittävä; myönnän, että se ylitti uskaliaimmatkin 
odotukseni. Edessämme lepatti keltainen tuliseinämä; maa- 
möhkäleet, tiilenpalaset ja rautasirpaleet satoivat kuurona 
päällemme ja iskivät kipinöitä teräskypäristä. Minusta tuntui, 
kuin hengittäminen olisi muuttunut vaivalloisemmaksi eikä 
raudalla läpeensä kyllästetty ilma enää riittäisi keuhkoille. 

Kauan tuijotin hehkuvaa noidankattilaa, jonka ulkorajat 
muodostuivat englantilaisten konekiväärien suuliekeistä. 
Yllämme lentävää ammusten tuhatkertaista ampiaisparvea ei 

voinut korvin erottaa. Ymmärsin, että puolen tunnin rumpu- 
tulella valmisteltu hyökkäyksemme oli sortunut jo alkaes. 
saan tuohon voimakkaaseen torjuntatuleen. Kaksi kertaa 
lyhyin väliajoin valtava jysähdys peitti pauhinan alleen. Kaik- 
kein suurikaliiberisimmat miinat räjähtelivät. Kokonaiset 
sorakentät lensivät ilmaan, sinkoilivat ympäriinsä ja ropisivat 
hirvittävällä voimalla alas. 

Ehlertin huutaessa kutsun katsoin vasemmalle. Hän kohotti 
oikeaa kättään, viittoi taakseen ja ponnahti ylös. Nousin 
vaivalloisesti ja seurasin juosten. Jalkojani poltteli yhä kuin ne 
olisivat tulessa, mutta pistävä kipu oli hellittänyt. 

Tuskin olin ottanut parikymmentä askelta, kun minut pom- 
mikuopasta noustessani sokaisi srapnellin leimahdus, joka 
tuli vajaan kymmenen askelen päästä edestäni kolmen met- 
rin korkeudesta. Tunsin kumeat iskut rinnassa ja olkapäässä. 
Kivääri putosi automaattisesti kädestäni. Lyyhistyin pää 
taaksepäin kääntyneenä ja vierin takaisin pommikuoppaan. 
Pyörtyessäni kuulin vielä Ehlertin äänen, kun hän huusi juos- 
tessaan ohi: Häneen osui! 

Ehlert ei nähnyt seuraavaa päivää. Hyökkäys epäonnistui, 
ja vetäytymisvaiheessa hänet tapettiin saattajineen. Takarai- 
voon osunut luoti päätti tuon urhean upseerin elämän. 

Kun toinnuin pitkästä tajuttomuudesta, oli tullut rau- 
hallisempaa. Koetin päästä pystyyn, sillä makasin pää alas- 
päin, mutta tunsin olkapäässä ankaraa kipua, joka paheni 
jokaisesta liikahduksesta. Henki kulki lyhyesti ja katkonai- 
sesti; keuhkot eivät saaneet tarpeeksi ilmaa. Kimmoke keuh- 
koissa ja olkapäässä, ajattelin muistellessani saamaani kahta 
kumeaa, kivutonta iskua. Riisuin rynnäkköpakkauksen ja 
vyön ja täydellisen piittaamattomuuden vallassa myös kaasu- 

naamarin. Pidin teräskypärän päässä ja ripustin kenttäpullon 
takinsolkeen. 

Minun onnistui päästä ulos pommikuopasta. Ryömit- 
tyäni vaivalloisesti noin viiden askelen matkan jäin makaa- 
maan seuraavaan pommikuoppaan. Hetkeä myöhemmin 
yritin uudelleen ryömiä eteenpäin, koska kentälle ammuttiin 
jo heikkoa rumputulta. Tämäkin yritys epäonnistui. Kadotin 
kallisarvoisen vesipulloni ja vajosin pohjattomaan uupumuk- 
seen, josta pitkän ajan kuluttua heräsin polttavaan janoon. 

Alkoi sataa hiljakseen. Onnistuin keräämään tilkan likaista 
vettä teräskypärään. Olin menettänyt suuntavaistoni tyys- 
tin, eikä minulla ollut selvää käsitystä rintaman suunnasta. 
Pommikuopat ammottivat vieri vieressä, toiset suurempina, 
toiset pienempinä, ja näiden syvien monttujen pohjalta näkyi 
vain saviseinämä ja harmaa taivas. Alkoi ukkostaa, ja uuden 
rumputulen meteli peitti ukkosenjyrinän alleen. Painauduin 
tiiviisti kuopan seinää vasten. Savikokkare osui olkapäähäni, 
raskaita sirpaleita suhahteli pääni yli. Vähitellen kadotin ajan- 
tajun; en tiennyt, oliko aamu vai ilta. 

Kerran ohi kulki kaksi miestä, jotka harppoivat pitkin 
askelin yli kentän. Huusin heitä saksaksi ja englanniksi. He 
katosivat sumuun kuin varjot kuulematta minua. Lopulta 
kolme muuta miestä tuli luokseni. Heidän joukostaan tun- 
nistin alikersantin, joka oli edellispäivänä maastoutunut vie- 
reeni. Fle veivät minut lähelle pieneen majaan — se oli täynnä 
haavoittuneita, joista lääkintämiehet huolehtivat. Olin maan- 
nut pommikuopassa kolmetoista tuntia. 

Taistelun kiivas tulitus jatkoi työtään kuin jättimäinen kone- 
vasarapaja tai valssauslaitos. Kranaatteja iskeytyi taukoamatta 
lähistölle, usein singoten hiekkaa ja multaa katolle. Minut sidot- 

tiin ja sain uuden kaasunaamarin, rotevan hillovoileivän ja hiu- 
kan vettä. Lääkintämies huolehti minusta isällisesti. 

Pianenglantilaiset alkoivat edetä. Helähestyivät syöksyittäin 
ja katosivat pommikuoppiin. Ulkopuolelta kuului huutoja ja 
käskyjä. 

Yhtäkkiä sisään syöksähti nuori upseeri yltä päältä savessa. 
Hän oli veljeni Ernst, jota rykmentin esikunta oli väittänyt 
kuolleeksi jo edellispäivänä. Tervehdimme, hymyilimme hiu- 
kan hämillämme ja liikuttuneina. Hän silmäili ympärilleen 
ja katsoi minua peloissaan. Kyynelet tulivat hänen silmiinsä. 
Vaikka kuuluimme samaan rykmenttiin, oli silti ihmeellistä 
ja riipaisevaa, että kohtasimme suurella taistelukentällä, ja tuo 
muisto säilyy mielessäni arvokkaana ja kunniakkaana. Muu- 
taman minuutin kuluttua hän lähti ja toi mukanaan komp- 
paniansa viisi viimeistä miestä. Minut käärittiin telttakankaa- 
seen. Nyöritysten läpi työnnettiin riuku, ja minut kannettiin 
taistelukentältä. 

Kantajat vuorottelivat keskenään. Pikku saattue kiiruhti 
välillä vasempaan, välillä oikeaan ja väisteli valtavin määrin 
lenteleviä kranaatteja. Muutaman kerran he joutuivat suo- 
jautumaan nopeasti ja heittivät minut sivuun niin, että lensin 
vauhdikkaasti pommikuoppaan. 

Saavuimme lopulta pieneen betoni- ja peltikatteiseen kor- 
suun, jolla oli merkillinen nimi ”Kolumbuksen muna. 

Minut kannettiin alas ja asetettiin puulavitsalle. Korsussa 
istui kaksi minulle outoa upseeria kuunnellen vaitonaisena 
tykistön myrskyisää konserttia. Myöhemmin sain tietää, että 
toinen oli luutnantti Bartmer ja toinen avustajasotilaslää- 
käri nimeltä Helms. Koskaan ei ole mikään juoma maistu- 
nut niin hyvältä kuin sadevedellä jatkettu punaviini, jota hän 

kaatoi suuhuni. Kuume iski minuun tulisesti. Vaikeassa hen- 
genahdistuksessa taistelin saadakseni ilmaa, ja minua painoi 
Alppien voimalla mielikuva, että korsun betonikate makasi 
rinnallani ja minun oli jokaisella hengenvedolla saatava se 
kohoamaan. 

Apulaislääkäri Köppen saapui hengästyneenä. Hän oli 
juossut kranaattien ahdistelemana taistelukentän poikki. Hän 
tunnisti minut ja kumartui puoleeni. Näin, kuinka hänen kas- 
vonsa vääristyivät rauhoittavasti hymyileväksi irvistykseksi. 
Häntä seurasi pataljoonankomentajani. Kun tuo ankara mies 
taputti minua kevyesti olkapäälle, minua hymyilytti, sillä mie- 
leeni juolahti, että seuraavaksi mahtaa itse keisari ilmaantua 
paikalle tiedustelemaan vointiani. 

Neljä miestä kokoontuivat yhteen, joivat kenttäastioista 
ja kuiskuttelivat. Huomasin, että he puhuivat jonkin aikaa 
minusta, ja erotin erillisiä sanoja, kuten 'veli; ”*keuhko; ”haa- 
voittunut; joiden merkitystä pohdin. Sitten he alkoivat puhua 
ääneen taistelutilanteesta. 

Kuolemanväsymykseen, jonka vallassa makasin, tunkeu- 
tui nyt tietoisuus onnekkuudesta, joka kävi yhä voimakkaam- 
maksi ja säilyi tykönäni viikkoja. Ajattelin kuolemaa, eikä aja- 
tus herättänyt minussa levottomuutta. Kaikki näytti minusta 
hämmästyttävän yksinkertaisilta, ja vaivuin uneen ajatellen: 
Olet kunnossa?” 

Regnieville 


4. päivänä elokuuta 1917 nousimme junasta kuuluisassa Mars- 
la-Tourissa. 7. ja 8. komppania majoittuivat Doncourtiin, jossa 
vietimme muutaman päivän leppoisaa elämää. Vain muona- 
annosten niukkuus aiheutti minulle hämminkiä. Meitä oli 
ankarasti kielletty etsimästä pelloilta ruokaa; silti kenttä- 
santarmit ilmoittivat melkein joka aamu miehistä, jotka oli 
tavattu yöllä perunannostosta ja joita en voinut välttää ran- 
kaisemasta — ”koska heidän olisi pitänyt osata olla jäämättä 
kiinni” kuten perusteluni kuului, joskin epävirallisesti. 
Näiden päivien kuluessa jouduin myös oppimaan, että 
vääryydellä hankittu omaisuus vie turmioon. Tebbe ja minä 
olimme ottaneet hylätystä flaamilaisesta kartanosta mukaam- 
me ruhtinaan lasivaunut ja ymmärsimme suojata ne junamat- 
kan ajaksi uteliailta katseilta. Nyt suunnittelimme suurellista 
huviretkeä Metziin, jotta voisimme kerrankin nauttia elämästä 
täysin siemauksin. Niinpä eräänä iltapäivänä otimme valjaat 
ja lähdimme matkaan. Valitettavasti kieseissä ei ollut jarruja, 
koska ne oli tarkoitettu Flanderin tasangoille eikä Lothringenin 
mäkimaastoon. Jo kylässä aloimme kiitää alamäkeen ja pian 
etenimme sellaista vauhtia, ettei siinä voinut hyvin käydä. 
Ensimmäisenä loikkasi kyydistä ajomies, sitten Tebbe, joka 
lensi pahaksi onneksi maatalouskoneiden rykelmään. Minä 
jäin yksinäni silkkipolstereille ja tunsin oloni varsin epämu- 

kavaksi. Yksi ovista lennähti auki ja repeytyi kokonaan irti 
osuttuaan lennätinpylvääseen. Lopuksi vaunut vierivät alas 
rinnettä ja murskaantuivat talonseinään. Poistuessani murs- 
kaantuneesta ajoneuvosta ikkunan kautta totesin hämmäs- 
tyksekseni, että olin säilynyt vahingoittumattomana. 

9. päivänä elokuuta divisioonan komentaja, kenraalimajuri 
von Busse tarkasti komppanian ja kiitti sen oivallista taistelu- 
menestystä. Seuraavana iltapäivänä nousimme junaan ja mat- 
kustimme Thiaucourtin lähelle. Sieltä marssimme saman tien 
uuteen asemaamme, joka sijaitsi Cöte Lorrainen metsäylän- 
göllä vastapäätä monista päiväkäskyistä tuttua, pirstaksi 
ammuttua Regni6villen kylää. 

Ensimmäisenä aamuna katsastin lohkoni, joka minusta 
vaikutti melko pitkältä yhdelle komppanialle ja osin koos- 
tui puoliksi sortuneiden hautojen sekamelskasta. Etulinja oli 
monin paikoin tuhoutunut täällä käytettyjen kolmijalkais- 
ten siipimiinojen osumista. Tunnelini sijaitsi noin sata metriä 
taempana niin sanotussa yhteyshaudassa, lähellä Regni6vil- - 
lestä lähtevää tietä. Ensimmäistä kertaa pitkään aikaan oli 
vastassamme jälleen ranskalaisia. 

Geologi olisi tuntenut olonsa mukavaksi tässä asemassa. 
Yhdyshaudat kulkivat perä perää kuuden kerrostuman läpi, 
korallikalkista ”Gravelotten merkeliin; johon taisteluhauta 
oli kaivettu. Kellanruskea kallio oli täynnä kivettymiä, ennen 
kaikkea tuhansin kappalein litteitä, sämpylänmuotoisia meri- 
siilejä, jotka reunustivat hautojen seinämiä. Aina kun kul- 
jin osaston läpi, palasin korsuun taskut täynnä näkinkenkiä, 
merisiilejä ja ammoninsarvia. Merkeli oli siitä miellyttävää, 
että se kesti rajuilmoja paremmin kuin tavallinen savimaa. 
Lisäksi hauta oli paikoin muurattu huolella ja pohja katettu 

pitkälti betonilla, joten runsaatkin sadevedet valuivat helposti 
pois. 

Tunnelini oli syvä ja kostea. Eräs sen ominaisuus ei juuri 
riemastuttanut: tällä seudulla nimittäin esiintyi tavallisen ase- 
mesta melkoisen vikkelä täilaji. Ilmeisesti nämä lajit suhtau- 
tuvat toisiinsa yhtä vihamielisesti kuin mustarotta ja isorotta. 
Täällä ei tavallisesta liinavaatteiden vaihdosta ollut mitään 
apua, sillä hyppykykyiset loiset väijyskelivät kavalasti makuu- 
sijojen oljissa. Epätoivon valtaama nukkuja viskoi lopulta 
peitot ulos voidakseen ryhtyä perusteelliseen ajojahtiin. 

Myös muonitus jätti paljon toivomisen varaa. Laihan päi- 
välliskeiton lisäksi annettiin vain kolmannes leipää ja nau- 
rettavan pieni höyste, joka oli yleensä puoliksi pilaantunutta 
marmelaatia. Siitä söi aina puolet lihava rotta, jota yritin tur- 
haan saada loukkuun. 

Reservi- ja lepokomppaniat oleskelivat syvälle metsään pii- 
lotetussa alkukantaisessa hirsirakennusrykelmässä. Minua 
miellytti erityisesti majapaikkani reserviasemassa, pikkulei- 
rissä, joka oli ahdettu tiiviisti kapean metsäkanjonin rinteen 
suojaan. Asuin siellä pikkuriikkisessä majassa, joka oli raken- 
nettu puoliksi rinteen sisään ja joka oli syvällä pähkinäpensai- 
den ja kornellipuiden katveessa. Ikkunasta näkyi vastapäinen 
metsän peittämä vuorenharjanne ja kanjonin pohjalla kapea 
niittykaistale, jonka halki virtasi puro. Huvittelin syöttämällä 
lukemattoman monia ristilukkeja, jotka olivat kutoneet mah- 
tavat verkkonsa pensaisiin. Hirsimajan takaseinälle koottu 
monenkirjava pullokokoelma paljasti, että jo useat asuk- 
kaat olivat viettäneet täällä mietiskelytuokioitaan, ja minäkin 
varoin lyömästä laimin asiaankuuluvaa käytäntöä. Kun usva 
nousi iltaisin notkelmasta ja sekoittui tulisijani raskaaseen 

valkoiseen savuun ja minä kyyhötin avoimen oven äärellä 
ensi hämärässä raikkaan syysilman ja tulen lämmön välissä, 
tuntui siihen sopivan rauhallinen ryyppy: puolet punaviiniä 
ja puolet munalikööriä kuperassa lasissa. Samalla lueskelin 
ja kirjasin muistiinpanojani. Nämä hiljaiset juhlat haihdut- 
tivat mielestäni sen, että täydennyspataljoonasta saapunut: 
kauemmin palvellut herra oli ottanut komppaniani komen- 
toonsa ja minä suoritin jälleen joukkueenjohtajana pitkäve- 
teistä taisteluhautapalvelusta. Vanhasta tottumuksesta koetin 
välttää loputonta vartiopalvelusta lukuisin partioretkin. 

24. päivänä elokuuta urhea ratsumestari Böckelmann 
haavoittui kranaatinsirpaleesta — kolmas pataljoonankomen- 
taja, jonka rykmentti menetti lyhyen ajan kuluessa. 

Hautapalveluksen aikana ystävystyin alikersantti Kloppman- 
nin kanssa, joka oli jo iäkkäämpi ja avioitunut mies ja erinomai- 
sen taisteluhaluinen. Hän kuului ihmisiin, joilta ei puutu hitus- 
takaan rohkeutta ja jollaisia on vain yksi sadoista. Sovimme, 
että voisimme pistäytyä vieraisilla ranskalaisen haudoissa, ja 
suoritimme ensimmäisen käyntimme 29. päivänä elokuuta. 

Ryömimme vihollisen esteelle, johon Kloppmann oli edel- 
lisenä yönä leikannut aukon. Epämukava yllätys oli, että 
piikkilanka oli paikattu; siitä huolimatta leikkasimme sen 
uudelleen auki kohtalaisen meluisasti ja astuimme hautaan. 
Väijyttyämme pitkään lähimmän olkavarustuksen takana hii- 
vimme eteenpäin seuraten puhelinjohtoa, joka päättyi maassa 
sojottavaan pistimeen. Asema oli moninkertaisten piikkilan- 
kojen ja yhden säleoven sulkema, mutta se oli miehittämä- 
tön. Kun olimme tutkineet kaiken tarkkaan, lähdimme samaa 
reittiä takaisin ja suljimme aukot huolellisesti, jotta käyn- 


tiämme ei huomattaisi. 

Seuraavana iltana Kloppmann vakoili jälleen asemassa, 
mutta hänet otettiin vastaan kiväärinlaukauksin ja sitruunan. 
muotoisin käsikranaatein, ”ankanmunin; joista yksi putosi 
aivan hänen maahan painetun päänsä viereen kuitenkaan 
räjähtämättä. Hänen täytyi lähteä kiireesti livohkaan. Seu- 
raavana iltana lähdimme kahdestaan matkaan ja havaitsimme, 
että etumainen hauta oli miehitetty. Vakoilimme vartiomiehiä 
ja määritimme heidän sijaintinsa. Eräs vihelteli mukavaa sävel. 
mää itsekseen. Lopulta meitä tulitettiin, ja hiivimme takaisin. 

Kun seisoin taas haudassa, sinne ilmaantuivat yhtäkkiä 
toverini Voigt ja Haverkamp, jotka olivat selvästikin juhli- 
neet ja saaneet päähänsä lähteä viihtyisästä pikkuleiristä sysi- 
pimeän metsän läpi toivioretkelle etumaiseen linjaan, ”tulla 
partioimaan” kuten he sanoivat. Periaatteeni on aina ollut, 
että kukin vastatkoon omista toimistaan niin kuin parhaaksi 
katsoo, ja annoin heidän siksi kiivetä haudasta, vaikka viholli- 
nen oli yhä varpaillaan. Heidän partioretkensä ainoana tarkoi- 
tuksena oli etsiä ranskalaisten rakettien silkkisiä laskuvarjoja, 
ja heilutellen näitä valkoisia liinoja he juoksentelivat itsensä 
uuvuksiin vihollisen piikkilangan edessä. Heitä tietenkin 
ammuttiin, mutta aikanaan he palasivat turvallisesti takaisin. 
Bacchus suojeli omiaan tapansa mukaan. 

10. päivänä syyskuuta lähdin pikkuleiristä rykmentin 
komentopaikkaan anoakseni lomaa. ”Ajattelin jo Teitä” vas- 
tasi eversti, ”mutta rykmentin täytyy suorittaa vaarallinen 
tiedustelutehtävä, jonka järjestämisen tahdon jättää Teidän 
hoidettavaksenne. Valitkaa sopivat miehet ja harjoitelkaa 
heidän kanssaan Souslceuvren leirissä? 

Meidän olisi tunkeuduttava kahdesta kohdasta vihollisen 
taisteluhautaan ja koetettava ottaa vankeja. Partio jakaantuisi 

kolmeen osaan, kahteen iskujoukkoon sekä osastoon, jonka 
olisi miehitettävä vihollisen etummainen linja ja turvattava 
selustamme. Minä otin komennon sekä vasemmanpuoleisen 
joukon, ja oikean määräsin luutnantti von Kienitzille. 

Kun tiedustelin vapaaehtoisia, astui pataljoonan kaikista 
komppanioista yllätyksekseni — olihan jo vuoden 1917 loppu 
— melkein kolme neljäsosaa eteenpäin. Valitsin osallistujat 
tapani mukaan kulkemalla pitkin rivistöä ja etsimällä ”hyviä 
kasvoja”. Muutamat yli jääneet melkein itkivät, kun heidät tor- 
juttiin. 

Ryhmäni koostui, minut mukaan luettuna, neljästätoista 
miehestä, näiden joukossa vänrikki von Zglinitzky, ali- 
kersantit Kloppmann, Mevius, Dujesiefken ja kaksi pioneeria. 
2. pataljoonan pahimmat hurjapäät olivat kohdanneet. 

Kymmenen päivää harjoittelimme käsikranaattien heittä- 
mistä ja suoritimme rynnäkköä todenmukaisissa rakennel- 
missa. Oli ihme, että intoilijoiden joukosta vain kolme 
haavoittui sirpaleista jo ennen lähtöä. Muutoin emme osallis- 
tuneet palvelukseen, joten syyskuun 22:sen iltapäivällä lähdin 
villiintyneen mutta käyttökelpoisen joukkion isäntänä toiseen 
asemaan, jonne meidän oli määrä majoittua yöksi. 

Illalla Kienitz ja minä kuljimme synkän metsän halki patal- 
joonan komentopaikkaan, jonne ratsumestari Schumacher oli 
kutsunut meidät viimeiselle aterialle. Sitten asetuimme tun- 
neliimme lepäämään vielä muutamaksi tunniksi. On merkil- 
linen tunne, kun tietää, että seuraavana päivänä on edessä elä- 
män ja kuoleman koitos, ja ennen nukahtamista tutkistelee 
itseään ja tekee tiliä. 

Kello kolme meidät herätettiin. Nousimme ylös, pesey- 
dyimme ja annoimme laittaa aamiaista. Suutuin heti pahan- 

päiväisesti, koska sotilaspalvelijani oli pannut aivan liikaa 
suolaa munakkaaseen, jolla halusin vahvistaa itseäni ja juhlis. 
taa merkittävää päivää; kerrassaan mukava alku. 

Työnsimme lautaset sivuun ja kävimme sadannen kerran 
läpi kaikki yksityiskohdat, joihin saattaisimme törmätä. Kes- 
kustelun aikana nautimme kirsikkalikööriä, samalla kun 
Kienitz koetti parhaansa mukaan kertoa ikivanhoja vitsejä. 
Kaksikymmentä vaille viisi kokosimme miehet yhteen ja 
veimme heidät etummaisen linjan bunkkeriin. Piikkilankaan 
oli jo leikattu aukkoja, ja pitkät, kalkkijauheella vedetyt nuolet 
osoittivat suurten viisareiden lailla hyökkäyskohtiimme, 
Puristimme toistemme käsiä ja erosimme odottaen, mitä 
tuleman piti. 

Olin pukenut ylleni työvälineet, jotka soveltuivat suunnitel- 
miimme: rinnalla kaksi hiekkasäkkiä, kummassakin neljä var- 
sikäsikranaattia, vasemmanpuoleisissa iskusytyttimet, oikean- 
puoleisissa aikasytyttimet, oikeassa takintaskussa parabellum 
pitkässä hihnassa, oikeassa housuntaskussa pieni mauserpis- 
tooli, vasemmassa takintaskussa viisi munakäsikranaattia, 
vasemmassa housuntaskussa fosforikompassi ja vihellyspilli, 
vyössä jousihaka käsikranaattien viskaamiseksi, tikari ja piikki- 
lankasakset. Sisätaskussa pullotti lompakko ja kotimaanosoite, 
housujen takataskussa taskumatti täynnä kirsikkalikööriä. 
Olkahihnat ja Gibraltar-nauhat olimme jättäneet pois, jotta 
vihollinen ei saisi mitään tietoa alkuperästämme. Jokaisella oli 
tunnuksena valkoiset nauhat kummassakin käsivarressa. 

Neljä minuuttia vaille viisi vasemmanpuoleinen naapuri- 
divisioona aloitti harhautustulituksen. Täsmälleen kello viisi 
taivas alkoi liekehtiä rintamamme takana ja ammukset Kiiti- 
vät kohisevana pilvenä päidemme yli. Seisoin Kloppmannin 

kanssa tunnelin suulla ja poltin viimeisen savukkeen; meidän 
oli kuitenkin suojauduttava lukuisilta lyhyiksi jääneiltä 
laukauksilta. Kello kädessä laskimme minuutteja. 

Kello 5.05 lähdimme tunnelista valmiita reittejä esteelle. 
Juoksin edellä pidellen käsikranaattia korkealla kädessä 
ja näin myös oikean partion ryntäävän ensi hämärässä 
eteenpäin. Vihollisen este oli hutera. Ylitin sen kahdella loi- 
kalla, mutta kompastuin sen takana piikkilankalieriöön 
ja syöksyin pommikuoppaan, josta Kloppmann ja Mevius 
kiskoivat minut ylös. 

”Eteenpäin!” Loikkasimme ensimmäiseen hautaan kohtaa- 
matta vastarintaa, mutta oikealla alkoi räiskyvä käsikranaat- 
titaistelu. Piittaamatta siitä astuimme yli hiekkasäkkisulun, 
kuljimme kyyryssä pommikuoppaan ja nousimme ylös toisen 
linjan edustalla espanjalaisratsurivin edessä. Koska tämäkin 
linja oli tyystin tuhoutunut eikä vangeista ollut toivoa, kiiruh- 
dimme pysähtymättä pitkin vallitettua juoksuhautaa. Sitten 
asetin pioneerit eteen raivaamaan tietä, mutta koska vauhti ei 
minua tyydyttänyt, siirryin itse kärkeen. Meillä ei ollut aikaa 
ilotulitteluun. 

Saapuessamme kolmanteen linjaan löysimme jotakin, 
mikä salpasi henkemme: maassa lojuva hehkuva tupakan- 
natsa ilmoitti vihollisen olevan lähituntumassa. Annoin 
miehilleni merkin, tartuin lujemmin käsikranaatteihin ja 
hiivin pitkin vankkarakenteista hautaa, jonka seinää vas- 
ten nojasi loputtomasti hylättyjä kivääreitä. Sellaisessa tilan- 
teessa kaikki yksityiskohdat piirtyvät muistiin. Niinpä mie- 
leeni painui kuin unessa kenttäpakki, jossa sojotti lusikka. 
Kaksikymmentä minuuttia myöhemmin tuo havainto pelas- 
taisi henkeni. 


215 


Yhtäkkiä edestämme = katosi —varjomaisia hahmoja, 
Juoksimme niiden perään ja jouduimme umpikujaan, 
jonka seinään oli kaivettu tunneliaukko. Asetuin tunne. 
lin suulle ja huusin: ”Montez!” Vastaukseksi singottiin käsi- 
kranaatti. Ilmeisesti räjähteessä oli aikasytytys; kuulin pie. 
nen paukahduksen ja ehdin hypätä taaksepäin. Kranaatti 
räjähti pääni korkeudella vastapäisen seinämän vieressä, sil- 
poi silkkilakkini, haavoitti vasenta kättäni useista kohdin ja 
irrotti pikkusormen pään. Vierelläni seissyt pioneerialiker- 
santti sai sirpaleen nenäänsä. Astuimme muutaman askelen 
taaksepäin ja pommitimme vaaranpaikkaa käsikranaatein. 
Eräs yli-innokas mies viskasi aukkoon sytytysputken ja esti 
näin hyökkäyksen jatkumisen. Käännyimme ympäri ja ete- 
nimme kolmatta linjaa vastakkaiseen suuntaan tavoittaak- 
semme lopulta viholliset. Joka puolella näkyi pois heitettyjä 
aseita ja varusesineitä. Mieleemme nousi yhä painostavam- 
min kysymys: ”Missä näiden lukemattomien kiväärien omis- 
tajat mahtavat olla? Missä he väijyvät?” mutta kiiruhdimme 
päättäväisesti käsikranaatit valmiina ja pistoolit ojossa yhä 
syvemmälle autioon, ruudinsavuiseen taisteluhautaan. 

Kulkureittimme on selvinnyt minulle vasta jälkikäteen 
asiaa pohtiessani. Huomaamattamme olimme kääntyneet 
kolmanteen juoksuhautaan ja lähestyimme jo oman sulku- 
tulemme alla neljättä linjaa. Silloin tällöin riuhtaisimme auki 
seinään upotetun komeron ja panimme käsikranaatin muis- 
toksi taskuumme. 

Kun olimme muutaman kerran juosseet poikittaishaudoissa 


ristiin rastiin, ei kukaan enää tiennyt, missä olimme ja missä 


* Tulkaa ylös! 

suunnassa saksalaisten asema sijaitsi. Fosforikompassin 
neulat tanssahtelivat vapisevissa käsissä, ja etsiessämme kiih- 
tyneinä Pohjantähteä kouluviisautemme jätti meidät pulaan. 
Läheisen haudan mekkala paljasti, että vihollinen oli toin- 
tunut ensimmäisestä hämmennyksestään. Hän arvaisi pian 
tilanteemme. 

Kun olimme vielä kerran tehneet täyskäännöksen, minä 
kuljin viimeisenä ja näin yhtäkkiä erään hiekkasäkkiolkava- 
rustuksen takana konekiväärin piipun heilahtelevan edesta- 
kaisin. Hyppäsin sen luo, kompastuin ranskalaisen ruumiiseen 
ja näin alikersantti Kloppmannin ja vänrikki von Zglinitz- 
kyn ahertavan kiväärin kanssa, samalla kun sotamies Haller 
etsi silpoutuneen ruumiin papereita. Hosuimme aseen kim- 
pussa kuumeisesti piittaamatta ympäristöstä, jotta saisimme 
edes jotakin saaliiksi. Yritin irrottaa kiinnitysruuveja; joku 
toinen leikkasi piikkilankasaksilla patruunasidettä. Lopulta 
tartuimme kolmijalalla seisovaan kapistukseen viedäksemme 
sen mukanamme sellaisenaan. Tuolla hetkellä rinnakkaishau- 
dasta, siitä suunnasta jossa oletimme oman linjan olevan, kuu- 
lui vihollisen innostunut mutta uhkaava ääni: ”Ouest-ce gu'il 
y a?”, ja meitä kohden lensi korkeassa kaaressa musta pallo, 
joka juuri ja juuri erottui hämärää taivasta vasten. ”Varokaa!” 
Meviuksen ja minun välissä jysähti. Sirpale iskeytyi Mevi- 
uksen käteen. Hajaannuimme ja eksyimme yhä syvemmälle 
haudan sokkeloihin. Minun seurassani olivat enää pionee- 
rialikersantti, jolta valui veri nenästä, sekä Mevius, joka oli 
haavoittunut käteen. Tuhoamme viivytti vain ranskalaisten 
sekaannus, sillä he eivät uskaltautuneet vieläkään ulos kolois- 


* Kuka siellä on? 

taan. Kysymys oli silti enää minuuteista, ennen kuin törmäj. 
simme suurempaan osastoon, joka mielihyvin päästäisi mei. 
dät tuskistamme. Ilmapiiri ei ollut kovinkaan armelias. 

Kun olin jo lakannut toivomasta, että pääsisimme ehjin 
nahoin ulos tästä ampiaispesästä, minulta pääsi yhtäkkiä ilon. 
kiljahdus. Katseeni osui kenttäpakkiin, jossa sojotti lusikka; 
nyt alkoi selvitä. Koska oli tullut jo aivan valoisaa, meillä ei 
ollut sekuntiakaan hukattavana. Juoksimme avoimen kentän 
yli kohti omaa linjaamme ensimmäisten kiväärinluotien 
viheltäessä ympärillämme. Ranskalaisten etulinjassa kohta- 
simme luutnantti von Kienitzin partion. Kun vastaamme kai- 
kui huuto ”Ryhtikierros!”; tiesimme että pahin oli takana. 
Valitettavasti pudottauduin vaikeasti haavoittuneen miehen 
päälle. Kienitz kertoi minulle nopeasti, että hän oli ajanut . 
ranskalaiset vallittajat etummaisesta haudasta käsikranaatein 
ja heti pidemmälle edetessään menettänyt miehiä. 

Pitkähkön odotuksen jälkeen saapui vielä kaksi miestäni, 
aliupseeri Dujesiefken ja jalkaväensotilas Haller, mikä tarjosi 
edes laihaa lohtua. Harhaillessaan Haller oli päätynyt erää- 
seen syrjäiseen sivuhautaan ja löytänyt sieltä kolme hylättyä 
konekivääriä, ruuvannut yhden irti jalustastaan ja ottanut 
mukaansa. Koska tuli yhä valoisampaa, juoksimme ei-kenen- 
kään-maan yli omaan etulinjaamme. 

Neljästätoista miehestä, jotka olivat lähteneet kanssani, 
palasi vain neljä, ja myös Kienitzin partio oli kärsinyt raskaita 
tappioita. Alakuloani lievitti hiukan kelpo oldenburgilainen 
Dujesiefken, joka kertoi ulkopuolella vaiheistamme tovereil- 
leen, samalla kun minun käteni sidottiin tunnelissa, ja päätti 
kertomuksensa sanoen: ”Mutta luutnantti Jängeriä minä aloin 


kunnioittaa; voi pojat kuinka hän kiiti barrikadien yli!” 

Sen jälkeen marssimme, melkein kaikilla kädet ja pää 
siteissä, metsän halki rykmentin komentopaikkaan. Eversti 
von Oppen tervehti meitä ja antoi tarjota meille kahvia. Vaikka 
hän oli pettynyt menetystemme takia, hän esitti meille kiitok- 
sensa. Se lohdutti meitä. Sitten minut pantiin autoon ja vietiin 
divisioonaan, joka halusi tarkan selonteon. Koska korvissani 
kaikuivat vielä käsikranaattien raastavat jysähdykset, nautin 
kyydistä täysin siemauksin ja nojasin mukavasti pieluksiin 
auton huristellessa nopeasti maantietä pitkin. 

Divisioonan yleisesikuntaupseeri otti minut vastaan työ- 
huoneessaan. Hän oli todella kiukkuinen, ja harmikseni 
tajusin, että hän halusi sälyttää lopputuloksen syykseni. Kun 
hän osoitti sormellaan karttaa ja kysyi esimerkiksi: ”Miksi 
Te ette kääntynyt suoraan tähän juoksuhautaan?” huomasin, 
ettei hän kyennyt kuvittelemaan sellaista sekaannusta, jossa 
käsitteet oikea ja vasen menettävät merkityksensä. Hänelle 
kaikki oli suunnitelmaa, meille katkerasti koettua todelli- 
suutta. 

Divisioonankomentaja tervehti minua ystävällisesti ja 
karkotti pian pahan tuuleni. Söin päivällistä hänen vierellään 
kuluneessa asetakissa, käsi siteessä, ja koetin saattaa aamui- 
set te!komme ilman turhaa kainostelua oikeaan valoon, mikä 
minulta myös onnistui. 

Seuraavana päivänä eversti von Oppen tarkasti partion 
vielä kertaalleen, jakoi rautaristejä ja myönsi jokaiselle osal- 
listujalle neljätoista vuorokautta lomaa. Iltapäivällä ne vai- 
najat, joiden ruumiit oli saatu tuotua takaisin, haudattiin 
Thiaucourtin sotilashautausmaalle. Tämän sodan uhrien kes- 
kellä lepäsi myös vuosien 1870-1871 sotureita. Erästä vanhaa 
sammaloitunutta hautakiveä koristi kirjoitus: ”Katseelle kau- 

kainen, sydämellä tuntien ikuisesti läheinen!” Suureen kivi. 


tauluun oli hakattu kirjoitus: 


Sankartyöt ja sankarhaudat 
uudet vanhain viereen kaivetaan, 
näin valtakunta suureks saatiin 
ja omanamme hallitaan. 


Ilalla luin ranskalaisen sotatiedonannon: ”Saksalaisten toimet 
epäonnistuivat Regni&villen luona. Otimme vankeja” Siellä 
olivat sudet tehneet sisäänmurron ja eksyneet karsinaan. 
Lyhyestä tiedotuksesta saatoin ilokseni päätellä, että menettä- 
miemme tovereiden joukossa oli eloonjääneitä. 

Muutaman kuukauden päästä sain kirjeen yhdeltä kadon- 
neista, jalkaväensotilas Meyerilta, joka oli menettänyt jalkansa 
kranaattitaistelussa; hän oli kolmen toverinsa kanssa pitkään 
harhailtuaan käynyt taisteluun ja jäänyt vaikeasti haavoittu- 
neena vangiksi, minkä jälkeen muut, näiden joukossa myös 
alikersantti Kloppmann, olivat kaatuneet. Kloppmann tosin 
kuului miehiin, joita ei voi kuvitella vangittuna. 

Koin sodassa monenlaisia seikkailuja, mutta tämä oli pai- 
najaismaisin. Yhä joudun ahdistuksen valtaan, kun muistelen 
harhailuamme tuntemattomissa, kylmän aamunkoin valaise- 
missa haudoissa. Se oli kuin unen sokkelossa. 

Muutamia päiviä myöhemmin luutnantit Domeyer ja Ziirn 
ryntäsivät srapnelliammusten suojissa useiden saattajien 
kanssa vihollisen etulinjaan. Domeyer kohtasi ranskalaisen 
nostoväkimiehen, jolla oli mahtava täysparta ja joka 
Domeyerin kehottaessa: ”Rendez-vous!”; vastasi raivoissaan: 

”Ah non!” ja hyökkäsi hänen kimppuunsa. Ankaran paini- 
ottelun päätteeksi Domeyer ampui häntä kaulaan ja joutui 
palaamaan laillani ilman vankeja. Minun retkeni aikana 
kulutettiin sellainen määrä räjähteitä, että vuonna 1870 ne 
olisivat riittäneet kokonaiseen taisteluun. 


* Antautukaa! Enkä! 

Vielä kerran Flanderiin 


Samana päivänä, jolloin palasin lomaltani, baijerilaiset jou- 
kot tulivat tilallemme ja meidät majoitettiin läheiseen Labryn 
kylään. 

17. päivänä elokuuta meidät lastattiin junaan ja matkus- 
timme puolitoista vuorokautta Flanderin perukoille, joilta 
olimme vasta kaksi kuukautta sitten lähteneet. Yövyimme 
Iseghemin kauppalassa ja marssimme seuraavana aamuna 
Roulersiin eli flaamiksi Roeselaereen. Kaupungin tuho oli 
edennyt ensimmäiseen vaiheeseen. Kaupoissa myytiin vielä 
tavaraa, mutta asukkaat majailivat jo kellareissa, ja säännölli- 
set tulitukset raastoivat porvarillista elämää riekaleiksi. Maja- 
paikkaani vastapäätä sijaitsi näyteikkuna täynnä naistenhat- 
tuja, jotka vaikuttivat aavemaisen oudoilta sodan melskeessä. 
Öisin ryöstelijät murtautuivat hylättyihin asuntoihin. 

Oolstraatilla sijaitsevassa majapaikassani olin ainoa, joka 
asui maanpinnan yläpuolella. Talo kuului verkakauppiaalle, 
joka oli paennut sodan alkaessa ja jättänyt vanhan talouden- 
hoitajan tyttärineen valvomaan taloa. Molemmat huolehti- 
vat orpotytöstä, jonka olivat tavanneet kadulta harhailemasta, 
kun marssimme kaupunkiin. He eivät tienneet edes tämän 
nimeä tai ikää. He pelkäsivät valtavasti pommeja ja rukoili- 
vat minua melkein polvillaan, etten sytyttäisi ylhäällä valkeaa 
ja houkuttelisi pahoja lentokoneita paikalle. Hymyni kuiten- 

kin hyytyi, kun seisoin ikkunan ääressä ystäväni Reinhardtin 
kanssa tarkkailemassa englantilaista, joka liihotteli valonheit- 
timien loisteessa matalalla kattojen yllä; silloin jättiläispommi 
räjähti talon vieressä ja paineaalto viskasi lasinsirpaleet 
ympäri korvia. 

Seuraaviin taisteluihin minut määrättiin tiedustelu-upsee- 
riksi ja komennettiin rykmentin esikuntaan. Valmistuakseni 
tehtävään lähdin jo etukäteen 10. baijerilaisen reservirykmen- 
tin komentopaikkaan, sillä tulisimme vaihdossa sen tilalle. 
Komentaja osoittautui ystävälliseksi herraksi, vaikka hän saa- 
puessani murisi määräystenvastaisesta "punaisesta myssynau- 
hasta”; se pitäisi peittää harmaalla ompelella, jotta se ei hou- 
kuttelisi osumia pään alueelle. 

Kaksi taistelulähettiä opasti minua viestikeskukseen, josta 
saisi hyvän yleisnäkymän. Tuskin olimme lähteneet komento- 
paikasta, kun kranaatti lennätti niittymaan korkealle ilmaan. 
Oppaani osasivat kuitenkin taitavasti väistellä tulitusta, joka 
puolenpäivän aikaan muuttui taukoamattomaksi jymyksi, ja 
kulkivat lukuisten pienten poppelimetsiköiden suojaamassa 
maastossa. He seurasivat vanhan materiaalitaistelijan vaistoa, 
joka kykenee tiheässäkin tulituksessa löytämään puoliksi tur- 
vallisen polun, ja etenivät kultaisena hehkuvan syysmaiseman 
halki. 

Erään yksinäisen maatalon portailla, joilla näkyi tuo- 
reita osumajälkiä, näimme vainajan, joka makasi kasvoil- 
laan. ”Onpas siitä lakaistu!” arveli kelpo baijerilainen. ”Sakeaa 
ilmaa” arveli toinen katsellen epäluuloisena ympärilleen ja 
jatkoi nopeasti matkaansa. Viestikeskus sijaitsi ankarasti tuli- 
tetun Passchendaele-Westroosebeke-maantien toisella puo- 
len ja osoittautui samanlaiseksi kokoontumispaikaksi kuin 

se, jota olin johtanut Fresnoyssa. Keskus oli pystytetty raunio- 
kasaksi ammutun talon viereen, eikä sillä ollut senkään ver. 
taa suojaa, että se voisi selvitä ensimmäisestä täysosumasta, 
Kolme upseeria, jotka viettivät siellä seurallista onkaloelämää 
ja ilahtuivat suuresti vaihdon lähestymisestä, saivat kertoa 
vihollisesta, asemista ja lähestymisestä, ja sen jälkeen lähdin 
Roodkruisin ja Oostnieuwkerken kautta takaisin Roulersiin, 
jossa esitin everstille selonteon. 

Kulkiessani kaupungin katuja tutkin lukuisten pikku kapa- 
koiden hupaisia nimiä, jotka heijastivat flaamilaista leppoi- 
suutta. Ketäpä ei houkuttelisi nimikilpi, jossa luki sellainen 
otsikko kuin ”De Zalm” (Lohi), ”De Reeper” (Haikara), ”De 
Nieuwe Trompette” (Uusi torvi), ”De drie Koningen”? (Kolme 
kuningasta) tai ”Den Olifant” (Elefantti)? Jo tervetulotoivo- 
tus ja tuttavallinen sinuttelu tuolla juurevalla kielellä saivat 
hyvälle tuulelle. Jumala suokoon, että tämä mahtava maa, 
joka jo niin monet kerrat on saanut toimia sotanäyttämönä, 
selviäisi tästäkin sodasta entisenlaisena. 

Illalla kaupunkiin syydettiin jälleen pommeja. Laskeu- 
duin kellariin, jossa naiset olivat painautuneet vavisten nurk- 
kaan, ja sytytin taskulamppuni rauhoittaakseni pikku tyttöä, 
joka huusi kauhusta, sillä räjähdys oli sammuttanut valon. 
Täällä näkyi jälleen, kuinka lujasti ihminen on juurtunut koti- 
maahansa. Huolimatta suuresta pelosta, jota naiset tunsivat 
vaaran uhatessa, he takertuivat maaperään, joka saattoi mil- 
loin tahansa muuttua haudaksi. 

Lokakuun 22. päivän aamuna lähdin nelimiehisen tieduste- 
luryhmäni kanssa Kalveen, jossa rykmentin esikunta vaihdet- 
taisiin iltapäivän kuluessa. Rintamalla riehui ankara tulitus, 
jonka välähdykset värjäsivät usvan verenkarvaiseksi. Oostni- 

euwkerken porteilla muuan talo sortui rymisten vieressämme 
saatuaan osuman raskaasta kranaatista. Kivirauniot vierivät 
tielle. Koetimme kiertää paikkakunnan mutta jouduimme 
kulkemaan sen läpi, koska emme tienneet Roodkruisin- 
Kalven suuntaa. Kiiruhtaessamme eteenpäin kysyin tietä 
tuntemattomalta alikersantilta, joka seisoi kellarinovella. 
Vastauksen sijasta hän työnsi kätensä taskuihin ja kohautti 
olkapäitään. Koska tulituksen keskellä ei ollut aikaa hukatta- 
vaksi, loikkasin hänen luokseen ja kaivoin tarvittavat tiedot 
pistoolilla, jota pidin hänen nenänsä alla. 

Tämä oli ensimmäinen kerta, kun kohtasin taistelussa mie- 
hen, joka ei järjestänyt hankaluuksia pelkuruuttaan vaan 
ilmeisestikin täydellisen haluttomuutensa tähden. Vaikka moi- 
nen haluttomuus kävi sodan viimeisinä vuosina toki yhä voi- 
makkaammaksi ja yleisemmäksi, oli erittäin epätavallista, että 
se ilmeni taistelutoimien aikana, sillä taistelu yhdistää miehet 
mutta toimettomuus johtaa hajaannukseen. Taistelussa ollaan 
todellisen pakon alla. Sen sijaan marssittaessa keskellä mate- 
riaalitaistelusta vetäytyviä kolonnoja sotakurin rapautuminen 
ilmeni paljaimmin. 

Roodkruisissa, tienhaarassa sijaitsevalla pienellä maatilalla, 
tilanne kääntyi vakavaksi. Tykinlavetit viilettivät pitkin 
tulitettuja teitä, jalkaväkiosastot kiemurtelivat maastossa 
kummallakin puolen ja lukemattomat haavoittuneet raahau- 
tuivat takaisin etulinjasta. Kohtasimme nuoren tykkimiehen, 
jonka olkapäästä törrötti pitkä särmikäs sirpale kuin katken- 
nut keihäänkärki. Hän taivalsi ohitsemme unissakävelijän 
lailla kohottamatta katsettaan. 

Käännyimme tieltä oikealle rykmentin komentopaikkaan, 
jota ympäröi tuliseppele. Lähistöllä kaksi puhelinmiestä laski 

kaalipellolle kelalta johtimiaan. Aivan toisen viereen iskey. 
tyi kranaatti; näimme hänen lentävän maahan ja uskoimme 
hänen kuolleen. Hän nousi kuitenkin saman tien ylös ja jatkoi 
tyynesti johtimien vetämistä. Koska komentopaikka oli vain 
pieni betonirakennelma, jossa oli hädin tuskin tilaa komen. 
tajalle ja hänen adjutantilleen ja lähettiupseerille, etsin maja- 
paikan lähistöltä. Asetuin viesti-, kaasusuojelu- ja miinan- 
heitinupseerien seuraksi kevytrakenteiseen puuparakkiin, 
joka ei paljonkaan muistuttanut pomminkestävän majoitus- 
tilan ihannetta. 

Iltapäivällä lähdin asemaan, sillä oli saapunut tieto, että 
vihollinen oli aamulla hyökännyt 5. komppaniaamme vastaan. 
Reittini kulki viestikeskuksen kautta Nordhofiin, maata- 
loon, joka oli pommitettu lähes tunnistamattomaksi ja jonka 
raunioiden alle valmiuspataljoonan komentaja oli majoittu- 
nut. Sieltä lähti viitteenomainen polku taistelujoukkojen 
komentajan luo. Edellispäivien ankarat sateet olivat muutta- 
neet pommikuoppakentän liejuerämaaksi, joka erityisesti 
Paddebachin uomassa oli hengenvaarallisen syvä. Harharet- 
killäni kuljin monien yksinäisten ja sikseen jätettyjen vaina- 
jien ohi; usein vain pää tai käsi nousi pommikuopan liejupin- 
nan ylle. Tuhannet lepäsivät vailla ystävän käden pystyttämää 
hautamuistomerkkiä. 

Kun olin ylittänyt Paddebachin äärimmäisen vaivalloisesti 
pitkin kranaattien kaatamia poppeleita, löysin jättimäi- 
sestä pommikuopasta 5. komppanian päällikön luutnantti 
Heinsin sekä joukon uskollisia. Pommikuoppa-asema sijaitsi 
rinteessä, ja koska se ei ollut täysin vettynyt, vaatimattomat 
rintamasotilaat saattoivat pitää sen asumiskelpoisena. Heins 
kertoi, että aamulla englantilainen ampumaketju oli ilmesty- 

nyt näkyviin mutta kadonnut tulitettaessa. Tämä oli ampu- 
nut muutamia eksyneitä 164. rykmentin miehiä, jotka olivat 
ketjun lähestyessä juosseet pakoon. Muutoin kaikki oli jär- 
jestyksessä; niinpä lähdin takaisin komentopaikkaan ja esitin 
everstille selonteon. 

Seuraavana päivänä päivällisemme keskeytyi varsin kar- 
keasti muutamien kranaattien osuessa aivan puuseinän 
viereen ja lennättäessä mutapatsaansa verkkaisesti ropisten 
kattohuovalle. Kaikki syöksyivät ulos ovesta; minä pakenin 
läheiseen maataloon ja menin sateen takia sisään. Illalla sama 
tapaus toistui, mutta tällä kertaa jäin ulkosalle, koska sade 
oli lakannut. Seuraava kranaatti osui keskelle rappeutunutta 
rakennusta. Näin sattuma vaikuttaa sodassa. Voimakkaam- 
min kuin missään muualla täällä vaikuttaa sääntö ”pieni syy, 
suuret seuraukset”. 

25. päivänä lokakuuta jouduimme lähtemään parakeista jo 
kello kahdeksalta, ja vastapäinen parakki sai toisesta ammuk- 
sesta täysosuman. Muut ammukset lensivät sateen kastele- 
maan metsään. Ne tuntuivat vain poksahtavan siellä mutta 
repivät maahan valtavia pommikuoppia. Edellispäivän koke- 
musten viisastuttamana etsin suurelta kaalipellolta komento- 
paikan takaa yksinäisen, luotettavanoloisen pommikuopan, 
josta lähdin aina vasta soveliaan turva-ajan kuluttua. Näinä 
päivinä otin hyvin surullisena vastaan uutisen luutnantti 
Brechtin kuolemasta; hän oli kaatunut taistelussa Nordhofin 
oikealla puolella pommikuoppakentällä divisioonan tiedus- 
telu-upseerina. Hän kuului niihin harvoihin miehiin, joita 
jopa tässä materiaalisodassa ympäröi erikoislaatuinen hohde 
ja joita saattoi pitää haavoittumattomina. Hänenlaisensa mie- 
het erottuivat muiden joukosta — he nauroivat, kun annettiin 

jälleen uusi taistelukäsky. Tuollaisten kuolinuutisten tullessa 
alkoi mielessä vääjäämättä kaihertaa ajatus, ettei itselläkään 
ehkä ollut paljon aikaa jäljellä. 

Lokakuun 26. päivän aamuhetket täytti epätavallisen ankara 
rumputuli. Myös oma tykistömme kaksinkertaisti jyrinänsä 
vastaukseksi eturintamalta nouseviin sulkutulimerkkeihin. 
Jokainen metsikkö ja jokainen pensaikko oli täynnä tykkejä, 
joiden takana puolikuurot tykkimiehet hoitivat tehtäviään. 

Koska etulinjasta palaavat haavoittuneet antoivat epäselviä 
ja liioiteltuja tietoja englantilaisten hyökkäyksestä, minut lähe- 
tettiin kello yksitoista neljän miehen kanssa etulinjaan hank- 
kimaan tarkempaa tietoa. Reittimme kulki ankaran tulituk- 
sen läpi. Kohtasimme lukemattomia haavoittuneita, muiden 
muassa luutnantti Spitzin, 12. pataljoonan komentajan, jota 
oli ammuttu leukaan. Jo ennen taistelujoukkojen komentajan 
tunnelia jouduimme tähdättyyn konekiväärituleen — merkki 
siitä, että vihollinen oli varmaankin murtanut linjamme. 3. 
pataljoonan johtaja majuri Dietlein vahvisti epäilykseni. Van- 
han herran betonirakennelmasta oli kolme neljäsosaa veden 
alla, ja hän oli juuri konttaamassa ulos haeskellen liejuun 
pudonnutta merenvahaimukettaan. 

Englantilaiset olivat tunkeutuneet etummaisen linjan läpi 
ja valloittaneet vuorenharjanteen, jolta saattoi tulittaa Padde- 
bachin uomaan, taistelujoukkojen komentajan asemaan. 
Merkittyäni nämä muutokset punaisilla viivoilla karttaan 
kannustin mieheni uuteen kestävyysjuoksuun liejun halki. 
Ryntäsimme kiireesti avoimen tasangon yli seuraavaan not- 
kelmaan ja sieltä hitaammin Nordhofiin. Kummallakin puo- 
lellamme kranaatit osuivat rämeeseen ja nostattivat valtai- 


sia, lukemattomien kuraroiskeiden ympäröimiä liejupatsaita 

korkealle ilmaan. Nordhofia tulitettiin räjähdyskranaatein, ja 
sinne oli edettävä syöksyittäin. Nämä kranaatit räjähtivät eri- 
tyisen äkeästi ja voimakkaasti. Niitä putoili ryhminä lyhyin 
väliajoin. Oli aina syöksyttävä lyhyen matkaa eteenpäin ja 
sitten odotettava pommikuopassa seuraavaa osumaa. Etäi- 
sen ujelluksen alkuhetken ja vieressä tapahtuvan räjähdyk- 
sen välisenä aikana elämänhalu kasvoi erityisen tuskalliseksi, 
koska ruumis joutui odottamaan kohtaloaan liikkumatonna 
ja suojaa vailla. 

Ankarassa tulituksessa oli höysteenä myös srapnelleja, ja 
yksi sinkosi kuulalastinsa väliimme niin että läiske kävi. Yksi 
saattomiehistäni sai osuman teräskypäränsä takareunaan ja 
kaatui maahan. Maattuaan jonkin aikaa huumaantuneena 
hän nousi ylös ja jatkoi juoksuaan. Nordhofin ympäristö oli 
täynnä pahoin ruhjoutuneita ruumiita. 

Koska suoritimme tiedustelutehtävämme tunnontarkasti, 
jouduimme usein paikkoihin, joihin ei vielä hiljattain ollut 
menemistä. Näin saimme yleiskuvan taistelukentän salatuista 
tapahtumista. Kaikkialla näimme kuoleman aikaansaannoksia; 
oli kuin tässä autiomaassa ei asuisi enää ainuttakaan elävää 
sielua. Erään pirstoutuneen pensaikon takana makasi ryhmä 
tuoreen mullan peitossa, joka oli laskeutunut miesten päälle 
osuman jälkeen; etäämpänä kaksi lähettiä makasi pitkällään 
pommikuopan äärellä, josta vielä kohosi räjähdyskaasujen 
kitkerä savu. Toisesta paikasta löysimme useita ruumiita, 
jotka lojuivat pienellä alueella: paarinkantoryhmä tai eksynyt 
reserviosasto oli joutunut keskelle tulipyörrettä ja kohdannut 
siinä loppunsa. Me saavuimme paikalle, katsastimme kuole- 
man tyyssijan salaisuudet yhdellä silmäyksellä ja katosimme 
jälleen savuun. 

Kun olimme vielä päässeet ankarasti tulitetun Passchendaele 
-Westroosebeke-maantien ympäristön läpi, saatoin esittää 
selonteon eversti von Oppenille. 

Seuraavana aamuna minut lähetettiin jo kello kuudelta etu- 
rintamaan selvittämään, oliko rykmentti yhtenäinen ja missä 
kohdin oli aukkoja. Matkalla kohtasin vääpeli Ferchlandin. 
Hänen oli tuotava 8. komppanialle käsky, että sen oli edet.- 
tävä Goudbergiin ja suljettava meidän ja vasemmanpuoleisen 
naapurirykmentin välinen aukko, jos sellaista oli. Saadak- 
seni hoidettua tehtäväni niin nopeasti kuin suinkin en voinut 
muuta kuin saattaa häntä. Pitkän etsiskelyn jälkeen löysimme 
8. komppanian päällikön, ystäväni Tebben, pommikuoppa- 
maiseman luotaantyöntävästä osasta läheltä viestikeskusta. 
Hän ei näyttänyt juuri ilahtuvan siitä, että kirkkaassa päivän- 
valossa olisi suoritettava noin näkyvä liike. Aamun valaise- 
man pommikuoppakentän sanomaton autius painosti harva- 
sanaista seurusteluamme; panimme tupakaksi ja odotimme 
komppanian kokoontumista. 

Jo muutaman askelen jälkeen jouduimme vastapäiseltä kuk- 
kulalta tähdättyyn jalkaväkituleen ja jouduimme loikkimaan 
yksitellen pommikuopasta toiseen. Ylitettyämme seuraavan 
rinteen tulitus muuttui niin kiivaaksi, että Tebbe asettui pom- 
mikuoppa-asemaan odottamaan yön suojaa. Savuketta poltel- 
len hän lähti osastoonsa ja jakoi ryhmät. 

Minä päätin selvittää, millaisia aukkoja rintamassa oli 
edempänä ja lepäsin vähän aikaa Tebben pommikuopassa. 
Vihollistykistö alkoi pian rangaista komppaniaa uskaliaasta 
etenemisestä ja tulitti maastolohkoja. Suojapaikkamme 
reunalle osunut räjähde viskasi kartat ja silmät täyteen savea 
ja houkutteli minut harkitsemaan lähtöä. Jätin jäähyväiset 

Tebbelle ja toivotin onnea seuraavien tuntien ajaksi. Hän 
huusi perääni: ”Anna, Herra, illan tulla, niin aamu tulee 
itsestään!” 

Etenimme varovasti Paddebachin suojatonta uomaa, pii- 
lottelimme kumoon ammuttujen mustapoppelien suojissa 
ja käytimme niiden runkoja siltoina. Välillä joku vajosi lie- 
juun enemmän kuin kupeitaan myöten ja olisi vääjäämättä 
hukkunut, jos toverit eivät olisi ojentaneet kiväärinperiä 
avuksi. Valitsin marssin suuntapisteeksi betonirakennelman, 
jota sotilasryhmä ympäröi. Edellämme neljä kantajaa raahasi 
paareja samaan suuntaan kuin me. Havaittuani ihmetel- 
len, että eturintamaan tuotiin haavoittunutta, katsoin kiika- 
rilla ja näin joukon khakinvärisiä hahmoja, joilla oli laakeat 
teräskypärät. Samalla hetkellä kajahtivat jo ensimmäiset lau- 
kaukset. Koska suojautuminen oli mahdotonta, juoksimme 
takaisinpäin samalla kun ammukset ropisivat ympärillämme 
liejuun. Pakojuoksu mudassa oli erittäin uuvuttavaa; mutta 
kun täysin hengästyneinä tarjosimme jonkin aikaa englanti- 
laisille maalitaulun, joukko räjähdyskranaatteja täytti mei- 
dät uudella innolla. Kranaateista oli se hyöty, että niiden savu 
peitti meidät näkyvistä. Epämukavinta tuossa juoksussa oli se, 
että osuman saanut muuttuisi väistämättä suoruumiiksi. Kii- 
ruhdimme pommikuoppien harjanteita kuin mehiläisken- 
nojen reunamia. Veriset norot osoittivat, että monet olivat jo 
kadonneet tänne. 

Kuolemanväsyneinä saavuimme rykmentin komentopaik- 
kaan, jossa luovutin muistiinpanoni ja selostin tilanteen. Olim- 
me saaneet aukon selville. Tebbe etenisi yöllä ja sulkisi sen. 

28. päivänä lokakuuta 10. baijerilainen reservirykmentti 
tuli tilallemme, ja meidät majoitettiin rintaman taakse kyliin 

valmiina hyökkäämään milloin tahansa. Esikunta siirtyi 
Motstiin. 

Iltaisin istuimme erään hylätyn kapakan salissa ja juhlimme 
lomalta palanneen luutnantti Zirnin ylennystä ja kihlausta. 
Rangaistukseksi moisesta kevytmielisyydestä meidät herätti 
seuraavana aamuna jyrisevä rumputuli, joka etäisyydestä 
huolimatta hajotti ikkunaruutuni. Heti sen jälkeen annettiin 
hälytys. Ilmeisesti aukossa oli piillyt yllätyksiä. Huhu kertoi, 
että englantilaiset olivat tunkeutuneet siellä rykmentin ase- 
maan. Vietin päivän odottaen käskyjä armeijan pääesikunnan 
tähystyspaikalla, jonka ympäristöön kohdistui hajanaista kyl- 
vötulta. Kevyt kranaatti lensi erään mökin ikkunasta sisään, ja 
kolme tiilipölyn sokaisemaa haavoittunutta tykkimiestä ryn- 
täsi ulos. Kolme muuta makasi kuolleina raunioiden alla. 

Seuraavana aamuna sain baijerilaiselta komentajalta seuraa- 
van taistelutehtävän: ”Vihollisen toistuvien hyökkäysten takia 
vasemmanpuoleisen naapurirykmentin asema on painu- 
nut yhä kauemmas taakse ja rykmenttien välinen aukko on 
kasvanut huomattavasti. Koska vaarana on, että rykmentin 
asema voidaan kiertää vasemmalta puolen, lähti 73. jalkaväki- 
rykmentin 1. pataljoona eilen illalla vastaiskuun, mutta joutui 
kaikesta päättäen sulkutulen hajottamaksi eikä tavoittanut 
vihollista. Tänä aamuna 2. pataljoona lähetettiin aukkoon. 
Siitä ei toistaiseksi ole saatu tietoa. On selvitettävä 1. ja 2. 
pataljoonan asemat.” 

Lähdin matkaan ja kohtasin jo Nordhofin luona kapteeni 
von Brixenin, 2. pataljoonan komentajan, jolla oli asema- 
piirros jo taskussaan. Kopioin sen itselleni ja sain tehtäväni 
oikeastaan valmiiksi, mutta lähdin vielä taistelujoukkojen 
komentajan betonibunkkeriin saadakseni omakohtaisen yleis- 

katsauksen. Reitin varrella lojui kaatuneita, joiden kalpeat kas- 
vot tuijottivat vetisistä pommikuopista tai jotka olivat jo niin 
liejun peitossa, että ne saattoi vain vaivoin tunnistaa ihmi- 
siksi. Useimpien hihassa loisti sininen Gibraltar-nauha. 

Taistelujoukkoja komensi baijerilainen kapteeni Radlmaier. 
Tämä äärimmäisen työteliäs upseeri selvitti minulle perus- 
teellisesti sen, minkä kapteeni von Brixen oli jo nopeasti ker- 
tonut. 2. pataljoonamme oli kärsinyt suuria tappioita; monien 
kaatuneiden joukossa olivat pataljoonan adjutantti sekä 
urhean 7. komppanian päällikkö. Adjutantti Lemiere oli Fres- 
noyssa huhtikuussa kaatuneen 8. komppanian päällikön veli. 
Molemmat veljekset olivat Liechtensteinista, ja he taistelivat 
vapaaehtoisina Saksan riveissä. Molemmat kaatuivat samalla 
tavoin, suuhun osuneesta luodista. 

Kapteeni osoitti betonirakennelmaa, joka sijaitsi kahden- 
sadan metrin päässä ja jota oli edellisenä iltana puolustettu 
erityisen ankarasti. Pian hyökkäyksen jälkeen pikku linnak- 
keen komentaja, muuan ylikersantti, oli nähnyt englantilaisen 
vievän kolmea saksalaista takaisinpäin. Hän ampui englanti- 
laisen kuoliaaksi ja vahvisti miehistöään kolmella sotilaalla. 
Kun he olivat käyttäneet kaikki ammuksensa, he kahlitsivat 
erään englantilaisen ovelle estämään enempää tulitusta, ja 
pimeyden laskeuduttua he pystyivät vetäytymään huomaa- 
mattomasti. 

Toista betonibunkkeria, jota komensi luutnantti, oli englan- 
tilainen upseeri vaatinut antautumaan; vastauksen asemesta 
saksalainen ryntäsi ulos, tarttui englantilaiseen ja riuhtaisi 
hänet sisään ällistyneiden sotilaidensa silmien edessä. 

Tuona päivänä näin pieniä paarinkantajaosastoja liikku- 
massa avoimesti lippuja kantaen jalkaväen tulitusvyöhyk- 

keellä, eikä heitä kohden ammuttu laukaustakaan. Soturit 
kohtasivat tuollaisia näkymiä tässä maanalaisessa sodassa 
vain silloin, kun hätä oli käynyt kestämättömäksi. 

Paluumatkaani vaikeutti englantilaisten kranaattien ärsy- 
tyskaasu, joka tuoksui mädäntyneiltä omenilta ja joka oli 
imeytynyt tiiviisti maaperään. Kaasu ahdisti henkeä ja toi 
kyynelet silmiin. Kun olin esittänyt tiedoksiantoni komento- 
paikassa, kohtasin aivan sidontapaikan luona paareilla kaksi 
tuttua, vaikeasti haavoittunutta upseeria. Toinen oli luutnantti 
Ziirn, jota olimme kaksi iltaa sitten juhlineet iloisesti. Nyt hän 
makasi puolipukeissa irrotetulla ovella, kasvoillaan tuo vahan- 
keltainen varmaa kuolemaa ennustava väri, ja tuijotti minua 
jäykästi, kun astuin hänen luokseen taputtaakseni hänen 
kättään. Toiselta, luutnantti Haverkampilta, olivat kranaatin- 
sirpaleet murskanneet jalan ja käsivarren luut niin pahoin, 
että amputaatio näytti todennäköiseltä. Hän makasi kalman- 
kalpeana, piirteet kivettyneinä paareillaan ja poltti savuketta, 
jonka hänen kantajansa saivat sytyttää ja panna hänen huu- 
lilleen. 

Näinä päivinä menetimme jälleen kauhistuttavalla tavalla 
nuoria upseereita. Toinen Flanderin taistelu oli yksitotinen. 
Se käytiin sitkeän liejun keskellä, ja se vaati ankaran veronsa. 

3. päivänä marraskuuta meidät lastattiin junaan ensimmäi- 
siltä Flanderin-ajoilta tutulla Gitsin asemalla. Näimme siellä 
taas kaksi flaamitarta, mutta he eivät enää olleet yhtä eloisia. 
Hekin näyttivät kokeneen tällä välin monia suursodan päiviä. 

Pysähdyimme muutamaksi päiväksi Tourcoingiin, Lillen 
kauniiseen sisarkaupunkiin. Ensimmäistä ja viimeistä kertaa 
sodan aikana jokainen 7. komppanian sotilas nukkui täällä 
höyhenpatjalla. Minä asuin komeaa kamaria erään teollisuus- 

paronin talossa Rue de Lillen varrella. Nautin ensimmäisestä 
illasta äärimmäisen tyytyväisenä nahkanojatuolissa marmori- 
kamiinan tulen äärellä. 

Muutamat päivät kuluivat ennen kaikkea siihen, että iloit- 
simme olemassaolostamme, josta olimme ankarasti taistelleet. 
Oli vielä vaikeaa käsittää säästyneensä kuolemalta, ja vasta 
voitetusta elämästä hankittiin varmuus nauttimalla siitä 
kaikin keinoin. 

Cambrain kaksoistaistelu 


Tourcoingin ihanat päivät kuluivat nopeasti. Vietimme muu- 
taman päivän Villers-au-tertressä, jossa saimme täyden- 
nystä. 15. päivänä marraskuuta 1917 lähdimme Lecluseen, 
jossa meidän asemamme lepopataljoona asui. Lecluse oli suu- 
rehko, järvien ympäröimä kylä Artois'ssa. Laajojen ruo osto- 
jen suojissa eli ankkoja ja nokikanoja, vedet kuhisivat kaloja. 
Vaikka kalastaminen oli ankarasti kielletty, järviltä kuului 
usein öisin merkillisiä ääniä. Eräänä päivänä sain paikka- 
kunnan komendanttivirastosta muutamien miesteni sotilas- 
passit, sillä heidät oli tavattu kalastamasta käsikranaatein. En 
kuitenkaan tehnyt siitä isompaa numeroa, koska miehistön 
hyvä mieliala oli paljon lähempänä sydäntäni kuin ranskalai- 
sen vedenviljan suojelu tai paikallispomojen lautanen. Siitä 
lähtien näkymätön käsi toi melkein joka ilta jättiläishauen 
ovelleni. Päivällisellä tarjosin sitten molemmille upseereilleni 
aterian, pääruokalajina ”haukea 4 la Lohengrin”. 

19. päivänä marraskuuta tarkastin joukkueenjohtajieni 
kanssa aseman, johon lähipäivinä siirtyisimme. Asema sijaitsi 
Vis-en-Artois'n kylän edustalla. Emme päässeet taisteluhau- 
toihin kuitenkaan niin nopeasti kuin olimme ajatelleet, sillä 
meidät hälytettiin melkein joka ilta ja asetettiin valmiuteen 
milloin Wotan-linjaan, milloin tykistösuojalinjaan tai Duryn 

kylään. Kokeneille sotureille oli selvää, ettei moinen voinut 
jatkua hyvin. 

29. päivänä saimmekin kuulla kapteeni von Brixeniltä, että 
osallistuisimme suurisuuntaiseen vastahyökkäykseen asema- 
kaarroksessa, jonka Cambrain hyökkäysvaunutaistelu oli 
työntänyt rintamaamme. Vaikka olimme iloisia siitä, että sai- 
simme vihdoinkin vaihtaa alasimen tehtävät moukariin, poh- 
diskelimme, selviäisikö Flanderin uuvuttama miehistö tästä 
kokeesta. Minä luotin kuitenkin komppaniaani; se ei ollut 
kieltäytynyt vielä koskaan. 

Marraskuun 30:nnen ja joulukuun 1:sen välisenä yönä 
nousimme kuorma-autoihin. Siinä kärsimme ensimmäiset 
tappiot, koska eräs mies pudotti käsikranaatin ja se räjähti 
salaperäisesti ja haavoitti häntä ja hänen toveriaan. Toinen 
koetti teeskennellä heikkomielistä välttyäkseen taistelulta. 
Pitkän epätietoisuuden jälkeen hän palasi lopulta järkiinsä ali- 
kersantin tönäistyä häntä voimakkaasti kylkeen, ja saatoimme 
nousta kyytiin. Tuossa tilanteessa näin, kuinka vaikeaa 
semmoisessa roolissa on pysyä. 

Matkustimme ahtaasti kuin sillit tynnyrissä aivan Barallen 
edustalle, missä odotimme ojassa tuntikaupalla käskyä. Kyl- 
myydestä piittaamatta heittäydyin niitylle pitkäkseni ja nukuin 
aamunkoittoon asti. Koska olimme valmistautuneet hyök- 
käykseen, otimme melkoisen pettyneinä vastaan tiedon, että 
225. rykmentti, jonka alaisuuteen meidän oli komennettu, ei 
ollut ottanut meitä rynnäkköön mukaan. Meidän olisi men- 
tävä linnanpuistoon valmiuteen. 

Kello yhdeksältä tykistömme suoritti voimakkaita tuli- 
iskuja, jotka kello 11.45-11.50 kiihtyivät rumputuleksi. 
Bourlonin metsä, johon ei voitu vahvojen linnoitusten takia 

hyökätä etupuolelta vaan joka oli säästynyt, katosi kellanrus- 
keisiin savupilviin. Kello 11.50 näimme kiikareilla ampuma. 
ketjun ilmaantuvan autiolle pommikuoppakentälle, samalla 
kun takamaastossa patterit valjastettiin ja niitä siirrettiin 
eteenpäin. Saksalainen lentokone ampui englantilaisen kiin- 
topallon liekkeihin, ja tähystäjät hyppäsivät laskuvarjoilla. 
Kone kierteli vielä muutaman kerran hyppääjien ympärillä ja 
tulitti näitä valojuova-ammuksin, mikä kertoi sodan muuttu- 
neen myös entistä armottomammaksi. 

Seurattuamme hyökkäystä jännittyneinälinnanpuiston kuk- 
kulalta ahmimme kenttäpakillisen makaroneja ja asetuimme 
päivälevolle jäiseen maahan. Kello kolmelta meidät käskettiin 
rykmentin komentopaikkaan, joka oli piilotettu kuivuneen 
kanavan sulkukammioon. Kuljimme sinne joukkueittain hei- 
kon kylvötulen alla. Komentopaikalta 7. ja 8. komppania lähe- 
tettiin valmiuskomentajan luo vaihtamaan kaksi 225. ryk- 
mentin komppaniaa. Kanavanpohjaa oli edettävä viisisataa 
metriä ankarassa sulkutulessa. Juoksimme yhtenä könttänä 
menetyksittä määränpäähämme. Kaatuneiden paljous osoitti, 
että jo useat komppaniat olivat maksaneet täällä veriveronsa. 
Tukijoukot kyyhöttivät aivan kiinni seinämässä ja hakkasi- 
vat kiireesti suojautumisaukkoja muuriin. Koska kaikki pai- 
kat olivat täysiä ja kohde houkutteli maastonmerkkinä tuli- 
tusta, johdin komppanian oikealle pommikuoppakentälle ja 
annoin miesten etsiä itse paikkansa. Sirpale osui kilahtaen 
pistimeeni. Hakeuduin sopivaan pommikuoppaan Tebben 
kanssa, joka oli 8. komppaniansa kanssa seurannut esimerk- 
kiämme, ja levitimme sen ylle telttakankaan. Sytytimme kynt- 
tilän, söimme illallista, poltimme piippua ja seurustelimme 
viluissamme. Tebbe ei synkissäkään oloissa luopunut tyystin 

keikaroinnista, ja hän kertoi pitkän tarinan neidosta, joka oli 
ollut hänellä mallina Roomassa. 

Kello yhdeltätoista sain käskyn, että oli edettävä entiseen 
etulinjaan ja ilmoittauduttava taistelujoukkojen komentajalle. 
Keräsin miehet kokoon ja lähdin johtamaan heitä. Suuria 
kranaatteja iskeytyi enää muutamin kappalein, ja yksi toi 
meille terveiset suoraan helvetistä räjähtäen aivan edessämme 
ja täyttäen kanavanpohjan paksulla savulla. Miehet pysyi- 
vät vaiti, kuin jäinen nyrkki olisi puristanut niskaa, ja kom- 
puroivat kiireesti piikkilankojen ja kiviraunioiden yli jäljes- 
säni. Tuntui kammottavalta kulkea tuntemattoman aseman 
halki yöaikaan, vaikka tulitus oli heikkoa; merkilliset harha- 
aistimukset eksyttivät silmiä ja korvia. Kaikki oli kylmää ja 
vierasta kuin noidutussa maailmassa. 

Lopulta kanavasta löytyi etulinjan kapea suuaukko, ja kul- 
jimme täpötäysiä hautoja pitkin pataljoonan komentopaik- 
kaan. Astuin sisään ja löysin joukon upseereita ja lähettejä niin 
sakean ilman keskeltä, että sitä olisi voinut leikata veitsellä. 
Sain tietää, ettei hyökkäyksellä ollut saavutettu tässä kohden 
paljonkaan ja että yritystä jatkettaisiin aamulla. Kammion 
tunnelma ei ollut kovinkaan luottavainen. Kaksi pataljoonan- 
komentajaa aloitti pitkän neuvottelun adjutanttiensa kanssa. 
Silloin tällöin erikoisaseupseerit heittelivät huomautuksia 
keskusteluun korkeilta lavitsoiltaan, jotka olivat täpötäysiä 
kuin kanahäkit. Tupakansavu kävi tukahduttavaksi. Sotilas- 
palvelijat koettivat leikata tungoksessa isännilleen leipää; haa- 
voittunut mies syöksyi sisään, ja hätkäytti kaikkia ilmoittaes- 
saan vihollisen käsikranaattihyökkäyksestä. 

Lopulta saatoin kirjoittaa hyökkäyskäskyni muistiin. Minun 
oli kello kuudelta aamulla lähdettävä komppanian kanssa ete- 

nemään Lohikäärmetietä ja kuljettava Siegfried-linjaa niin 
pitkälle kuin pääsisimme. Asemarykmentin molemmat patal- 
joonat hyökkäisivät kello seitsemän oikealta puoleltamme. 
Aikaerotus sai minut epäilemään, että johto ei luottanut suun- 
nitelmaan ja käytti meitä koekaniineina. Esitin vastalauseen 
hajautettua hyökkäystä kohtaan ja sain aikaiseksi, että mekin 
hyökkäisimme vasta kello seitsemältä. Seuraava aamu osoitti, 
että muutoksella oli suuri merkitys. 

Koska en tiennyt Lohikäärmetien sijaintia, pyysin lähties- 
säni karttaa, mutta yhtään ylimääräistä ei muka ollut. Tein 
omat johtopäätökseni ja lähdin raittiiseen ilmaan. Vieraassa 
komennossa ei saa hemmottelua. 

Kun olin kauan harhaillut raskaasti lastattujen miesteni 
kanssa pitkin asemaa, eräs mies huomasi pienen eteenpäin 
haarautuvan haudan, joka oli suljettu espanjalaisilla ratsuilla 
ja jota koristi puoliksi haalistunut kyltti ”Lohikäärmetie”. Kun 
kuljin edemmäksi, kuulin jo muutaman askelen edettyäni vie- 
rasta ääntensorinaa. Livahdin hiljaa takaisin. Olin osunut eng- 
lantilaisen hyökkäyskiilan kärkeen, jossa ei juuri noudatettu 
varovaisuutta, joko sekaannuksen tai välinpitämättömyyden 
takia. Annoin ryhmän sulkea haudan välittömästi. 

Aivan Lohikäärmetien vieressä oli valtava maakuoppa, 
ilmeisesti hyökkäysvaunuansa; kokosin komppanian siihen, 
selitin taistelutehtävän ja jaoin joukkueet hyökkäykseen. 
Puheeni keskeytyi toistuvasti kevyisiin kranaatteihin. Yksi 
suutari jopa osui vastapäiseen seinämään. Seisoin kuopan 
reunalla ja jokaisen ammuksen osuessa näin kuun valaisemien 
teräskypärien kumartuvan yhtä aikaa syvään edessäni. 

Peläten suurta pahansuopaa osumaa lähetin ensimmäisen 
ja toisen joukkueen asemaan ja asetuin kolmannen kanssa 

kuoppaan. Eräät osaston miehet, jotka olivat edellisenä päi- 
vänä saaneet selkäänsä Lohikäärmetiellä, saivat miehet aroiksi 
kertoessaan, että viidenkymmenen askelen päässä englanti- 
lainen konekivääri sulki juoksuhaudan ylipääsemättömästi. 
Siksi sovimme, että kohdatessamme ensimmäistä vastarin- 
taa loikkaisimme oikealle ja vasemmalle suojaan ja hyökkäi- 
simme sädemäisesti käsikranaatein. 

Vietin loputtoman pitkät tunnit kyyhöttäen ahtaassa mon- 
tussa luutnantti Hopfin kanssa. Nousin ylös kello kuudelta ja 
annoin viimeiset määräykset tuon erityislaatuisen tunnelman 
vallassa, joka edeltää jokaista hyökkäystä. Mahassa tuntuu 
oudolta, puhelet ryhmänjohtajien kanssa, koetat veistellä vit- 
sejä, juoksentelet sinne tänne kuin ennen pääesikunnan juh- 
laparaatia, lyhyesti sanottuna koetat keksiä mahdollisimman 
paljon puuhaa välttyäksesi kalvavilta ajatuksilta. Eräs mies 
tarjosi minulle kahvia kuivaspriillä lämmitetystä kupista, ja se 
loihti elämänhalun ja itseluottamuksen takaisin. 

Täsmälleen kello seitsemältä lähdimme sovitussa järjestyk- 
sessä pitkänä jonona. Lohikäärmetie oli miehittämätön; bar- 
rikadin takana tyhjä rumpurivistö paljasti, että pahamainei- 
nen konekivääri oli viety pois. Havainto sai meidät hyvälle 
tuulelle. Kuljimme kaivantoa, kun olin varmistanut ja sul- 
kenuti oikealle haarautuvan hyväkuntoisen juoksuhaudan. 
Kaivanto muuttui yhä laakeammaksi, ja aamun sarastaessa 
olimme lopulta avoimella kentällä. Teimme täyskäännök- 
sen ja astuimme oikeanpuoleiseen hautaan, johon epäonnis- 
tunut hyökkäys oli jättänyt jälkensä. Maa oli englantilaisten 
vainajien ja sotakaluston peitossa. Tämä oli Siegfried-linja. 
Yhtäkkiä iskuryhmien johtaja luutnantti Hoppenrath tem- 
pasi sotamieheltä kiväärin kädestä ja ampui. Hän oli yhdyt- 

tänyt englantilaisen vartiomiehen, joka pötki pakoon heitet- 
tyään muutamia kranaatteja. Tilanne ei päättynyt siihen, sillä 
vastarinta jatkui melkein saman tien. Käsikranaatteja lensi 
kummaltakin puolen, ja ne räjähtivät moninkertaisesti jysäh- 
dellen. Iskuryhmät hyökkäsivät. Heitinammukset kulkivat ket- 
jussa kädestä käteen. Tarkk” ampujat asettuivat olkasuojien taa 
ottaakseen vihollisheittelijät jyvälle, joukkueenjohtajat tähyi-- 
livät suojausten yli nähdäkseen, milloin vastaisku oli tulossa, 
ja kevyiden konekiväärien miehistöt asettivat aseensa sopiviin 
paikkoihin. Pehmitimme hautaa edemmäksi käsikranaatein 
ja ammuimme sitä pitkin kivääreillä. Ympäristö vilkastui nyt 
laajalti, ja ammusparvet lentelivät olinpaikkamme ylitse. 
Lyhyen taistelun jälkeen vastapuolelta kuului kiihtyneitä 
ääniä, ja ennen kuin ehdimme ymmärtää mitä oikein tapah- 
tui, ensimmäiset englantilaiset tulivat kädet ylhäällä luok- 
semme. Yksi toisensa jälkeen kiersi olkavarustuksen ja irrotti 
vyönsä, samalla kun kiväärimme ja pistoolimme osoittivat 
heitä uhkaavasti. Nämä olivat kovin nuoria, reippaita poi- 
kia uusissa asepuvuissa. Komentaen ”Hands down!” käs- 
kin heidän kulkea ohi ja komensin ryhmän viemään heitä. 
Useimmat osoittivat luottavaisella hymyllään, etteivät he 
uskoneet meistä mitään epäinhimillistä. Toiset koettivat lepy- 
tellä meitä ojentamalla savukerasioita ja suklaalevyjä. Yhä kas- 
vavan metsästäjänriemun vallassa näin, että olimme suoritta- 
neet suuren vanginoton; jonolla ei näkynyt loppua. Olimme 
laskeneet jo sataviisikymmentä miestä, ja yhä uusia tuli näky- 
viin kädet ylhäällä. Seisautin erään upseerin ja kysyin häneltä, 
mihin suuntaan asema jatkui ja paljonko miehiä oli; hän vas- 

tasi hyvin kohteliaasti. Hän seisoi suotta asennossa. Sitten hän 
vei minut komppanianpäällikön, haavoittuneen kapteenin luo, 
joka oleskeli läheisessä korsussa. Siellä oli nuori mies, suun- 
nilleen kaksikymmentäkuusivuotias, jolla oli hienopiirteiset 
kasvot. Hän nojasi tunnelinkehykseen jalka luodin lävistä- 
mänä. Kun esittäydyin, hän kohotti kätensä, jossa kimmelsi 
kultainen ketju, vei sen lippaan, kertoi nimensä ja ojensi 
minulle pistoolinsa. Hänen ensi sanansa osoittivat, että olin 
tekemisissä miehen kanssa. ”We were surrounded about?” 
Hänen oli saatava selittää viholliselleen, miksi hän oli luovut- 
tanut komppaniansa niin nopeasti. Puhuimme ranskaksi niitä 
näitä. Hän kertoi, että läheisessä korsussa oli saksalaisia haa- 
voittuneita, joita hänen miehensä olivat sitoneet ja hoitaneet. 
Kun kysyin, miten vahvasti Siegfried-linja oli miehitetty kau- 
empana, hän ei antanut tietoja. Luvattuani, että huolehdin 
hänet ja muut haavoittuneet takamaastoon, paiskasimme kättä 
hyvästiksi. 

Hoppenrath seisoi tunnelinsuulla ja ilmoitti, että olimme 
saaneet parisensataa vankia. Kahdeksankymmenen miehen 
komppanialta se ei ollut hullumpi saavutus. Asetettuani 
vartiomiehet — katselimme = ympärillemme — valloitetussa 
haudassa, joka oli täynnä aseita ja varusesineitä. Vartio- 
korokkeilla oli konekiväärejä, miinanheittimiä, käsi- ja 
kiväärikranaatteja, kenttäpulloja, turkisliivejä, sadetakkeja, 
telttakankaita, lihasäilyketölkkejä, marmelaatia, teetä, kahvia, 
kaakaota ja tupakkaa, konjakkipulloja, työkaluja, pistooleja, 
valorakettipistooleja, liinavaatteita, käsineitä, lyhyesti kaik- 
kea mitä vain voi kuvitella. Kuin entisaikojen palkkasoturi- 

johtaja määräsin pienen ryöstelytauon, jotta miehet saisivat 
huoahtaa ja katsella tavaroita lähemmin. Minäkään en voi. 
nut vastustaa kiusausta vaan valmistin tunnelinsuulla pienen 
aamiaisaterian ja täytin piippuni oivallisella Navy cut -tupa- 
kalla, samalla kun raapustin selontekoani taistelujoukko- 
jen komentajalle. Varovaisena miehenä lähetin jäljennöksen 
pataljoonankomentajallemme. 

Puolen tunnin kuluttua astelimme jälleen erinomaisella 
tuulella eteenpäin — en halua kiistää, että englantilaisella 
konjakilla saattoi olla siihen hienoinen vaikutuksensa — ja 
etenimme olkavarustukselta toiselle pitkin Siegfried-linjaa. 

Meitä tulitettiin hautaan rakennetusta hirsimajasta, ja nou- 
simme seuraavalle vartiokorokkeelle katselemaan ympäris- 
töä. Samalla kun vaihdoimme asukkien kanssa laukauksia, 
eräs mies lensi maahan kuin näkymättömän nyrkin iskusta. 
Luoti oli mennyt hänen teräskypäränsä päältä sisään ja uur- 
tanut päälakeen pitkän vaon. Aivot sykähtelivät haavassa 
jokaisen sydämenlyönnin tahdissa, mutta hän kykeni palaa- 
maan takaisin. Jouduin kuitenkin määräämään, että hänen 
oli jätettävä tornisterinsa, vaikka hän halusi tinkimättä ottaa 
sen mukaan, ja vannotin häntä kulkemaan erittäin hitaasti ja 
varovaisesti. 

Kutsuin vapaaehtoisia hyökkäämään avoimen kentän 
poikki ja kukistamaan vastarinnan. Miehet katsoivat epäröi- 
den toisiaan; vain kömpelö puolalainen, jota olin aina pitänyt 
vähämielisenä, kiipesi haudasta ja lähti tallustelemaan hitaasti 
kohti hirsirakennusta. Valitettavasti olen unohtanut tuon 
yksinkertaisen miehen nimen, vaikka hän opetti minulle, että 
ketään ei tunne todella ennen kuin on nähnyt hänen vaaran- 
paikassa. Nyt myös vänrikki Neupert ryntäsi ryhmineen suo- 

jaksi, samalla kun me etenimme yhtä aikaa hautaa myöten. 
Englantilaiset ampuivat muutamia laukauksia ja livistivät tie- 
hensä jättäen mökin sikseen. Yksi ryntääjistä oli kaatunut kes- 
ken juoksunsa ja makasi kasvoillaan maassa muutaman met- 
rin päässä tavoitteesta. Hän oli saanut osuman sydämeensä; 
sellainen kaataa miehen pitkäkseen ikään kuin nukkuma- 
asentoon. 

Kulkiessamme edemmäksi kohtasimme näkymättömien 
käsikranaatinheittelijöiden ankaraa vastarintaa, ja pitkään 
jatkuneen teurastuksen jälkeen jouduimme vetäytymään takai- 
sin hirsirakennelman luo. Siellä linnoittauduimme sulkujen 
suojaan. Sekä me että englantilaiset jätimme taistellessamme 
hautaan joukon kaatuneita. Valitettavasti näiden joukossa oli 
myös alikersantti Mevius, jota olin oppinut Regnievillen yönä 
arvostamaan urheana taistelijana. Hän makasi kasvot veri- 
lammikossa. Kun käänsin hänet ympäri, näin otsassa sellai- 
sen aukon, ettei siihen voisi mikään auttaa. Olin juuri vaihta- 
nut hänen kanssaan muutaman sanan; yhtäkkiä en ollut enää 
saanut kysymykseen vastausta. Kun muutamaa sekuntia myö- 
hemmin kiersin olkavarustuksen, jonka taakse hän oli kadon- 
nut, hän makasi jo kuolleena. Siinä oli jotakin kammottavaa. 

Kun vihollinenkin oli vetäytynyt hiukan, alkoi itsepintai- 
nen tulitaistelu, jonka aikana viidenkymmenen metrin pää- 
hän sijoitettu Lewis-konekivääri piti päämme alhaalla. Meidän 
kevyt konekiväärimme osallistui kaksintaisteluun. Molemmat 
aseet nakuttivat puoli minuuttia sylkien luoteja kohti toisiaan. 
Sitten meidän konekivääriampujamme korpraali Motullo sai 
osuman päähänsä ja lyyhistyi. Vaikka hänen aivonsa valuivat 
kasvoja pitkin leukaan asti, hän oli yhä täysissä järjissään, kun 
kannoimme hänet lähimpään tunneliin. Motullo oli vanhahko 

mies, ja hän kuului sotilaisiin, jotka eivät koskaan ilmoittau- 
tuneet vapaaehtoisiksi; mutta kun hän seisoi konekiväärinsä 
takana, tarkkailin häntä voimatta irrottaa katsettani hänen kas. 
voistaan, sillä ympärillä lentelevistä luotisuihkuista huolimatta 
hän ei vetänyt päätään tuumaakaan alemmaksi. Kun tieduste- 
lin hänen vointiaan, hän pystyi vastaamaan minulle yhtenäisin 
lausein. Sain vaikutelman, että kuolettavat haavat eivät aiheut- 
taneet hänelle tuskia, että hän ei kenties tiennyt niistä mitään. 

Vähitellen tilanne rauhoittui, sillä englantilaisetkin raken- 
sivat sulkua. Kello kahdeltatoista kapteeni von Brixen, luut- 
nantti Tebbe ja luutnantti Voigt saapuivat; he onnittelivat 
minua komppanian menestyksestä. Asetuimme hirsirakennel- 
maan, söimme aamiaiseksi englantilaisten muonaa ja keskus- 
telimme tilanteesta. Välillä neuvottelin huutaen noin kahden- 
kymmenenviiden englantilaisen kanssa, joiden päät kohoilivat 
noin sata metriä edempänä juoksuhaudasta ja jotka näköjään 
halusivat antautua. Heti kun nousin suojausten yläpuolelle, 
minua kuitenkin ammuttiin taempaa. 

Yhtäkkiä sululle tuli liikettä. Käsikranaatit lensivät, kiväärit 
paukkuivat, konekiväärit papattivat. ”Ne tulevat! Ne tulevat!” 
loikkasimme hiekkasäkkien taa ja tulitimme. Yksi miehistäni, 
korpraali Kimpenhaus, hyppäsi taistelun tuoksinassa barrika- 
din päälle ja ampui hautaan niin kauan, kunnes kaksi pahaa 
osumaa käsivarsiin pakottivat hänet alas. Painoin tilanteen 
sankarin muistiini, ja ilokseni sain kaksi viikkoa myöhemmin 
onnitella häntä ensimmäisen luokan rautarististä. 

Tuskin olimme palanneet tuosta välinäytöksestä aamiai- 
selle, kun hornanmelu alkoi uudestaan. Tapahtui yksi niistä 
merkillisistä välikohtauksista, jotka muuttavat tilanteen odot- 
tamattomalla tavalla. Meteli johtui vasemman naapuriryk- 

mentin upseerikokelaasta, joka halusi saada yhteyden mei- 
hin ja joka oli ankaran tappelunhalun vallassa. Juopumus 
näkyi kiihdyttäneen hänen luontaisen urheutensa silkaksi rai- 
voksi. ”Missä Tommy luuraa? Rakeille huutia! No, kuka on 
mukana?” Vimmoissaan hän hajotti kauniin barrikadimme ja 
syöksyi eteenpäin raivaten tiensä käsikranaatein. Hänen edel- 
lään kulki hänen lähettinsä ja kaatoi kiväärinlaukauksilla ne, 
jotka selvisivät räjähteistä. 

Oman hengen kylmäpäinen vaarantaminen ja rohkeus vai- 
kuttavat aina innostavasti. Raivo tarttui meihinkin, ja haa- 
littuamme muutamia käsikranaatteja osallistuimme kilvan 
tuohon viikinkimäiseen ajojahtiin. Tuota pikaa etenin juok- 
sijoiden joukossa pitkin asemaa, eikä muitakaan upseereita 
sekä komppaniani jalkaväkimiehiä tarvinnut kauan odottaa. 
Jopa pataljoonankomentaja, kapteeni von Brixen oli kivääri 
kädessä etumaisten mukana ja ampui päittemme yli useita 
vihollisen kranaatinheittelijöitä. 

Englantilaiset puolustautuivat urhoollisesti. Jokaisesta olka- 
varustuksesta taisteltiin. Mustat Mill-käsikranaatit risteilivät 
ilmassa meidän varrellisten kranaattiemme kanssa. Jokaisen 
vallatun olkavarustuksen takaa löysimme vainajia tai yhä nyt- 
kähteleviä ruumiita. Tapoimme näkemättä toisiamme. Meil- 
lekin tuli tappioita. Lähetin viereen iskeytyi rautakappale, jota 
hän ei kyennyt väistämään; hän lyyhistyi kasaan, ja veri tihkui 
lukuisista haavoista saveen. 

Loikkasimme hänen ruumiinsa yli. Ukkosenjyrähdyk- 
set osoittivat tiemme. Sadat silmät vaanivat maalia kivää- 
rien ja konekivääreiden takana kuolleen maiseman keskellä. 
Olimme jo kaukana oman linjamme edustalla. Joka puo- 
lella luodit vinkuivat teräskypärien ympärillä ja iskeytyi- 

vät räsähtäen haudanseinämään. Aina kun horisontin ylä. 
puolelle ilmestyi munanmuotoinen rautaesine, silmä erotti 
sen niin tarkasti, että ihminen kykenee moiseen vain silloin 
kun on kysymys elämästä ja kuolemasta. Odotuksen hetkinä 
oli valittava sellainen olinpaikka, josta näkyi mahdollisim- 
man paljon taivasta, sillä tappavan kappaleen uurteinen pinta 
erottui riittävän selvästi vain taivaan kelmeää taustaa vas- 
ten. Silloin heitettiin itse ja syöksyttiin eteenpäin. Vihollisen 
kaatuneeseen ruumiiseen luotiin tuskin silmäystäkään; hän 
oli kohdannut loppunsa, ja uusi kaksintaistelu alkoi. Käsi- 
kranaattienvaihto muistuttaa miekkailua; on loikittava kuin 
baletissa. Kranaattitaistelu on kaksintaisteluista tappavin, sillä 
se voi päättyä vain siihen, että toinen osapuoli lentää ilmaan. 
Niinkin voi käydä, että molemmat kaatuvat. 

Näiden hetkien aikana saatoin katsella kauhistelematta 
vainajia, joiden yli jouduin kaiken aikaa loikkimaan. Kaikki 
makasivat lyyhistyneinä velttoina ja siinä asennossa, jossa 
elämä yleensä poistuu ruumiista. Loikkieni aikana jouduin 
riitaan upseerikokelaan kanssa, joka oli todella huimapäinen 
miekkonen. Hän vaati itselleen ensimmäistä sijaa ja käski, että 
minä en saisi heittää vaan minun olisi ojennettava räjähteitä 
hänelle. Lyhyiden pelottavien komentojen välillä, joilla ohja- 
taan etenemistä ja ilmoitetaan vihollisen liikkeistä, kuulin 
hänen äänensä: ”Yksi heittää! Minä olin opettajana rynnäkkö- 
koulutuspataljoonassa!” 

Jäljessämme tulleet 225. rykmentin miehet raivasivat 
oikealle haarautuvan juoksuhaudan. Pakkotilanteeseen jou- 
tuneet englantilaiset koettivat paeta avoimen kentän poikki, 
ja he kaatuivat tulitukseen, joka oitis kääntyi heihin joka 
taholta. 

Siegfried-linja muuttui tukalaksi myös niille, joiden kan- 
noilla pysyttelimme tiiviisti. He koettivat karata oikealle 
lähtevään yhteyshautaan. Loikkasimme vartiokorokkeille ja 
näimme jotakin, mikä sai meidät kiljumaan villisti riemusta: 
hauta, jota pitkin he koettivat paeta, kaartui lyyran siiven 
lailla takaisin oman hautamme puoleen ja meni ahtaimmassa 
kohdassa alle kymmenen askelen päästä. He joutuivat siis 
uudemman kerran kulkemaan ohitsemme. Korokkeeltamme 
saatoimme nähdä kiireessä horjahtelevien englantilaisten 
teräskypärät. Heitin etummaisten jalkoihin käsikranaatin, 
jolloin he pysähtyivät äkisti ja perässä tulevat kiilautuivat 
heihin. Nyt he jäivät pelottavaan pullonkaulaan; käsikranaatit 
lensivät kuin lumipallot ilman halki ja peittivät kaiken 
valkeaan savuun. Alhaalta ojennettiin meille yhä lisää hei- 
teltävää. Ruuhkautuneiden englantilaisten keskellä välähteli 
salamoita, vaatteenriekaleet ja teräskypärät lentelivät korke- 
alle. Vihan- ja kauhunhuudot sekoittuvat toisiinsa. Tulen alla 
loikkasimme haudanreunalle. Koko alueen kiväärit oli suun- 
nattu meihin. 

Huuman tuoksinassa lensin maahan kuin vasaran iskusta. 
Haaveista heränneenä riuhtaisin teräskypärän päästäni ja kau- 
hukseni näin metallissa kaksi suurta aukkoa. Upseerikokelas 
Mohrmann säntäsi avukseni ja rauhoitti minua vakuutta- 
malla, että takaraivossa näkyi vain verinen naarmu. Kaukaa 
ammuttu luoti oli iskeytynyt teräskypärän läpi ja hipaissut 
kalloa. Puoliksi huumaantuneena hoipuin takaisinpäin hätäi- 
sesti kääritty side päässä siirtyäkseni loitommalle taistelun 
polttopisteestä. Tuskin olin päässyt seuraavan olkavarustuk- 
sen ohi, kun sotilas ryntäsi jälkeeni ja ilmoitti, että Tebbe oli 


juuri kaatunut tällä paikalla saatuaan osuman päähänsä. 

Tieto iski minut täysin lamaan. Erinomainen ystävä, jonka 
kanssa olin monien vuosien kanssa kokenut yhdessä ilot, surut ja 
vaarat ja joka muutamaa hetkeä aikaisemmin oli vielä huutanut 
minulle sukkeluuksia, oli kuollut pieneen lyijynpalaseen! Koe. 
tin käsittää tapahtuman; valitettavasti se oli liiankin totta. 

Samaan aikaan tässä hengenvaarallisessa haudanpät- 
kässä vuotivat kuiviin komppaniani kaikki aliupseerit ja 
kolmasosa sotamiehistä. Luodit osuivat päähän solkenaan. 
Myös luutnantti Hopf kaatui; hän oli jo vanhahko mies, 
ammatiltaan opettaja, saksalainen koulumestari sanojen par- 
haassa merkityksessä. Molemmat vänrikkini ja useat muut 
haavoittuivat. Siitä huolimatta 7. komppania piti valloitetun 
aseman luutnantti Hoppenrathin, komppanian viimeisen 
upseerin, johtamana vaihtoon saakka. 

Sodan kiihdyttävien tuokioiden joukossa mikään ei vai- 
kuta niin voimakkaasti kuin kahden iskuosaston johtajan 
kohtaaminen taisteluaseman ahtaiden saviseinämien keskellä. 
Paluuta ei ole eikä armoa anneta. Tämän tietävät kaikki, jotka 
ovat nähneet heidät taisteluhaudassa: ruhtinaat loikkivat val- 
takunnassaan ees taas ankarin, määrätietoisin ilmein, uhka- 
rohkeasti, taitavasti, katselevat toisiaan terävin, verenhimoi- 
sin silmin — miehiä, jotka olivat tilanteen tasalla ja joita ei 
katsauksissa mainita. 

Paluumatkalla pysähdyin kapteeni von Brixenin luo, joka 
kävi muutaman sotamiehen kanssa tulitaistelua rinnakkais- 
haudasta kohoilevien päiden kanssa. Asetuin hänen ja erään 
toisen kiväärimiehen väliin ja tarkkailin luotien osumia. 
Unenomaisessa mielentilassa, joka seuraa haavoittumisen 
aiheuttamaa järkytystä, en tullut ajatelleeksi, että siteeni pais- 
toi kauas kuin valkea turbaani. 

Yhtäkkiä sain taas iskun otsaani ja lensin haudan poh- 
jalle, samalla kuin silmäni sokenivat veren valuessa. Vieres- 
säni seissyt mies putosi yhtä aikaa alas ja alkoi vaikertaa. 
Luoti osui teräskypärän läpi ohimoon. Kapteeni pelkäsi 
menettävänsä toisen komppanianpäällikön samana päivänä, 
mutta lähemmin katsoessaan hän näki vain kaksi pintanaar- 
mua hiusrajassa. Ne tulivat kaiketi kimmokkeesta tai haavoit- 
tuneen miehen kypäränsirpaleista. Haavoittunut mies, jonka 
kanssa kannoimme ruumiissamme saman luodin metallia, 
vieraili luonani sodan jälkeen; hän työskenteli tupakkateh- 
taassa ja oli muuttunut osuman jälkeen kivulloiseksi ja omi- 
tuiseksi. 

Uuden verenhukan heikentämänä liityin kapteenin seu- 
raan, joka palasi komentopaikalleen. Ohitettuamme Mceu- 
vren kylän juoksumarssia kiivaassa tulituksessa pääsimme 
kanavanpohjalle korsuun, jossa sain siteet ja jäykkäkouristus- 
ruiskeen. 

Iltapäivällä asetuin kuorma-autoon ja matkustin Leclu- 
seen, jossa esitin illallisella eversti von Oppenille selonteon. 
Kun olin puolinukuksissa mutta erinomaisella tuulella tyhjen- 
nettyäni hänen kanssaan viinipullon, lausuin hyvästit ja heit- 
täydyin raskaan päivän jälkeen vapaaillan tunnelmissa vuo- 
teelle, jonka uskollinen Vinke oli minulle valmistanut. 

Kaksi päivää myöhemmin pataljoona siirtyi Lecluseen. 
4. päivänä joulukuuta divisioonan komentaja kenraali von 
Busse piti osallistuneille pataljoonille puheen ja mainitsi eri- 
tyisesti 7. komppanian. Johdin komppanian hänen ohitseen 
pää siteissä. 

Sain syystäkin olla ylpeä miehistäni. Vajaa kahdeksankym- 
mentä miestä oli valloittanut pitkän osuuden juoksuhaudasta, 


251 


saanut saaliiksi useita konekiväärejä, miinanheittimiä ja kalus- 
toa sekä ottanut kaksisataa vankia. Ilokseni sain tiedottaa 
useita ylennyksiä ja kunniamerkkejä. Niinpä luutnantti Hop- 
penrath, iskuosaston johtaja, vänrikki Neupert, hirsirakennuk- 
sen valloittaja, ynnä kylmäpäinen barrikadinpuolustaja Kim- 
penhaus saivat rintaansa hyvin ansaitun I luokan rautaristin. 

En vaivannut edes sairaalaa viidennellä kaksoishaavoittu- 
misellani vaan annoin vamman parantua joululoman aikana. 
Takaraivon haava umpeutui nopeasti. Otsan sirpale kasvoi 
sisään tehden seuraa kahdelle muulle, jotka olivat Regni6vil- 
lestä lähtien olleet vasemmassa kädessäni ja korvanlehdes- 
säni. Tuona aikana minut yllätettiin Hohenzollernin ritari- 
kunnan ristillä, joka lähetettiin minulle rintamalta. 

Tämä kultareunainen risti sekä pataljoonan kolmen muun 
komppanianpäällikön lahjoittama hopeapokaali, johon oli 
kaiverrettu sanat ”Mceuvresin voittajalle; ovat muistoni 
Cambrain kaksoistaistelusta, joka jää historiaan: asemasodan 
tappava seisahdustila koetettiin ensimmäistä kertaa voittaa 
uusin menetelmin. 

Myös läpi ammutun teräskypärän toin mukanani ja säilytän 
sitä yhdessä toisen kypärän kanssa, jota intialaisten lansiee- 
rien yliluutnantti kantoi johtaessaan miehiään meitä vastaan. 

Cojeulinpurolla 


Jo ennen lomaani vapautimme vaihdossa 9. päivänä joulukuuta 
1917 muutaman rauhallisen päivän jälkeen 10. komppanian 
etulinjasta. Kuten jo kerroin, asema sijaitsi Vis-en-Artois'n kylän 
edustalla. Minun osastoni rajautui oikealla Arras-Cambrai- 
maantiehen, vasemmalla Cojeulinpuron — soistuneeseen 
uomaan, jonka yli pidimme partioiden avulla öisin yhteyttä 
vieruskomppaniaan. Vihollisen asemaan ei ollut näköyhteyttä 
etumaisten hautojen välissä olevan kohouman takia. Lukuun 
ottamatta muutamia partioita, jotka onnistuivat pääsemään 
öisin piikkilankaesteellemme, sekä läheiselle Hubertuksen 
maatilalle asennetun generaattorin surinaa emme havain- 
neet vihollisen jalkaväestä mitään elonmerkkejä. Sen sijaan 
toistuvat kaasumiinahyökkäykset olivat epämukavia, ja ne 
vaativat lukuisia uhreja. Hyökkäykset tehtiin useiden satojen 
maahan kaivettujen rautaputkien avulla, jotka laukaistiin säh- 
kön avulla yhtä aikaa. Heti kun tulenhohde leimahti, huu- 
dettiin kaasuhälytys, ja jolla ei ollut osuman tullessa naamari 
kaavoilla, sen kävi huonosti. Monin paikoin kaasu sitä paitsi 
saavutti lähes absoluuttisen tiheyden, jolloin naamareistakaan 
ei ollut mitään apua, koska happea ei yksinkertaisesti ollut 
hengitettäväksi. Näin kärsittiin monia tappioita. 

Minun korsuni oli kaivettu aseman takana ammottavan 
sorakuopan jyrkkään seinämään, jota tulitettiin ankarasti 

lähes joka päivä. Taempana kohosivat tuhotun sokeritehtaan 
mustat teräsrangat. 

Sorakuoppa oli kammottava paikka. Käytetyillä sotatarvik- 
keilla täytettyjen pommikuoppien keskellä oli tuulen kallista- 
mia hautaristejä. Yöllä ei voinut nähdä kättä silmiensä edessä, 
ja yhden valoraketin sammuttua oli odotettava seuraavaa, 
jotta ei joutunut turvallisilta pitkospuilta Cojeulin pohjukan 
liejuun. 

Milloin minulla ei ollut puuhaa rakenteilla olevissa vartio- 
haudoissa, vietin päivät jääkylmässä tunnelissa, luin kirjaa ja 
tömistin lämpimikseni jalkoja tunnelinkehykseen. Samaan 
tarkoitukseen kelpasi myös kalkkikallion syvennykseen kät- 
ketty vihreä piparminttulikööripullo, jota minä ja lähettini 
kävimme usein puhuttamassa. 

Palelimme niin että tuntui; jos olisimme päästäneet nuo- 
tion savun nousemaan sorakuopasta joulukuiselle taivaalle, 
paikka olisi pian muuttunut asumiskelvottomaksi, sillä vihol- 
linen tuntui toistaiseksi pitävän sokeritehdasta komento- 
paikkana ja haaskasi enimmän osan ammuksistaan vanhaan 
teräshäkkyrään. Niinpä vasta hämärän koittaessa tuli jäykisty- 
neisiin jäseniimme eloa. Pikku uuniin sytytettiin tuli, ja pak- 
sun savun lisäksi se levitti miellyttävää lämpöä. Pian tunne- 
lin portailla kolisivat Visstä palaavien ruoanhakijoiden astiat, 
joita jo hartaasti odotettiin. Kun iankaikkinen lanttu-, ryyni- 
ja kuivavihannesruokavalio vaihtui papuihin tai makaroniin, 
eivät mielialat voineet enää paremmaksi tulla. Usein kuun- 
telin huvikseni pienen pöytäni ääressä lähettien mutkatonta 
seurustelua, kun nämä tupakansavuun kääriytyneinä kyyhöt- 
tivät uunin ääressä ja kenttäpakillinen totia tuoksui vahvasti. 
Sota ja rauha, taistelu ja kotimaa, lepopaikka ja loma käsitel- 

tiin juurta jaksaen, ja usein muutoinkin kuulin osuvia huo- 
mautuksia. Niinpä taistelulähetti lähti lomalle lausuen: ”Voi 
pojat että on mukavaa kun nukkuu ensimmäistä yötä koto- 
sängyssä ja äitimuori nujuaa ihan kylkeen kiinni!” 

19. päivänä tammikuuta meidät vaihdettiin kello nel- 
jältä aamulla, ja marssimme sakean lumimyrskyn läpi 
Gouyhin, jossa meidän oli määrä viipyä pitkähkön aikaa ja 
valmistautua hyökkäystaistelutehtäviin. Ludendorffin komp- 
panianpäälliköille jaetuista koulutuskäskyistä, ymmärsimme, 
että jo lähiaikoina sotaa uskallettaisiin ryhtyä ratkaisemaan 
suurtaistelulla. 

Harjoittelimme melkein unohtuneita kivääritaistelu- ja 
liikuntasotaotteita, ja kivääreillä ja konekivääreillä ammut- 
tiin innokkaasti. Koska rintaman takana joka kylä oli ylisiä 
myöten täynnä, käytettiin kaikkia mahdollisia rinteitä ampu- 
maratoina, niin että usein ammukset sinkoilivat maaston yli 
kuin taistelussa konsanaan. Komppaniani konekivääriam- 
puja ampui kevyellä konekiväärillään erään toisen rykmentin 
komentajan satulasta kesken arvostelua. Onneksi tämä selvisi 
vähäisellä jalkavammalla. 

Muutamia kertoja suoritin komppanian kanssa harjoitus- 
hyökkäyksiä mutkikkaassa hautajärjestelmässä kovin käsikra- 
naatein hyödyntääkseni Cambrain taistelun kokemuksia. Sii- 
näkin tuli haavoittuneita. 

24. päivänä tammikuuta eversti von Oppen jätti jäähyväi- 
set ja lähti Palestiinaan ottamaan prikaatin komentoonsa. 
Hän oli komentanut rykmenttiä, jonka taisteluhistoria kietou- 
tui läheisesti hänen nimeensä, yhtäjaksoisesti syksystä 1914 
alkaen. Eversti von Oppen oli elävä osoitus siitä, että jotkut 
ihmiset ovat syntyneet komentamaan. Häntä ympäröi aina 

järjestyksen ja luottamuksen ilmapiiri. Rykmentti on viimei- 
nen yksikkö, jossa vielä voi tuntea toisensa; se on suunnilleen 
suurin sotilasperhe, ja tuollaisen miehen leima vaikuttaa näky- 
mätönnä tuhansiin. Valitettavasti hänen jäähyväissanansa 
”Näkemiin Hannoverissa!” eivät saaneet toteutua, sillä hän 
kuoli pian aasialaiseen koleraan. Kun olin jo kuullut hänen 
kuolemastaan, sain häneltä vielä omakätisen kirjeen. Häntä 
minun on kiittäminen paljosta. 

6. päivänä helmikuuta siirryimme jälleen Lecluseen, ja 22. 
päivänä meidät majoitettiin neljäksi päiväksi pommikuoppa- 
kentälle Dury-Hendecourt-maantien vasemmalle puolelle, 
jotta vallittaisimme öisin etulinjaa. Nähdessäni aseman, joka 
oli vastapäätä entisen Bullcourtin kylän raunioita, minulle 
selvisi, että täällä suoritettaisiin osa suurhyökkäyksestä, josta 
kuiskailtiin odotuksen vallassa pitkin koko länsirintamaa. 

Kaikkialla rakennettiin kiihkeän kuumeisesti, kaivettiin 
tunneleita ja vedettiin uusia teitä. Pommikuoppakenttä oli 
kylvetty täyteen paljaassa maastossa seisovia kylttejä, joissa 
hieroglyfein kaiketi ilmoitettiin pattereiden ja komentopaik- 
kojen tulevat asemat. Lentokoneemme suorittivat taukoa- 
matta sulkulentoja, jotta vihollinen ei pääsisi kurkkimaan. 
Jotta joukoille ilmoitettaisiin täsmällinen kellonaika, lasket- 
tiin joka keskipäivä tarkalleen kello kaksitoista kiintopalloista 
merkiksi musta pallo, joka nostettiin pois kello 12.10. 

Kuun lopulla marssimme jälleen Gouyhin entiseen majoi- 
tuspaikkaamme. Äkseerattuamme useita kertoja pataljoonan 
ja rykmentin vahvuudella harjoittelimme kaksi kertaa koko 
divisioonan voimin läpimurtoa suureen valkoisin nauhoin 
merkittyyn asemaan. Sen jälkeen divisioonankomentaja piti 
puheen, josta kaikille selvisi, että hyökkäys alkaisi lähipäivinä. 


256 


Tyytyväisenä muistelen viimeistä iltaa, jolloin istuimme 
pyöreän pöydän ääressä ja pohdimme kiihkeästi tulevaa lii- 
kuntasotaa. Innostuksen vallassa pantiin viimeinenkin taaleri 
viiniin — mihin me enää rahaa tarvitsisimme? Pian olisimme 
joko vihollislinjan tuolla puolen tai paremmassa tuon- 
puoleisessa. Ainoastaan huomauttamalla, että tukialueella 
sentään haluttiin jatkaa elämää, saattoi kapteeni estää meitä 
sinkoamasta laseja, pulloja ja posliinia seinään. 

Emme lainkaan epäilleet suuren suunnitelman onnistu- 
mista. Meistä se ei ainakaan olisi kiinni. Miehistökin oli 
hyvässä kunnossa. Kun heidän kuuli puhuvan kuivakkaaseen 
alasaksilaiseen tapaansa tulevasta ”Hindenburgin tasankolau- 
kasta” niin tiesi, että kävisivät kimppuun kuten aina: hellittä- 
mättä, luotettavasti ja turhia huutelematta. 

17. päivänä maaliskuuta marssimme auringonlaskun jälkeen 
rakkaaksi muuttuneeseen majapaikkaamme Brunemontiin. 
Tiet olivat tungokseen asti täynnä tauotta marssivia rivistöjä, 
lukemattomia tykkejä ja loputtomia kuormastoja. Tarkoin 
laadittua liikekannallepanosuunnitelmaa noudatettiin silti 
kurinalaisesti. Voi joukkoa, joka ei pysynyt tiellä marssiaika- 
taulussa: se työnnettiin ojaan, ja se joutui odottamaan tunti- 
kausia, ennen kuin onnistui tunkeutumaan johonkin rakoon. 
Jouduimme kuitenkin kerran ruuhkaan, jossa kapteeni von 
Brixenin ratsu seivästyi raudoitettuun aisaan ja kuoli. 

Suuri taistelu 


Pataljoona majoitettiin Brunemontin linnaan. Saimme tietää, 
että maaliskuun 19:nnen vastaisena yönä meidän olisi mars-- 
sittava etulinjaan, asetuttava valmiuteen pommikuoppaken- 
tän tunneleihin Cagnicourtin lähelle ja että suurhyökkäys 
käynnistyisi aamulla 21. päivänä maaliskuuta 1918. rykmentin 
oli tehtävä läpimurto Ecoust-Saint-Meinin ja Noreil'n kylän 
välistä ja edettävä ensimmäisenä päivänä Moryhin. Monchyn 
asemataistelun aikaan seutu oli ollut tukialuettamme, ja tun- 
simme sen hyvin. 

Lähetin luutnantti Schmidtin, jota hänen soman vartensa 
takia nimitimme melkein yksinomaan ”pikku Schmidtiksi”, 
varmistamaan komppanian majoituksen. Sovitulla hetkellä 
lähdimme marssimaan Brunemontista. Tienristeyksessä, 
jossa opasjoukot odottivat meitä, komppaniat erosivat ja lähti- 
vät etenemään sädemäisesti. Kun olimme toisen linjan tasalla, 
jonne meidän oli määrä majoittua, kävi ilmi, että oppaamme 
olivat eksyneet. Alkoi harhailu heikosti valaistussa, vetisessä 
pommikuoppamaastossa; kyseltiin toisilta yhtä epätietoisilta 
joukoilta. Jotta miehet eivät tyystin nääntyisi, komensin py- 
sähtymään ja lähetin oppaat eri suuntiin. 

Ryhmät asettivat kiväärit kokoon ja ahtautuivat valtavaan 
pommikuoppaan, samalla kun minä istuin luutnantti Spren- 


gerin kanssa pienemmän kuopan reunamalle, jolta voi kat- 

sella suureen kraatteriin kuin parvekkeelta. Jo jonkin aikaa 
noin sadan askelen päässä oli leimahtanut muutamia osu- 
mia. Uusi ammus iskeytyi lähemmä; sirpaleet kopsahteli- 
vat saviseinämään. Eräs mies huusi ja väitti haavoittuneensa 
jalkaan. Samalla kun tunnustelin uhrin liejuisesta saap- 
paasta osumaa, komensin ryhmät hajaantumaan ympäröiviin 
pommikuoppiin. 

Korkealla ilmassa vinkui jälleen. Kaikilla oli kouristava 
tunne: se tulee tänne! Silloin jysähti suunnaton, huumaava 
räjähdys — kranaatti oli osunut keskellemme. 

Puoliksi huumaantuneena kohottauduin ylös. Suuresta 
pommikuopasta hehkuivat tuleen syttyneet konekiväärien 
patruunavyöt räikeää vaaleanpunaista hehkua. Se valaisi 
räjähdyksen sankkaa savua, jonka keskellä kieriskeli kasa 
mustia ruumiita ja ympäristöön hajaantuvien eloonjääneiden 
varjot. Samanaikaisesti kajahti moninkertainen, kauhistut- 
tava tuskan- ja avunhuuto. Synkän joukon kieriskely savua- 
van ja hehkuvan kattilan syvyyksissä paljasti sekunnin ajaksi 
kuin hornankuvitelmana kauhun pohjattoman kuilun. 

Lyhyen lamaannuksen ja jäykistävän kauhun jälkeen 
säntäsin ylös ja juoksin muiden lailla sokkona yöhön. Vasta 
suistuttuani pää edellä kranaattikuoppaan tajusin, mitä oli 
tapahtunut. — Ei katsota eikä kuunnella mitään, nyt vain kauas 
täältä pois synkkään pimeyteen! — Mutta miehet! Minun 
täytyi huolehtia heistä; heidät oli uskottu minun vastuulleni. 
— Pakotin itseni takaisin kauhunpaikalle. Matkalla kohtasin 
jalkaväensotilas Hallerin, joka oli Regni6villessä saanut kone- 
kiväärin saaliikseen, ja otin hänet mukaan. 

Haavoittuneet huusivat edelleen pelottavasti. Muutamat 


ryömivät minua vastaan ja tunnistettuaan ääneni vaikersi- 

vat: ”Herra luutnantti, herra luutnantti!” Yksi rakkaimmista 
alokkaistani, Jasinski, jolta sirpale oli katkaissut säären, tarrasi 
jalkaani. Kiroten voimattomuuttani taputin häntä neuvotto- 
mana olalle. Tuollaiset hetket syöpyvät mieleen. 

Jouduin luovuttamaan onnettomat uhrit muutamille eloon- 
jääneille paarinkantajille, jotta voisin johtaa luokseni kokoon- 
tuneet haavoittumattomat miehet pois vaaralliselta alueelta. 
Puoli tuntia aikaisemmin olin johtanut sodanajan vahvuista 
komppaniaa. Nyt harhailin muutaman täysin lannistuneen 
miehen kanssa juoksuhautojen sokkelossa. Eräs maitoparta, 
joka oli harjoituksessa muutamaa päivää aikaisemmin itkenyt 
ammuslaatikon painoa tovereidensa pilkatessa, raahasi nyt 
vaivalloisesti mukanamme tuota kantamusta, jonka hän oli 
kuuliaisesti pelastanut hirvittävästä iskusta. Se havainto oli 
minulle liikaa. Heittäydyin maahan ja aloin nyyhkyttää kou- 
ristuksenomaisesti, miesten seisoessa alakuloisina ympä- 
rilläni. 

Kiiruhdettuamme kranaatinräjähdyksen uhkaamina muu- 
tamia tunteja tuloksetta pitkin hautoja, joissa oli liejua ja vettä 
nilkkoihin asti, kyyristyimme kuolemanväsyneinä seinämän 
ammuskomeroon. Vinke levitti peitteen ylleni; silti en nukku- 
nut silmäntäyttäkään vaan odotin aamunkoittoa tupakoiden, 
täydellisen turtumuksen vallassa. 

Aamun ensimmäinen kajo paljasti uskomattoman eloi- 
san pommikuoppakentän. Lukemattomat osastot etsivät yhä 
suojiaan. Tykkimiehet raahasivat räjähteitä, miinanheittimet 
matkasivat kulkupeleissään; linjamiehet ja valomerkkiryh- 
mät vetivät johtimiaan. Tuhannen metrin päässä vihollisesta 
oli menossa täydellinen markkinameininki, mutta hän ei tun- 
tunut huomaavan mitään. Lopulta törmäsin konekivääri- 

komppanian päällikköön, luutnantti Fallensteiniin, vanhah- 
koon rintamaupseeriin, joka osasi näyttää majapaikkamme. 
Hänen ensimmäiset sanansa kuuluivat: ”Jestas, miten te olette 
tuonnäköinen? Kasvonnehan ovat aivan keltaiset” Hän osoitti 
suurta tunnelia, jonka ohi olimme juosseet yöllä varmaankin 
kymmenkunta kertaa. Kohtasin siellä pikku Schmidtin, joka 
ei vielä tiennyt onnettomuudestamme mitään. Täältä löytyi- 
vät myös miehet, joiden olisi pitänyt osoittaa meille tie. Tuon 
päivän jälkeen olen aina valinnut oppaat itse ja ehdottoman 
huolellisesti, kun siirrymme uuteen asemaan. Sodassa oppii 
tehokkaasti, mutta oppirahat ovat kalliit. 

Saatuani miehet majoitukseen lähdin takaisin yölliselle 
kauhunpaikalle. Kohta näytti hirvittävältä. Palaneen osuma- 
paikan ympärillä makasi yli kaksikymmentä ruumista, mel- 
kein kaikki tunnistamattomaksi silpoutuneina. Muutamia 
kaatuneista jouduimme myöhemmin merkitsemään kadon- 
neiksi, sillä heistä ei ollut jäänyt mitään jäljelle. Viereisten 
ampumahautojen miehet olivat ryhtyneet kaivelemaan veri- 
sen sotkun keskeltä vainajien verisiä tavaroita ja etsimään 
ryöstösaalista. Ajoin heidät tiehensä ja komensin lähettini 
kokoamaan lompakot ja arvoesineet, jotta ne pelastuisivat 
omaisille. Seuraavana päivänä joutuisimme kuitenkin jättä- 
mään ne hyökkäyksessä jälkeemme. 

Ilokseni Sprenger ilmaantui muutamien miesten kanssa lähei- 
sestä tunnelista, jossa he olivat yöpyneet. Käskin ryhmänjoh- 
tajien ilmoittautua ja sain kuulla, että meitä oli vielä kuusi- 
kymmentäkolme miestä. Yli sadanviidenkymmenen joukolla 
olimme lähteneet edellisiltana riemumielin! Minun onnistui 
laskea yli kaksikymmentä kuollutta ja yli kuusikymmentä haa- 
voittunutta, joista monet myöhemmin vielä menehtyivät vam- 

moihinsa. Etsinnät tarkoittivat monia kierroksia haudoissa ja 
pommikuopissa, mutta ne myös veivät ajatukset pois kauhu- 
kuvista. 

Ainoana heikkona lohtuna oli, että olisi voinut käydä 
pahemminkin. Esimerkiksi jalkaväensotilas Rust oli seisonut 
niin lähellä osumakohtaa, että hänen ammuslaatikkonsa kan- 
tohihnat olivat alkaneet palaa. Alikersantti Peggau, joka tosin 
menetti henkensä seuraavana päivänä, oli seisonut saamatta 
naarmuakaan kahden toverinsa välissä, jotka olivat repeyty- 
neet täysin riekaleiksi. 

Vietimme loppupäivän masentuneissa tunnelmissa, enim- 
mäkseen nukkuen. Jouduin käymään monta kertaa pataljoo- 
nankomentajan luona, koska hän halusi yhä uudelleen kes- 
kustella hyökkäyksestä. Muutoin juttelin niitä näitä kahden 
upseerini kanssa laverilla makoillen pitääkseni tuskalliset 
ajatukset loitolla. Kertosäkeenä toistui: ”Luojan kiitos, pahin 
kohtalo voi olla, että ammutaan kuoliaaksi!” Koetin rohkaista 
muutamin sanoin miehiä, jotka kyyhöttivät yhdessä tunnelin- 
portailla, mutta sillä ei tuntunut olevan vaikutusta. Minä en 
oikein ollut rohkaisutuulellakaan. 

Kello kymmeneltä illalla lähetti toi käskyn, että oli läh- 
dettävä marssimaan etulinjaan. Kolostaan ulos kiskottavasta 
villieläimestä tai merimiehestä, joka tuntee pelastavan lankun 
vajoavan jalkojensa alta, mahtoi tuntua samalta kuin meistä, 
kun jouduimme lähtemään lämpimästä, turvallisesta tunne- 
lista kolkkoon yöhön. 

Ulkona oli jo levotonta. Kiiruhdimme ankarassa srapnelli- 
tulessa pitkin Felix-hautaa ja pääsimme etulinjaan tappioitta. 
Kun kuljimme alhaalla hautojen läpi, niin päidemme yläpuo- 
lella tykistö jo siirtyi eteentyönnettyihin asemiin siltoja pit- 

kin. Rykmentille, jonka etumaiseksi pataljoonaksi meidän oli 
määrä asettua, oli osoitettu kohtalaisen kapea osasto. Kaikki 
tunnelit olivat hetkessä tupaten täynnä. Ulkopuolelle jääneet 
kaivoivat itselleen syvennyksiä haudanseinämään, jotta tule- 
van hyökkäyksen alkaessa saisivat edes jotakin suojaa tykistö- 
tulelta. Pitkällisen säntäilyn jälkeen oli kaikille löytynyt 
paikka. Kapteeni von Brixen kokosi komppanianjohtajat vielä 
kerran neuvotteluun. Tahdistimme kellot viimeisen kerran ja 
kättelimme jäähyväisiksi. 

Asetuin kahden upseerini viereen tunnelinportaille odotta- 
maan, kunnes kello tulisi 5.05 ja tulivalmistelu alkaisi. Tun- 
nelma oli hiukan kohentunut, sillä sade oli lakannut ja tähti- 
kirkas yö ennusti kuivaa aamua. Kulutimme aikaa tupakoiden 
ja jutellen. Kello kolmelta syötiin aamiaista ja kenttäpullo 
kiersi. Aamun ensi hetkinä vihollisen tykistö virkosi sellai- 
seen eloon, että pelkäsimme englantilaisten haistaneen pala- 
neen käryä. Yksi monista maastoon sijoitetuista ampumatar- 
vikekasoista lensi ilmaan. 

Hiukan ennen alkua annettiin seuraava langaton tiedotus: 
”Hänen majesteettinsa keisari sekä Hindenburg ovat saapu- 
neet taistelunäyttämölle.” Tiedotusta tervehdittiin suosion- 
osoituksin. 

Osoittimet etenivät yhä pitemmälle; laskimme viimeisiä 
minuutteja. Vihdoin kello oli 5.05. Hirmumyrsky alkoi. Lie- 
kehtivä esirippu kohosi korkealle, ja sitä seurasi välittömästi 
ennenkuulumaton jyminä. Raivoava ukkonen, joka peitti 
alleen raskaimmatkin laukaukset, sai maan vavahtelemaan. 
Taempaa kantautuva lukemattomien tykkien jättimäinen 
tuhojyly oli niin pelottavaa, että suurimmatkin tähän men- 
nessä koetut taistelut olivat sen rinnalla kuin lastenleikkiä. 

Nyt tapahtui se, mitä emme olleet koskaan uskaltaneet toi- 
voa: vihollisen tykistö vaikeni; se oli lyöty maahan yhdellä 
jättimäisellä iskulla. Emme saattaneet enää pysyä tunnelissa. 
Seisoimme suojusten päällä ja ihmettelimme englantilaisten 
hautojen yllä liekehtivää torninkorkuista tuliseinämää, joka 
verhosi takanaan vaeltavat verenpunaiset pilvet. 

Näkymää häiritsi silmien kyyneltyminen ja limakalvojen 
voimakas polttelu. Vastatuuli peitti meidät omien kaasukra- 
naattiemme savuun ja voimakkaaseen karvasmantelin tuok- 
suun. Katselin huolissani, kuinka useat miehet alkoivat yskiä 
ja kakoa ja repivät lopulta naamarin kasvoiltaan. Siksi yritin 
tukahduttaa ensimmäisen yskän ja pidätin hengitystä. Vähi- 
tellen kaasu haihtui, ja muutaman hetken kuluttua voimme 
ottaa naamarit pois. 

Päivä oli valjennut. Suunnaton jyminä kasvoi takanamme 
kaiken aikaa, vaikka sen voimistuminen tuntui jo mahdotto- 
malta. Eteemme oli syntynyt läpinäkymätön savu-, pöly- ja 
kaasuseinämä. Ohikulkijat huusivat korviimme riemukkaita 
tervehdyksiä. Jalkaväkimiehet ja tykkimiehet, pioneerit ja 
puhelinmiehet, preussilaiset ja baijerilaiset, upseerit ja sota- 
miehet olivat haltioituneet tulimyrskyn alkuvoimasta ja odot- 
tivat kiihkeästi kellon tulevan 9.40. Kello 8.25 etulinjamme 
taakse valmiiksi keskitetyt raskaat miinanheittimemme ryh- 
tyivät työhön. Näimme suunnattomien kahden sentnerin mii- 
nojen lentävän korkeassa kaaressa ilman halki ja pudottuaan 
räjähtävän vulkaanisella raivolla. Niiden osumat muodostivat 
kipinöivän kraatteriketjun. 

Jopa luonnonlait näyttivät menettäneen pätevyytensä. Ilma 
väreili kuin kuumana kesäpäivänä, ja ilmanpaineen vaihtelu 
sai kiinteät kohteet tanssahtelemaan sinne tänne. Varjot vilah- 

tivat pilvien keskellä. Meteli oli muuttunut kaikenkattavaksi, 
eikä sitä enää kuullut. Vain epäselvästi saattoi havaita, että 
tuhannet konekiväärit ampuivat taempana lyijypilviä sinitai- 
vaalle. 

Tulivalmistelun viimeiset tunnit muuttuivat vaarallisemmiksi 
kuin neljä ensimmäistä, joiden aikana liikuimme huoletta suo- 
justen yllä. Vihollinen tulitti raskaalla patterilla, joka heitti yhä 
uusia ammuksia täpötäysiin taisteluhautoihimme. Väistääkseni 
niitä lähdin vasemmalle ja törmäsin adjutanttiin, luutnantti 
Heinsiin, joka kysyi minulta luutnantti von Solemacheria: 
”Hänen on otettava välittömästi pataljoona komentoonsa. 
Kapteeni von Brixen kaatui juuri” Järkyttyneenä tuosta kauhu- 
uutisesta lähdin takaisin ja asetuin syvään maakuoppaan. 
Lyhyellä matkallani olin jo ehtinyt unohtaa tosiasiat. Kuljin 
kuin nukkuja, unissakävelijä myrskyn halki. 

Maakuoppani edustalla seisoi alikersantti Dujesiefken, seu- 
ralaiseni Regniövillestä, ja pyysi minua tulemaan hautaan, 
sillä pienimmästäkin osumasta maamassat sortuisivat 
päälleni. Räjähdys vei häneltä sanat suusta: hän kaatui maa- 
han toinen jalka irti repeytyneenä. Siihen ei mikään auttanut. 
Loikkasin hänen ylitseen, säntäsin oikealle ja ryömin ketun- 
koloon, johon kaksi pioneeria oli jo paennut. Lähiympäris- 
tössä raskaat ammukset jatkoivat raivoamistaan. Valkean 
pilven keskellä sinkoili yhtäkkiä mustia maapaakkuja; osuma 
oli hautautunut kaikenkattavaan jylinään. Vasemmalla 
puolellamme juoksuhaudassa kolme komppaniani miestä 
repeytyi kappaleiksi. Yksi viimeisistä osumista, suutari, löi 
kuoliaaksi pikku Schmidtin, joka istui yhä tunnelinportailla. 

Seisoin Sprengerin kanssa kello kädessä ketunkoloni edus- 
talla ja odotin suurta hetkeä. Komppanian jäänteet olivat 

kokoontuneet ympärillemme. Meidän onnistui piristää hei- 
dän luontaista raskasmielisyyttään kokkapuheilla ja kääntää 
ajatukset toisaalle. Luutnantti Meyer, joka tirkisteli hetkisen 
olkavarustuksen takaa, kertoi minulle myöhemmin, että hän 
oli pitänyt meitä vähämielisinä. 

Kello 9.10 upseeripartiot lähtivät haudasta varmistamaan 
asemamme. Koska linjojen välillä oli etäisyyttä yli kahdeksan- 
sataa metriä, meidän oli lähdettävä liikkeelle tulituksen aikana 
ja asetuttava ei-kenenkään-maalle niin että voisimme loikata 
vihollisen etumaiseen linjaan kello 9.40. Myös Sprenger ja 
minä kiipesimme muutaman minuutin kuluttua olkavarustuk- 
sen yli komppania perässämme. 

”Nyt vihdoin näytetään, mihin seitsemäs pystyy!” ”Nyt 

on kaikki samantekevää!” ”Seitsemäs komppania kostaa 
”Kostetaan kapteeni von Brixenin puolesta!” Otimme pistoolit 
käteen ja astuimme piikkilangan yli, samalla kun ensimmäiset 
haavoittuneet jo raahautuivat sen läpi takaisin. 

Katsoin vasemmalle ja oikealle. Kansojen rajamaa tarjosi 
merkillisen näkymän. Hyökkäävä pataljoona odotti silmän- 
kantamattomana rintamana, komppaniat yhteen sulloutu- 
neina pommikuopissa vihollislinjan edustalla, jota myller- 
rettiin tulimyrskyin yhä uudelleen. Nähdessäni tämän 
patoutuneen joukon läpimurto tuntui minusta varmalta. 
Riittäisivätkö voimamme myös hajottamaan vihollisen reser- 
vit ja pirstomaan ne? Se tuntui itsestään selvältä. Päätöstais- 
telu, viimeinen ryntäys näkyi koittaneen. Täällä kansojen 
kohtalo pantaisiin täytäntöön; oli kysymys maailman tule- 
vaisuudesta. Tajusin hetken merkityksen, ja uskon, että jokai- 
nen tunsi persoonallisuutensa sulautuvan joukkoon ja pel- 
konsa katoavan. 

Tunnelma oli merkillinen, ankaran jännityksen kiihdyt- 
tämä. Upseerit seisoivat pystypäin ja lausuivat kiihtyneitä suk- 
keluuksia. Näin Solemacherin keskellä pikku esikuntaansa, 
pukeutuneena mantteliin niin kuin metsästäjä, joka odottaa 
koleana päivänä ajoonlähtöä, kädessään vihreäpesäinen puoli- 
pitkä piippu. Nyökkäsimme toisillemme veljellisesti. Usein 
raskaan miinan lentorata jäi liian lyhyeksi, ja se nosti ilmaan 
kirkontorninkorkuisen suihkulähteen ja peitti odottajat mul- 
taan, eivätkä nämä taivuttaneet päätänsäkään. Taistelun- 
jyminä oli muuttunut niin voimakkaaksi, ettei kukaan. ollut 
enää täysissä järjissään. 

Kolme minuuttia ennen hyökkäystä Vinke ojensi minulle 
täyden kenttäpullon. Otin pitkän siemauksen. Oli kuin oli- 
sin nauttinut vettä. Puuttui vielä hyökkäyssavuke. Paineaalto 
sammutti tulitikun kolmesti. 

Suuri hetki koitti. Tulivalssi vieri ensimmäisiä hautoja 
kohti. Lähdimme etenemään. 

Raivo nousi kuin myrsky. Tuhannet olivat kai jo kaatuneet. 
Sen saattoi vaistota; vaikka tulitus jatkui, se tuntui vaimentu- 
van, ikään kuin sen käskyvoima hupenisi. 

Ei-kenenkään-maa oli täynnä hyökkääjiä, jotka astuivat 
yksin, ryhmittäin tai suurina joukkoina kohti tulista esirip- 
pua. He eivät juosseet eivätkä hakeneet suojaa, kun tornin- 
korkuiset patsaat kohosivat heidän välissään. Hitaasti mutta 
vääjäämättä he etenivät kohti vihollislinjaa. Näytti siltä kuin 
haavoittuvaisuus olisi mennyttä. 

Syntyneen massan keskellä oli samalla yksinäistä; osastot 
olivat sekoittuneet. Olin kadottanut oman joukkoni näkyvis- 
täni. Se oli huvennut kuin laine tyrskyyn. Vain Vinke ja yksi- 
vuotisvapaaehtoinen nimeltä Haake olivat vierelläni. Oikea 

käsi puristi pistoolinkahvaa, vasen bamburuokoista ratsu- 
piiskaa. Minulla oli yhä ylläni pitkä päällystakki, vaikka 
minun oli melko kuuma, sekä määräysten mukaiset käsineet. 
Edetessämme meidät valtasi viikinkimäinen raivo. Kasvava 
tappohalu siivitti askeliani. Viha nosti katkerat kyynelet sil- 
miini. 

Taistelutantereen yllä levännyt valtava tuhoamisen tahto 
tiivistyi aivoihin ja upotti ne punaiseen sumuun. Huusimme 
toisillemme nyyhkyttäen ja sopertaen katkonaisia lauseita, 
ja ulkopuolinen tarkkailija olisi voinut luulla, että olimme 
pakahtua suunnattomasta onnesta. 

Vaikeuksitta ylitimme pirstoutuneen piikkilankaesteen ja 
loikkasimme yli ensimmäisen haudan, jota tuskin enää erotti. 
Hyökkäysaalto tanssahteli tasoittuneiden kaivantojen yli kuin 
aaveiden rivistö halki valkean, aaltoilevan savun. Täällä ei 
ollut enää vihollisesta tietoakaan. 

Vastoin kaikkia odotuksia toisella linjalla meitä vastaan 
nakutti konekiväärituli. Loikkasin saattajineni pommikuop- 
paan. Sekuntia myöhemmin kuului valtava räjähdys, ja vajo- 
sin kasvoilleni. Vinke tarttui minua kaulukseen ja käänsi 
minut selälleni: *Onko herra luutnantti haavoittunut?” EFi 
löytynyt mitään. Vapaaehtoisella oli reikä olkavarressa, ja 
hän vahvisti voihkien, että kuula oli osunut häntä selkään. 
Revimme häneltä asepuvun ja sidoimme hänet. Vaakasuora 
uurre osoitti, että srapnelli oli räjähtänyt kasvojemme tasalla 
pommikuopan reunalla. Oli ihme, että elimme yhä. Viholli- 
nen oli vielä voimakkaampi kuin olimme luulleet. 

Tällä välin muut olivat menneet ohitsemme. Kiiruhdimme 
heidän peräänsä ja jätimme haavoittuneen omilleen, kun 
olimme ensin asettaneet puukepin maahan ja siihen valkoista 

harsokangasta merkiksi hyökkääjiä seuraavalle paarinkantaja- 
aallolle. Puoliksi vasemmalla edessämme savusta kohosi 
Ecoust-Croisilles-junaradan mahtava penger, jonka yli mei- 
dän oli kuljettava. Penkeren ääreen rakennetuista ampuma- 
aukoista ja tunnelinikkunoista ropisi kivääri- ja konekivääri- 
tuli niin tiiviinä kuin olisi kaadettu herneitä säkistä. Tulitus 
oli tähdättyä. 

Myös Vinke oli joutunut minusta eroon. Kuljin kapei- 
kossa, jonka seinämissä ammotti sortuneita korsuja. Raivois- 
sani tallasin mustaa, myllättyä maaperää, josta vielä kohosi 
kranaattiemme tukahduttava kaasu. Olin aivan yksin. 

Silloin näin ensimmäisen vihollisen. Ruskeapukuinen 
hahmo, ilmeisesti haavoittunut, kyyhötti parinkymmenen 
askelen päässä keskellä myllerrettyä kaivantoa nojaten mo- 
lempia käsiään maahan. Havaitsimme toisemme, kun tulin 
mutkan takaa. Näin hänen hätkähtävän, kun ilmestyin näky- 
viin, ja tuijottavan minua silmät suurina, samalla kun minä 
lähestyin hitaasti vihaisena piilottaen kasvoni pistoolin taakse. 
Verinen välikohtaus oli tulossa, todistajista ei tietoakaan. 
Oli vapauttavaa vihdoin nähdä vastustaja silmästä silmään. 
Asetin piipun ohimolle, vihollinen lamaantui pelosta, ja 
puristin toisella nyrkilläni asetakkia, jossa näkyivät arvo- 
ja kunniamerkit. Upseeri — hän lienee komentanut tässä 
haudassa. Valittaen hän vei kätensä taskuun mutta ei vetänyt 
sieltä asetta vaan valokuvan ja piteli sitä kasvojeni edessä. 
Hän seisoi kuvassa tasanteella monipäisen perheen ympäröi- 
mänä. 

Avunhuuto kohosi unohtuneesta, uskomattoman kaukai- 
sesta maailmasta. Pidin myöhemmin suurena onnena sitä, 
että jätin hänet sikseen ja ryntäsin eteenpäin. Juuri tuo mies 

näyttäytyi usein unissani. Se on saanut minut toivomaan, että 
hän näki vielä kotimaansa. 

Ylhäältä loikkasi komppaniani miehiä alas kapeikkoon. 
Minun oli läkähdyttävän kuuma. Riisuin päällystakin yltäni 
ja heitin sen sivuun. Muistan yhä, kuinka huusin muutamia 
kertoja hyvin tarmokkaasti: ”Nyt luutnantti Jänger riisuu 
manttelinsa!”, ja jalkaväkimiehet nauroivat kuin olisin lausu- 
nut mehevänkin sukkeluuden. Ylhäällä kaikki juoksivat suo- 
jauksen yli piittaamatta enintään neljänsadan askelen päässä 
nakuttavasta konekivääritulesta. Minäkin juoksin sokeasti 
tultasyöksevää ratapengertä kohti. Jossakin pommikuopassa 
törmäsin pistoolia heiluttelevaan hahmoon, joka oli pukeu- 
tunut ruskeaan samettiin. Siinä oli Kius, joka oli saman mieli- 
alan vallassa ja tervehdykseksi sysäsi minulle kourallisen am- 
muksia. 

Päättelin siitä, että hyökkäys oli törmännyt vastarintaan 
pommikuoppa-alueen reunalla, sillä olin ennen rynnäk- 
köä varannut itselleni runsain määrin pistoolinpatruunoita. 
Todennäköisesti etummaisista haudoista ajetut joukot olivat 
pesiytyneet tänne ja sukeltautuivat esiin milloin täällä, mil- 
loin tuolla. Tästä vaiheesta minulla ei ole omakohtaisia muis- 
tikuvia. Selvisin siitä kuitenkin haavoittumatta, vaikka ystä- 
vien ja vihollisten luodit lensivät kuin ampiaisparvi paitsi 
pommikuopista myös ratapenkereltä. Vihollisella tuntui ole- 
van siellä melkein ehtymätön ammusvarasto. 

Huomiomme kohdistui nyt tuohon suojaan, joka kohosi 
edessämme uhkaavana seinämänä. Läpikotaisin myllerretty 
kenttä, joka oli meidän ja penkeren välissä, oli täynnä hajaan- 
tuneita englantilaisia. Osa koetti vielä päästä penkerelle, osa 
oli jäänyt käsikähmään. 

Kius kertoi minulle myöhemmin yksityiskohtia, ja kuunte- 
lin niitä saman tunteen vallassa, joka viriää kun kuulen jon- 
kun kolmannen kertovan omia humalaisia toilauksiani. Hän 
oli ajanut jotakuta englantilaista käsikranaateilla pitkin juok- 
suhautaa. Kun häneltä olivat heittoräjähteet loppuneet, hän 
alkoi heitellä vihollistaan maapaakuilla ”pitääkseen tämän 
juoksussa”, samalla kun minä olin seissyt ylhäällä suojauksen 
päällä pidellen nauraen kylkiäni. 

Tuollaisten seikkailujen tuiskeessa me saavutimme, itse 
sitä juuri huomaamatta, ratapenkeren, joka edelleen syöksi 
tulta kuin suuri kone. Täällä muistini palaa havaitessamme 
äärimmäisen suotuisan aseman. Meihin ei ollut osunut, ja 
kun seisoimme aivan penkeren seinämän juurella, se muut- 
tui esteestä suojaksi. Kuin havahtuen syvästä unesta näin sak- 
salaisten teräskypärien lähestyvän pommikentältä. Ne koho- 
sivat kuin teräksinen oras tulella kylvetystä maasta. Samalla 
hetkellä havaitsin, että aivan jalkojeni juuressa säkkikankaan 
peittämästä tunnelinikkunasta pisti ulos raskaan konekivää- 
rin piippu. Meteli oli niin voimakas, että vain piipun tärinästä 
saattoi tajuta aseen tulittavan. Puolustautuja oli siis enää käsi- 
varrenmitan päässä meistä. Turvallisuutemme perustui sii- 
hen, että olimme näin lähellä vihollista. Siinä piili myös vihol- 
lisen tuho. Aseesta kohosi kuuma savu. Se oli varmasti osunut 
jo moniin ja niitti edelleen. Piippu liikkui vain vähän; tulitus 
oli tähdättyä. 

Tuijotin lumottuna kuumaa, tärisevää rautakappaletta, 
joka kylvi kuolemaa ja hipoi melkein jalkojani. Sitten ammuin 
kankaan läpi. Alapuolelleni ilmaantui mies, joka repi kankaan 
irti ja heitti aukosta käsikranaatin sisään. Tömähdys ja ulos 
tulviva valkoinen savu paljastivat vaikutuksen. Keino oli kar- 

kea mutta hyväksi koettu. Piippu ei enää liikahdellut, ase vai- 
keni. Juoksimme pitkin penkeren viertä antaaksemme seu- 
raavalle aukolle samanlaisen käsittelyn, ja mursimme näin 
muutamia nikamia puolustuksen selkärangasta. Kohotin 
käteni ilmoittaakseni miehillemme, joiden ammukset sinkoi- 
livat korviimme aivan lähietäisyydeltä. He viittoivat ystävälli- 
sesti takaisin. Nyt saarroimme sadan muun kanssa penkeren 
samanaikaisesti. Ensi kertaa sodassa näin massojen vyöryvän 
yhteen. Englantilaiset pitivät penkeren toisella puolen kahta 
porrasmaisesti kaivettua hautaa miehitettyinä. Laukauksia 
vaihdettiin muutaman metrin etäisyydeltä, käsikranaatit len- 
sivät kaaressa. 

Loikkasin ensimmäiseen hautaan; rynnätessäni lähimmän 
olkavarustuksen taakse törmäsin englantilaiseen -upseeriin, 
jonka takki ja kaulansuojus olivat auki; tarrasin häneen ja 
heitin päin hiekkasäkkiseinämää. Takaani ilmaantui valkea- 
hiuksinen majuri, joka huusi: ”Iske se rakki hengiltä!” 

Se ei ollut tarpeen. Käännyin alempaan hautaan, joka vilisi 
englantilaisia. Oli kuin laiva uppoaisi. Muutamat heitteli- 
vät ankanmunia, toiset ampuivat Colt-revolvereilla, useim- 
mat pakenivat. Vedin pistoolin liipaisimesta kuin unessa, 
vaikka patruunat olivat loppuneet aikaa sitten. Vierelläni 
edennyt mies heitti käsikranaatteja alas juoksijoiden sekaan. 
Lautasenmuotoinen teräskypärä nousi kieppuen korkealle 
ilmaan. 

Taistelu oli minuutissa ohitse. Englantilaiset loikkasivat 
ulos haudoista ja pakenivat avoimen kentän poikki. Penkeren 
harjalla raivosi mieletön saattotulitus. Pakenijat lensivät nurin 
juostessaan, ja muutamassa sekunnissa maa oli kaatuneiden 

Myös saksalaiset olivat jo etumaastossa. Vierelläni seisoi 
alikersantti, joka tuijotti taistelua suu auki. Otin hänen kivää- 
rinsä ja ammuin englantilaisen, joka oli joutunut käsirysyyn 
kahden saksalaisen kanssa. Molemmat hämmentyivät het- 
keksi näkymättömästä avusta ja jatkoivat kohta eteenpäin. 

Menestys vaikutti taianomaisesti. Vaikka enää ei voinut 
puhua yhtenäisesti johdetuista joukoista, oli kaikilla vain yksi 
suunta: eteenpäin! Kaikki jatkoivat matkaa. 

Valitsin suunnistuskohteeksi pienen kohouman, jonka 
huipulla näkyi mökin rauniot, hautaristi ja tuhoutunut lento- 
kone. Kiiruhdimme muiden kanssa laumana kohti oman 
tulivalssimme liekkiseinää. Jouduimme heittäytymään pommi- 
kuoppaan ja odottamaan tulen etenemistä. Vieressäni oli toi- 
sesta rykmentistä nuori upseeri, joka riemuitsi kanssani ensim- 
mäisen rynnäkön erinomaisesta onnistumisesta. Yhteinen 
innostus saattoi meidät hetkessä läheisiksi, kuin olisimme 
tunteneet toisemme jo vuosia. Seuraava loikka erotti meidät 
taas ikiajoiksi. 

Jopa noiden kauheiden tuokioiden aikana tapahtui huvitta- 
vaa. Muuan mies nosti vieressäni kiväärin poskelle kuin met- 
sästysretkellä muka ampuakseen jäniksen, joka loikki yhtäk- 
kiä linjamme ohi. Päähänpisto oli niin ällistyttävä, että saatoin 
vain nauraa. Mitään niin kauheaa ei voi ollakaan, ettei joku 
neropatti sitä käyttäisi temppuunsa. 

Talonraunion vieressä oli ampumahaudanpätkä, jota kone- 
kiväärituli pyyhki alhaalta käsin. Juoksin sinne yhdellä ryn- 
täyksellä ja näin, että hauta oli miehittämätön. Heti perässä 
tulivat Oskar Kius ja von Wedelstädt. Wedelstädtin taistelu- 
lähetti tuli viimeisenä, lyyhistyi kesken juoksunsa maahan ja 
jäi kuolleena makaamaan saatuaan osuman silmäänsä. Kun 

von Wedelstädt näki komppaniansa viimeisen miehen kaatu- 
neen, hän painoi päänsä haudan seinämään ja itki. Hänkään 
ei näkisi seuraavaa päivää. 

Alhaalla oli vahvasti linnoitettu sola-asema ja sen edustalla 
kummassakin rinteessä kaksi suojattua konekivääripesäkettä. 
Tulivalssi oli jo kulkenut tämän aseman yli; vihollinen näkyi 
tointuneen ja ampui minkä ehti. Välissä oli viisisataa metriä 
leveä maastonsuikale, jonka yli luotisuihkut suhisivat kuin 
ampiaisparvet. 

Lyhyen hengähdystauon jälkeen ryntäsimme pikku haudas- 
tamme päin vihollista. Kysymys oli elämästä ja kuolemasta. 
Muutaman loikan jälkeen minä olin saattajani kanssa yksin 
vasenta konekivääripesäkettä vastaan. Pienen maavallituksen 
takana erotin selvästi lattean kypärän sekä pienen vesihöyry- 
vanan. Lähestyin pienin hyppäyksin, jotta minua ei ehdittäisi 
tähdätä, ja juoksin siksakkia, jotta kiväärejä ei ehdittäisi suun- 
nata. Aina maatessani saattomies heitti minulle rasiallisen 
patruunoita, joiden avulla kävin kaksintaistelua. ”Patruunoita, 

patruunoita!” Käännyin ja näin saattajan makaavan nytkähdel- 
len kyljellään. 

Vasemmalta, missä vastarinta ei ollut yhtä ankaraa, ilmaan- 
tui muutamia miehiä, jotka koettivat tavoittaa puolustautujaa 
lähinnä käsikranaattien avulla. Ryntäsin viimeisen kerran ja 
horjahdin piikkilankaesteen yli juoksuhautaan. Englantilai- 
set juoksivat oikeanpuoleiseen pesäkkeeseen, kun heitä tuli- 
tettiin joka puolelta, ja jättivät aseet jälkeensä. Konekivääri 
oli puoliksi valtavan messinkihylsykasan alla. Ase höyrysi 
ja oli yhä hehkuvan kuuma. Sen edessä makasi vastustajani, 
vankkarakenteinen englantilainen, jolta luoti oli muljautta- 


nut toisen silmän ulos. Jätti, jonka suuri valkoinen silmämuna 

roikkui mustalla ohimolla, näytti kauhealta. Koska olin nään- 
tyä janoon, en aikaillut enempää vaan etsin vettä. Tunnelin- 
suu näytti houkuttelevalta. Kurkistin sisään ja näin alhaalla 
miehen, joka järjesteli ja täytti ammusvöitä polvellaan. Näkö- 
jään hänellä ei ollut mitään aavistusta tilanteen muuttumi- 
sesta. Otin hänet kaikessa rauhassa pistoolin tähtäimeen, 
mutta sen sijaan että olisin ampunut heti, niin kuin varovai- 
suus kehotti, huusin hänelle: ”Come here, hands up!” Hän 
hypähti korkealle, toljotti minua huumaantuneena ja katosi 
tunnelin hämärään. Sinkosin käsikranaatin perään. Toden- 
näköisesti tunnelissa oli toinenkin uloskäynti, sillä olkavarus- 
tuksen takaa ilmaantui tuntematon mies ja totesi lakonisesti: 
”Ne, jotka juuri ampuivat, on hoidettu” 

Lopulta löysin peltiastian, joka oli täynnä jäähdytysvettä. 
Nielin öljyistä nestettä pitkin siemauksin, täytin englantilai- 
sen kenttäpullon ja tarjosin juotavaa muillekin, jotka yhtäkkiä 
ilmaantuivat ampumahautaan. 

Erikoisuutena mainittakoon, että ensimmäinen konekivää- 
ripesäkkeessä mieleeni tullut ajatus koski kylmettymistä, josta 
silloin kärsin. Turvonneet nielurisat ovat aina saaneet minut 
huolestumaan terveydestäni; tunnistelin siksi kurkkuani ja 
havaitsin ilokseni, että läpikäymäni ensiluokkainen höyry- 
kylpy oli parantanut minut. 

Samaan aikaan oikeanpuoleinen konekivääripesäke ja kuu- 
sikymmentä metriä edempänä sijaitsevan kapeikon miehit- 
täjät tekivät yhä ankaraa vastarintaa. Kaverit puolustautuivat 
todella loistavasti. Koetimme suunnata englantilaisen kone- 


kiväärin heihin, mutta siinä ei onnistuttu; sen sijaan luoti 


* Tulkaa tänne. kädet ylös! 

suhahti pääni ohi, hipaisi takanani seissyttä jääkäriluutnanttia 
ja haavoitti yhtä miestä pahasti reiteen. Paremmin onnistui 
kevyen konekiväärin miehistö, joka nosti aseensa kaarevan 
ampumahautamme reunalle ja tulitti englantilaisten sivustaa. 

Tätä yllätyshetkeä hyökkääjät käyttivät oikealla hyväkseen ja 
juoksivat suoraan kapeikkoon vielä aivan haavoittumattoman 
9. komppaniamme luutnantti Gipkensin johdolla. Kaikista 
pommikuopista kohosi kiväärein aseistautuneita hahmoja. 
He juoksivat pelottavan hurraa-huudon saattelemana päin 
vihollisen asemaa, jossa suuri joukko puolustautujia ilmes- 
tyi näkyviin. Nämä juoksivat kädet kohotettuina taemmaksi 
säästyäkseen ensimmäisen hyökkäysaallon raivolta, ennen 
kaikkea eräältä Gipkensin lähetiltä, joka riehui kuin viikinki. 
Seurasin liikkumatta rynnäkköä, joka kulki aivan pienen 
vallituksemme ohi. Täällä näin, ettei puolustaja voi odottaa 
armeliaisuutta hyökkääjältä, jota kohti ampuu luoteja vielä 
viiden askelen päästä. Soturi, jonka silmät peittää ryntäyk- 
sen aikana verinen huntu, ei halua ottaa vankeja; hän haluaa 
tappaa. 

Rynnäköllä vallattu kaivanto oli täynnä aseita, sotilaspukuja 
ja varusteita. Seassa oli kaatuneita harmaissa ja ruskeissa 
univormuissaan, haavoittuneet voihkivat. Eri rykmenttien 
sotilaita oli sännännyt koolle, ja he seisoivat tiiviinä rykel- 
mänä huutaen toisilleen. Upseerit näyttivät heille kävelyke- 
peillä kaivannon pituutta, ja taistelujoukko lähti kömpelösti 
liikkeelle, ällistyttävän välinpitämättömänä. 

Kaivanto kulki ylängölle, jolla näkyi vihollisen kolonnia. 
Kuljimme eteenpäin pysähtyen silloin tällöin ampumaan, kun- 
nes jouduimme pysähtymään ankaran tulituksen takia. Oli 
piinallista kuulla luotien suhahtavan pään vierestä maahan. 

Joukkoomme jälleen liittynyt Kius kohotti litistyneen luodin, 
joka oli jäänyt hänen nenänsä eteen. Tuolla hetkellä eräs mies 
sai kauempana vasemmalla luodin teräskypäräänsä niin, että 
koko kaivanto kaikui. Käytimme hyväksemme tulitustaukoa 
päästäksemme pommikuoppaan, joita täällä oli jo melko 
harvassa. Pataljoonamme eloonjääneet upseerit olivat siellä 
koossa; pataljoonaa johti nyt luutnantti Lindenberg, sillä 
myös luutnantti von Solemacher oli kuollut vatsaan osuneesta 
luodista rynnätessään ratapenkerelle. Solan oikeaa rinnettä 
käveli kaikkien riemuksi 10. jääkärirykmentistä luoksemme 
komennettu luutnantti Breyer tulen läpi kävelykeppi kädessä, 
puolipitkä metsästäjänpiippu suussa ja pyssy olalla, kuin jänis- 
metsällä konsanaan. 

Kerroimme lyhyesti seikkailuistamme ja tarjosimme toisil- 
lemme kenttäpulloja ja suklaata, sitten ”yleisestä toivomuk- 
sesta” lähdettiin eteenpäin. Konekiväärit olivat kadonneet, 
ilmeisesti sivustauhkan vuoksi. Olimme edenneet toistaiseksi 
kolme tai neljä kilometriä. Kaivanto vilisi nyt hyökkääjiä. Niin 
kauas kuin silmä taemmaksi kantoi, he etenivät ampuma- 
ketjuina, riveinä ja ryhmärivistöinä. Valitettavasti olimme 
liian tiheässä; paljonko kaatuneita oli tullut, se ei onneksi sel- 
vinnyt hyökkäyksen aikana. 

Vastarintaa kohtaamatta pääsimme ylänteelle. Oikealla 
puolellamme ampumahaudasta juoksi khakinvärisiä hah- 
moja. Noudatimme Breyerin esimerkkiä, kun hän pysähtyi 
hetkeksi ja ottamatta piippua suustaan tähtäsi heihin, ja 
jatkoimme sitten marssia. Ylänne oli linnoitettu lukuisin kor- 
suin, joita oli sijoitettu epäsäännöllisesti eri puolille. Niitä ei 
puolustettu; todennäköisesti niiden sisällä ei ollut vielä huo- 
mattu lähestymistämme. Ulos tulvivat savupilvet osoittivat, 

että joitakin savustettiin ohi kuljettaessa; toisista asukit tulivat 
ulos kasvot kalpeina ja kädet ylhäällä. Heidän oli luovutet- 
tava kenttäpullot ja savukkeet, sitten heille osoitettiin suunta 
taaksepäin, ja he lähtivät sinne kiireesti. Eräs nuori englanti- 
laismies oli jo antautunut minulle, kun hän kääntyi yhtäkkiä 
ympäri ja katosi korsuunsa. Koska hän ei komennostani huo- 
limatta tullut ulos vaan piileskeli sisällä, teimme hänen epä- 
röinnistään lopun muutamalla käsikranaatilla ja jatkoimme 
eteenpäin. Kapea kinttupolku katosi ylängön tuolle puolen. 
Tienviitta ilmoitti, että se vei Vraucourtiin. Kun toiset jäi- 
vät vielä korsujen luo, minä lähdin Heinsin kanssa ylänteeltä 
eteenpäin. 

Notkon tuolla puolen olivat Vraucourtin kylän rauniot. 
Kylän edustalla välähtelivät patterin laukaukset, ja sen miehistö 
pakeni kohti kylää ensimmäisen hyökkäysaallon lähestyessä 
ja tulittaessa. Myös erääseen kapeikkoon rakennettujen kor- 
sujen miehet ryntäsivät ulos. Osuin yhteen mieheen sillä het- 
kellä, kun hän loikkasi ensimmäisen korsun ovesta. 

Kuljin kapeikkoa eteenpäin kahden komppaniani mie- 
hen kanssa, jotka olivat sillä välin ilmoittautuneet minulle. 
Oikealla puolen oli miehitetty asema, josta meitä tulitettiin 
ankarasti. Vetäydyimme ensimmäiseen korsuun, jonka yli 
sinkoili pian molempien osapuolten luoteja. Kaikesta päät- 
täen korsu oli toiminut patterin lähettien ja polkupyörämies- 
ten majoituspaikkana. Edustalla makasi ampumani englan- 
tilainen, aivan nuori poikanen, jonka ohimon läpi luoti oli 
vinosti kulkenut. Hän makasi kasvot veltostuneina. Pakottau- 
duin katselemaan häntä, tuijottamaan silmästä silmään. Nyt 
laki ei enää kuulunut: ”Sinä tai minä” Olen usein muistellut 
häntä, vuosien vieriessä yhä useammin. Valtio, joka vapauttaa 

meidät vastuusta, ei voi vapauttaa meitä surusta; meidän on se 
kannettava. Suru yltää syvälle uniin. 

Emme piitanneet kiihtyvästä tulituksesta, vaan asetuimme 
taloksi ja teimme selvää jäljelle jääneistä elintarvikkeista. Vat- 
samme nimittäin muistuttivat, ettemme olleet syöneet mitään 
koko hyökkäyksen aikana. Löysimme kinkkua, vehnäleipää, 
marmelaatia ja kiviruukullisen inkiväärilikööriä. Vahvistet- 
tuani itseäni istuin tyhjälle keksilaatikolle ja lueskelin eng- 
lantilaisia sanomalehtiä, joissa sanasodan kohteena vilisivät 
”the huns”" Vähitellen aikamme kävi pitkäksi ja palasimme 
loikkien kapeikon alkupäähän, johon oli kokoontunut joukko 
miehiä. Sieltä näimme 164. rykmentin pataljoonan päässeen 
Vraucourtin vasemmalle puolen. Päätimme hyökätä kylään, 
ja kiiruhdimme uudelleen kapeikon läpi. Hiukan ennen 
kylän reunaa oma tykistömme, joka ampui yhä itsepintaisesti 
samaan kohtaan, otti meidät maalikseen. Raskas kranaatti 
iskeytyi keskelle tietä ja repi neljä omaa miestämme. Muut 
juoksivat takaisin. 

Myöhemmin sain tietää, että tykistöä oli käsketty edelleen 
ampumaan mahdollisimman kauas. Käsittämätön määräys 
riisti meiltä voiton hedelmät. Hampaita kiristellen jouduimme 
pysähtymään tuliseinämän eteen. 

Etsien aukkoa kuljimme kauemmas oikealle, jossa muuan 
76. hansalaisrykmentin komppanianpäällikkö oli juuri hyök- 
käämässä Vraucourtin asemaa vastaan. Osallistuimme hyök- 
käykseen hurraa-huudoin, mutta tuskin olimme tunkeutu- 
neet asemaan, kun oma tykistö ampui meitä jälleen. Kolme 
kertaa hyökkäsimme, ja kolme kertaa jouduimme vetäyty- 


* "Hunnit”, siis saksalaiset. 

mään. Kiroillen asetuimme pommikuoppiin, joissa kranaat- 
tien sytyttämä kulovalkea koetteli meitä ankarasti ja tappoi 
useita haavoittuneita. Myös englantilaisten kiväärinlaukaukset 
tappoivat muutamia miehiä, muiden muassa korpraali Grätz- 
macherin omasta komppaniastani. 

Ilta hämärtyi hiljakseen. Kivääritulitus kiihtyi vielä paikoi- 
tellen ankaraksi mutta vaikeni vähitellen. Nääntyneet taisteli- 
jat etsivät paikan, jossa voisivat viettää yön. Upseerit huusivat 
käheänä nimeään kootakseen hajonneet komppaniansa. 

Ympärilleni oli viimeisen tunnin aikana kokoontunut 
kaksitoista miestä 7. komppaniasta. Koska alkoi tulla kylmä, 
vein heidät takaisin pikku korsulle, jonka edessä englantilais- 
mieheni makasi, ja lähetin heidät etsimään peitteitä ja kaatu- 
neiden päällystakkeja. Saatuani heidät kaikki majoitettua 
annoin periksi uteliaisuudelleni, joka houkutti minua lähei- 
seen tykistökaivantoon. Tämä oli yksityistä huvia; siksi otin 
mukaan jalkaväensotilas Hallerin, jolla oli taipumuksia seik- 
kailuun. Astelimme kiväärit valmiina kohti kaivantoa, jonka 
edustalla tykistömme tuli yhä raivosi, ja tutkimme sitten 
korsun, jonka englantilaiset tykistöupseerit olivat ilmeisesti 
aivan äskettäin hylänneet. Pöydällä seisoi suunnaton gramo- 
foni, jonka Haller asetti oitis käyntiin. Hilpeä melodia, joka 
rullalta kajahti, teki aavemaisen vaikutuksen. Viskasin laati- 
kon maahan, missä se päästi vielä pari narahdusta ennen kuin 
vaikeni. Korsu oli sisustettu erittäin mukavaksi: jopa pieni 
kamiina, jonka reunuksilla piippuja ja tupakkaa. Kamiinan 
ympärille oli aseteltu nojatuoleja piiriin. Merry old England! 
Emme tietenkään piitanneet omistusoikeuksista vaan otimme 


* Vanha kunnon Englanti! 

mitä mielimme. Haalin itselleni leipäsäkin, liinavaatteita, 
pienen metallipullollisen viskiä, karttalaukun sekä muuta- 
man Roger & Gallet'n pakkauksen, todennäköisesti rakkaita 
muistoja Pariisin-lomalta. Asukkaat olivat livistäneet ilmeisen 
kiireesti. 

Viereisessä kammiossa oli keittiö, ja ällistelimme kunnioit- 
tavina sen varastoja. Siellä oli kokonainen arkku täynnä tuo- 
reita munia, joista imimme heti koko joukon tyhjäksi, sillä 
olimme jo melkein unohtaneet sellaisia olevan olemassakaan. 
Seinähyllyillä oli pinoittain lihasäilyketölkkejä, purkkikau- 
palla maukasta tiivistettyä marmelaatia, lisäksi kahvitiivis- 
tettä, tomaatteja ja sipuleja, lyhyesti sanottuna kaikkea, mitä 
herkkusuu voi toivoa. 

Näky palasi usein muistiini, kun kituutimme juoksu- 
haudoissa pienillä leipäannoksilla, vetisellä keitolla ja laihalla 
marmelaatilla. 

Nähtyämme vihollisen kadehdittavat taloudelliset olot pois- 
tuimme korsusta ja tutkimme kaivantoa, josta löysimme kaksi 
upouutta tykkiä hylättyinä. Iso läjä kimaltelevia, hiljattain 
laukaistuja kartusseja kertoi, että tykit olivat lausuneet paina- 
van sanansa hyökkäyksen aikana. Otin liitukiven ja merkit- 
sin tykkeihin komppaniani numeron. Tosin sain huomata, 
että jäljempänä tulevat osastot eivät juuri piittaa voitta- 
jan oikeudesta; jokainen pyyhki edellisen merkinnän pois 
ja kirjoitti tilalle omansa, kunnes viimeiseksi jäi linnoitus- 
komppanian merkintä. 

Sitten palasimme takaisin toisten luo, koska oma tykistö 
sinkosi yhä rautaa niskaamme. Vetäytyneiden joukkojen kes- 
kelle muodostettu etulinjamme oli kaksisataa metriä taem- 
pana. Asetin ulkopuolelle kaksoisvartion ja käskin muita pitä- 

mään kiväärit käsillä. Kun olin määrännyt vuoronvaihdot ja 
istuskellut jonkin aikaa ja merkinnyt päivän tapahtumia viite- 
sanoin muistiin, vaivuin uneen. 

Kello yksi heräsimme hurraa-huutoihin ja oikealta kuulu- 
vaan tulitukseen. Tartuimme kivääreihin, ryntäsimme ulos 
ja asetuimme suureen kranaattikuoppaan. Edempää palasi 
muutamia eksyneitä saksalaisia, joita tulitettiin linjoiltamme. 
Kaksi jäi tielle makaamaan. Välikohtauksesta viisastuneina 
odotimme, että ensimmäinen kiihtymys asettui. Ilmoittau- 
duimme huutamalla ja palasimme omalle linjallemme. 
Siellä istui 2. komppanian johtaja luutnantti Kosik, joka ei 
vilustukseltaan voinut lausua sanaakaan ja joka oli haavoittu- 
nut käsivarteen, seurassaan noin kuusikymmentä miestä 73. 
rykmentistä. Koska Kosikin täytyi palata sidontapaikalle, 
otin komentooni hänen joukkonsa, jossa oli kolme upseeria. 
Lisäksi rykmentistä olivat jäljellä Gipkensin ja Vorbeckin 
osastot, jotka olivat yhtä lailla sekalaista seuruetta. 

Lopun yötä vietin muutaman 2. komppanian aliupseerin 
kanssa maakuopassa täristen kylmyydestä. Aamulla nautin 
saaliseineksiä ja lähetin viestinviejän Oubantiin hakemaan 
keittiöstä kahvia ja syötävää. Oma tykistömme aloitti jälleen 
kirotun tulituksensa ja aamun ensi tervehdykseksi lähetti 
meille täysosuman pommikuoppaan, jossa majaili neljä 
miestä konekiväärikomppaniasta. Aamuhämärässä kersantti 
Kumpart miehineen kasvatti joukkoamme. 

Tuskin olimme saaneet yön kylmyyden ajettua jäsenis- 
tämme, kun vastaanotin käskyn hyökätä kauempaa oike- 
alta 76. rykmentin jäänteiden kanssa Vraucourtin asemaan, 
joka oli jo osin hallussamme. Tiheässä aamusumussa siir- 


ryimme valmiuspaikkaan, kukkulalle Ecoustin eteläpuo- 

lelle, missä makasi suuri joukko edellispäivän vainajia. Kuten 
yleensä epäselvien hyökkäyskäskyjen edellä, järjestettiin 
rynnäkönjohtajien neuvonpito, joka keskeytyi vasta koneki- 
väärisuihkun vinkuessa jalkojemme ympärillä. Kaikki syök- 
syivät lähimpään pommikuoppaan lukuun ottamatta ker- 
santti Kumpartia, joka jäi makaamaan vaikertaen. Kiiruhdin 
lääkintämiehen kanssa sitomaan hänet. Hän oli saanut pahan 
osuman polveen. Poistimme haavasta käyrillä pihdeillä useita 
luunpalasia. Hän kuoli muutaman päivän kuluttua. Tapaus 
koski minuun erityisen paljon, koska Kumpart oli ollut kolme 
vuotta aikaisemmin ohjaajani Recouvrencessa. 

Neuvotellessani kapteeni von Ledeburin kanssa, joka oli 
ottanut sekalaiset joukko-osastomme komentoonsa, osoitin 
miten mieletöntä olisi hyökätä suoraan edestä. Osin jo hallus- 
samme olevaan Vraucourtin asemaan voitaisiin edetä paljon 
vähäisemmin menetyksin vasemmalta. Päätimme säästää 
miehet ryntäykseltä, ja tapahtumien kulku osoittikin päätök- 
semme oikeaksi. 

Toistaiseksi asetuimme = kukkulalle pommikuoppiin. 
Aurinko alkoi vähitellen paistaa, ja paikalle ilmaantui englan- 
tilaisia lentokoneita, joista kolojamme tulitettiin konekivää- 
rein, mutta omat koneemme ajoivat ne pian matkoihinsa. 
Ecoustin notkossa liikkui patteri, outo näky vanhoille taistelu- 
hautasotureille; se ammuttiin pian lakoon. Yksi hevonen riis- 
täytyi irti ja laukkasi maaston halki; hallava hepo kiiti aave- 
maisesti poikki avaran, aution tasangon, jonka yllä ammusten 
pilvet riippuivat. Vihollisen lentokoneet eivät ehtineet viipyä 
poissa kovin pitkään, kun meitä alettiin tulittaa. Ensin räjähti 
muutama srapnelli, sitten useita kevyitä ja raskaita kranaatteja. 
Olimme kuin tarjottimella. Muutamat pelokkaat miehet kiih- 

dyttivät tulitusta säntäilemällä päättömästi ympäriinsä sen 
sijaan, että olisivat pysyneet suojautuneina pommikuopissaan 
ja antaneet terveisten mennä yli. Tuollaisissa tilanteissa on 
asiat jätettävä kohtalon huomaan. Vaalin periaatetta popsi- 
malla sotasaaliiksi saadun karviaismarmelaatipurkin herkul- 
lista sisältöä. Lisäksi vedin jalkaan korsusta löytyneet töp- 
pöset, jotka oli kudottu skottilaisesta villasta. Niin aurinko 
ilmestyi hiljakseen näkyviin. 

Jo jonkin aikaa oli Vrancourtin linnoituksen vasemmalla 
puolella näkynyt liikettä. Nyt näimme suoraan edessämme 
saksalaisten kahvakäsikranaattien kaarevat lentoradat ja 
valkeat osumat. Tämä oli sovittu hetki. 

Käskin hyökätä tai paremminkin vain lähdin asemaa kohti 
oikea käsi koholla. Kohtaamatta ankaraa tulitusta pääsimme 
vihollisen taisteluhaudalle ja loikkasimme sinne 76. ryk- 
mentin hyökkäysjoukon tervehtiessä iloisesti. Käsikranaatti- 
hyökkäys eteni hiljakseen niin kuin Cambraissa. Vihollisen 
tykistö ei valitettavasti pysytellyt kauan piilossa, koska tun- 
keuduimme itsepintaisesti hänen linjojensa poikki. Ankara 
tulihyökkäys srapnellein ja kevyin kranaatein osui meihin 
etummaisiin suoraan, pääosin kuitenkin tukijoukkoihin, jotka 
ryntäsivät takanamme avoimen kentän poikki kohti taistelu- 
hautaa. Huomasimme, että tykkimiehillä oli meihin esteetön 
näköyhteys. Se oli voimakas yllyke, sillä yritimme tehdä vihol- 
lisesta mahdollisimman nopeasti selvää juoksemalla tulen ali. 

Vraucourtin asema näkyi olevan yhä rakenteilla, sillä 
monin paikoin juoksuhaudat oli osoitettu vain poistamalla 
turvekerros. Kun loikimme sellaisen kohdan yli, ympäristön 
tulitus keskittyi meihin. Yhtä lailla mekin tulitimme vihollisia, 
jotka kiiruhtivat edellämme pitkin näitä kuoleman juoksu- 

ratoja, niin että kaivamattomat juoksuhaudat olivat pian 
täynnä kaatuneita. Se oli villiä ajometsästystä srapnellipilvien 
alla. Kiiruhdimme yhä lämpimien, tanakoiden hahmojen yli, 
joiden lyhyiden kilttien alta paistoivat vahvat polvet, tai ryö- 
mimme heidän ylitseen. Nämä olivat ylämaalaisia, ja vasta- 
rinnan laatu osoitti, että vastassamme oli todellisia miehiä. 

Kun olimme edenneet muutamia satoja metrejä, yhä 
tiheämmin putoilevat käsi- ja kiväärikranaatit pakottivat 
meidät pysähtymään. Tilanne uhkasi muuttua. Alkoi tulla 
hankalat paikat. Kuulin kiihtyneitä huutoja. 

”Tommy tekee vastahyökkäyksen!” 

”Pysy paikallas!” 

”Haluan vain ottaa yhteyttä!” 

”Käsikranaatteja eteen; kranaatteja, kranaatteja!” 

”Varokaa, herra luutnantti!” 

Varsinkin hautataisteluissa tuollaiset takaiskut ovat pahasta. 
Pieni iskujoukko ryntää kärjessä eteenpäin tulittaen ja heitel- 
len kranaatteja. Kun heittelijät hypähtelevät eteen- ja taakse- 
päin väistääkseen tappavia ammuksia, he törmäävät jäljessä 
tulijoihin, jotka juoksevat liian tiiviinä muodostelmana. Siinä 
syntyy helposti sekaannus. Jotkut koettavat loikata suojaus- 
ten päällekin ja joutuvat tarkk' ampujien saaliiksi, mikä oitis 
rohkaisee vihollista roimasti. 

Minun onnistui koota kourallinen miehiä ja muodostaa 
olkavarustuksen taakse vastarintapesäke. Hauta säilyi avoi- 
mena, meidän ja ylämaalaisten yhteisenä käytävänä. Vaih- 
doimme laukauksia näkymättömän vihollisen kanssa, joka 
piilotteli muutaman metrin päässä. Vaadittiin rohkeutta, jotta 
uskalsi pitää päätä pystyssä luotien iskeytyessä ja pöllyttäessä 
olkavarustuksen hiekkaa. Vieressäni eräs 76. rykmentin mies, 

heraklesmainen hampurilainen satamatyöläinen, ampui hur- 
jin ilmein suojautumista ajattelemattakaan patruunan toi- 
sensa jälkeen, kunnes lyyhistyi verta vuotaen. Luoti oli men- 
nyt hänen otsansa läpi paukahtaen kuin olisi osunut lankkuun. 
Hän lysähti kulmaukseensa ja jäi kyyröttämään pää seinä- 
mään nojaten. Hänen verensä virtasi haudanpohjalle kuin 
sangosta kaataen. Hänen korisevat hengenvetonsa muuttui- 
vat yhä harvemmiksi ja vaikenivat lopulta tykkänään. Tartuin 
hänen kivääriinsä ja jatkoin tulittamista. Lopulta tuli tauko. 
Kaksi vielä edempänä olevaa miestä koettivat loikata suoja- 
uksen yli. Toinen putosi haudan pohjalle saatuaan osuman 
päähänsä; toinen pääsi perille vain ryömien saatuaan osuman 
mahaansa. 

Istuimme odottamaan haudanpohjalle ja poltimme englan- 
tilaisia savukkeita. Silloin tällöin yli lensi tarkoin tähdät- 
tyjä kiväärikranaatteja. Saatoimme nähdä ne ja väistää loik- 
kien. Mahaan haavoittunut mies, aivan nuorukainen, makasi 
välissämme ja venytteli melkeinpä kissamaisesti nautiskellen 
laskevan auringon valossa. Hän nukkui pois lapsellinen hymy 
kasvoillaan. Siinä näyssä ei ollut mitään ahdistavaa, vaan tun- 
sin kuolevaa kohtaan vain veljellistä kiintymystä. Myös hänen 
toverinsa voihke vaikeni vähitellen. Hän kuoli keskellemme 
vilunpuistatuksiin. 

Yritimme useita kertoja syvään kumartuneina ryömiä ylä- 
maalaisten ruumiiden yli pitkin viitekaivantoja päästäk- 
semme etenemään, mutta jouduimme joka kerran vetäyty- 
mään tarkk'ampujien ja kiväärikranaattien takia. Melkein 
jokainen näkemäni osuma oli tappava. Niinpä haudan etu- 
osa täyttyi vähitellen haavoittuneista ja kuolleista; näiden 
tilalle tuli taempaa koko ajan täydennystä. Pian jokaisen olka- 

varustuksen takana seisoi kevyt tai raskas konekivääri. Nii- 
den avulla pidimme haudan englantilaista päätyä yhä lujem- 
man paineen alla. Minäkin asetuin yhden kuularuiskun taa 
ja ammuin, kunnes etusormi mustui savusta. Täällä saatoin 
yllättää senkin skotin, joka kirjoitti minulle sodan päätyttyä 
ystävällisen kirjeen Glasgow'sta ja kuvasi tarkoin paikan, jossa 
oli haavoittunut. Kun jäähdytysvesi oli haihtunut, astiat pan- 
tiin kiertämään ja täytettiin uudelleen luonnonmenetelmällä, 
vähemmän hienostuneen leikinlaskun ryydittämänä. Pian 
aseet alkoivat hehkua. 

Aurinko oli matalalla horisontissa. Toinen taistelupäivä 
näytti päättyneen. Katselin ensi kerran kunnolla ympäril- 
leni ja lähetin selonteon ja luonnoksia taka-alueelle. Taistelu- 
hautamme leikkasi viidensadan metrin päässä Vraucourt- 
Mory-maantien, joka oli naamioitu suojakankaalla. Sen 
takaisessa rinteessä vihollisjoukot kiiruhtivat yli tulitetun ken- 
tän. Pilvettömän iltataivaan halki lensi musta-valko-punai- 
sin lipuin koristettu laivue. Laskeneen auringon viime säteet 
värjäsivät sen ruusunpunaiseksi kuin flamingoparven. Tait- 
telimme asemakarttamme auki ja käänsimme valkean tausta- 
puolen esiin näyttääksemme, miten kauas vihollisalueelle 
olimme tunkeutuneet. 

Viileä iltatuuli ennusti kirpeää yötä. Lämpimään englanti- 
laiseen päällystakkiin kääriytyneenä nojasin haudanseinä- 
mään ja keskustelin pikku Schultzin, intialaispartiokumppa- 
nin kanssa. Hän oli ilmaantunut neljän raskaan konekiväärin 
kanssa paikalle toveriavuksi, kun oli tullut kuumat paikat. 
Kaikkien komppanioiden miehet tarkkailivat vartiokorok- 
keilla vihollisasemia nuoret terävät piirteet teräskypärän 
kätkössä. Näin heidän kohoavan liikkumattomina haudan 

hämärästä kuin hyökkäystorneissa. Heidän johtajansa olivat 
kaatuneet; he seisoivat oma-aloitteisesti oikealla paikalla. 

Valmistauduimme puolustautumaan jo yöllä. Asetin pis- 
toolini ja tusinan englantilaisia ankanmunia viereeni, ja 
tunsin näin valmistautuneeni vaikka millaisiin tulijoihin, här- 
käpäisimpään skottiinkin. 

Silloin käsikranaatit alkoivat räjähdellä uudestaan oikealla, 
ja vasemmalla kohosi saksalaisia valomerkkejä. Hämärän 
keskeltä kantautui tuulen mukana moniääninen hurraa- 
huuto. Se innosti. ”He ovat päässeet ympäri, he ovat päässeet 
ympäri!” Suurtekoja edeltävänä innostuksen hetkenä kaikki 
tarttuivat kivääriinsä ja ryntäsivät taisteluhautaa eteenpäin. 
Lyhyen käsikranaattienvaihdon jälkeen joukko ylämaalai- 
sia kiiruhti maantielle. Nyt ei mikään enää pidätellyt. Piittaa- 
matta huudoista: ”Varokaa, vasemmanpuoleinen konekivääri 
tulittaa yhä!”, loikkasimme ylös haudasta ja pääsimme het- 
kessä maantielle, joka vilisi typertyneitä ylämaalaisia. He 
vetäytyivät pelottavan rynnäkön edessä mutta törmäsivät 
paetessaan omaan piikkilankaesteeseensä. He pysähtyivät ja 
lähtivät sitten juoksemaan esteen viertä. Hurraa-huutojen 
pauhatessa he joutuivat juoksemaan tiheän tulituksen kes- 
kellä kuolemaansa. Tuolla hetkellä saapui myös pikku Schultz 
konekivääreineen. 

Maantie tarjosi apokalyptisen näyn. Kuolema korjasi run- 
saan sadon. Kaikkialle kaikuva sotahuuto, käsiaseiden tiheä 
tulitus ja heitinammusten kumea voima siivittivät hyökkääjää 
ja halvaannuttivat puolustautujan. Pitkän päivän aikana tais- 
telu oli kytenyt kuin tuli; nyt se sai vihdoin ilmaa. Ylivoimai- 
suutemme kasvoi hetki hetkeltä, sillä ryntäyksessä venähtä- 
nyttä iskujoukkoa seurasi oitis leveä vahvistusten kiila. 

Kun olin päässyt maantielle saakka, katsoin alas jyrkältä 
pientarelta. Skottien asema kulki tien toisella puolella pitkin 
syvennettyä maantienojaa, joka oli siis alapuolellamme. Ensi 
sekuntien aikana katseemme olivat kuitenkin kääntyneet 
muualle; piikkilankaesteen viertä juoksevat ylämaalaiset veti- 
vät kaiken huomiomme puoleensa. Heittäydyimme pientaren 
yläreunalle ja tulitimme. Tämä kuului niihin ainutkertaisiin 
hetkiin, jolloin vihollinen on ahdistettu aivan nurkkaan ja itse 
haluaa palavasti olla monessa paikassa yhtä aikaa. 

Kiroillen askartelin jumiutuneen aseen kanssa, kun tunsin, 
että joku iski minua lujasti olkapäähän. Käännyin ympäri 
ja näin pikku Schultzin vääristyneet kasvot. ”Ne kirotut siat 

ampuvat vielä tuolta!” Katsoin minne hän osoitti ja näin vasta 
nyt tien toisella puolella hautasokkelossa joukon kiireisiä 
hahmoja, joista osa latasi kuumeisesti, osa tähtäsi kiväärillä. 
Oikealta lensivät jo ensimmäiset käsikranaatit ja sinkosivat 
yhden skotin ruhon korkealle ilmaan. 

Järki komensi jäämään paikalle ja tekemään vihollisesta 
taistelukyvyttömän täältä ylempää käsin. Maali oli helppo. 
Sen sijaan heitin kiväärin pois ja ryntäsin kädet nyrkissä osa- 
puolten väliin. Pahaksi onneksi minulla oli yhä ylläni englan- 
tilainen päällystakki ja punareunainen kenttälakkini. Olin siis 
jo vihollisen puolella ja vieläpä vihollisen vaatteissa! Kesken 
voitonhuumaa tunsin kovan iskun vasemmalla puolen rintaa; 
ympärillä pimeni. Hyvästi! 

Uskoin saaneeni luodin sydämeen, mutta kuolemaa odot- 
taessani en tuntenut kipua enkä pelkoa. Kaatuessani näin 
maantien savessa valkoisia, litteitä piikiviä; niiden järjestys 
oli mielekäs, välttämätön, niin kuin tähtien. Ne tuntuivat 
kertovan suuria salaisuuksia. Kivet olivat yhtäkkiä tutum- 

pia ja tärkeämpiä kuin minua ympäröivä teurastus. Kaa- 
duin maahan, mutta ihmeekseni pääsin nousemaan heti ylös. 
Koska en löytänyt takista reikää, käännyin uudestaan vihol- 
liseen päin. Eräs komppaniani mies ryntäsi luokseni: ”Herra 
luutnantti, mantteli pois!” ja repi vaarallisen vaatekappaleen 
harteiltani. 

Uusi hurraa-huuto halkoi ilmaa. Oikealta puolelta, jota oli 
jo koko iltapäivän työstetty käsikranaatein, ryntäsi joukko 
saksalaisia tien yli apuun, kärjessä upseeri ruskeaa samettia 
yllään. Hän oli Kius. Hän oli onnekseen kaatunut nilkka- 
ansaan juuri, kun englantilainen konekivääri käynnistyi 
viimeisen kerran. Niinpä luotisuihku lensi hänen ylitseen — 
niin läheltä, että yksi luoti repi hänen lompakkonsa, joka oli 
housuntaskussa. Skoteista tehtiin nyt hetkessä selvää. Tien 
ympäristö oli kaatuneiden peitossa, ja muutamia eloonjääneitä 
ajettiin tulella takaa. 

Lyhyen tajuttomuuteni aikana myös pikku Schultz oli 
tavannut kohtalonsa. Sain myöhemmin tietää, että myös hän 
oli samanlaisen kiihkon vallassa loikannut alas hautaan rie- 
huakseen siellä. Vyönsä jo irrottanut skotti oli nähnyt hänen 
hyökkäävän tuollaisessa tilassa, ottanut maasta isännättömän 
kiväärin ja ampunut tappavan laukauksen. 

Seisoin Kiusin kanssa keskustelemassa valloitetussa, käsi- 
kranaattien savun täyttämässä juoksuhaudassa. Pohdimme, 
kuinka saisimme haltuumme tykit, jotka ilmeisesti olivat 
välittömässä läheisyydessä. Yhtäkkiä hän keskeytti minut: 
”Oletko sinä haavoittunut? Takkisi alta valuu verta!” Itse 
asiassa tunsin omituista keveyttä ja kosteutta rinnan päällä. 
Riisuimme paitani ja näimme, että luoti oli mennyt aivan 
rautaristin alta vinottain sydämen yli rintakehän läpi. Pieni 

pyöreä sisäänmenoaukko näkyi selvästi oikealla puolella ja 
hiukan isompi ulostuloaukko vasemmassa kyljessä. Koska olin 
juossut tien yli terävässä kulmassa vasemmalta oikealle, joku 
omista miehistä oli luullut minua englantilaiseksi ja ampu- 
nut muutaman askelen päästä. Epäilin vahvasti sitä, joka oli 
repinyt minulta päällystakin, sillä hän oli tarkoittanut hyvää, 
jos niin voi sanoa, ja syy oli minun. 

Kius pani minulle siteen ja vain suurella vaivalla sai minut 
lähtemään taistelukentältä. Erosimme lausuen: ”Nähdään 
Hannoverissa!” 

Valitsin saattajan ja käännyin vielä ankarasti tulitetulle 
maantielle hakemaan karttalaukkuani, jonka tuntematon 
auttajani oli repinyt minulta yhdessä englantilaisen päällys- 
takin kanssa. Päiväkirjani oli siellä. Sitten kuljimme takaisin- 
päin hautaa, jota olimme edenneet taistellen. 

Sotahuutomme oli ollut niin valtaisa, että vihollisen tykistö 
oli herännyt täyteen eloon. Maastossa tien toisella puolella ja 
ennen kaikkea taisteluhaudassa oli harvinaisen tiivis sulku- 
tuli. Koska vammani riitti minulle, liikuin syöksyittäin harti- 
asuojalta toiselle. 

Yhtäkkiä haudan reunalta kuului voimakas räjähdys. Sain 
iskun pääkoppaan ja kaaduin huumaantuneena kasvoilleni. 
Kun havahduin, makasin pää alaspäin raskaan konekiväärin 
lavetilla ja tuijotin punaista lammikkoa, joka levisi haudan- 
pohjalle huolestuttavan nopeasti. Veri virtasi maahan niin 
vastustamattomalla voimalla, että menetin kaiken toivoni. 
Koska saattajani kuitenkin väitti, ettei nähnyt aivojani, sain 
uutta rohkeutta. Kohottauduin ylös ja juoksin eteenpäin. Sain 
maksaa varomattomuudesta, sillä olin lähtenyt taisteluun 
ilman teräskypärää. 

Kaksinkertaisesta verenvuodosta huolimatta olin erittäin 
kiihtynyt ja vaadin kaikkia, jotka haudassa tapasin, juok- 
semaan eteenpäin ja osallistumaan taisteluun. Pian olimme 
päässeet kevyen kenttätykistön vyöhykkeeltä ja juoksimme 
hitaammin, sillä vain kovaonninen mies voisi enää saada osu- 
man sinne tänne iskeytyvistä raskaista paukuista. 

Noreuil'n solatiellä kuljin prikaatin komentopaikan ohi, 
ilmoittauduin kenraalimajuri Höbelille ja selostin menestys- 
tämme ja pyysin häntä lähettämään hyökkääjille apua. 
Kenraali kertoi, että minut oli jo eilen ilmoitettu komento- 
paikkaan kuolleeksi. Ei ollut ensimmäinen kerta tässä sodassa. 
Ehkä joku oli ensimmäiseen hautaan hyökätessämme nähnyt 
minun lyyhistyvän srapnellin viereen, joka haavoitti Haakea. 

Sain tietää, että olimme ottaneet kentän hitaammin kuin 
oli laskettu. Ilmeisesti olimme olleet tekemisissä englantilais- 
ten eliitin kanssa; hyökkäyksemme oli edennyt keskeisten 
asemien kautta. Ratapenkereen ei raskas tulituksemme ollut 
juuri vaikuttanut; olimme vallanneet sen vastoin kaikkia sota- 
taidon sääntöjä. Emme kuitenkaan olleet päässeet Moryhin. 
Olisimme ehkä voineet saavuttaa sen ensimmäisenä iltana, 
jos oma tykistömme ei olisi sulkenut tietä. Vihollinen oli 
vahvistunut yön aikana. Mitä ihmisvoimin voitiin saavut- 
taa, oli kuitenkin saavutettu ja enemmänkin; tämän kenraali 
myönsi. 

Noreuil'ssa paloi aivan tien vieressä korkea pino käsikra- 
naattilaatikoita. Kiiruhdimme sen ohi sekavin tuntein. Kylän 
takana tyhjän räjähdeauton kuljettaja otti minut kyytiinsä. 
Jouduin riitaan kolonnan johtajan kanssa, sillä hän halusi 
heittää kyydistä kaksi haavoittunutta englantilaista, jotka oli- 
vat tukeneet minua loppumatkasta. 

Noreuil'n ja Oueantin välisellä maantiellä oli uskomaton 
ruuhka. Joka ei ole sellaista nähnyt, ei voi käsittää, millaisia 
loputtomia kuormastoja suurhyökkäys käyttää ravinnokseen. 
Ou&bantin takana liikenteen vilinä muuttui uskomattomaksi. 
Tunsin alakuloa mennessäni pikku Jeannen mökin ohi; siitä 
näkyivät hädin tuskin perustukset. 

Käännyin valkoista nauhaa kantavan liikenneupseerin 
puoleen, ja hän osoitti minut henkilöautoon, joka meni 
Sauchy-Cauchyn kenttäsairaalaan. Jouduimme useita kertoja 
odottamaan puoli tuntia, kun ruuhkautuneet kärryt ja autot 
tukkivat tien. Vaikka kenttäsairaalan leikkausosaston lääkärit 
työskentelivät kuumeisesti, kirurgi ihmetteli onnekasta 
haavoittumistani. Myös päävammassani oli sisäänmeno- ja 
ulostuloreikä, mutta kallo ei ollut murtunut. Paljon tuskal- 
lisemmalta kuin haavoittumiset, jotka olin aistinut vain 
kumeina iskuina, tuntui sairaala-apulaiselta saamani käsittely 
sen jälkeen kun lääkäri oli kepeän elegantisti läpäissyt luotien 
kulkukanavat koettimellaan. Tässä toimenpiteessä minulta 
lähti tukka pään ampumahaavojen ympäriltä, ilman saippuaa 
ja tylsällä veitsellä. 

Mainiosti nukutun yön jälkeen minut vietiin Cantiniin 
potilaiden kokoamispaikkaan, ja ilokseni kohtasin siellä ystä- 
väni Sprengerin, jota en ollut nähnyt sitten hyökkäyksen 
alun. Hän oli haavoittunut jalkaväen luodista reiteen. Täällä 
löysin myös tavarani — uusi osoitus Vinken luotettavuudesta. 
Kadotettuaan minut näkyvistään hän oli haavoittunut 
ratapenkerellä. Hän oli kuitenkin päättänyt ennen lähtö- 
ään sairaalaan ja maatilalleen Westfaleniin, ettei lepäisi 
ennen kuin tiesi haltuunsa uskottujen tavaroideni päätyvän 
minulle. Sellainen hän oli, ei niinkään sotilaspalvelija vaan 

vanhempi toveri. Usein, kun muona kävi vähiin, löysin pöy- 
dältäni voikimpaleen "eräältä komppanian mieheltä, joka ei 
halua nimeään mainittavan” mutta jota ei ollut vaikea arvata. 
Vinke ei ollut niin seikkailunhakuinen kuin Haller, mutta hän 
seurasi minua taisteluun kuin muinainen vasalli konsanaan 
ja piti huolenpitoani tehtävänään. Kauan sodan jälkeen hän 
pyysi minulta kuvaani, ”jotta voisi kertoa veljenpojille omasta 
luutnantistaan”. Hän osoitti, millaisia hiljaisia voimia kansa 
lähetti sotaan nostoväkimiesten hahmossa. 

Oleskeltuani lyhyen aikaa baijerilaisten kenttäsairaalassa 
Montignyssa minut nostettiin Douaissa sairaalajunaan ja 
vietiin Berliiniin. Siellä kuudes kaksoisvammani parantui 
kahdessa viikossa yhtä hyvin kuin aikaisemmatkin. Epämiel- 
lyttävää oli ainoastaan kimeä ja taukoamaton kilinä, joka soi 
korvissa. Viikkojen kuluessa se kuitenkin vaimeni ja hiljeni 
lopulta kokonaan. 

Vasta Hannoverissa sain tietää, että myös pikku Schultz, 
kuten todettua, oli kaatunut kahakassa monien muiden tut- 
tavien lailla. Kius oli saanut vaarattoman haavan vatsaansa. 
Samassa tilanteessa oli särkynyt myös hänen kameransa, jossa 
oli sarja kuvia hyökkäyksestämme ratapenkerelle. 

Vietimme —jälleennäkemisjuhliamme pienessä hanno- 
verilaiskapakassa, jonne olivat saapuneet myös veljeni 
jäykkine käsineen ja Bachmann jäykkine polvineen. Juh- 
liamme seuratessa olisi tuskin tullut ajatelleeksi, että vain nel- 
jätoista päivää aikaisemmin olimme eronneet aivan toisen- 
laisen musiikin kuin pullonkorkkien iloisten poksahdusten 
kaikuessa. 

Päiviä varjostivat kuitenkin pian uutiset, joista saattoi pää- 
tellä, että hyökkäys oli pysähtynyt ja strategisesti tarkastellen 

epäonnistunut. Tämän vahvistivat englantilaiset ja ranska- 
laiset lehdet, joita selailin Berliinin kahviloissa. 

Suuri taistelu merkitsi minulle myös sisäistä käännettä, eikä 
vain siksi, että tästä lähin pidin häviötä mahdollisena. 

Voimien suunnaton latautuminen kohtalon hetkellä, jolloin 
taisteltiin kaukaisesta tulevaisuudesta, ja näiden voimien niin 
yllättävä ja hämmentävä purkautuminen olivat ensi kertaa 
vieneet minut yksilöä suuremman kokemuksen syvyyk- 
siin. Se erosi kaikesta aikaisemmin kokemastani: tämä kaste 
ei vain avannut kauhun hehkuvia kammioita vaan myös vei 
niiden läpi. 

Englantilaisten hyökkäyksiä 


4. päivänä kesäkuuta 1918 palasin rykmenttiini, joka lepäsi 
Vraucourtin kylässä, nyt kaukana rintaman takana. Uusi 
komentaja, majuri von Lättichau, määräsi minut takaisin 7. 
komppaniani johtoon. 

Kun lähestyin majapaikkaa, miehet juoksivat luokseni, otti- 
vat kantamukseni ja vastaanottivat minut riemusaatossa. Oli 
kuin olisin palannut perheen pariin. 

Asuimme aaltopeltiparakkikylässä keskellä villiintynyttä 
niittymaisemaa, jonka vehreyden keskellä loistivat lukemat- 
tomat keltaiset kukkaset. Autio alue, jonka olimme ristineet 
”Ruunalaksi”; oli täynnä laiduntavia hevoslaumoja. Astues- 
saan mökinovesta ulos tunsi samaa ahdistavaa tyhjyydentun- 
netta, joka usein valtaa cowboyn, beduiinin ja kaikki muut 
erämaan asukkaat. Iltaisin teimme pitkiä kävelyretkiä parak- 
kien ympäristöön ja etsimme peltopyiden pesiä ja ruohon kät- 
kemiä aseita, muistoja suuresta taistelusta. Eräänä iltapäivänä 
ratsastin Vraucourtiin solatietä, josta kaksi kuukautta aikai- 
semmin taistelimme ankarasti; tien vierukset olivat täynnä 
hautaristejä, joista löytyi monia tuttuja nimiä. 

Pian rykmentti komennettiin etulinjaan Puisieux-au-Mon- 
tin kylää suojelevaan asemaan. Ajoimme kuorma-autoissa 
keskellä yötä Achiet-le-Grandiin asti. Jouduimme pysähty- 


mään usein, kun yöpommikoneiden valoammukset saivat tien 

erottumaan pimeästä valkeana juovana. Lähellä ja kaukana 
raskaiden räjähteiden vinkuna peittyi osumien kumeaan jyri- 
nään. Silloin valonheittimet etsiskelivät taivaalta pahantah- 
toisia yölintuja, srapnellit räiskyivät kuin sirot leikkikalut ja 
valoammukset ajoivat tosiaan takaa pitkinä ketjuina kuin tuli- 
set sudet. 

Sitkeä ruumiiden haju leijui enemmän tai vähemmän läpi- 
tunkevana valloitetun seudun yllä, aina yhtä kiihdyttävänä 
kuin viesti kammottavasta maasta. 

”Hyökkäyshajuste”; kuului viereltäni vanhan soturin ääni, 
kun olimme näköjään kulkeneet muutamia minuutteja jouk- 
kohautojen rivistössä. 

Achiet-le-Grandista kuljimme Bapaumen-junaradan pen- 
gertä ja sitten maaston halki asemaan. Tulitus oli melko 
eloisaa. Kun pysähdyimme hetkeksi, lähistölle iskeytyi kaksi 
keskikokoista kranaattia. Kauheat muistot maaliskuun 19. 
päivän yöstä saivat meihin vauhtia. Aivan etulinjan takana 
seisoi vaihdettu, meluisa komppania, jonka kohdalle osuimme 
juuri silloin, kun tusina srapnelleja tukki heidän suunsa. Mie- 
heni syöksyivät päistikkaa lähimpään juoksuhautaan sadatte- 
lujen sadellessa. Kaksi joutui palaamaan verissään lääkintä- 
korsuun. 

Kello kolmelta saavuin nääntyneenä korsuuni, jonka tilan- 
ahtaus ennusti varsin epämieluisia päiviä. 

Kynttilän punertava liekki paloi paksun savupilven keskellä. 
Kompastelin lukuisiin jalkoihin, ja taikasanalla ” Vaihto!” sain 
kämppään eloa. Leivinuunin muotoisesta kolosta kuului sarja 
kirosanoja, sitten näkösälle ilmestyivät hitaasti ajelematto- 
mat kasvot, kuparihomeen syömät olkalaput, kulunut ase- 
puku sekä kaksi savimöykkyä, joiden arvelin sisältävän saap- 

paat. Istuimme yhdessä hataran pöydän ääreen ja selvitimme 
luovutusmuodollisuudet, ja kumpikin yritti nylkeä toiselta 
tusinan verran säilyketölkkejä ja muutamia valopistooleja. 
Sen jälkeen edeltäjäni kompuroi ulos ahtaasta tunneliaukosta 
ennustaen, että tämä sontaruuma ei kestäisi enää kolmea päi- 
vää. Sitten olin A-lohkon uusi päällysmies. 

Asema, jonka katsastin seuraavana aamuna, ei juuri ilah- 
duttanut. Heti korsun edustalla kohtasin kaksi veren tahrimaa 
kahvinhakijaa, jotka olivat saaneet lähestymistiellä srapnelli- 
latingin niskaansa. Muutamaa askelta myöhemmin jalkavä- 
ensotilas Ahrens ilmoitti lähtevänsä saatuaan osuman kim- 
mokkeesta. 

Edessämme oli Bucguoyn kylä ja takanamme Puisieux- 
au-Mont. Komppania oli kapeassa etulinjassa porrastamat- 
tomana, ja oikealla puolen oli 76. jalkaväkirykmentti suuren 
miehittämättömän aukon takana. Rykmentin osaston vasen 
sivusta ulottui pirstottuun metsäsaarekkeeseen, metsikköön 
125. Komennon mukaisesti tunnelit oli jätetty kaivamatta. 
Meidän ei pitänyt pesiytyä vaan pysyä hyökkäyskannalla. 
Siksi aseman edessä ei myöskään ollut piikkilankaestettä. 
Kaksi miestä asui kussakin pienessä maakuopassa, jotka oli 
suojattu niin kutsutulla Siegfried-pellillä, noin metrin korkui- 
sella ovaalinmuotoisella aaltopeltikaarella. Niiden avulla naa- 
mioimme ahtaat, leivinuuninmuotoiset tilapäissuojat. 

Koska korsuni oli vieraan osaston alueella, etsin aluksi 
uutta majapaikkaa. Mökinkaltainen rakennelma eräässä sor- 
tuneessa juoksuhaudassa vaikutti sopivalta, kun olin kokoon 
haalimillani tappopeleillä saanut sen puolustuskuntoiseksi. 
Siellä vehreyden keskellä vietin lähettieni kanssa erakonelä- 
mää, jota vain viestintuojat välillä häiritsivät, sillä kaikenkat- 

tava paperisota ulottui jopa tähän syrjäiseen onkaloon. Päätä 
pudistellen sai kranaatinosumien välissä lukea muiden tär- 
keiden asioiden ohella senkin uutisen, että X:n paikkakunnan 
komendantilta oli karannut mustatäpläinen terrieri nimeltä 
Zippi — ellei sitten halunnut syventyä lapsenruokkokan- 
teeseen, jonka palvelusneito Makeben oli nostanut korpraali 
Meyeria vastaan. Piirrokset ja toistuvat määräaikaistiedo- 
tukset tarjosivat tervetullutta vaihtelua. 

Mutta palataan korsuuni, jonka olin ristinyt ”Harhainrau- 
han majaksi”. Ainoana huolenaiheenani oli kate, jota saattoi 
pitää ainoastaan suhteellisen pomminkestävänä, toisin sanoen 
se kesti, kunhan ei ammuttu. Lohduttauduin kuitenkin ajatte- 
lemalla, etten ollut paremmassa asemassa kuin mieheni. Joka 
päivä Haller levitti peitteen erääseen jättimäiseen pommi- 
kuoppaan, jonne olimme kaivaneet polun, ja otimme aurin- 
koa. Ruskettumistani häiritsivät kuitenkin välillä lähelle iskey- 
tyneet kranaatit ja alas suhisevat sirpaleet. 

Öisin raskas tulitus puhkesi yllemme kuin lyhyt, tuhoisa 
kesämyrsky. Silloin makasin merkillisen ja perusteettoman 
turvallisuudentunteen vallassa laverillani, joka oli pehmus- 
tettu tuoreella ruoholla. Kuuntelin, kuinka osumat jysähte- 
livät ympärillä niin, että hiekka valui tärähdysten voimasta 
alas seiniä. Toisinaan astuin ulos ja katselin vartiokorokkeelta 
öistä, alakuloista maisemaa, joka muodosti aavemaisen vasta- 
kohdan yllämme tanssiville tuli-ilmestyksille. 

Tuollaisina hetkinä minut valtasi mieliala, jota en ollut 
aikaisemmin kokenut. Oli tapahtumassa syvällinen mullis- 
tus, joka johtui siitä, että olimme eläneet määrättömän kauan 
kiihkeästi kuilun partaalla. Vuodenajat seurasivat toisiaan: 
tuli talvi ja taas kesä, ja aina oltiin taistelussa. Väsymys pääsi 

voitolle ja sotanäkymiin tottui, mutta juuri tottumuksen 
takia tapahtumat näyttäytyivät himmenneessä ja toisenlai- 
sessa valossa. Tapahtumien väkevyys ei enää sokaissut. Tuntui 
myös siltä, että mieliala, jonka vallassa oli lähdetty matkaan, 
oli kulunut loppuun eikä enää kantanut. Sota esitti ratkaise- 
mattomia arvoituksia. Se oli merkillistä aikaa. 

Etumainen linja oli kärsinyt vihollisen tulituksesta melko 
vähän; muutoin se olisi pian muuttunut hallintakelvotto- 
maksi. Yleensä tulitus, joka kiihtyi illan tunteina erittäin 
tiheäksi hyökkäykseksi, kohdistui Puisieux'hön ja sen ympä- 
ristön kaivantoihin. Se vaikeutti suuresti ruoanhakua ja vaih- 
toja. Satunnainen osuma räjäytti yhden lenkin ketjustamme 
välillä tuolla, välillä täällä. 

14. päivänä kesäkuuta kello kahdelta aamulla Kius, joka 
myös oli palannut ja johti 2. komppaniaa, tuli vaihtoon. Vie- 
timme lepoaikamme Achiet-le-Granden ratapenkeren luona, 
missä parakkimme ja korsumme olivat tulituksen katveessa. 
Englantilaiset ampuivat meitä usein raskaalla laakatulella, 
jonka uhriksi joutui myös 3. komppanian vääpeli Racker- 
brand. Tuhoisa sirpale oli iskeytynyt heikkorakenteisen para- 
kin läpi, jonka hän oli järjestänyt toimistokseen penkeren 
harjalle. Jo muutamia päiviä aikaisemmin oli tapahtunut paha 
onnettomuus. Lentokone oli pudottanut pomminsa keskelle 
76. jalkaväkirykmentin soittokuntaa, jonka ympärille kuulijat 
olivat kokoontuneet. Uhrien joukossa oli myös monia meidän 
rykmenttimme miehiä. 

Ratapenkeren lähistöllä lojui lukuisia hajalle ammuttuja 
hyökkäysvaunuja kuin maihin ajautuneita laivoja, ja kävely- 
retkilläni tarkastelin niitä huolellisesti. Välillä kokosin myös 


komppaniani niiden luo ja opetin näiden teknisessä sodan- 

käynnissä yhä yleisemmäksi käyvien taisteluelefanttien tak- 
tiikkaa, torjuntaa ja haavoittuvia kohtia. Vaunuissa oli pil- 
kallisia, uhkaavia tai onnea tuottavia nimiä, tunnuksia ja 
sotamaalauksia. Oli apilanlehtiä, onnenmyyriä ja valkoisia 
pääkalloja. Yhteen oli piirretty hirsipuu, josta roikkui avoin 
silmukka; tämä oli nimeltään ”tuomari Jeffries”. Hyökkäysvau- 
nut olivat kuitenkin huonokuntoisia. Oli varmasti epämiellyt- 
tävää oleskella hyökkäyksen aikana ahtaassa tankkitornissa, 
joka oli täynnä putkia, tankoja ja johtoja, samalla kun kolossi 
rullasi kuin avuton jättikuoriainen käyriä reittejä taistelu- 
kentän yli väistelläkseen tykistön tuli-iskuja. Säälin suuresti 
miehiä, jotka joutuivat tuollaiseen tuliseen ahjoon. Lisäksi 
maasto oli lukuisten palaneiden lentokoneenrankojen pei- 
tossa —— merkki siitä, että koneet tekivät yhä voimakkaammin 
tuloaan taistelukentälle. Eräänä iltapäivänä lähellämme 
levittäytyi laskuvarjon jättimäinen valkea kupu, jonka varassa 
taistelulentäjä oli hypännyt palavasta lentokoneestaan. 

7. komppania joutui epävarman tilanteen takia palaa- 
maan Puisieux'hön jo kesäkuun 18. päivän aamuna, jotta se 
olisi taistelujoukkojen komentajan käytettävissä kaluston- 
siirtoihin ja taktisiin liikkeisiin. Asetuimme Bucguoyn ulos- 
menotien lähelle kellareihin ja tunneleihin. Juuri kun saa- 
vuimme, joukko kranaatteja lensi ympäröiviin puutarhoihin. 
Se ei kuitenkaan estänyt minua syömästä aamiaista pie- 
nessä huvimajassa tunnelini edustalla. Vähän ajan kuluttua 
lensi uusi ryväs. Heittäydyin maahan. Vieressäni leimahti. 
Muuan komppaniani lääkintämies, nimeltään Kenziora, oli 
juuri menossa ohi muutama kenttäpakki vettä mukanaan 
mutta lyyhistyi saatuaan osuman alavatsaansa. Juoksin hänen 
luokseen ja kiskoin hänet erään valorakettitähystäjän kanssa 

lääkintätunneliin, jonka suu oli onneksi aivan osumakohdan 
vieressä. 

”No, söittehän Te jo kunnon aamiaisen?” kysyi tohtori 
Köppen, vanha kunnon armeijalääkäri, joka oli saanut minut- 
kin jo erinäisiä kertoja käsiteltäväkseen, kun hän sitoi miehen 
suurta mahahaavaa. 

”Kyllä, kyllä, täyden pakillisen makaronia” uikutti uhri, 
joka uskoi jo erottaneensa toivonpilkahduksen. 

”Eihän tässä sitten ole mitään hätää”; koetti Köppen lohdu- 
tella, samalla kun nyökkäsi minulle varsin mietteliäänä. 

Vaikeasti haavoittuneilla on erittäin tarkka huomiokyky. 
Siinä samassa hän voihkaisi suuret hikikarpalot otsalla: ”Se 
vamma on kuolettava, minä tunnen sen ihan selvästi.” Ennus- 
tuksesta huolimatta saatoin puoli vuotta myöhemmin puris- 
taa hänen kättään palatessani Hannoveriin. 

Iltapäivällä tein yksinäisen kävelyretken läpeensä tuhot- 
tuun Puisieux'hön. Jo Sommen taistelun aikoihin kylä oli 
moukaroitu raunioiksi. Pommikuoppia ja seinänjäänteitä 
peitti paksu kasvusto, jonka keskeltä loistivat raunioissa viih- 
tyvän seljan valkeat kukinnot. Lukuisat tuoreet osumat olivat 
repineet aukkoja kasvipeitteeseen ja paljastaneet jo monin- 
kertaisesti myllerretyn puutarhamaan uudelleen. 

Kylänraitti oli täynnä pysähtyneen etenemisen jätteitä. 
Rikki ammutut autot, hylätyt räjähteet, ruostuneet käsiaseet 
ja puoliksi mädäntyneiden hevosten ääriviivat, joiden ympä- 
rillä surisi välkkyviä kärpäsparvia, kertoivat miten katoavaista 
kaikki taistelussa oli. Kylän korkeimmalla kohdalla kohonnut 
kirkko erottui enää synkkänä kivikasana. Kun poimin villiin- 
tyneitä ruusuja kimpuksi, kranaattiosumat kehottivat noudat- 


tamaan varovaisuutta täällä kalman karkelopaikalla. 

Muutamia päiviä myöhemmin vapautimme vaihdossa 9. 
komppanian, joka palveli pääpuolustuslinjalla, noin viisisa- 
taa askelta etulinjan takana. Siinä haavoittui kolme miestä 
7. komppaniasta. Seuraavana aamuna kapteeni von Ledebur 
haavoittui korsuni lähellä jalkaan srapnellinkuulasta. Vaikka 
hän kärsi pahasta keuhkotaudista, hän piti taistelua kutsu- 
muksenaan. Niinpä vähäinen vamma koitui kuolemaksi. Hän 
menehtyi pian sairaalassa. 28. päivänä ruoanhakijoideni joh- 
taja kersantti Gruner haavoittui kranaatinsirpaleesta. Tämä 
oli lyhyen ajan kuluessa komppaniani yhdeksäs miestappio. 

Vietettyämme viikon etulinjassa jouduimme vielä miehit- 
tämään pääpuolustuslinjaa, koska vaihtopataljoonamme oli 
lamaantunut lähes kokonaan espanjantaudin takia. Meidän- 
kin miehistämme yhä useampia ilmoittautui päivittäin sai- 
raaksi. Naapuridivisioonassa kuumetauti riehui niin anka- 
rana, että vihollislentokone pudotti lentolehtisiä, joiden 
mukaan englantilaiset voisivat tulla vaihtoon, jos joukot 
eivät pian vetäytyisi. Saimme kuitenkin tietoomme, että tauti 
levisi vastapuolellakin yhä laajemmalle; me olimme kuiten- 
kin heikon muonan takia alttiimpia. Varsinkin nuoret mie- 
het kuolivat yhdessä yössä. Lisäksi olimme kaiken aikaa tais- 
teluvalmiudessa, sillä metsikön 125 yllä leijui jatkuvasti musta 
savupilvi kuin kehnon paistinpannun päällä. Tulitus oli siellä 
niin kiivasta, että eräänä tyynenä iltapäivänä räjähdyskaasut 
myrkyttivät osan 6. komppaniasta. Jouduimme laskeutumaan 
tunneleihin kuin sukeltajat happilaitteineen ja noutamaan 
tajuttomat ylös. Heidän kasvonsa olivat kirsikanpunaiset, ja 
he hengittivät raskaasti kuin näkisivät painajaisia. 

Eräänä iltapäivänä löysin osastostani maahan kaivetun 
arkun, joka oli täynnä englantilaisia räjähteitä. Tutkiakseni 


303 


kiväärikranaatin rakennetta ruuvasin yhden auki ja otin nal- 
lin ulos. Sisään jäi osanen, jota luulin räjähdysjauhelehdeksi. 
Osa paljastui kuitenkin toiseksi nalliksi, sillä se laukesi voi- 
makkaasti räjähtäen koettaessani purkaa sitä kynnellä, ja 
repäisi irti vasemman etusormenpääni ja aiheutti muutamia 
verisiä haavoja kasvoihin. 

Samana iltana, kun seisoin Sprengerin kanssa bunkkerini 
suojuksen päällä, lähellä räjähti raskas kranaatti. Kiistelimme 
etäisyydestä, jonka Sprenger arvioi kymmeneksi, minä kol- 
meksikymmeneksi metriksi. Nähdäkseni, kuinka paljon voi- 
sin luottaa tietooni, päätin mitata etäisyyden. Havaitsin kah- 
denkymmenenkahden metrin päässä pommikuopan, jonka 
ulkomuoto kertoi pahemmanpuoleisesta räjähteestä. 

20. päivänä heinäkuuta olin jälleen komppaniani kanssa 
Puisieux'ssä. Koko iltapäivän seisoin raunioilla ja havainnoin 
taistelukenttää, joka teki varsin epäilyttävän vaikutuksen. 
Välillä kirjasin yksityiskohtia muistikirjaani. 

Metsikkö 125 peittyi usein ankarissa tuli-iskuissa paksuun 
savuun, samalla kun vihreät ja punaiset valoraketit kohosivat 
ja laskeutuivat. Välillä tykistö vaikeni, sitten kuului muutaman 
konekiväärin papatus ja käsikranaattien etäisiä kumahduksia. 
Havaintopaikaltani kokonaisuus näytti melkeinpä viehkeältä 
leikiltä. Suurtaistelun väkivaltaisuus puuttui, ja silti taistelun 
katkeruuden saattoi vaistota. 

Metsikkö oli kuin tulehtunut haava, johon näkymättömien 
sotajoukkojen huomio kohdistui. Molempien tykistöt kisaili- 
vat metsiköstä kaksi petoeläintä, jotka taistelevat saaliistaan; 
ne raastoivat puita ja lennättivät säleitä korkealle ilmaan. 
Metsikköä miehitti yhä pienempi joukko miehiä, mutta he 
kykenivät pitämään sen yhä; paikka näkyi kauas kuolleen 

alueen keskellä ja tarjosi osoituksen siitä, että vahvimpienkin 
voimakeinojen yhteenotto on vain vaaka, jolla ihminen nyt 
niin kuin kaikkina aikoina punnitaan. 

Illan tullen minut kutsuttiin valmiusjoukkojen komentajan 
luo ja sain tietää, että vihollinen oli tunkeutunut vasemmassa 
sivustassa haudastoomme. Jotta etumaasto saataisiin uudel- 
leen hallintaan, määrättiin luutnantti Petersen raivaamaan 
iskukomppanian kanssa Pensaikkohauta ja minut raivaa- 
maan miesteni kanssa eräässä notkelmassa samansuuntaisesti 
kulkeva lähestymistie. 

Lähdimme aamun sarastaessa mutta jouduimme jo lähtö- 
asemassamme niin ankaraan jalkaväen tuleen, että luovuimme 
tehtävästä vähäksi aikaa. Annoin miehittää Elbingin tien ja 
nukuin univelkaani jättimäisessä luolatunnelissa. Kello yksi- 
toista heräsin käsikranaatin räjähdykseen, joka kuului vasem- 
masta sivustasta sulkumme suunnalta. Kiiruhdin paikalle ja 
näin tavanomaisen barrikaditaistelun. Vallituksen kohdalla 
pyörteilivät käsikranaattien valkoiset savupilvet, muutamaa 
olkavarustusta taempana rätisivät joka puolella konekiväärit. 
Kaiken keskellä miehet loikkivat suojautuneina edestakaisin. 
Englantilaisten pikku ylläkkö oli jo torjuttu, mutta se oli mak- 
sanut meille yhden miehen, joka makasi käsikranaatinsirpa- 
leiden repimänä sulun takana. 

Illalla minut käskettiin viemään komppania takaisin 
Puisieux'hön. Perillä sain määräyksen osallistua seuraavana 
aamuna kahden osaston kanssa pieneen sotatoimeen. Mei- 
dän oli kello 3.40 viisi minuuttia kestävän tykistö- ja miina- 
valmistelun jälkeen vallattava niin kutsuttu Notkelmahauta 
pisteestä K pisteeseen Z,. Vihollinen oli pureutunut tänne 
niin kuin muihinkin yhdyshautoihin ja linnoittautunut sulku- 

jen taa. Valitettavasti operaatio, johon määrättiin rynnäkkö- 
komppaniasta luutnantti Voigt iskuryhmän kanssa ja minut 
kahden osaston kanssa, oli selvästikin päätetty kartalla, sillä 
erästä laaksoa pitkin kiemurteleva Notkelmahauta jätti monin 
paikoin näkymän vapaaksi pohjalle saakka. En pitänyt koko 
suunnitelmasta, ja päiväkirjassani on käskyn jäljessä seuraava 
huomautus: ”No, tätä voitaneen huomenna kuvata. Käskyn- 
jaon täydellistä arvostelua en voi aikapulan takia esittää — 
istun nimittäin F-lohkon bunkkerissa, kello on kaksitoista, ja 
herätys on kello kolme?” 

Käsky on aina käsky, ja niinpä Voigt ja minä seisoimme 
miehinemme kello 3.40 aamuhämärissä Elbingin tien lähellä 
valmiina lähtöön. Miehitimme polvensyvyistä juoksuhau- 
taa, josta katsoimme kuin kapealta parvekkeelta alas notkel- 
maan, kun se alkoi sovitulla hetkellä täyttyä savusta ja tulesta. 
Yksi suurista sirpaleista, jotka lentää suhisivat tuon välähtele- 
vän myllerryksen keskeltä meidän asemaamme asti, haavoitti 
jalkaväensotilas Klavesia käteen. Täällä oli tarjona jälleen 
sama näkymä, jota olin jo monet kerran seurannut hyökkä- 
yksen edellä: hämärässä odottava sotajoukko, joka väistää 
samanlaisin liikkein ohi kiitäviä luoteja tai heittäytyy maahan 
samalla, kun jännitys tihenee — tämä näkymä vaikuttaa mie- 
leen kuin pelottava, äänetön seremonia, jolla veriuhri ilmoit- 
taa tulostaan. 

Määrätyllä hetkellä lähdimme liikkeelle, ja saimme etua 
siitä, että tulitus oli käärinyt Notkelmahaudan tiheään savu- 
verhoon. Hiukan ennen pistettä Z, kohtasimme vastarintaa, 
joxa murrettiin käsikranaatein. Koska olimme saavuttaneet 
kohteemme emmekä kaivanneet enempää taistelua, raken- 


simme sulun ja jätimme sen taakse konekivääriryhmän. 


306 


Iloa tuollaisessa tilanteessa tarjosivat ainoastaan iskujou- 
kon miehet, jotka muistuttivat minua elävästi vanhasta kun- 
non Simplicissimuksesta. Opin tässä tuntemaan uuden- 
laiset taistelijat — vuoden 1918 vapaaehtoiset, jotka eivät 
näköjään olleet vielä kasvaneet kuriin mutta joiden mieli oli 
urhea. Nuo nuoret hurjapäät, joilla oli valtavat hiuskuontalot 
ja nauhasäärykset, joutuivat parinkymmenen metrin päässä 
vihollisesta ankaraan riitaan, kun yksi oli haukkunut toista 
”jänishousuksi”, kiroilivat kuin palkkasoturit ja kukkoilivat 
kerskaillen. ”Jestas, eivät täällä kaikki sentään jänistä niin 
kuin sinä!” huusi toinen lopuksi ja ryntäsi yksinään vielä viisi- 
kymmentä metriä pitkin hautaa. 

Sulkuryhmä palasi jo iltapäivällä. Ryhmä oli kärsinyt mene- 
tyksiä eikä voinut puolustaa enää asemaansa. Olin jo jättänyt 
heidät kohtalonsa huomaan ja ihmettelin, kuinka joku oli yli- 
malkaan voinut kulkea Notkelmahautaa valoisaan aikaan ja 
selvitä hengissä. 

Tästä ja monista muista vastaiskuista huolimatta viholli- 
nen kökötti tiukasti etulinjamme vasemmassa sivustassa sekä 
sulutetuilla yhdysteillä ja uhkasi pääpuolustuslinjaa. Tuo naa- 
purusto ei ollut enää ei-kenenkään-maan tuolla puolen, ja 
ajan oloon se alkoi muuttua varsin rasittavaksi; alkoi tuntua 
selvältä, että omissakaan haudoissa ei ollut enää turvallista. 

24. päivänä heinäkuuta lähdin tiedustelemaan pääpuolus- 
tuslinjan uuteen C-lohkoon, joka minun olisi otettava seuraa- 
vana päivänä komentooni. Annoin komppanianpäällikön 
luutnantti Gipkensin näyttää Pensashaudan sulun. Se oli siitä 
erikoinen, että englantilaisten puolella sitä lujitti tulitukseen 
pysähtynyt hyökkäysvaunu kuin asemaan upotettu teräs- 
linnake. Tarkastellaksemme yksityiskohtia asetuimme pienelle 

penkille, joka oli kaivettu olkavarustukseen. Kesken puheen 
tunsin kuinka minuun äkkiä tartuttiin ja kiskaistiin sivuun. 
Seuraavalla hetkellä luoti pöllähti hiekkaistuimeeni. Gipkens 
oli onneksi huomannut, kuinka neljänkymmenen askelen 
päässä vihollissulun ampuma-aukosta oli hitaasti tullut ulos 
kivääri, ja hänen tarkat maalarinsilmänsä pelastivat henkeni, 
sillä tuolta etäisyydeltä aasikin olisi minuun osunut. Olimme 
pahaa aavistamatta asettuneet kahden sulun väliseen kat- 
veeseen, ja englantilaiset vartiomiehet saattoivat nähdä mei- 
dät yhtä hyvin kuin jos olisimme asettuneet pöydän ääreen 
heidän eteensä. Gipkens oli toiminut nopeasti ja oikein. Kun 
pohdin tilannetta myöhemmin, kysyin itseltäni, eikö kiväärin 
huomaaminen olisi lamaannuttanut minut silmänräpäyksen 
ajaksi. Minulle kerrottiin, että tuossa vaarattoman näköisessä 
paikassa oli jo kolme 9. komppanian miestä kuollut saatuaan 
osuman päähänsä; paikka oli siis epäterveellinen. 

Iltapäivällä tavallisenoloinen tulitus houkutteli minut 
ulos bunkkerista, jossa istuin juuri leppoisasti kahvipöydän 
ääressä lueskelemassa. Etulinjasta nousi sulkutulimerkkejä 
yksitotisena sarjana, kuin helminauhana. Takaisin nilkutta- 
vat haavoittuneet kertoivat, että englantilaiset olivat tunkeu- 
tuneet B- ja C-lohkossa pääpuolustuslinjalle, A-lohkossa etu- 
maastoon. Heti sen jälkeen saapui suru-uutinen luutnanttien 
Vorbeck ja Grieshaber kaatumisesta. He olivat kaatuneet puo- 
lustaessaan lohkojaan, ja luutnantti Kastner oli haavoittunut 
vaikeasti. Häntä oli jo muutama päivä aikaisemmin raapais- 
sut merkillisesti luoti, joka muuten haavoittamatta oli sivalta- 
nut häneltä nännin kuin veitsellä leikaten. Kello kahdeksalta 
myös Sprenger, joka oli johtanut 5. komppaniaa sijaisena, 
saapui sirpale selässä korsuuni, vahvisti itseään ”kurkista- 

malla putkeen” jota myös ”kiikaritähtäimeksi” kutsuttiin, ja 
lähti sidontapaikkaan lausuen sitaatin: ”Peräänny, peräänny, 
Don Rodrigo” Hänen ystävänsä Domeyer seurasi häntä käsi 
veressä. Hänen sitaattinsa oli tuntuvasti lyhyempi. 
Seuraavana aamuna miehitimme C-lohkon, joka oli ehditty 
välillä tyhjentää vihollisista. Siellä oli pioneereja, Boje, Kius ja 
osa 2. Komppaniaa sekä Gipkens ja 9. komppanian jäänteet. 
Haudassa makasi kahdeksan kuollutta saksalaista ja kaksi 
englantilaista, joiden päähineen kokardissa luki: ”South-Africa 
— Otago-Rifles” Kaikki olivat silpoutuneet käsikranaattien 
osumista. Vääristyneissä kasvoissa oli pahoja vammoja. 
Annoin miehittää sulun ja raivata haudan. Kello 11.45 
tykistömme aloitti kiivaan tulituksen edessämme sijaitseviin 
asemiin, mutta me saimme enemmän osumia kuin englanti- 
laiset. Onnettomuutta ei tarvinnut kauan odottaa. Huuto 
”Lääkintämies!” kiiri vasemmalta pitkin hautaa. Säntäsin 
paikalle ja löysin Pensashaudan sulun edustalta parhaan 
joukkueenjohtajani muodottomat jäännökset. Hän oli 
saanut täysosuman ristiselkään omasta kranaatista. Asepu- 
vun ja alusvaatteiden riekaleet, jotka räjähdyksen paine oli 
repinyt hänen yltään, roikkuivat hänen yläpuolellaan pirs- 
toutuneessa orapihlajassa, josta hauta oli saanut nimensä. 
Käskin peittää hänet telttakankaalla, jotta emme joutuisi 
katselemaan tuota näkyä. Samassa paikassa haavoittui pian 
kolme miestä lisää. Korpraali Ehlers kaatui paineaallon 
huumaamana maahan. Eräältä toiselta meni sirpale kum- 
mankin ranteen läpi. Hän horjui veren tahrimana takaisin 
käsivarret paarinkantajan harteilla. Tämä pieni saatto muis- 
tutti sankarillista korkokuvaa, sillä auttaja kulki kumarassa 
ja uhri pysytteli vaivalloisesti suorassa — nuori mies, jolla 

oli mustat hiukset ja kauniit, määrätietoiset, nyt marmorin- 
valkoiset kasvot. 

Komensin = taistelulähetin toisensa jälkeen komento- 
paikkoihin ja vaadin viipymättä korjaamaan tulta tai tykistö- 
upseereja olemaan läsnä haudassa. Vastausten asemesta vielä 
yksi raskas miinanheitin ryhtyi työhön ja muutti haudan 
tykkänään lahtipenkiksi. 

Kello 7.15 saapui pahoin viivästynyt käsky. Siitä päät- 
telin, että kello 7.30 alkaisi ankara tykistötuli ja kello 8.00 
rynnäkkökomppaniasta kaksi ryhmää murtautuisi luutnantti 
Voigtin johdolla Pensashaudan sulusta läpi. Heidän oli edet- 
tävä pisteeseen A saakka ja luotava yhteys oikealle rinnakkai- 
seen suuntaan edenneen iskuryhmän kanssa. Kaksi ryhmää 
minun komppaniastani määrättiin miehittämään valloitettua 
hautaa. 

Suoritin kiireesti tarvittavat valmistelut, sillä tykistötuli 
alkoi jo, etsin molemmat ryhmät ja puhuin lyhyesti Voigtin 
kanssa, joka lähti muutaman minuutin päästä, kuten käsky 
kuului. Koska pidin toimenpidettä lähinnä iltakävelynä, joka 
ei johtaisi mihinkään, laahustin lakki päässä ja kahvakäsi- 
kranaatti kainalossa ryhmieni takana. Hyökkäyshetkellä, joka 
ilmoitti saapumisestaan räjähdyspilvin, koko seudun kaikki 
kiväärit suuntautuivat Pensashautaan. Juoksimme kumarassa 
olkavarustukselta toiselle. Eteneminen sujui hyvin; englanti- 
laiset pakenivat taempaan linjaan jättäen jälkeensä yhden 
kaatuneen. 

Jotta seuraava välikohtaus kävisi ymmärrettäväksi, on muis- 
tettava, että emme olleet asemassa vaan etenimme pitkin yhtä 
lähestymisteistä, joihin englantilaiset tai paremminkin uusi- 
seelantilaiset olivat pureutuneet. Taistelimme täällä näet, kuten 

minulle selvisi maapallon toiselta puolen saapuneista kirjeistä 
vasta sodan jälkeen, uusiseelantilaista miehistöä vastaan. 
Tämä lähestymistie, nimenomaan Pensashauta, kulki pitkin 
harjannetta, ja vasemmalla puolen laaksossa kulki saman- 
suuntaisesti Notkelmahauta. Kuten todettua, olin vallannut 
notkelmahaudan 22. päivänä heinäkuuta Voigtin kanssa ja 
olimme jättäneet sinne puolustusryhmän mutta ryhmä oli 
hylännyt haudan; nyt hauta oli uusiseelantilaisten miehittämä 
tai ainakin valvoma. Molemmat kulkuväylät olivat yhteydessä 
toisiinsa poikkikaivannoin, mutta Pensashaudan syvyyksistä 
ei voinut nähdä notkelmaan. 

Kuljin siis etenevän osaston jäljessä ja olin hyvällä tuulella, 
sillä vihollisesta oli toistaiseksi näkynyt vain muutamia suo- 
jausten yli pakenevia hahmoja. Edelläni kulki aliupseeri 
Meier ryhmänsä viimeisenä, ja hänen edellään näin haudan 
käänteissä välillä komppaniani pikku Wilzekin. Tässä järjes- 
tyksessä ohitimme kapean yhdyshaudan, joka nousi notkel- 
masta ja yhtyi haarukkamaisesti Pensashautaan. Kahden haa- 
ran väliin oli jäänyt suiston kaltainen maamöhkäle, jonka 
läpimitta oli ehkä viisi askelta. Olin juuri astunut ensimmäi- 
sen haaran ohi ja Meier oli jo toisen kohdalla. 

Tällaisiin haaraumiin on hautataistelussa tapana asettaa 
kaksinkertaiset vartiot huolehtimaan turvallisuudesta. Voigt 
oli joko lyönyt tämän laimin, tai yhdyshauta oli jäänyt häneltä 
kiireessä kokonaan huomaamatta. Joka tapauksessa kuulin 
aliupseerin yhtäkkiä kiljaisevan edessäni äärimmäisen kiihty- 
neena ja näin hänen kohottavan kiväärinsä ja ampuvan pääni 
ohi yhdyshaudan toiseen haaraan. 

Koska maamöhkäle peitti näkymän, en ymmärtänyt tapah- 


tumaa lainkaan, mutta minun tarvitsi ottaa vain yksi askel 

taaksepäin nähdäkseni ensimmäiseen haaraan. Sieltä avau- 
tui näkymä, joka sai minut jähmettymään, siilä melkein kos- 
ketusetäisyydellä seisoi vankkarakenteinen uusiseelantilai- 
nen. Samalla hetkellä laaksossa kaikui vielä näkymättömien 
hyökkääjien huuto näiden kiiruhtaessa suojausten yli katkai- 
semaan tiemme. Kuin taikaiskusta selustaamme ilmestynyt 
uusiseelantilainen, jonka nähdessäni seisoin kuin noiduttuna, 
ei onnettomuudekseen ollut perillä läsnäolostani. Hänen huo- 
mionsa keskittyi vain alikersanttiin, jonka laukaukseen hän 
vastasi käsikranaatilla. Näin hänen tempaisevan vasemmalta 
rinnaltaan sitruunanmuotoisen heittoräjähteen, jonka hän 
aikoi singota Meierin perään samalla, kun tämä koetti paeta 
kuolemaa ryntäämällä eteenpäin. Samanaikaisesti minä otin 
kahvakäsikranaatin, joka oli ainoa aseeni, ja enemmänkin 
sysäsin kuin heitin sen lyhyessä kaaressa aivan uusiseelanti- 
laisen jalkoihin. En voinut jäädä katselemaan hänen taivas- 
matkaansa, sillä tuo oli viimeinen hetki, jolloin saatoin toi- 
voa ehtiväni lähtöasemaan. Juoksin siis kiireesti takaisin ja 
näin pikku Wilzekin ilmaantuvan vielä taakseni, sillä hän 
oli osannut väistää uusiseelantilaisen kranaattia juoksemalla 
minun suuntaani Meierin ohi. Peräämme heitetty teräsmuna 
repi häneltä vyön ja housuntakamuksen, muttei aiheuttanut 
muuta vahinkoa. Jälkeemme asetettu sulku oli niin tiivis, että 
Voigt ja neljäkymmentä muuta hyökkääjää jäivät saarroksiin 
ja kuolivat. Aavistamatta mitään merkillisestä tapauksesta, 
jota olin todistamassa, he tunsivat kuoleman lähestyvän kan- 
noillaan. Taisteluhuudot ja lukuisat räjähdykset kertoivat, että 
he myivät henkensä kalliiseen hintaan. 

Päästäkseni heitä auttamaan johdin upseerikokelas Mohr- 
mannin ryhmän Pensashautaan. Jouduimme kuitenkin pysäh- 

tymään sulun luo, koska pullomiinoja satoi tiheästi. Sirpale 
lensi rintaani mutta pysähtyi henkselinsolkeen. 

Alkoi valtaisa tykistötulitus. Kirjavista savupilvistä sinkou- 
tui multaryöppyjä, ja syvällä maan sisässä räjähtävien ammus- 
ten kumeisiin jysähdyksiin sekoittui kirkkaita metallisia säräh- 
dyksiä, jotka toivat mieleen sirkkelin äänen. Rautamöhkäleet 
lensivät vinkuen kammottavan lähelle, samalla kun sirpale- 
pilvet lauloivat ja visersivät. Koska oli varauduttava hyökkä- 
ykseen, otin maassa lojuneen teräskypärän päähäni ja kiiruh- 
din muutaman saattajan kanssa takaisin taisteluhautaan. 

Kauempaa ilmaantui näkyviin hahmoja. Nojauduimme 
myllättyyn haudanseinämään ja ammuimme. Vieressäni aivan 
nuori soturi näpräsi kuumeisin käsin konekiväärinsä lataus- 
vipua saamatta ainuttakaan luotia ulos, kunnes tempasin 
aseen häneltä. Muutama laukaus lähtikin. Sitten ase lakkasi 
jälleen toimimasta kuin painajaisunessa, mutta hyökkääjät 
katosivat hautoihin ja pommikuoppiin tulituksen kiihtyessä. 
Tykistö ei enää erotellut osapuolia. 

Kun menin taistelulähetin seuraamana bunkkerilleni, 
jotakin iskeytyi väliimme seinämään ja repäisi minulta har- 
vinaisen raivokkaasti teräskypärän päästä ja sinkosi sen 
kauas. Luulin saneeni koko srapnellilatingin niskaani ja ase- 
tuin puoliksi huumaantuneena ketunkolooni, jonka viereen 
iskeytyi muutamaa sekuntia myöhemmin kranaatti. Se täytti 
ahtaan tilan paksulla savulla, ja pitkulainen sirpale murskasi 
kurkkupurkin jalkoihini. Jotta en hautautuisi, ryömin takaisin 
hautaan ja käskin molempia taistelulähettejä ja sotilaspalveli- 
jaani pysymään valppaina. 

Se puolituntinen oli tuskallinen; kuolema verotti huven- 
nutta komppaniaa vielä kerran. Tuliaallon tyynnyttyä kuljin 

haudan läpi, katsastin vahingot ja totesin, että komppaniamme 
vahvuus oli vielä viisitoista miestä. Laajaa asemaa ei meidän 
voimillamme puolustettu. Määräsin siksi Mohrmannille ja 
kolmelle miehelle sulun puolustuksen ja loppujen kanssa 
muodostin ampumapesäkkeen pommikuoppaan selkäsuojan 
taakse. Sieltä voisimme tarpeen vaatiessa sekä taistella sulusta 
että heittää hyökkääjän niskaan yläpuolelta käsikranaatteja, 
jos se tunkeutuisi hautoihin. Joka tapauksessa jatkotaistelu 
rajoittui kevyisiin miinoihin ja kiväärikranaatteihin. 

164. rykmentin komppania tuli vaihtoon 27. päivänä 
heinäkuuta. Olimme lopen uupuneita. Komppanianpäällikkö 
oli haavoittunut vaikeasti jo saapumismarssilla; muutamaa 
päivää myöhemmin bunkkeriani tulitettiin, ja se hautasi 
hänen seuraajansa. Hengitimme kaikki kevyemmin, kun 
suuren päätöstaistelun kiihtyvien teräsmyrskyjen ympäröimä 
Puisieux oli jäänyt selkämme taakse. 

Nuo hyökkäykset osoittivat, kuinka paljon vihollinen oli 
voimistunut ja saanut vahvistusta kaikista maailmankolkista. 
Me saatoimme asettaa taisteluun yhä vähemmän miehiä, 
usein pelkkiä lapsukaisia, eikä varustusta eikä koulutusta ollut 
riittävästi. Parhaalla tahdollakaan emme pystyneet sulkemaan 
aukkoja hyökyaallon edestä kuin heittäytymällä siellä täällä 
eteen. Cambrain kaltaisiin suuriin vastaiskuihin ei ollut enää 
voimia. 

Kun myöhemmin mietiskelin, kuinka uusiseelantilaiset 
olivat ilmaantuneet voitonriemuisina suojauksen päälle ja aja- 
neet meikäläiset kuolettavaan umpikujaan, tuli mieleeni, että 
he olivat ottaneet nimenomaan sen roolin, jossa me olimme 
menestyneet Cambraissa 2. päivänä joulukuuta 1917. Olimme 
nähneet peilikuvamme. 

Viimeinen rynnäkköni 


30. päivänä heinäkuuta 1918 siirryimme lepopaikkaamme 
Sauchy-Löstreehen, Artois'n vesistöjen helmeen. Muutaman 
päivän kuluttua marssimme vielä kauemmas Escaudceeuvre- 
siin, hillittyyn työläisesikaupunkiin, jonka jalo Cambrai oli 
kuin sysännyt ulkopuolelleen. 

Asuin Rue-des-Bouchers'lla pohjoisranskalaisen työläis- 
perheen loistohuoneessa. Keskeisin huonekalu oli tavanomai- 
nen jättivuode. Sisustuksena oli punaisia ja sinisiä lasimal- 
jakoita tulisijan reunuksella, pyöreä pöytä, tuoleja, seinillä 
muutamia familistere-osuuskunnan väripainokuvia, ”Vive 
la classe” ”Souvenir de premiere communion” postikortteja 
ynnä muuta. Ikkunasta oli esteetön näköala kirkkomaalle. 

Kirkkaat kuutamoyöt edesauttoivat vihollisen lentokoneita, 
joiden vierailut kertoivat vastapuolen kalustoylivoiman kasva- 
van. Yö toisensa jälkeen lukuisat laivueet liihottelivat tänne ja 
pudottivat kammottavan voimakkaita pommeja Cambraihin 
ja esikaupunkeihin. Minua eivät häirinneet niinkään mootto- 
reiden hyttysmäinen surina eivätkä pitkään kaikuneet räjäh- 
dysäänet kuin isäntäväkeni pelokas säntäily kellariin. Päivää 
ennen saapumistani oli pommi kylläkin räjähtänyt ikkunan 
äärellä, singonnut sängyssäni nukkuneen isännän taintu- 


neena ulos huoneesta, katkaissut sängynpylvään ja ampunut 

seinän seulaksi. Juuri tuo tapahtuma antoi minulle kuitenkin 
turvallisuudentunnetta, sillä vanhojen soturien lailla kuvitte- 
lin mitenkuten taikauskoisesti, että tuoreessa pommikuopassa 
on parhaassa turvassa. 

Yhden lepopäivän jälkeen koulutus käynnistyi jälleen. 
Äkseeraus, opetus, nimenhuudot, puhuttelut ja tarkastuk- 
set täyttivät suurimman osan päivästä. Kokonainen iltapäivä 
kului siihen, että yritimme muotoilla kunniatuomioistuimen 
päätöstä. Muona oli jälleen kerran niukkaa ja kehnoa. Jonkin 
aikaa illalliseksi oli vain kurkkua, jolle miehet antoivat kui- 
vakkaan humoristisen nimen ”puutarhurinmakkara”. 

Keskityin kouluttamaan ennen kaikkea pientä iskujoukkoa, 
sillä edellisten taistelujen aikana oli käynyt ilmeiseksi, että 
taisteluvoimamme entistä voimakkaampi jakautuminen oli jo 
tapahtunut. Varsinainen hyökkäys täytyi jättää yhä pienem- 
mälle miehistölle, joka oli kehittänyt erityisen ankaran isku- 
voiman, kun taas perässäjuoksijoita voi käyttää lähinnä tuli- 
voimaksi. Tällaisissa oloissa toimi mieluummin päättäväisen 
ryhmän kuin pelokkaan komppanian johtajana. 

Vapaa-aikani kulutin lukien, uiden, ampuen ja ratsastaen. 
Usein ammuin yhden iltapäivän aikana yli sata patruunaa pul- 
loihin tai säilyketölkkeihin. Ratsastusretkilläni löysin joukoit- 
tain lentolehtisiä, joilla vihollisen tiedustelupalvelu alkoi yhä 
laajemmin painoksin tulittaa mielialoja. Poliittisten ja sotilaal- 
listen vihjailujen ohella niissä lähinnä kuvattiin, miten ihanaa 
elämää vietettiin englantilaisten vankileireillä. ”Ja vielä luot- 
tamuksellisesti”;, todettiin eräässä lehtisessä, ”kuinka helppoa 
onkaan erehtyä, kun palaa pimeässä ruoanhausta tai vallitus- 
työstä!” Eräässä toisessa oli jopa Friedrich von Schillerin runo 
vapaasta Britanniasta. Otollisella tuulella näitä lähetettiin 

pienten ilmapallojen kyydissä rintaman yli; lehtiset oli sidottu 
nipuiksi, ja sopivan lentoajan jälkeen sytytyslanka vapautti ne. 
Löytöpalkkiota maksettiin kolmekymmentä pfennigiä kappa- 
leelta, mikä osoitti, että esikunta piti niiden vaikutusta vaaral- 
lisena. Nämä kulungit maksatettiin epäilemättä miehitysalu- 
eiden asukkailla. 

Eräänä iltapäivänä istuin pyörän selkään ja ajoin kohti 
Cambraita. Ihana vanha kaupunki oli muuttunut synkäksi ja 
autioksi. Kaupat ja kahvilat oli suljettu; kadut näyttivät kuol- 
leilta huolimatta sotaväestä, jota niillä virtasi. Löysin herra ja 
rouva Plancot'n, jotka vuosi aikaisemmin olivat tarjonneet 
minulle viehättävän majapaikan, ja he ilahtuivat sydämelli- 
sesti käynnistäni. He kertoivat, kuinka olot olivat huonontu- 
neet Cambraissa joka suhteessa. Erityisesti he valittivat usein 
toistuvia lentokonevierailuja, joiden takia heidän piti ravata 
portaita monta kertaa yössä edestakaisin kinastellen, olisiko 
viisaampaa kuolla ensimmäiseen kellariin pommin tappa- 
mana vai hautautua toiseen kellariin raunioiden alle. Minun 
kävi sääli huolestunutta vanhaa pariskuntaa. Muutaman vii- 
kon kuluttua, kun tykit alkoivat puhua, he joutuivat lähte- 
mään päätä pahkaa talosta, jossa olivat viettäneet elämänsä. 

23. päivänä elokuuta säikähdin kovasti lujaa koputusta, 
sillä olin juuri nukahtanut. Lähetti toi marssikäskyn. Jo päivän 
aikana rintamalta oli kantautunut epätavallisen voimakkaan 
tykistötulen jyly ja kumina, mikä oli palveluksen, ruokailun 
ja kortinpeluun taustalla vihjannut, että lepoaika tuskin kes- 
täisi pitkään. Tuolle kanuunanjyrinän kaukaiselle huminalle 
olimme antaneet kuvailevan nimen ”jymmytys” (wummern). 

Pakkasimme nopeasti ja lähdimme kaatosateen ja myrskyn 
keskellä maantietä pitkin Cambraihen. Määränpäämme oli 

Marguion, jonne saavuimme kello viideltä aamulla. Komp- 
pania majoitettiin suureen, hävitettyjen tallien ympäröimään 
maataloon, johon kukin majoittui parhaansa mukaan. Minä 
ryömin ainoan komppaniaupseerini, luutnantti Schraderin 
kanssa pieneen tiilimajaan, jota oli voimakkaan pukinhajun 
perusteella käytetty rauhanaikaan vuohinavettana mutta jossa 
asusti nyt vain muutama suuri rotta. 

Iltapäivällä pidettiin upseeripuhuttelu, ja saimme tietää, että 
meidän olisi yöllä asetuttava valmiuteen Cambrai-Bapaume- 
maantien oikealle puolelle lähelle Beugnytä. Meitä varoitettiin 
uusista nopeista ja ketteristä hyökkäysvaunuista. 

Jaoin komppaniani taisteluyksiköihin pienessä hedelmä- 
tarhassa. Omenapuun alla seisoen puhuin pari sanaa mie- 
hille, jotka ympäröivät minun puolikaarimuodostelmassa. 
Heidän kasvonsa olivat vakavat ja miehekkäät. Fi ollut paljon 
sanottavaa. Näinä päivinä oli kaikkialla päässyt vallalle käsi- 
tys, että olimme joutuneet alakynteen. Käsityksen yleisyyttä 
voi selittää vain sillä, että jokainen sotaväki nojaa paitsi 
aseisiin myös mielialaan. Jokaisessa hyökkäyksessä viholli- 
sella oli yhä tehokkaammat varusteet; hänen hyökkäyksensä 
muuttuivat nopeammiksi ja tarmokkaammiksi. Kaikki tiesi- 
vät, että emme voisi enää voittaa. Mutta me pitäisimme puo- 
lemme. 

Söin illallista Schraderin kanssa pihalla pöydän ääressä, 
joka oli kasattu kärryistä ja ovesta, ja join pullon viiniä. Sitten 
ryömimme tiilitalliimme, kunnes vartiomies ilmoitti kello 
kahdelta aamulla, että kuorma-autot olivat valmiina torilla. 

Aavemaisessa valossa kolistelimme halki maiseman, joka 
oli myllätty edellisvuonna Cambrain taistelussa, ja kääntyi- 


limme seinänraunioiden reunustamilla kaduilla, ohittaen 

uskaliaasti tuhottuja pesäkkeitä. Aivan Beugnyn lähistöllä 
nousimme autoista ja siirryimme kokoontumispaikkaamme. 
Pataljoona miehitti Beugny-Vaux-maantien solaa. Aamupäi- 
vän aikana taistelulähetti toi käskyn, että komppanian oli edet- 
tävä Fremicourt-Vaux-maantielle. Tämä sivuttaissiirtyminen 
teki minulle selväksi, että ennen iltaa joutuisimme vielä veri- 
seen koitokseen. 

Kiemurtelin kolmen joukkueeni kanssa hanhenmarssia läpi 
alueen, jonka yllä lentokoneet kaartelivat pommeja pudottaen 
ja luoteja kylväen. Perillä jakauduimme pommikuoppiin ja 
monttuihin, koska yksittäisiä kranaatteja lensi tielle asti. 

Olin tuohon aikaan niin huonossa kunnossa, että asetuin 
oitis juoksuhautaan ja nukuin. Herättyäni luin Tristram Shan- 
dya, jota kuljetin karttalaukussani, ja vietin iltapäivän lämpi- 
mässä auringonpaisteessa maaten välinpitämättömänä kuin 
vuodepotilas. 

Kello 6.15 taistelulähetti kutsui komppanianpäälliköt kap- 
teeni von Weyhen puheille. 

”Ilmoitan Teille kaikella vakavuudella, että me hyök- 
käämme. Pataljoona lähtee puolituntisen tulivalmistelun jäl- 
keen kello seitsemän hyökkäykseen Favreuil'n länsireunalta. 
Etenemisen suuntapisteenä on Sapignies'n kirkontorni.” 

Käteltyämme toisiamme hätäisesti säntäsimme komppa- 
nioiden luo, sillä tulitus alkaisi kymmenen minuutin päästä ja 
meidän olisi marssittava vielä pitkälti. Jaoin tiedot joukkueen- 
johtajille ja annoin marssikäskyn. 

”Ryhmät jonossa kahdenkymmenen metrin välein. Marssi- 
suuntana etuvasemmalla Favreuil'n puunlatvat!” 

Mainiona osoituksena hengestä, joka yhä eli keskuudes- 
samme, minun oli määrättävä yksi mies jäämään paikalle tie- 

dottamaan kenttäkeittiötä. Kukaan ei halunnut ilmoittautua 
vapaaehtoiseksi. 

Kuljin kaukana komppanian edellä lähettieni ja vääpeli 
Reinecken kanssa, joka tunsi seudun tarkoin. Tykkiemme 
ammukset räjähtelivät pensaiden ja raunioiden takana. 
Tulitus muistutti enemmänkin raivoisaa haukkumista kuin 
tuhoavaa hyökyaaltoa. Näin ryhmieni etenevän taempana 
mallikelpoisessa järjestyksessä. Niiden ympärillä pöllähtelivät 
lentokoneiden ammukset; srapnellien kuulalatingit, kuoret 
ja ohjauslavat lentelivät pirullisesti sähisten kapeiden mies- 
rivistöjen välitse. Oikealla oli ankaran tulituksen kohteena 
Beugnätre, josta särmikkäät raudankappaleet lensivät hitaasti 
ilman halki ja tömähtivät terävästi saviseen maahan. 

Marssi muuttui vielä epämiellyttävämmäksi ylitettyämme 
Beugnätren-Bapaumen maantien. Yhtäkkiä sarja räjähdys- 
kranaatteja leimahti edessämme, takanamme ja keskellämme. 
Hajaannuimme ja heittäydyimme pommikuoppiin. Minä 
syöksyin polvilleni edeltäjän hätäjätökseen ja kiireessä käskin 
sotilaspalvelijan kaapia pahimmat jäljet puukolla. 

Favreuil'n kylän laitamilla pöllähtelivät lukuisat räjähdys- 
pilvet; niiden välissä ruskeat maapatsaat kohoilivat ja lankesi- 
vat nopeassa järjestyksessä. Menin ensimmäisten raunioiden 
luo etsimään asemapaikkaa ja annoin seuraamismerkin käve- 
lykepillä. 

Kylä oli täynnä pirstaksi ammuttuja parakkeja, joiden 
taakse 1. ja 2. pataljoonan osat vähitellen kokoontuivat. Vii- 
meisellä tieosuudella konekivääri vaati lukuisia uhreja. Tark- 
kailin havaintopaikaltani ohuita pöllähdysvanoja, jotka välillä 
tarttuivat johonkuhun tulijaan kuin riippaverkko. Muiden 
muassa komppaniani kersantti Balgilta meni luoti jalan läpi. 

Ruskeaan samettiin pukeutunut hahmo ylitti tulitetun 
alueen hillitysti ja puristi kättäni. Kius ja Boje, kapteenit 
Junker ja Schaper, Schrader, Schläger, Heins, Findeisen, Höh- 
lemann ja Hoppenrath seisoivat lyijyn ja raudan tuiverta- 
man pensaikon takana ja pitivät suurta hyökkäysneuvottelua. 
Olimme monina vihan päivinä taistelleet samalla tanterella, ja 
tälläkin kertaa jo kauas länteen laskenut aurinko loisi säteensä 
melkein kaikkien vereen. 

Osa 1. pataljoonasta vetäytyi linnanpuistoon. 2. pataljoo- 
nasta vain omani ja 7. komppania olivat päässeet melkein täysi- 
lukuisina tulisen esiripun läpi. Etenimme pommikuoppien ja 
talonraunioiden kautta kylän länsireunalle solaan. Matkalla 
poimin mukaan teräskypärän painaakseni sen päähäni — toi- 
menpide, johon ryhdyin vain erityisen arveluttavissa oloissa. 
Yllätyksekseni Favreuil oli täysin eloton. Puolustuslohkojen 
miehistöt olivat näköjään hylänneet asemapaikkansa, sillä 
raunioissa vallitsi jo jännittynyt tunnelma, joka tuollaisissa 
tilanteissa leimaa isännättömiä alueita ja joka muuttaa silmät 
äärimmäisen tarkoiksi. 

Kapteeni von Weyhe, joka tietämättämme jo makasi yksi- 
nään ja vaikeasti haavoittuneena eräässä kylän pommikuo- 
pista, oli määrännyt, että 5. ja 8. komppania hyökkäisivät 
ensimmäisessä aallossa, 6. toisessa aallossa ja 7. komppania 
kolmannessa aallossa. Koska 6. ja 8. komppaniasta ei näkynyt 
vielä jälkeäkään, päätin hyökätä piittaamatta enää porrastuk- 
sesta. 

Kello oli tullut seitsemän. Talonjäänteiden ja puunkantojen 
kulissin läpi näin, kuinka avoimella kentällä lähestyi ampu- 
maketju tulittaen kevyesti kivääreillä. Se oli varmaankin 5. 
komppania. 

Asetin miehet solan suojaan hyökkäysvalmiuteen ja käskin 
edetä kahtena aaltona. ” Välimatka sata metriä. Minä itse olen 
ensimmäisen ja toisen aallon välissä!” 

Tämä oli viimeinen rynnäkkö. Kuinka usein olimmekaan 
menneinä vuosina astelleet läntiseen aurinkoon samanlai- 
sessa tunnelmassa! Les Eparges, Guillemont, Saint-Pierre- 
Vaast, Langemarck, Passchendaele, Mceuvres, Vraucourt, 
Mory! Taas oli edessä veriset kekkerit. 

Lähdimme solasta kuin harjoituspaikalta, paitsi että ”minä 
itse; kuten kaunis komentoilmaus kuului, huomasin äkkiä 
joutuneeni luutnantti Schraderin kanssa avoimelle kentälle 
ensimmäisen aallon edelle. 

Vointini oli hiukan kohentunut, mutta oloni oli yhä voi- 
maton. Kuten Haller myöhemmin minulle kertoi lähties- 
sään Etelä-Amerikkaan, hänen vierusmiehensä oli sanonut 
hänelle: ”Kuule, minusta tuntuu, että luutnantti ei enää palaa 
tänään!” Tuo merkillinen mies, jonka hurja ja hävityshalui- 
nen luonne oli minulle rakas, paljasti minulle yllättävän ope- 
tuksen: yksinkertainen mies punnitsee johtajansa sydämen 
kuin kultavaaalla. Tosiasiassa tunsin itseni melko uupuneeksi, 
ja pidin tuota hyökkäystä alun pitäen turhana. Silti muiste- 
len mieluiten juuri sitä. Hyökkäyksestä puuttui suurtaistelun 
mahtava hyöky, sen kuohuva korskeus; sen sijaan minulla oli 
varsin persoonaton olo, kuin olisin tarkkaillut itseäni kauko- 
putkella. Ensi kertaa tässä sodassa saatoin kuulla pienten 
ammusten vingahdukset, kuin ne viheltäisivät kohteensa ohi. 
Maisema oli lasimaisen läpikuultava. 

Vastaamme kajahteli hajanaisia laukauksia; ehkä taemmat 
kylänmuurit suojasivat meitä näkymästä liian selvästi. Käve- 
lykeppi oikeassa kädessä, pistooli vasemmassa tallustelin 

eteenpäin ja jätin melkeinpä huomaamattani 5. komppanian 
ampumaketjun osin taakseni, osin oikealle puolelleni. Ede- 
tessäni tunsin, että rautaristini oli irronnut rinnasta ja pudon- 
nut maahan. Schrader, sotilaspalvelijani ja minä aloimme 
etsiä kuumeisesti, vaikka kätkeytyneet kiväärimiehet ottivat 
meidät jyvälle. Lopulta Schrader löysi ristin ruohomättäästä 
ja kiinnitin sen takaisin. 

Maasto vietti alaspäin. Epäselviä hahmoja liikkui puna- 
ruskean saven taustaa vasten. Konekivääri ampui luotisuih- 
kunsa meitä päin. Toivottomuuden tunne voimistui. Siitä 
huolimatta aloimme juosta tulen tanssiessa niskassamme. 

Loikkasimme muutaman ampumakuopan ja juoksuhau- 
dantapaisen yli. Juuri kun loikkasin hiukan vankkatekoi- 
semman haudan yli, rintaani osui läpitunkeva isku kuin riis- 
talintuun kesken lennon. Kiljaisten rajusti, niin että kaikki 
hengitysilma tuntui pusertuvan ruumiista, pyörähdin pituus- 
suunnassa ympäri ja rysähdin maahan. 

Nyt oli vihdoin koittanut minun vuoroni. Samanaikaisesti 
osuman kanssa tunsin, kuinka ammus vei henkeni. Jo maan- 
tiellä Moryn luona olin tuntenut kalman kouran — nyt se 
tarttui lujemmin ja selvemmin. Kun iskeydyin raskaasti hau- 
dan pohjaan, olin varma, että loppu oli vääjäämättä käsillä. Ja 
merkillistä kyllä, tämä hetki kuuluu niihin varsin harvoihin, 
joiden voin sanoa olleen todella onnellisia. Silloin käsitin kuin 
salaman valossa elämäni sisimmän muodon. Olin epäuskoi- 
sen ällistynyt siitä, että loppu tulisi juuri nyt, mutta ällistys oli 
laadultaan varsin hilpeää. Sitten kuulin tulituksen muuttuvan 
yhä heikommaksi, kuin vajoaisin kiven lailla maanpinnan läpi 
kohiseviin vesiin. Enää ei ollut sotaa eikä vihollisuutta. 

Etenemme lävitse 


Olen kyllin usein nähnyt haavoittuneiden miesten unek- 
sivan omiaan, kun he eivät ole enää voineet osallistua heitä 
ympäröivään taistelun melskeeseen, inhimillisten intohimo- 
jen voimakkaimpaan kiihkoon. Voin sanoa, että heidän salai- 
suutensa eivät jääneet minulle aivan vieraiksi. 

Kellolla mitattuna tajuttomuusaikani ei varmastikaan 
kestänyt kovin kauan -— suunnilleen sen verran, että ensim- 
mäinen aaltomme saavutti juoksuhaudan, johon olin pudon- 
nut. Heräsin suuren onnettomuudentunteen vallassa, 
kiilautuneena ahtaiden saviseinämien väliin, samalla kun 
kyyristelevän ihmisrivistön läpi kulki huuto: ”Lääkintämies! 
Komppanianpäällikkö on haavoittunut!” 

Ylleni kumartui hyväntahtoisen näköinen vanhahko mies 
eräästä toisesta komppaniasta ja avasi vyöni ja takkini. Hän 
havaitsi kaksi pyöreää veristä tahraa — toisen oikealla puo- 
len rintaa, toisen selässä. Lamaannuksen tunne kahlitsi 
minut maahan, ja haudan hehkuva ilma sai minut kylpe- 
mään tuskanhiessä. Myötätuntoinen auttajani virvoitti minua 
leyhyttämällä karttalaukkuani kuin viuhkaa. Ponnistelin saa- 
dakseni ilmaa ja panin toivoni pimeyteen. 

Yhtäkkiä Sapigniesssa puhkesi tulimyrsky. Epäilyksettä 
tämä katkeamaton jyly, yhtäaikainen pauhina ja ryske merkitsi 


enemmän kuin vain puolustautumista heikosti alkaneelta 

hyökkäykseltämme. Yläpuolellani näin teräskypärän alle 
kivettyneet luutnantti Schraderin kasvot, kun hän ampui ja 
latasi koneen lailla. Välillemme syntyi keskustelu, joka muis- 
tutti Orleansin neitsyen tornikohtausta. En tosin ollut leikki- 
sällä tuulella, koska tiesin selvästi, että olimme tuhoon tuo- 
mittuja. 

Schraderilla oli vain harvoin aikaa lausua minulle mitään, 
koska minua ei laskettu enää mukaan. Voimattomuuden val- 
lassa koetin lukea hänen kasvoistaan, miltä ylhäällä näytti. 
Kaikesta päättäen hyökkääjät voittivat alaa, sillä kuulin hänen 
yhä useammin ja kiihtyneemmin osoittavan vierusmiehilleen 
maaleja, jotka liikkuivat ilmeisesti aivan lähellä. 

Yhtäkkiä kauhunhuuto kulki suusta suuhun, kuin pato olisi 
murtunut tulvan alla: ”Vasemmalla ovat päässeet läpi! Mei- 

dät on saarrettu!” Tuolla kauhunhetkellä tunsin, kuinka elin- 
voimani alkoivat jälleen hiipua kipinän lailla. Minun onnistui 
tarrata kahdella sormella koloon, jonka hiiri tai myyrä oli kai- 
vanut käsivarren korkeudelle haudanseinämään. Kohottauduin 
hitaasti ylös, samalla kun keuhkoon kerääntynyt veri lirisi haa- 
voista. Tunsin keventyväni saman verran kuin verta valui. Pää 
paljaana ja päällystakki auki, pistooli nyrkissä tuijotin taistelua. 
Valkeiden savupilvien läpi syöksyi ihmisiä kantamuksi- 
neen ketjussa viivasuorasti eteenpäin. Muutamat kaatuivat ja 
jäivät makaamaan, toiset heittivät kuperkeikan kuin jänikset 
osuman saatuaan. Sadan metrin päässä edessämme viimeiset 
katosivat pommikuoppamaastoon. He olivat ilmeisesti kuulu- 
neet aivan nuoreen joukko-osastoon, joka ei ollut vielä joutu- 
nut tulitukseen, sillä heistä näkyi kokemattomien rohkeus. 
Kuin narusta vetäen neljä hyökkäysvaunua ryömi har- 


janteen yli. Tykistö tallasi ne maahan muutamassa minuu- 

tissa. Yksi repeytyi kahtia kuin peltinen leikkikalu. Oikealla 
urhoollinen upseerikokelas Mohrmann lyyhistyi päästäen 
kuolinhuudon. Hän oli rohkea kuin nuori leijona; sen olin 
huomannut jo Cambraissa. Hän sai osuman keskelle otsaansa, 
tarkemmin tähdätyn kuin se, jonka hän oli minulta sitonut. 

Kaikkea ei ollut vielä menetetty. Kuiskasin vänrikki 
Wilskylle, että hän ryömisi vasemmalle ja sulkisi aukon kone- 
kiväärillään. Hän tuli pian takaisin ja ilmoitti, että kahdenkym- 
menen metrin päässä kaikki olivat jo antautuneet. Siellä oli 
osia toisesta rykmentistä. Tähän asti olin pitänyt vasemmalla 
kädellä kiinni ruohomättäästä kuin peräsimestä. Nyt minun 
onnistui kääntyä, ja eteeni avautui harvinainen näkymä. Eng- 
lantilaiset olivat osin tunkeutuneet juoksuhautaan, joka liittyi 
vasemmalta puolelta omaamme, osa marssi pistimet tanassa 
haudan viertä. Ennen kuin ehdin tajuta, miten lähellä vaara 
oli, huomioni kiinnittyi uuteen, ankarampaan yllätykseen: 
selkämme takana etenivät toiset hyökkääjät, jotka saattoivat 
kätensä kohottaneita vankeja meidän suuntaamme! Vihol- 
linen oli siis tunkeutunut hylättyyn kylään melkein heti sen 
jälkeen, kun olimme lähteneet hyökkäykseen. Tällä hetkellä 
englantilaiset kuroivat säkkiä umpeen; he olivat katkaisseet 
yhteytemme. 

Näkymään tuli yhä uusia piirteitä. Englantilaiset ja saksa- 
laiset tulivat kehässä ympärillemme ja vaativat meitä heittä- 
mään aseemme pois. Vallitsi sekaannus kuin uppoavassa lai- 
vassa. Rohkaisin vieressä seisojia heikolla äänellä taisteluun. 
He ampuivat ystäviä ja vihollisia. Mykkien ja huutavien piiri 
ympäröi joukkueemme. Vasemmalla kaksi jättimäistä englan- 
tilaista upotti pistimensä juoksuhautaan, josta kohosi rukoi- 
levia käsiä. 

Myös meidän keskuudestamme kuului raikuvia huutoja: 
”Ei kannata jatkaa! Kiväärit pois! Älkää ampuko, toverit!” 

Katsoin kahta upseeria, jotka seisoivat kanssani haudassa. 
He kohauttivat hymyillen olkapäitään ja päästivät vyönsä 
putoamaan. 

Vielä oli valittava vankeuden ja luodin väliltä. Ryömin hau- 
dasta ja hoipuin Favreuil'hin päin. Se oli kuin painajaisunta, 
jossa jalat tuntuivat tarttuvan maahan. Ainut suotuisa seikka 
oli kaiketi sekaannus, jossa osa vaihtoi jo savukkeita, osa vielä 
tappoi toisiaan joukolla. Vastaani tuli kaksi englantilaista, 
jotka veivät 99. rykmentin vankeja kohti linjojaan. Osoitin 
lähempänä seisonutta pistoolilla ja laukaisin. Toinen ampui 
kiväärillään minuun kuitenkaan osumatta. Nopeat liikkeet 
poistivat veren keuhkoista yhdellä iskulla. Pystyin hengittä- 
mään vapaammin ja aloin juosta hautaa pitkin. Erään olka- 
varustuksen takana luutnantti Schläger kyyhötti keskellä tulit- 
tavaa ryhmää. He liittyivät mukaani. Muutamat englantilaiset, 
jotka kulkivat kentän poikki, pysähtyivät paikoilleen, tukivat 
Lewis-konekiväärinsä maahan ja ampuivat meitä. Lukuun 
ottamatta minua, Schlägeriä ja kahta saattajaa kaikkiin osui. 
Hyvin likinäköinen ja silmälasinsa tuolloin menettänyt Schlä- 
ger kertoi minulle myöhemmin, ettei ollut nähnyt muuta kuin 
ylös ja alas hyppivän karttalaukkuni. Se oli hänen osviittansa. 
Suuri verenhukka teki minusta vapaan ja keveän kuin olisin 
ollut humalassa, ja minua huolestutti vain se, että läkähtyisin 
liian pian. 

Lopulta pääsimme puolikaarenmuotoisen maavallin luo 
lähelle Favreuil'ta, missä puoli tusinaa raskaita konekiväärejä 
sylki tulta ystävien ja vihollisten niskaan. Täällä oli siis vielä 
saarrossa aukko tai ainakin saareke sen keskellä; onni oli joh- 


327 


tanut meidät tänne. Vihollisen luodit räiskähtelivät linnak- 
keen hiekkaan, upseerit huusivat, kiihtyneet ihmiset tanssah- 
telivat edestakaisin. 6. komppanian lääkintämies repi paitani 
alas ja kehotti minua asettumaan heti pitkäkseni, koska vuo- 
taisin muutamassa minuutissa kuiviin. 

Minut käärittiin telttakankaaseen ja raahattiin pitkin 
Favreuil'n kylän reunaa. Saattamassa oli muutama mies omas- 
tani sekä 6. komppaniasta. Kylä oli jo täynnä englantilaisia, 
joten meitä tulitettiin pian lähietäisyydeltä. Ammukset osui- 
vat pamahtaen ihmisruumiisiin. 6. komppanian lääkintämies, 
joka kantoi takana telttakangastani, kaatui saatuaan osuman 
päähänsä; minä putosin maahan hänen mukanaan. 

Pieni joukko oli heittäytynyt maahan pitkäkseen ja ryömi 
luotien keskellä lähimpään syvennykseen. 

Minä jäin yksikseni, telttakankaaseen solmittuna tanterelle 
ja odotin melkeinpä välinpitämättömänä osumaa, joka päät- 
täisi harharetkeni. 

Minua ei kuitenkaan ollut hylätty toivottomaan tilaani; saat- 
tajani pitivät minua silmällä, ja pian minua yritettiin pelastaa 
uudemman kerran. Viereltäni kuului korpraali Hengstman- 
nin, pitkän vaalean alasaksilaisen ääni: ”Minä otan herra luut- 
nantin selkääni, joko pääsemme läpi tai jäämme sille tielle!” 

Valitettavasti emme päässeet läpi; liian paljon kiväärejä 
odotti kylän laidalla. Hengstmann lähti juoksuun, ja minä 
pidin häntä kaulasta kiinni. Pian alkoi samanlainen räiske 
kuin ampumaradalla, jolla ammutaan sadan metrin päähän. 
Muutaman askelen päästä vieno metallinen ääni kertoi osu- 
masta, joka kaatoi Hengstmannin aivan hitaasti alleni. Hän 
kaatui ääneti, mutta tunsin kuinka kuolema oli korjannut 
hänet jo ennen kuin kosketimme maata. Irrotin hänen käsi- 

vartensa ympäriltäni, sillä hän piti minusta yhä lujasti kiinni, 
ja näin, että luoti oli lävistänyt hänen teräskypäränsä ja kal- 
lonsa. Tämä urho oli opettajan poika Letterin kylästä Hanno- 
verin läheltä. Myöhemmin, kun pystyin jälleen kävelemään, 
etsin hänen vanhempansa ja kerroin, mitä oli tapahtunut. 

Onneton esimerkki ei pelottanut toista auttajaa yrittämästä 
pelastusta. Tämä oli lääkintäkersantti Strichalsky. Hän nosti 
minut harteilleen ja vei onnekkaasti turvaan notkelman taa 
kuolleeseen kulmaan, samalla kun toinen luotiryöppy vingah- 
teli ympärillämme. 

Alkoi pimetä. Toverit ottivat kaatuneelta mieheltä teltta- 
kankaan ja kantoivat minua halki aution maaston, jossa moni- 
sakaraiset sädetähdet leimahtelivat lähellä ja kaukana korke- 
alle ilmaan. Opin tuntemaan sellaisen kauhun, jota kokee kun 
on taisteltava saadakseen ilmaa. Savuke, jota eräs mies poltti 
kymmenen askelta edempänä, uhkasi tukehduttaa minut. 

Lopulta pääsimme lääkintäkorsuun, jossa ystäväni toh- 
tori Key harjoitti työskenteli. Hän sekoitti minulle mau- 
kasta sitruunalimonaatia ja vaivutti minut morfiiniruiskeella 
virvoittavaan uneen. 

Seuraavana päivänä tukala automatka pani elinvoimani 
viimeiselle, ankaralle koetukselle. Sotilassairaalassa päädyin 
sairaanhoitajattarien käsiin ja jatkoin Tristram Shandyn luke- 
mista siitä, mihin hyökkäyskäskyn tullessa olin jäänyt. 

Ystävällinen osanotto helpotti vaikeita toipumisjaksoja, 
jotka ovat keuhkovammoille ominaisia. Divisioonan upsee- 
rit ja sotamiehet kävivät katsomassa minua. Sapignies'n- 
hyökkäykseen osallistuneet olivat tosin kaikki joko kuol- 
leet tai Kiusin tavoin joutuneet englantilaisten vangiksi. Kun 
hitaasti etenevän vihollisen ensimmäiset kranaatit jo iskeytyi- 

vät Cambraihin, aviopari Plancot lähetti minulle ystävällisen 
kirjeen, omasta annoksestaan säästetyn tölkin maitoa sekä 
ainoan melonin, jonka olivat puutarhastaan saaneet. Vaikeat 
ajat odottivat heitä. Myöskään viimeinen sotilaspalvelijani ei 
muodostanut poikkeusta edeltäjiensä sarjassa; hän pysytteli 
luonani, vaikka hän ei saanut muonaa sairaalasta vaan joutui 
kerjäämään ruokansa keittiöstä. 

Koska aika käy maatessa pitkäksi, sen koettaa saada kulu- 
maan miten milloinkin; niinpä ryhdyin kerran laskemaan 
kaikki sotavammani. Jos pikkujutut, kuten kimmokkeet 
ja naarmut, jätetään huomiotta, olin saanut yhteensä 
vähintään neljätoista osumaa, nimittäin viisi kiväärinluotia, 
kaksi kranaatinsirpaletta, yhden srapnellinkuulan, neljä 
käsikranaatinsirpaletta ja kaksi kiväärinluodinsirpaletta, joista 
oli sisääntulo- ja ulosmenohaavat laskettuna jäänyt jo kaksi- 
kymmentä arpea. Tässä sodassa, jossa tulituksen kohteeksi 
oli jo otettu enemmänkin alueita kuin yksittäisiä ihmisiä, oli 
minun silti onnistunut saada yksitoista osumaa henkilökoh- 
taisesti itseeni tähdättyinä. Siksi kiinnitin kultaisen haavoittu- 
misansiomerkin, joka minulle tuolloin myönnettiin, täydellä 
oikeudella rintaani. 

Neljäntoista vuorokauden kuluttua makasin joustinpatjalla 
sairaalajunassa. Saksan maisemat olivat jo saaneet alkusyksyn 
värikasteen. Minut nostettiin onnekseni Hannoverissa junasta 
ja vietiin klementiiniläisluostarin sairaalaan. Pian luokseni 
saapui vieraita, joista veljeni oli erityisen mieluisa; hän oli 
kasvanut pituutta vielä haavoittumisensa jälkeen, mutta oikea, 
vaikeasti haavoittunut puoli ei ollut kasvanut mukana. 

Huonetoverinani oli Wenzel-niminen nuori taistelulentäjä 


Richthofen-laivueesta. Hän kuului pitkiin ja hullunrohkeisiin 

miehiin, joita tässä maassa yhä kasvaa. Hänessä ruumiillistui 


laivueen tunnuslause ”Rautainen mutta hullu!” ja hän oli jo 
vienyt ilmataisteluissa hengen kahdeltatoista vastustajaltaan, 
joista viimeinen oli ehtinyt ampua häneltä olkavarren luun 
murskaksi. 

Juhlin ensimmäistä ulospääsyäni vanhan hannoverilaisen 
Gibraltar-rykmentin tiloissa Wenzelin, veljeni ja muutaman 
toverin kanssa, jotka odottivat kuljetusjunaa. Koska sota- 
kelpoisuuttamme epäiltiin, meidän oli välttämättä otettava val- 
tava nojatuolieste monta kertaa rynnäköllä. Meidän kävi kui- 
tenkin kehnosti: Wenzel katkaisi kätensä uudemman kerran, 
ja minä makasin seuraavana aamuna neljänkymmenen asteen 
kuumeessa; kuumekäyrä syöksyi muutaman kerran uhkaa- 
vasti kohti punaista rajaa, jonka tuolle puolen lääkintätaito 
ei yllä. Sellaisessa kuumeessa ajantaju katoaa; samaan aikaan 
kun hoitajattaret taistelivat henkeni edestä, minä makasin 
kuumehoureissa, jotka olivat usein varsin hilpeitä. 

Eräänä tuommoisena päivänä, 22. syyskuuta 1918, sain 
kenraali von Busselta seuraavan sähkeen: 

”Hänen Majesteettinsa Keisari on myöntänyt Teille kunnia- 
merkin Pour le Merite. Onnittelen Teitä koko divisioonamme 


nimissä.” 


